༄༅། །​རྡོ་རྗེ་བདེ་རྒྱས་དབྱངས་ཅན་མའི་སྒྲུབ་ཐབས།༄༅༅། །​རྒྱ་གར་སྐད་དུ། བཛྲ་གཱི་ཏི་སུ་ཁ་ར་ད་སཱ་དྷ་ནཾ་ནཱ་མ། བོད་སྐད་དུ། རྡོ་རྗེ་བདེ་རྒྱས་དབྱངས་ཅན་མའི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཤེས་རབ་ཕ་རོལ་ཕྱིན་པ་རྒྱལ་བ་ཀུན་གྱི་[[1]](#footnote-20)ཡུམ། །​དྲི་མ་མེད་པའི་གསུང་ཆེན་རྡོ་རྗེ་དབྱངས་ཅན་མ། །​བཏུད་དེ་སངས་རྒྱས་བདེ་ཆེན་རབ་ཏུ་འཕེལ་བྱའི་ཕྱིར། །​གསུང་གི་པདྨ་དྲི་མ་མེད་པའི་སྒྲུབ་ཐབས་བཤད། །​ནགས་ཚལ་མི་མེད་[[2]](#footnote-21)དབེན་པའི་གནས། །​ཉམས་དགའ་བཀྲ་ཤིས་དང་བ་རུ། །​འཇམ་པའི་སྟན་ལ་འདུག་ནས་ནི། །​ཆུ་བུར་ལྟ་བུའི་ཚུལ་གྱིས་བསྒོམས།[[3]](#footnote-22) །​སེམས་ཅན་ཀུན་དོན་ལེགས་བྱས་ནས། །​དམ་པའི་འཁོར་ལོ་བསྒོམ་པར་བྱ། །​ཕྱག་འཚལ་བསྟོད་དང་བཤགས་པ་དང་། །​རྗེས་སུ་ཡི་རང་བསྐུལ་གསོལ་གདབ། །​བསྔོ་དང་སྨོན་ལམ་བཏབ་བྱས་ནས། །​ཡིད་ཀྱིས་གཤེགས་གསོལ་ཚད་མེད་བཞི། །​སྔོན་འགྲོ་སྟོང་པ་བསྒོམ་པར་བྱ། །​སྲུང་བའི་[[4]](#footnote-23)འཁོར་ལོ་འཇིགས་ཆེན་པོ། །​མཚོན་ཆ་འཁྲུག་པ་ཤིན་ཏུ་བསྒོམ། །​པདྨ་ཟླ་བའི་སྟེང་ཉིད་དུ། །​བྱུ་རུ་བཅག་འདྲའི་ངོ་[[5]](#footnote-24)དག་ལས། །​ཆུ་སྐྱེས་འདབ་བརྒྱད་མཚན་མར་ལྡན། །​འཕྲོས་ནས་བསྡུ་བ་བྱ་བ་ནི། །​རིགས་ཀྱི་འཁོར་ལོ་མ་ལུས་པའོ། །​ཨོཾ་བཛྲ་རཱ་ག་ར་ཏི་ཨཱཏྨ་ཀོ྅[[6]](#footnote-25)ཧཾ། གྱུར་པས་པདྨ་རཱ་གའི་མདོག །​ཞལ་གསུམ་གཡས་གཡོན་སྔོ་དང་དཀར། །​ཕྱག་དྲུག་གྲི་གུག་པདྨ་དང་། །​རལ་གྲི་ཐོད་པ་འཁོར་ལོ་དང་། །​ནོར་བུ་ཡིས་ནི་ཤིན་ཏུ་མཛེས། །​དབུ་ལ་ཐོད་པ་ལྔས་བསྐོར་ཞིང་། །​རློན་པ་བརྒྱ་ཕྱེད་ཕྲེང་བར་ལྡན། །​རིན་ཆེན་ཀླུ་དང་རུས་པས་སྤྲས། །​ཤིན་ཏུ་ཞི་ཞིང་སྒེག་པ་སྟེ། །​སྟག་ལྤགས་བསྣམས་ནས་མེ་དཔུང་དཀྱིལ། །​[[7]](#footnote-26)གཡོན་བསྐུམ་གཡས་པ་བརྐྱང་བས་གནས། །​ཨོཾ་དྷརྨ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅[[8]](#footnote-27)ཧཾ། ཧཱུྃ་ལས་ཐུགས་ཀྱི་རྡོ་རྗེ་སྟེ། །​ཨཱཿལས་གསུང་དང་ཨོཾ་ལས་སྐུ། །​ཀྵིཾ་ལས་ས་སྙིང་རྡོ་རྗེ་མིག །​ཛིཾ་[[9]](#footnote-28)ལས་རྡོ་རྗེ་ཅན་རྣ་བར། །​ཁཾ་ལས་ནམ་མཁའི་སྙིང་པོ་སྣར། །​གཾ་ལས་འཇིག་རྟེན་དབང་ཕྱུག་ལྕེར། །​ཀཾ་ལས་སྒྲིབ་པ་རྣམ་སེལ་ལུས། །​སཾ་ལས་ཀུན་དུ་བཟང་པོ་ཡིད། །​རིག་པའི་དབང་བསྐུར་གཤིན་རྗེ་གཤེད། །​དགུག་གཞུག་བཅིང་དང་དབང་དུ་བྱ། །​མཆོད་པ་བྷ་གའི་བྱང་ཆུབ་སེམས། །​རྡོ་རྗེ་གསུང་གི་[[10]](#footnote-29)ཡེ་ཤེས་ཆེ། །​པདྨ་ཤེས་རབ་ཕ་རོལ་ཕྱིན། །​འདོད་ཆགས་ཆེན་པོ་ཉིད་སྦྱོར་བ། །​རྡོ་རྗེ་མཐར་མཛད་ཁྱོད་[[11]](#footnote-30)ལ་བསྟོད། །​རྡོ་རྗེ་སྦུ་གུས་བདུད་རྩི་མྱང་། །​ས་བོན་འཕྲོས་པས་འགྲོ་བ་སྦྱང་། །​རྡོ་རྗེ་བཟླས་པ་བརྩམ་པར་བྱ། །​ཡིད་གསལ་བ་ནི་མཆོག་ཏུ་གཅེས། །​ཨོཾ་བཛྲ་རཱ་[[12]](#footnote-31)ག་ར་ཏི་ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། མ་ནིང་རྡོ་རྗེ་བཟླས་ནས་ཀྱང་། །​སྙིང་པོ་ཅན་དངོས་བསྒོམ་པར་བྱ། །​འདོད་ཆགས་ཆེན་པོ་སྦྱོར་བ་བཟློག་པའི་ཕྱིར། །​བདེ་བ་སེམས་དྲན་སྒྲུབ་ཐབས་འདི་བརྩམས་པས། །​གཟུང་དང་འཛིན་པའི་དྲི་མ་དག་ནས་ཀྱང་། །​དགའ་བ་རྣམ་དག་སྨོན་ལམ་སྟོབས་འགྱུར་[[13]](#footnote-32)ཤོག །​རྡོ་རྗེ་བདེ་རྒྱས་དབྱངས་ཅན་མའི་སྒྲུབ་ཐབས་ཞེས་བྱ་བ་རྫོགས་སོ། །​

1. ཀུན་གྱིས་ སྣར་ཐང་། [↑](#footnote-ref-20)
2. ཕྱེད་ སྣར་ཐང་། པེ་ཅིན། [↑](#footnote-ref-21)
3. བསྒོམ། སྣར་ཐང་། པེ་ཅིན། [↑](#footnote-ref-22)
4. བསྲུང་བའི་ སྣར་ཐང་། པེ་ཅིན། [↑](#footnote-ref-23)
5. འདྲའི་དྷོ་ སྣར་ཐང་། པེ་ཅིན། [↑](#footnote-ref-24)
6. ཨཱཏྨ་ སྣར་ཐང་། པེ་ཅིན། [↑](#footnote-ref-25)
7. [↑](#footnote-ref-26)
8. ཨཱཏྨ་ སྣར་ཐང་། པེ་ཅིན། [↑](#footnote-ref-27)
9. ཛཾ་ སྣར་ཐང་། [↑](#footnote-ref-28)
10. གསུང་ནི་ སྣར་ཐང་། པེ་ཅིན། [↑](#footnote-ref-29)
11. ཁྱེད་ སྣར་ཐང་། པེ་ཅིན། [↑](#footnote-ref-30)
12. ར་ སྣར་ཐང་། པེ་ཅིན། [↑](#footnote-ref-31)
13. གྱུར་ སྣར་ཐང་། པེ་ཅིན། [↑](#footnote-ref-32)