༄༅། །​མི་འཁྲུགས་པའི་སྒྲུབ་ཐབས།༄༅༅། །​རྒྱ་གར་སྐད་དུ། ཨཀཱོ་བྷྱ་[[1]](#footnote-20)སཱ་དྷ་ནཾ་ནཱ་མ། [[2]](#footnote-21)[[3]](#footnote-22)བོད་སྐད་དུ། མི་འཁྲུགས་པའི་སྒྲུབ་ཐབས་ཞེས་བྱ་བ། བཅོམ་ལྡན་འདས་མི་འཁྲུགས་པ་ལ་ཕྱག་འཚལ་ལོ། །​མི་འཁྲུགས་པ་ལ་ཕྱག་འཚལ་ཏེ། །​དེ་ཡི་སྒྲུབ་ཐབས་བྲི་བར་བྱ། །​དལ་འབྱོར་ཐེག་ཆེན་རིགས་ཆེན་[[4]](#footnote-23)དང་། །​སྙིང་རྗེ་ཤེས་རབ་ཡོན་ཏན་དང་།[[5]](#footnote-24) །​བྱམས་དང་སྙིང་རྗེ་ལྡན་པ་དང་། །​དད་ཅིང་བླ་མ་ལ་གུས་པས། །​སྐྱབས་སུ་སོང་ཞིང་སེམས་བསྐྱེད་པ། །​དམ་ཚིག་སྡོམ་ལྡན་དབང་ཐོབ་པས། །​ལས་དང་ཆོ་ག་ཤེས་ནས་ནི། །​དགོན་པའི་གནས་དང་གྲོང་གི་མཐར། །​ལས་བྱ་བདེ་བའི་སྟན་འདུག་ནས། །​ཁྲུས་བྱས་གཙང་མའི་གོས་ཅན་གྱིས། །​རང་ལྷར་གསལ་བའི་ཐུགས་ཀ་རུ། །​པདྨ་ཟླ་བའི་སྟེང་དུ་ཧཱུཾ། །​དེ་ལས་[[6]](#footnote-25)འོད་ཟེར་འཕྲོས་པ་ཡིས། །​བླ་མ་དང་ནི་མི་བསྐྱོད་པ། །​སྤྱན་དྲངས་མདུན་དུ་བཞུགས་པ་ལ། །​བདུན་པོ་རྣམ་པར་དག་པར་བྱ། །​ཚད་མེད་བཞི་དང་ལྡན་པར་བསྒོམ། །​ཆོས་རྣམས་ཐམས་ཅད་དངོས་མེད་པར། །​སེམས་ཀྱིས་བསྒོམ་པར་བྱས་ནས་ནི། །​བྷྲཱུཾ་[[7]](#footnote-26)དང་པཾ་ལས་སྣ་ཚོགས་བསྒོམ། །​ཨ་ལས་ཟླ་བའི་དཀྱིལ་འཁོར་བསམ། །​རང་གི་ས་བོན་དབུས་བསམས་ནས། །​དམ་ཚིག་དག་དང་ཕྱག་རྒྱ་དག །​བསམ་ཞིང་དེ་བཞིན་ཉིད་དུ་སྦྱར། །​རྣལ་འབྱོར་པས་ནི་བསྒྲུབ་པར་བྱ། །​ལྷ་ཡི་རྣལ་འབྱོར་ཚུལ་དུ་བསྒྱུར། །​ཞལ་གཅིག་ཕྱག་གཉིས་སྐུ་མདོག་སྔོ། །​གཡོན་པ་མཉམ་གཞག་རྡོ་རྗེ་དང་། །​གཡས་པ་ས་གནོན་ཚུལ་ཅན་ནོ། །​རྒྱན་དང་ལྡན་པར་རང་ཉིད་བསྒོམ། །​ཐུགས་ཀར་པད་ཟླའི་སྟེང་དུ་ནི། །​དེ་སྟེང་རང་གི་ས་བོན་དང་། །​ཕྱག་མཚན་ཕྱག་རྒྱས་བྱིན་གྱིས་བརླབ། །​རང་ཉིད་མི་འཁྲུགས་པར་བསྒོམས་ནས། །​སངས་རྒྱས་བཞི་པོ་ཕྱོགས་དང་བསྟུན། །​རང་རང་ཕྱག་རྒྱ་ལྡན་པར་བསྒོམ། །​ཧཱུཾ་ལས་འོད་འཕྲོས་པདྨོ་[[8]](#footnote-27)ཡི། །​འདབ་མ་བརྒྱད་ལ་ལྷ་མོ་བརྒྱད། །​ཕྱག་མཚན་བརྒྱད་ལས་སྐུ་བསྐྱེད་དོ། །​རྩ་སྔགས་བརྒྱད་པོ་བརྗོད་པ་ལས།[[9]](#footnote-28) །​དྲི་ཟའི་ཕྱོགས་སུ་པདྨ་ཅན། །​སྐུ་མདོག་དཀར་མོ་དཔལ་བེའུ་བསྣམས། །​མེ་ཡི་ཕྱོགས་སུ་འཇིགས་[[10]](#footnote-29)བྱེད་མ། །​སྐུ་མདོག་དཀར་མོ་འཁོར་ལོ་བསྣམས། །​གཤིན་རྗེའི་ཕྱོགས་སུ་རྣམ་རྒྱལ་མ། །​སྐུ་མདོག་སྔོན་མོ་རྒྱལ་མཚན་བསྣམས། །​བདེན་བྲལ་ཕྱོགས་སུ་མདངས་ལྡན་མ། །​སྐུ་མདོག་སྔོན་མོ་གདུགས་བསྣམས་པ། །​ཀླུ་ཡི་ཕྱོགས་སུ་འོད་ལྡན་མ། །​སྐུ་མདོག་དམར་སྐྱ་པདྨ་བསྣམས། །​རླུང་གི་ཕྱོགས་སུ་དཀར་ཤམ་མ། །​སྐུ་མདོག་དམར་སྐྱ་བུམ་པ་བསྣམས། །​གནོད་སྦྱིན་ཕྱོགས་སུ་དྲི་མེད་མ།[[11]](#footnote-30) །​སྐུ་མདོག་ལྗང་གུ་འབུད་དུང་བསྣམས། །​དབང་ལྡན་ཕྱོགས་སུ་ཡིད་གཞུངས་མ། །​སྐུ་མདོག་ལྗང་གུ་ཉ་བསྣམས་པའོ། །​སྒོ་མ་བཞི་པོ་འདོད་ལྷ་སྟེ། །​ཕྱོགས་དང་བསྟུན་ཞིང་ཕྱོགས་སྐྱོང་[[12]](#footnote-31)དང་། །​གཞལ་ཡས་རིམ་པར་བསྒོམ་པར་[[13]](#footnote-32)བྱ། །​དེ་ལྟར་དམ་ཚིག་ལྷ་བསྐྱེད་དེ། །​ཐུགས་ཀའི་རྡོ་རྗེའི་ཧཱུཾ་ལས་ནི། །​འོག་མིན་གནས་སུ་འོད་འཕྲོས་པས། །​མི་འཁྲུགས་མདུན་ནམ་སྤྱི་བོར་བསམ། །​རང་ལུས་མི་འཁྲུགས་བསྒོམས་བསྟིམས་[[14]](#footnote-33)ལ། །​ལྟག་འོག་རིམ་པ་ཇི་བཞིན་དུ། །​ལྷ་ཡི་གོ་རིམས་ཇི་བཞིན་པར།[[15]](#footnote-34) །​སངས་རྒྱས་རྣམས་ཀྱིས་དབང་བསྐུར་རོ། །​ཡང་ན་རང་ཉིད་ལྷར་བསྒོམས་ལ། །​མི་འཁྲུགས་མདུན་དུ་བསྒོམ་པར་བྱ། །​གཟུངས་དྲང་པ་[[16]](#footnote-35)ཡི་ཏིང་འཛིན་ནི། །​ཐུགས་ལས་འོད་ཟེར་འཕྲོས་པ་ཡིས། །​དེ་ཉིད་སུམ་བརྩེགས་[[17]](#footnote-36)རང་རང་གཞན། །​ལྷ་དང་བུམ་པ་མཆོད་རྟེན་གཏོར། །​བུམ་པ་མཆོད་རྟེན་ལ་སོགས་ནང་། །​རྒྱ་མཚོ་ཟླ་བ་པདྨ་ལ། །​ལྷ་བསྐྱེད་ཡེ་ཤེས་བསྟིམ་པར་བྱ། །​དད་པ་དང་ནི་དམ་ཚིག་གིས། །​བདག་ལ་རབ་ཏུ་དགོངས་པར་[[18]](#footnote-37)མཛོད། །​ཨོཾ་ཨཀྵོ་བྷྱ་ཛ། ཨ་བིགྷྣཱཾ་[[19]](#footnote-38)ཏ་ཀྲྀཏ་ཧཱུཾ་ཕཊ། [[20]](#footnote-39)[[21]](#footnote-40)ཐལ་སྦྱར་སོར་གཉིས་ཕྱིར་བསྐྱེད་[[22]](#footnote-41)དེ། །​ཏ་ཐཱ་ག་ཏོ་ཏ་བྷ་[[23]](#footnote-42)བཱ་ཡ་སྭཱ་ཧཱ་ཛཿ་ཧཱུཾ་བཾ་ཧོཿ། དེ་ཉིད་གདན་ལ་བཞུགས་པ་ལ། །​མཆོད་བསྟོད་ལ་སོགས་དབུལ་བྱ་སྟེ། །​ཨོཾ་ཨརྒྷཾ་པྲ་ཏཱིཙྪ་[[24]](#footnote-43)པུཥྤེ། དྷཱུ་[[25]](#footnote-44)པེ། ཨཱ་ལོ་ཀེ། གནྡྷེ། ནཻ་བི་དྱེ་[[26]](#footnote-45)ཤཔྟ། བ་ལིཾ་ཏ་པཱུ་ཇ་[[27]](#footnote-46)ཁཱ་ཧི་ཁཱ་ཧི། ཆོས་ཉིད་མཉམ་པའི་དང་ལས་མ་གཡོས་ཀྱང་། །​ཐུགས་རྗེས་རྟག་ཏུ་མྱ་ངན་མི་འདའ་ཞིང་། །​ཕྲིན་ལས་རྣམ་བཞིས་འགྲོ་བའི་དོན་མཛད་པ། །​བཅོམ་ལྡན་མི་འཁྲུགས་པ་ལ་ཕྱག་འཚལ་ལོ། །​གཏོར་མ་མགྲོན་དུ་དམིགས་ལ་བསྔོ། །​སྒྲ་དང་སེམས་དང་གཞི་ལ་གཞོལ། །​ཡན་ལག་བཞི་དང་དམིགས་པ་གསུམ། །​རང་དོན་དུ་ནི་[[28]](#footnote-47)བསྙེན་པ་ཡིན། །​གྲངས་དང་དུས་དང་མཚན་མའོ། །​དངོས་གྲུབ་སྒྲུབ་པའི་[[29]](#footnote-48)བཟླས་པ་ནི། །​ངག་དང་ཤིབ་བུ་[[30]](#footnote-49)རྡོ་རྗེའི་བཟླས། །​ཡིད་ཀྱིས་[[31]](#footnote-50)བཟླས་པ་བྱས་པ་བཞི།[[32]](#footnote-51) །​མེ་དང་སྒྲ་དང་སྒྲ་[[33]](#footnote-52)མཐར་གསུམ། །​བརྗོད་པ་མེད་པའི་བསམ་གཏན་ཏེ། །​ཐུན་གསུམ་དག་ཏུ་བཟླས་པ་བྱ། །​གཏོང་མ་[[34]](#footnote-53)མཆོད་བསྟོད་གཏོར་མ་བཏང་།[[35]](#footnote-54) །​ཡེ་ཤེས་གཤེགས་དང་དམ་ཚིག་བསྡུ། །​དེ་ལྟར་ཐུན་གསུམ་སྦྱོར་བ་ཡིས། །​བསྙེན་པ་སྔོན་དུ་སོང་བ་དང་། །​གང་འདོད་དངོས་གྲུབ་བབ་པའི་ཕྱིར། །​དེ་ནས་ལས་ལ་སྦྱར་བར་བྱ། །​བཟླས་བརྗོད་མེ་ལ་ཚུལ་ཁྲིམས་རླུང་གིས་[[36]](#footnote-55)སྦར། །​བརྩོན་འགྲུས་ཆེན་པོའི་མེ་ལྕེས་སྡིག་སྒྲིབ་སྲེག །​པདྨའི་དྲོད་ལ་ཆར་ཆུ་ཡིས།[[37]](#footnote-56) །​ཁ་ཟུམ་འོད་ཀྱིས་འབྱེད་པ་དང་། །​ཉི་མ་མེ་ཤེལ་མེ་འབྱུང་བཞིན།[[38]](#footnote-57) །​མི་ཡི་ལུས་ལ་དངོས་གྲུབ་སྟེར། །​མི་གནས་བསོད་ནམས་སྟེར་བར་བྱེད། །​སྒྲ་ཡིས་ཐར་པ་སྟེར་བར་བྱེད། །​འདི་ནི་ཡིད་བཞིན་ནོར་བུ་རིན་ཆེན་ལྟར། །​སྤྱི་བོའི་གཙུག་ཏུ་ཀུན་གྱིས་བཀུར་བར་འོས། །​ངན་སོང་རྣམས་ལས་[[39]](#footnote-58)ཐར་ལམ་འདིས་སྒྲུབ་བོ། །​རང་གཞན་མདུན་དུ་བསྒོམས་ཀྱང་དངོས་གྲུབ་སྟེར། །​མགོན་པོ་མི་འཁྲུགས་པ་ཡི་[[40]](#footnote-59)ནི། །​སྒྲུབ་པའི་ཐབས་མཆོག་འདི་བྲིས་པའི། །​བདག་གི་དགེ་བའི་ལས་འདི་ཡིས། །​བདག་དང་འགྲོ་བ་ཐམས་ཅད་ནི། །​མྱུར་བ་ཉིད་དུ་སངས་རྒྱས་ནས། །​འགྲོ་ལ་ཕན་ཕྱིར་ཆོས་སྟོན་ཞིང་། །​སེམས་ཅན་སྡུག་བསྔལ་ལས་གྲོལ་ཤོག །​བཅོམ་ལྡན་འདས་མི་འཁྲུགས་པའི་སྒྲུབ་ཐབས་རྒྱས་པ་སློབ་དཔོན་དཱི་པ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། བོད་ཀྱི་ལོ་ཙཱ་བ་[[41]](#footnote-60)དགེ་སློང་ཚུལ་ཁྲིམས་རྒྱལ་བས་བསྒྱུར་ཞིང་ཞུས་ཏེ་གཏན་ལ་ཕབ་པའོ། །​

1. ཨཀྵོ་བྷྱཿ་ སྣར་ཐང་། པེ་ཅིན། [↑](#footnote-ref-20)
2. ། པེ་ཅིན། [↑](#footnote-ref-21)
3. ། པེ་ཅིན། [↑](#footnote-ref-22)
4. རིགས་ཅན་ སྣར་ཐང་། པེ་ཅིན། [↑](#footnote-ref-23)
5. དང་ཅན། སྣར་ཐང་། པེ་ཅིན། [↑](#footnote-ref-24)
6. དེ་ནས་ ཅོ་ནེ། སྡེ་དགེ། [↑](#footnote-ref-25)
7. བྲུཾ་ སྣར་ཐང་། པེ་ཅིན། [↑](#footnote-ref-26)
8. པདྨ་ སྣར་ཐང་། པེ་ཅིན། [↑](#footnote-ref-27)
9. ལ། སྣར་ཐང་། པེ་ཅིན། [↑](#footnote-ref-28)
10. འཇིག་ པེ་ཅིན། [↑](#footnote-ref-29)
11. དྲི་མེད་པ། སྣར་ཐང་། པེ་ཅིན། [↑](#footnote-ref-30)
12. བསྐྱོང་ སྣར་ཐང་། པེ་ཅིན། [↑](#footnote-ref-31)
13. བསྒོམས་པར་ སྣར་ཐང་། སྒོམ་པར་ པེ་ཅིན། [↑](#footnote-ref-32)
14. བསྒོམ་སྟིམ་ སྣར་ཐང་། པེ་ཅིན། [↑](#footnote-ref-33)
15. ཇི་བཞིན་དུ། སྣར་ཐང་། པེ་ཅིན། [↑](#footnote-ref-34)
16. བགྲང་བ་ སྣར་ཐང་། པེ་ཅིན། [↑](#footnote-ref-35)
17. བརྩེག་ སྣར་ཐང་། པེ་ཅིན། [↑](#footnote-ref-36)
18. དགྱེས་པར་ སྣར་ཐང་། པེ་ཅིན། [↑](#footnote-ref-37)
19. ཨཱ་བིགྷཱན་ སྣར་ཐང་། པེ་ཅིན། [↑](#footnote-ref-38)
20. ། སྣར་ཐང་། [↑](#footnote-ref-39)
21. ། སྣར་ཐང་། [↑](#footnote-ref-40)
22. བཀྱེ་ སྣར་ཐང་། བཀྱེད་ པེ་ཅིན། [↑](#footnote-ref-41)
23. ག་ཏོདྡྷ་ སྣར་ཐང་། པེ་ཅིན། [↑](#footnote-ref-42)
24. ཏིཙྪ་ སྣར་ཐང་། པེ་ཅིན། [↑](#footnote-ref-43)
25. །དྷུ་ སྣར་ཐང་། པེ་ཅིན། [↑](#footnote-ref-44)
26. དྱ་ སྣར་ཐང་། པེ་ཅིན། [↑](#footnote-ref-45)
27. པུ་ཙ་ སྣར་ཐང་། པེ་ཅིན། [↑](#footnote-ref-46)
28. རང་དོན་ སྣར་ཐང་། པེ་ཅིན། [↑](#footnote-ref-47)
29. བསྒྲུབ་པའི་ པེ་ཅིན། [↑](#footnote-ref-48)
30. ཤུབ་བུ་ སྣར་ཐང་། པེ་ཅིན། [↑](#footnote-ref-49)
31. ཡིད་ཀྱི་ སྣར་ཐང་། པེ་ཅིན། [↑](#footnote-ref-50)
32. བཞིན། སྣར་ཐང་། པེ་ཅིན། [↑](#footnote-ref-51)
33. སྒྲ་ སྣར་ཐང་། [↑](#footnote-ref-52)
34. གཏོང་ན་ སྣར་ཐང་། པེ་ཅིན། [↑](#footnote-ref-53)
35. གཏོར་མ་བཏང་གཏང་། སྣར་ཐང་། པེ་ཅིན། [↑](#footnote-ref-54)
36. རླུང་གི་ སྣར་ཐང་། པེ་ཅིན། [↑](#footnote-ref-55)
37. ཡི། སྣར་ཐང་། པེ་ཅིན། [↑](#footnote-ref-56)
38. ཞིང་། སྣར་ཐང་། པེ་ཅིན། [↑](#footnote-ref-57)
39. ལ་ སྣར་ཐང་། པེ་ཅིན། [↑](#footnote-ref-58)
40. འཁྲུགས་པ་ཡིས་ སྣར་ཐང་། པེ་ཅིན། [↑](#footnote-ref-59)
41. ཙ་བ་ སྣར་ཐང་། པེ་ཅིན། [↑](#footnote-ref-60)