༄༅། །​གཤིན་རྗེ་གཤེད་རྣམ་པར་སྣང་མཛད་ཀྱི་མངོན་པར་རྟོགས་པ།༄༅༅། །​རྒྱ་གར་སྐད་དུ། བཻ་རོ་ཙ་ན་ཡ་མཱ་རི་ནོ་པི་ཀ་ནཱ་མ། བོད་སྐད་དུ། གཤིན་རྗེ་གཤེད་རྣམ་པར་སྣང་མཛད་ཀྱི་མངོན་པར་རྟོགས་པ་ཞེས་བྱ་བ། [[1]](#footnote-20)རྡོ་རྗེ་སེམས་དཔའ་ལ་ཕྱག་འཚལ་ལོ། །​སངས་རྒྱས་རྡོ་རྗེ་རྟག་པའི་དཔལ། །​མེ་ལོང་ཡེ་ཤེས་བྱང་ཆུབ་སེམས། །​འོད་གསལ་རྡོ་རྗེ་ཀུན་ཞི་བ། །​གཏི་མུག་རྡོ་རྗེ་ལ་ཕྱག་འཚལ། །​ས་རྣམས་ཕ་རོལ་བགྲོད་པའི་ལམ། །​རྟག་པའི་སྒྲུབ་ཐབས་བཤད་པར་བྱ། །​དང་པོར་སྔགས་པས་སྙིང་རྗེ་དྲན་པས་རང་ལུས་རྫོགས་པ་དང་། །​སྙིང་གར་ས་བོན་གསལ་བ་ལས་ནི་དམ་པ་རྣམས་བསམས་ནས། །​སངས་རྒྱས་ཆོས་དང་དགེ་འདུན་གསུམ་གྱི་ཡོན་ཏན་བསམ་[[2]](#footnote-21)བྱས་ནས། །​བསོད་ནམས་རྒྱ་ཆེར་རབ་ཏུ་རྒྱས་པའི་ཚོགས་རབ་བསག་པར་བྱ། །​བྱམས་དང་སྙིང་རྗེ་དགའ་དང་བཏང་སྙོམས་ལྡན་པས་སྟོང་པ་བསྒོམ། །​སྲུང་བའི་[[3]](#footnote-22)འཁོར་ལོ་བྱས་ནས་པདྨ་ཟླ་བ་རྒྱས་པའི་སྟེང་། །​ཀྵེ་ཡིག་གྱུར་པས་ཆོས་ཀྱི་འཁོར་ལོ་དམར་ཞིང་འོད་འཕྲོ་བ། །​བསྡུ་བའི་དེ་ཉིད་ལས་ནི་རྟག་པའི་སྐུར་གྱུར་པ་དེ་ཁྲོ་ལ་སྒེག །​རྩ་བའི་ཞལ་དང་གཞན་གཉིས་དཀར་སྔོ་དམར་ཞིང་ཕྱག་དྲུག་ཡུམ་དང་བཅས། །​གྲི་གུག་འཁོར་ལོ་རལ་གྲི་པདྨ་རིན་ཆེན་ཆུ་སྐྱེས་རབ་ཏུ་འཁྲུགས། །​གླང་ཆེན་སྟག་གི་[[4]](#footnote-23)པགས་པས་སྟོད་དང་སྨད་དཀྲིས་མི་མགོ་རློན་འཛག་པ། །​ཐོད་པ་དྲུག་ལྡན་སྐྲ་ནི་དམར་སེར་གྱེན་བརྫེས་སྤྲུལ་བརྒྱད་ཡན་ལག་སྤྲས། །​མེ་དཀྱིལ་ན་བཞུགས་ཡེ་ཤེས་སེམས་དཔའ་གསལ་ནས་ཡན་ལག་དྲུག་བྱས་ཏེ། །​རླུང་དང་མེ་དང་ཐོད་པ་སྣོད་མཆོག་སྒྲོན་མ་བཅུ་ཡིས་[[5]](#footnote-24)ཁ་བཀབ་ནས། །​བསྐྱོད་དང་འབར་བས་གླང་པོ་ལ་སོགས་བཅུར་གྱུར་སྦྱོར་བའི་སེམས་བབ་ནས། །​ཨོཾ་ཨཱཿ་ཧཱུྃ། བྱིན་རླབས་[[6]](#footnote-25)རྡོ་རྗེའི་སྦུ་གུས་[[7]](#footnote-26)རབ་དྲངས་མཉེས་བྱས་སྤྲོ་བསྡུས་ཐིམ། །​རྡོ་རྗེ་རྟག་པ་རིམ་གྱིས་བསྐྱོད་ལ་རབ་ཐིམ་ནས་ནི་ལྷན་ཅིག་སྐྱེས་པའི་དགའ་བ་[[8]](#footnote-27)བསམ། །​ཡོད་དང་མེད་པ་ལས་འདས་སྤྲོས་བྲལ་ནམ་མཁའ་ལྟ་བུའི་བྱང་ཆུབ་སེམས་དྲན་ནས། །​རྨི་ལམ་སད་པའི་རྣལ་འབྱོར་ཕུང་པོ་ཁམས་རྣམས་ཀུན་སྤངས་དེར་ཞི་ནས་ནི་ལྡང་བ་བརྩམ། །​ཁམས་སོགས་བདེ་བ་ཆེན་པོར་མདོག་གྱུར་གཟུགས་བརྙན་ལྟ་བུར་རབ་རྟོགས་འདི་ནི་རྒྱལ་སྲས་བདག །​སྙིང་པོ་ཉི་ཟེར་ལྟ་བུར་རྡོ་རྗེའི་[[9]](#footnote-28)བཟླས་པ་འགྲོ་བ་ཀུན་ལ་ཕན་པར་བྱ་ཕྱིར་འབུམ་དུ་བཟླས། །​རྣལ་འབྱོར་སྒྱུ་མའི་གཟུགས་ཀྱིས་སྟེང་འོག་ལ་སྤྱོད་འཇིག་རྟེན་དོན་འགྱུར་ཐམས་ཅད་གཤིན་རྗེ་གཤེད་ཐོབ་ཤོག །​ཨོཾ་ཛི་ན་ཛིཀ་མོ་ཧ་ར་ཏི། ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། གཤིན་རྗེ་གཤེད་པོ་རབ་འཇིགས་པ། །​གཏི་མུག་རྡོ་རྗེའི་ངོ་བོ་ཁྱོད། །​སྟོན་པ་སངས་རྒྱས་ཀུན་རང་བཞིན། །​རྡོ་རྗེ་མི་འཇིགས་ཕྱག་འཚལ་བསྟོད། །​སྒྲུབ་ཐབས་སངས་རྒྱས་ལ་འཇུག་པ། །​བསྐྱེད་པ་དང་ནི་རྫོགས་པའི་རིམ། །​གོང་མའི་གོ་འཕང་སྟོན་པ་པོ། །​སྔགས་རྣམས་སྒྲིབ་པ་གྲོལ་གྱུར་ཅིག །​གཤིན་རྗེ་གཤེད་རྣམ་པར་[[10]](#footnote-29)སྣང་མཛད་ཀྱི་མངོན་རྟོགས་ཞེས་བྱ་བ། རྒྱ་གར་གྱི་མཁན་པོ་མཁས་པར་གྲགས་པ། དཔལ་མར་མེ་མཛད་ཀྱིས་མཛད་པ་རྫོགས་སོ།། །​།རྣལ་འབྱོར་པ་པྲཛྙཱ་ཤྲཱི་ཛྙཱ་ན་ཀཱིརྟིས་རང་འགྱུར་དུ་མཛད་པའོ། །​

1. བ་དཔལ་ སྣར་ཐང་། པེ་ཅིན། [↑](#footnote-ref-20)
2. བསམས་ སྣར་ཐང་། [↑](#footnote-ref-21)
3. བསྲུང་བའི་ སྣར་ཐང་། པེ་ཅིན། [↑](#footnote-ref-22)
4. གླང་ཆེན་ སྣར་ཐང་། པེ་ཅིན། [↑](#footnote-ref-23)
5. བཅུ་ཡིག་ སྣར་ཐང་། པེ་ཅིན། [↑](#footnote-ref-24)
6. བརླབས་ སྣར་ཐང་། པེ་ཅིན། [↑](#footnote-ref-25)
7. བུ་གུས་ སྣར་ཐང་། པེ་ཅིན། [↑](#footnote-ref-26)
8. དགའི་བ་ སྣར་ཐང་། [↑](#footnote-ref-27)
9. ལྟ་བུར་ སྣར་ཐང་། པེ་ཅིན། [↑](#footnote-ref-28)
10. ནག་པོར་ སྣར་ཐང་། [↑](#footnote-ref-29)