༄༅། །​རྗེ་བཙུན་མ་འཕགས་མ་སྒྲོལ་མའི་སྒྲུབས་ཐབས།༄༅༅། །​རྒྱ་གར་སྐད་དུ། བྷཊྚཱ་ར་ཀཱརྱ་[[1]](#footnote-20)ཏཱ་རཱ་[[2]](#footnote-21)སཱ་དྷ་ནཾ། བོད་སྐད་དུ། རྗེ་བཙུན་མ་འཕགས་མ་སྒྲོལ་མའི་སྒྲུབ་[[3]](#footnote-22)ཐབས། སྨྲ་བའི་སེང་གེ་ལ་ཕྱག་འཚལ་ལོ། །​ཡེ་ཤེས་དྲི་མེད་སྒྲོལ་མ་གསལ་བའི་ཐུགས། །​སྨྲ་བསམ་བརྗོད་མེད་ཤེས་རབ་ཕར་ཕྱིན་གསུངས། །​སྟོང་ཉིད་སྙིང་རྗེའི་རྡོ་རྗེ་[[4]](#footnote-23)ཕག་མོའི་སྐུ། །​རྗེ་བཙུན་[[5]](#footnote-24)སྒྲོལ་མའི་སྐུ་གསུང་ཐུགས་ལ་འདུད། །​སྒྲོལ་མ་གསུམ་དང་ཚུལ་མཐུན་རྣལ་འབྱོར་པས། །​རྟག་ཏུ་ལྷ་མོ་འདི་བསྒོམ་བྱ་ཕྱིར་བཤད། །​དང་པོ་རྟེན་གྱི་གང་ཟག་གིས། །​གདོང་ལ་སོགས་པ་ཁྲུས་བྱས་ནས། །​ཡིད་དུ་འོང་བའི་གནས་དེ་རུ། །​མཎྜལ་བྱི་དོར་ལེགས་བྱས་ལ། །​བདེ་བའི་སྟན་ལ་འདུག་ནས་ནི། །​སྙིང་གར་ཟླ་དཀྱིལ་ཡི་གེ་ཏཱཾ། །​ལྕགས་ཀྱུ་འདྲ་བའི་འོད་འཕྲོས་པས། །​བླ་མ་ལྷ་མོ་སྤྱན་དྲངས་ལ། །​ཕྱག་འཚལ་བ་དང་མཆོད་ཅིང་བཤགས། །​རྗེས་སུ་ཡི་རང་བསྐུལ་ཞིང་གསོལ། །​དགེ་བ་ཅུང་ཟད་ཅི་བསགས་པ། །​བྱང་ཆུབ་ཐོབ་ཕྱིར་བདག་གིས་བསྔོ། །​དེ་ནས་ཚངས་པའི་གནས་བཞི་བསྒོམ། །​སྔགས་འདི་བཟླས་པས་སྟོང་པར་བསྒོམ། །​ཨོཾ་ཤཱུ་ནྱ་ཏཱ་[[6]](#footnote-25)ཛྙཱ་ན་བཛྲ་སྭ་བྷཱ་ཝ་ཨཱཏྨ་[[7]](#footnote-26)ཀོ྅ཧཾ། པཾ་ལས་པདྨ་འདབ་བརྒྱད་སྟེང་། །​ཏཱཾ་ལས་རྗེ་བཙུན་སྒྲོལ་མ་ནི། །​ཞལ་གཅིག་ཕྱག་གཉིས་སྐུ་མདོག་ལྗང་། །​གཡས་ན་མཆོག་སྦྱིན་ཕྱག་རྒྱ་ཅན། །​གཡོན་ན་ཨུཏྤལ་སྔོན་པོ་འཛིན། །​རིན་ཆེན་རྒྱན་རྣམས་མཛེས་པའི་ཚུལ། །​སྨྲ་བའི་སེང་གེས་དབུ་བརྒྱན་པ། །​ཞབས་གཉིས་སྐྱིལ་ཀྲུང་ཕྱེད་པར་བཞུགས། །​དར་གྱི་སྟོད་གཡོགས་སྨད་གཡོགས་བྱས། །​དེ་ལྟར་དམ་ཚིག་བསྐྱེད་བྱས་ལ། །​ཐུགས་ཀའི་ཏཱཾ་ལས་འོད་འཕྲོས་པས། །​ཡེ་ཤེས་སེམས་དཔའ་སྤྱན་དྲངས་ལ། །​དད་པའི་སྟོབས་ཀྱིས་ཕྱག་བྱས་ཏེ། །​དེ་ནས་མཆོད་པ་སྔགས་འདིས་དབུལ། །​ཨོཾ་བཛྲ་པུཥྤེ་པཱུ་ཛ་ཧཱུཾ། ཨོཾ་བཛྲ་དྷཱུ་པེ་པཱུ་ཛ་ཧཱུཾ། ཨོཾ་བཛྲ་དཱི་པེ་པཱུ་ཛ་ཧཱུཾ། ཨོཾ་བཛྲ་གནྡྷེ་པཱུ་ཛ་ཧཱུཾ། ཨོཾ་བཛྲ་ནཻ་བི་དྱེ་པཱུ་ཛ་ཧཱུཾ། ཨོཾ་གཱི་ཏི་[[8]](#footnote-27)པཱུ་ཛ་ཧཱུཾ། ཇི་སྲིད་མི་སྐྱོའི་བར་དུ་བསྒོམ། །​སྐྱོ་ན་བཟླས་པ་འདི་ལྟར་བྱ། །​ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། སྔགས་ཕྲེང་སྙིང་ག་ནས་ཕྱུང་སྟེ། །​ཡེ་ཤེས་ཐུགས་ལ་མཉེས་པས་[[9]](#footnote-28)མཆོད། །​བྱིན་རླབས་[[10]](#footnote-29)ཚུར་འདུས་ཞལ་ནས་འཐོན།[[11]](#footnote-30) །​བདག་ལ་ཐིམ་ཞིང་འོད་འཕྲོས་པས། །​བར་ཆད་སེལ་དང་སྒྲིབ་སྦྱངས་བསམ།[[12]](#footnote-31) །​དེས་སྐྱོ་གཏོར་མ་གཏང་བྱ་སྟེ། །​མི་རྟོག་ཨོཾ་ལས་རིན་ཆེན་སྣོད། །​ཨཱཿལས་བདུད་རྩི་སྣ་ཚོགས་བསམ། །​ཧཱུཾ་ལས་ཐིམ་ཞིང་སྣ་ཚོགས་གསོལ། །​སྔགས་འདིར་སྙིང་པོ་བཏགས་ཏེ་དབུལ། །​བ་ལིཾ་ཏ་པཱུ་ཛ་ཨརྒྷཾ་པཱུ་ཛ་བ་ལིཾ་ཨི་དཾ་གྲྀཧྣ་[[13]](#footnote-32)ཁ་ཁ་ཁཱ་ཧི་ཁཱ་ཧི་ཨརྒྷཾ་པྲ་ཏཱིཙྪ་པཱུ་ཛ་ཁཱ་ཧི་སྭཱ་ཧཱ། དད་པའི་སྟོབས་ཀྱིས་བསྟོད་པར་བྱ། །​ཨོཾ་སྟོང་ཉིད་སྙིང་རྗེ་ཕག་མོ་ཆེ། །​སྒྲོལ་མའི་སྐུ་ལ་ཕྱག་འཚལ་བསྟོད། །​སྨྲ་བསམ་བརྗོད་མེད་ཕ་རོལ་ཕྱིན། །​སྒྲོལ་མའི་གསུང་ལ་ཕྱག་འཚལ་བསྟོད། །​དྲི་མེད་ཡེ་ཤེས་གསལ་བའི་ཐུགས། །​སྒྲོལ་མའི་ཐུགས་ལ་ཕྱག་འཚལ་བསྟོད། །​ཟླ་འོད་སྲིད་པའི་མུན་སེལ་བ། །​འཇོམས་བྱེད་ཉི་མའི་དཀྱིལ་དང་མཚུངས། །​ཐབས་དང་ཤེས་རབ་ཡོན་ཏན་ལྡན། །​སྒྲོལ་མ་ལ་ནི་རྟག་ཏུ་འདུད། །​འགྲོ་ལ་བུ་བཞིན་རྟག་ཏུ་འདུན།[[14]](#footnote-33) །​སྲིད་གསུམ་རྣམ་ཐར་གསུམ་ལ་འགོད། །​སེང་ལྡེང་ནགས་ལ་རབ་གནས་ཤིང་། །​འཇིགས་པ་བརྒྱད་ལས་ཤིན་ཏུ་སྐྱོབ། །​སྒྲོལ་མ་ལ་ནི་ཕྱག་འཚལ་བསྟོད། །​མངོན་པར་དགའ་བའི་ཞིང་ཁམས་སུ། །​རྡོ་རྗེ་མཁའ་འགྲོའི་སྐུར་སྟོན་ཅིང་། །​སྐྱེ་ཤི་མེད་པའི་ཆོས་ཀྱང་སྟོན། །​སྒྲོལ་མ་ལ་ནི་ཕྱག་འཚལ་བསྟོད། །​དཔལ་དང་ལྡན་པའི་ཞིང་ཁམས་སུ། །​རིན་ཆེན་མཁའ་འགྲོའི་སྐུར་སྟོན་ཅིང་། །​འགྲོ་བའི་སྡུག་བསྔལ་ནད་རྣམས་སེལ། །​སྒྲོལ་མ་ལ་ནི་ཕྱག་འཚལ་བསྟོད། །​བདེ་བ་ཅན་གྱི་ཞིང་ཁམས་ན། །​པདྨ་མཁའ་འགྲོའི་སྐུར་སྟོན་ཅིང་། །​བདེ་བ་ཆེན་པོའི་ངང་ལ་གནས། །​སྒྲོལ་མ་ལ་ནི་ཕྱག་འཚལ་བསྟོད།[[15]](#footnote-34) །​རྣམ་པར་དག་པའི་ཞིང་ཁམས་ན། །​ལས་ཀྱི་[[16]](#footnote-35)མཁའ་འགྲོའི་སྐུར་སྟོན་ཅིང་། །​ཕྲིན་ལས་བཞི་ཡི་དོན་ཡང་སྒྲུབ། །​སྒྲོལ་མ་ལ་ནི་ཕྱག་འཚལ་བསྟོད།[[17]](#footnote-36) །​མཐའ་དབུས་མེད་པའི་ཞིང་ཁམས་ན། །​ཕ་རོལ་ཕྱིན་མའི་སྐུར་སྟོན་ཅིང་། །​ཕྱོགས་བཅུའི་སངས་རྒྱས་ཚོགས་དང་བཅས། །​སྒྲོལ་མ་ལ་ནི་ཕྱག་འཚལ་བསྟོད།[[18]](#footnote-37) །​དེ་ནས་ཉལ་བའི་དུས་ན་ནི། །​སྟོང་པ་ཉིད་ཀྱི་ངང་ལ་ཉལ། །​ལས་དང་སྤྱོད་ལམ་ཅི་སྤྱོད་པ། །​ལྷ་མོའི་ང་རྒྱལ་དུ་ནི་བསྒོམ།[[19]](#footnote-38) །​འདི་བརྩམས་པ་ཡི་དགེ་བ་གང་། །​རྗེ་བཙུན་སྒྲོལ་མའི་ཐུགས་རྗེ་དང་། །​དམ་པ་རྣམས་ཀྱི་བྱིན་རླབས་[[20]](#footnote-39)ཀྱིས། །​རྗེ་བཙུན་སྒྲོལ་མ་འགྲུབ་པར་[[21]](#footnote-40)ཤོག །​རྗེ་བཙུན་ཀ་མ་ལ་ཤཱི་ལས་[[22]](#footnote-41)མཛད་པའི་སྒྲོལ་མའི་སྒྲུབ་ཐབས་རྫོགས་སོ། །​

1. ཨཱརྱ་ སྣར་ཐང་། པེ་ཅིན། [↑](#footnote-ref-20)
2. རེ་ སྣར་ཐང་། པེ་ཅིན། [↑](#footnote-ref-21)
3. སྒྲུབས་ སྣར་ཐང་། [↑](#footnote-ref-22)
4. སྙིང་རྗེའི་ སྣར་ཐང་། པེ་ཅིན། [↑](#footnote-ref-23)
5. [↑](#footnote-ref-24)
6. ཏ་ སྣར་ཐང་། པེ་ཅིན། [↑](#footnote-ref-25)
7. ཨཱདྨ་ སྣར་ཐང་། པེ་ཅིན། [↑](#footnote-ref-26)
8. བཛྲ་ཨརྒྷཾ་པྲ་ཏཱིཙྪ་པཱུ་ཛ་ཧཱུཾ་ཨོཾ་བཛྲ་གཱིརྟ་ སྣར་ཐང་། བཛྲ་ཨརྒྷཾ་པྲ་ཏཱིཙྪ་པཱུ་ཛ་ཧཱུཾ་ཨོཾ་བཛྲ་གཱིརྟི་ པེ་ཅིན། [↑](#footnote-ref-27)
9. མཉམས་ སྣར་ཐང་། མཉམ་པས་ པེ་ཅིན། [↑](#footnote-ref-28)
10. བརླབས་ སྣར་ཐང་། པེ་ཅིན། [↑](#footnote-ref-29)
11. ཐོན། སྣར་ཐང་། པེ་ཅིན། [↑](#footnote-ref-30)
12. བསམས། སྣར་ཐང་། པེ་ཅིན། [↑](#footnote-ref-31)
13. གྲིཧྣ་ སྣར་ཐང་། པེ་ཅིན། [↑](#footnote-ref-32)
14. གདུང་། སྣར་ཐང་། པེ་ཅིན། [↑](#footnote-ref-33)
15. ལོ། སྣར་ཐང་། པེ་ཅིན། [↑](#footnote-ref-34)
16. ལས་ཀྱིས་ སྣར་ཐང་། པེ་ཅིན། [↑](#footnote-ref-35)
17. ལོ། སྣར་ཐང་། པེ་ཅིན། [↑](#footnote-ref-36)
18. ལོ། སྣར་ཐང་། པེ་ཅིན། [↑](#footnote-ref-37)
19. སྒོམ། སྣར་ཐང་། པེ་ཅིན། [↑](#footnote-ref-38)
20. བརླབས་ སྣར་ཐང་། པེ་ཅིན། [↑](#footnote-ref-39)
21. གྲུབ་པར་ སྣར་ཐང་། པེ་ཅིན། [↑](#footnote-ref-40)
22. མ་ལ་ཤྲཱིས་ སྣར་ཐང་། པེ་ཅིན། [↑](#footnote-ref-41)