༄༅། །​དབྱུག་པ་གཤིན་རྗེ་གཤེད་རྣམ་པར་འཇོམས་པ་ཞེས་བྱ་བའི་སྒྲུབ་ཐབས།༄༅༅། །​རྒྱ་གར་སྐད་དུ། དཎྜ་དྷྲྀཀ་[[1]](#footnote-20)བི་དཱ་ར་ཡ་མཱ་[[2]](#footnote-21)རི་སཱ་དྷ་ནཾ་ནཱ་མ། བོད་སྐད་དུ། དབྱུག་པ་གཤིན་རྗེ་གཤེད་རྣམ་པར་འཇོམས་པ་ཞེས་བྱ་བའི་སྒྲུབ་ཐབས། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཐུགས་ཀྱི་དེ་ཉིད་གཙོ་དང་མཚུངས་པ་ཡི། །​ལྷ་ནི་བདུད་དགྲ་དབྱུག་པ་གཤིན་རྗེ་གཤེད། །​ལས་རྣམས་ཐམས་ཅད་མཐར་མཛད་ལ་བཏུད་དེ། །​མཆོག་གི་དངོས་གྲུབ་བསྒྲུབ་ཕྱིར་བཤད་པར་བྱ། །​རང་ལུས་ཕྱག་རྒྱ་ཆེན་པོར་དྲན། །​ཐེག་པ་ཆེན་པོའི་བློར་བྱས་ནས། །​བླ་མ་རྗེ་བཙུན་རྣམས་ལ་ནི། །​བསོད་ནམས་ཚོགས་རབ་བསག་པར་བྱ། །​གཉིས་མེད་སངས་རྒྱས་གཉིས་སུ་མེད། །​རྐྱེན་སྐྱེས་ཆོས་ཀུན་ཆུ་ཟླ་འདྲ། །​དེ་ཉིད་སྐྱེ་མེད་ཤེས་བྱའི་ཕྱིར། །​དག་པའི་སྔགས་ཀྱིས་བསྐུལ་ལ་བསྒོམ། །​ཚད་མེད་རྒྱུན་ཆད་མེད་པའི་སེམས། །​ནམ་མཁའི་ཐིགས་པ་[[3]](#footnote-22)དེ་ཉིད་ལས། །​སྲུང་བའི་[[4]](#footnote-23)འཁོར་ལོ་གདན་བསམས་ཏེ། །​ཛ་ལས་དབྱུག་པ་དཀར་དང་སྐུ། །​རྩ་ཞལ་དཀར་ལ་སྔོ་དམར་ཞལ། །​རང་གི་རིག་མར་མཚུངས་པའི་ལུས། །​གྲི་གུག་དབྱུག་པ་རལ་གྲི་དང་། །​ཐོད་པ་འཁོར་ལོ་ཆུ་སྐྱེས་འཛིན། །​གཡས་བསྐུམ་གཡོན་བརྐྱང་བ་ཡི་ཞབས། །​ཆུ་སྐྱེས་འོད་ཟེར་རྣོན་པོ་མནན། །​མི་མགོའི་ཕྲེང་དཔྱངས་[[5]](#footnote-24)སྟག་ལྤགས་མནབས། །​ཀླུ་དང་རུས་རྒྱན་[[6]](#footnote-25)དབུས་མཛེས་པ། །​བསྐྱེད་ལ་ལུས་ངག་ཡིད་གསུམ་དང་། །​སྐྱེ་མཆེད་རྣམས་ལ་འདིས་བྱིན་བརླབ། །​ཨོཾ་ཨཱཿཧཱུྃ། ཀྵིཾ་ཛིཾ་ཁྃ་གྃ་ཀྃ་སྃ། །​དབང་བསྐུར་ཅོད་པན་མི་བསྐྱོད་བསམ། །​ཛཿཧཱུྃ་བཾ་ཧོཿས་བྱིན་གྱིས་བརླབ། །​བྱང་ཆུབ་སེམས་ཀྱི་སྤྲུལ་པས་མཆོད། །​དེ་ནས་རྡོ་རྗེ་དྲིལ་ལྡན་པས། །​བསྟོད་པའི་རྒྱལ་པོ་བརྗོད་པར་བྱ། །​སངས་རྒྱས་རྡོ་རྗེ་ཀུན་དུ་བཟང་། །​མཉམ་པའི་རྡོ་རྗེ་མི་བསྐྱོད་པ། །​རྡོ་རྗེ་གསང་བ་དབྱིངས་ཆེན་པོ། །​ཡེ་ཤེས་རྡོ་རྗེ་ཕྱག་འཚལ་བསྟོད། །​ཡིག་འབྲུ་གསུམ་གྱིས་བྱིན་བརླབས་པའི། །​བདུད་རྩི་རྡོ་རྗེ་ལྕེ་ཡིས་མྱང་། །​སྤྲོ་དང་བསྡུ་བ་བྱས་ནས་ཀྱང་། །​གསང་སྔགས་ཁྲི་རུ་བཟླས་པ་བྱ། །​ཨོཾ་བཛྲ་དཎྜ་དྷྲྀཀ་[[7]](#footnote-26)ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། ས་ཆུ་མེ་རླུང་འབྱུང་བའི་རིམ། །​ཡེ་ཤེས་ཐིག་ལེར་བྱས་ནས་ཀྱང་། །​གཟུགས་ནི་སྒྲ་ཉིད་རང་བཞིན་དག །​བདག་མེད་སྙིང་པོ་བསྒོམ་པར་བྱ། །​མ་རིག་མུན་པ་འཇོམས་བྱེད་སྒྲོན་མའི་མཆོག །​བདུད་དགྲ་ཁྲོ་བོའི་རྒྱལ་པོའི་སྒྲུབ་ཐབས་འདིས། །​འགྲོ་བའི་འཇིགས་ཆེན་ངེས་དགྲ་བཅོམ་ནས་ཀྱང་། །​ཐམས་ཅད་གཤིན་རྗེ་གཤེད་པོ་ཉིད་མཚུངས་ཤོག །​དབྱུག་པ་གཤིན་རྗེ་གཤེད་རྣམ་པར་འཇོམས་པ་ཞེས་བྱ་བའི་སྒྲུབ་ཐབས། སློབ་དཔོན་ཆེན་པོ་དཱི་པཾ་ཀ་རས་མཛད་པ་རྫོགས་སོ།། །​།རྣལ་འབྱོར་པ་པྲཛྙཱ་ཤྲཱི་ཛྙཱ་ན་ཀཱིརྟིས་རང་འགྱུར་དུ་མཛད་པའོ། །​

1. དྷྲིཀ་ སྣར་ཐང་། པེ་ཅིན། [↑](#footnote-ref-20)
2. ཡ་མ་ སྣར་ཐང་། ཡ་ པེ་ཅིན། [↑](#footnote-ref-21)
3. ཐིག་པ་ སྣར་ཐང་། པེ་ཅིན། [↑](#footnote-ref-22)
4. བསྲུང་བའི་ སྣར་ཐང་། པེ་ཅིན། [↑](#footnote-ref-23)
5. སྤྱངས་ སྣར་ཐང་། པེ་ཅིན། [↑](#footnote-ref-24)
6. བརྒྱན་ སྣར་ཐང་། [↑](#footnote-ref-25)
7. དྷྲིཀ་ སྣར་ཐང་། པེ་ཅིན། [↑](#footnote-ref-26)