༄༅། །​དཔལ་ཕྱག་ན་རྡོ་རྗེ་ལ་ཕྱག་འཚལ་ལོ། །​ཆོ་འཕྲུལ་སྣ་ཚོགས་བསྒྲུབ་སྟེ་[[1]](#footnote-20)བསྒྲུབ་བྱ་སྣ་ཚོགས་སྐྲག་པར་འདོད་པའི་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་འཕགས་པ་རྡོ་རྗེ་རྣམ་པར་འཇོམས་པའི་རྣལ་འབྱོར་དུ་བྱ་སྟེ། བསྙེན་པ་དང་། མཆོད་པ་དང་། བསྟོད་པ་དང་ཚོགས་ཇི་ལྟར་རིགས་པར་བསགས་ལ། རྫའི་གའུ་ལེགས་པར་སོ་བཏང་མ་ཐག་གཞན་དུ་ལོངས་མ་སྤྱད་པའི་ནང་དུ་རྟ་ཁྲ་བོའི་རྔ་མས་རྒྱུ་བྱས་ལ་བག་ཟན་གྱིས་དྲིལ་ཏེ་སྦྲུལ་རབ་ཏུ་འཇིགས་པའི་གཟུགས་ཚོན་སྣ་ཚོགས་པས་ཇི་ལྟར་འདོད་པ་བཞིན་དུ་བསྒྱུར་[[2]](#footnote-21)ལ་འོ་མ་དང་ཁྲག་བསྲེས་པ་ལ་སྔགས་འདི་ཞག་བདུན་དུ་སྒྲུབ་པ་[[3]](#footnote-22)བྱས་ན། དེ་འགུལ་[[4]](#footnote-23)ནུས་པའི་དུས་ན་དགྲའི་ཁྱིམ་དུ་བཏང་ན་རབ་ཏུ་སྐྲག་ཅིང་བརྒྱལ་བར་[[5]](#footnote-24)འོང་སྟེ། སྔགས་ནི། ཨོཾ་བཛྲ་པཱ་ཎི་ཕུ་ནཱ་[[6]](#footnote-25)ག་ཧེ་ཏུ་[[7]](#footnote-26)པྲ་ཤག་སྭཱ་ཧཱ་ཞེས་པས་སྒྲུབ་པ་པོ་དེ་ལྟར་སྡིག་པ་དང་སྦལ་པ་དང་། ཀླུ་སྣ་ཚོགས་ཀྱི་གཟུགས་གང་འདོད་པ་གོང་ལྟར་བྱས་པས་ངེས་པར་འགྲུབ་བོ། །​གཅན་གཟན་[[8]](#footnote-27)སྡེར་མོ་ཅན་གྱི་ཚོགས་བསྒྲུབ་[[9]](#footnote-28)ན་དེ་ཉིད་ཀྱི་ཤ་ཁྲག་དང་སྤུ་དང་དབང་པོ་ལྔ་ལས་[[10]](#footnote-29)གཟུགས་བག་ཟན་དང་བསྲེས་ལ་ཇི་ལྟར་འདོད་པའི་ཚོན་གྱིས་བསྒྱུར་[[11]](#footnote-30)ལ་གཟུགས་དེ་ཉིད་ཁ་རབ་ཏུ་གདངས་པ་མཆེ་བ་གཙིགས་པ་བྱའོ། །​དེ་གང་འདོད་པའི་གཟུགས་དེ་ཤིང་ཟོམ་དུ་བཅུག་ལ་ཁ་ཤིང་ལེབ་ཀྱིས་བཅད་ལ། སྔོན་དམར་གྱིས་བཅིངས་[[12]](#footnote-31)ལ་ཞག་བདུན་སྔགས་འདི་བཟླས་ཏེ་ཁྲག་སྣ་ཚོགས་ལ་བཟླས་ལ་དེ་དག་ལ་གཏིག་[[13]](#footnote-32)གོ། །​ཨོཾ་ན་མཤྩཎྜ་[[14]](#footnote-33)བཛྲ་པཱ་ཎ་[[15]](#footnote-34)ཡེ་ཤོ་[[16]](#footnote-35)དྷ་པྲ་ཝ་པི་ཏི་གྷ་ཊ་ཡ་ཤྭ་ར་ཎ་[[17]](#footnote-36)ཧཱུཾ་ཕཊ་སྭཱ་ཧཱ་ཞེས་བཟླས་ཏེ་འགུལ་[[18]](#footnote-37)ནུས་པའི་དུས་ན་གྲིས་[[19]](#footnote-38)སྔོན་དམར་གཏུབས་[[20]](#footnote-39)ཏེ། གཟའ་ཆེན་པོ་རྒྱུ་བའི་དུས་སུ་བསྒྲུབ་བྱའི་ཁྱིམ་དུ་བཏང་ན། ངེས་པར་སྐྲག་[[21]](#footnote-40)ཅིང་མ་རུངས་པར་ངེས་སོ། །​གཤོག་པ་ཅན་གྱི་ཚོགས་སྒྲུབ་པ་སྟེ། བསྒྲུབ་བྱ་སྐྲག་པར་འདོད་ན་གང་འདོད་པའི་ཤ་ཁྲག་དང་སྤུ་དང་གཤོག་པ་གཡས་པའི་སྤུ་རྩེ་རྣམས་ཕྱེ་མར་བྱས་ལ་བག་ཟན་དང་བསྲེས་ལ་གང་འདོད་པའི་གཟུགས་བྱས་ལ་དེ་ཉིད་སྤུས་ལུས་མགོ་མཇུག་བརྒྱན་པ་[[22]](#footnote-41)བསེའི་ག་འུའི་ནང་དུ་བཅུག་ལ་ཕག་ནག་པོའི་ཀོ་བས་གཏུམས་ལ་གཟའ་གང་དུ་འཇུག་པའི་ངོས་སུ་ཁ་བསྟན་ཏེ། སྔགས་འདི་གཞན་གྱི་[[23]](#footnote-42)ཚིག་གིས་བར་མ་ཆོད་པར་བཟླས་སོ། །​མ་ཧཱ་ཡཀྵ་བཛྲ་ཀ་ཀ་ཡ་པ་དྱི་ཧཱུཾ་ཧཱུཾ་ཞེས་ལན་བདུན་བསྒྲུབས་ན་བསྒྲུབ་བྱ་དེ་སྐྲག་སྟེ་མ་རུངས་[[24]](#footnote-43)པར་ངེས་སོ། །​བྱོལ་སོང་ཕལ་པ་ཡང་ཚན་[[25]](#footnote-44)ཅན་སྒྲུབ་སྟེ།[[26]](#footnote-45) བསྒྲུབ་བྱའི་སེམས་ལུས་ངག་སྐྲག་པར་འདོད་ན་གང་བསྒྲུབ་པའི་[[27]](#footnote-46)མིག་གཡས་པ་དང་རྨིག་པའི་རྩེ་མོ་དང་སྤུ་དང་རས་དམར་པོའི་ཁུ་བ་དང་། འབྲུ་སྣ་བཅུ་གསུམ་གྱི་ཕྱེ་མ་[[28]](#footnote-47)དང་བསྲེས་ལ་གང་འདོད་པའི་གཟུགས་བྱས་ལ་སྤྱི་བོར་སེང་ལྡེང་གི་ཕུར་བུ་སོར་བཞི་པ་བཏབ་ལ་སའི་དོང་གྲུ་གསུམ་པའི་ནང་དུ་བཅུག་ལ།བསྲི་[[29]](#footnote-48)ཤིང་གིས་བཅད་ལ་སྐེ་ནས་རྒྱུ་ཞགས་ཀྱིས་བཏབ་སྟེ། བདག་ཉིད་ཀྱིས་བཟུང་ལ་སྔགས་འདི་ལ་ཞག་དགུ་བཟླས་སོ། །​ཨོཾ་བཛྲ་བི་དཱ་ར་[[30]](#footnote-49)ཏི་ར་ཏི་སྭཱ་ལཾ་སྐེ་མཾ་སྐེ་མཾ་སྭཱ་ཧཱ་ཞེས་བཟླས་ནས་རྒྱུ་མ་འགུལ་[[31]](#footnote-50)པའི་ཚེ་གཟའ་སྲང་ནས་ཐོན་པ་[[32]](#footnote-51)དང་བསྟུན་[[33]](#footnote-52)ནས། བསྒྲུབ་བྱའི་ཁྱིམ་དུ་བསྐྱལ་ན་སྔ་མ་ལྟར་འགྲུབ་པར་ངེས་སོ། །​འགལ་བ་སྐྲག་པར་བྱེད་པའི་ལས་སྣ་ཚོགས་པའི་ཆོ་ག་འགལ་བ་[[34]](#footnote-53)མེའི་འཁོར་ལོ་ཞེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. བསྒྲུབས་ཏེ་ སྣར་ཐང་། པེ་ཅིན། [↑](#footnote-ref-20)
2. སྒྱུར་ སྣར་ཐང་། པེ་ཅིན། [↑](#footnote-ref-21)
3. བསྒྲུབ་པ་ སྣར་ཐང་། པེ་ཅིན། [↑](#footnote-ref-22)
4. མགུལ་ སྣར་ཐང་། པེ་ཅིན། [↑](#footnote-ref-23)
5. རྒྱལ་བར་ སྣར་ཐང་། པེ་ཅིན། [↑](#footnote-ref-24)
6. ན་ སྣར་ཐང་། པེ་ཅིན། [↑](#footnote-ref-25)
7. ཧེ་དུ་ སྣར་ཐང་། པེ་ཅིན། [↑](#footnote-ref-26)
8. གཅན་ཟན་ སྣར་ཐང་། པེ་ཅིན། [↑](#footnote-ref-27)
9. ཚོགས་སྒྲུབ་ སྣར་ཐང་། པེ་ཅིན། [↑](#footnote-ref-28)
10. དབང་པོ་ལ་ སྣར་ཐང་། པེ་ཅིན། [↑](#footnote-ref-29)
11. གྱི་སྒྱུར་ སྣར་ཐང་། པེ་ཅིན། [↑](#footnote-ref-30)
12. བཅིང་ སྣར་ཐང་། པེ་ཅིན། [↑](#footnote-ref-31)
13. ཏིག་ སྣར་ཐང་། པེ་ཅིན། [↑](#footnote-ref-32)
14. ཙཎྜ་ སྣར་ཐང་། པེ་ཅིན། [↑](#footnote-ref-33)
15. ན་ སྣར་ཐང་། པེ་ཅིན། [↑](#footnote-ref-34)
16. ཤོད་ སྣར་ཐང་། པེ་ཅིན། [↑](#footnote-ref-35)
17. ན་ སྣར་ཐང་། པེ་ཅིན། [↑](#footnote-ref-36)
18. མགུལ་ སྣར་ཐང་། པེ་ཅིན། [↑](#footnote-ref-37)
19. གྲི་ སྣར་ཐང་། པེ་ཅིན། [↑](#footnote-ref-38)
20. བཏུབས་ སྣར་ཐང་། པེ་ཅིན། [↑](#footnote-ref-39)
21. བཀྲག་ སྣར་ཐང་། པེ་ཅིན། [↑](#footnote-ref-40)
22. མགོ་འཇུག་བརྒྱན་ སྣར་ཐང་། པེ་ཅིན། [↑](#footnote-ref-41)
23. གཞན་གྱིས་ སྣར་ཐང་། པེ་ཅིན། [↑](#footnote-ref-42)
24. དེ་མཚུངས་ སྣར་ཐང་། པེ་ཅིན། [↑](#footnote-ref-43)
25. མཚན་ སྣར་ཐང་། པེ་ཅིན། [↑](#footnote-ref-44)
26. བསྒྲུབས་ཏེ། སྣར་ཐང་། པེ་ཅིན། [↑](#footnote-ref-45)
27. སྒྲུབ་པའི་ སྣར་ཐང་། པེ་ཅིན། [↑](#footnote-ref-46)
28. ཕྱེ་ སྣར་ཐང་། པེ་ཅིན། [↑](#footnote-ref-47)
29. །སྤྲི་ སྣར་ཐང་། པེ་ཅིན། [↑](#footnote-ref-48)
30. ད་ར་ སྣར་ཐང་། པེ་ཅིན། [↑](#footnote-ref-49)
31. མགུལ།!་ སྣར་ཐང་། པེ་ཅིན། [↑](#footnote-ref-50)
32. འཐོན་པ་ སྣར་ཐང་། པེ་ཅིན། [↑](#footnote-ref-51)
33. བཏུད་ སྣར་ཐང་། པེ་ཅིན། [↑](#footnote-ref-52)
34. མགལ་བ་ སྣར་ཐང་། པེ་ཅིན། [↑](#footnote-ref-53)