༄༅། །​དགྱེས་པ་རྡོ་རྗེའི་སྒྲུབ་ཐབས་རིན་པོ་ཆེའི་སྒྲོན་མ།༄༅༅། །​རྒྱ་གར་སྐད་དུ། ཤྲཱི་ཧེ་བཛྲ་རཏྣ་པྲ་ལོ་ཀེ་[[1]](#footnote-20)སཱ་ངྷ་ནཾ་ནཱ་མ།བོད་སྐད་དུ། དཔལ་དགྱེས་པ་རྡོ་རྗེའི་སྒྲུབ་ཐབས་རིན་པོ་ཆེའི་སྒྲོན་མ་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​ཧེ་རུ་ཀ་དང་བདག་མེད་བཅས། །​དེ་ཆོས་འཁོར་ལ་ཕྱག་འཚལ་ཏེ། །​དེ་འདོད་ཕྱིར་ན་དེ་སྒྲུབ་ཐབས། །​དེ་དོན་གཉེར་ལ་སྒྲོན་འདི་བྲི། །​ཆགས་མེད་བྱང་ཆུབ་སེམས་དང་ལྡན། །​དབང་ཐོབ་བློ་ལྡན་ལུང་བླངས་པས། །​དུར་ཁྲོད་ལ་སོགས་གནས་བདེ་བར། །​རྣལ་འབྱོར་བརྩོན་པས་བསྒྲུབ་པར་བྱའོ། །​ཐོ་རངས་བྱམས་པས་མལ་ནས་ལངས། །​གདོང་ལ་སོགས་པ་དིས་[[2]](#footnote-21)བཀྲུས་ནས། །​རྡོ་རྗེས་མཚན་པའི་སྟན་ལ་འདུག །​བདུད་རྩིའི་རི་ལུ་ལྕེ་ལ་གཞག །[[3]](#footnote-22)​སྙིང་རྗེས་མ་རྣམས་གཟུང་བྱས་ལ། །​ཞལ་བརྒྱད་ང་རྒྱལ་བདག་བསྒོམས་ཏེ། །​རཀྵས་ས་སྦྱང་གནས་[[4]](#footnote-23)བསྲུང་བ། །​མེ་རི་དྲ་གུར་བརྟན་པར་བསྒོམ། །​ཧེ་རུ་ཀ་ཡི་སྙིང་ག་རུ། །​པཾ་དང་རཾ་ལས་གསལ་བར་ནི། །​པདྨ་ཉི་མ་དམར་པོ་བསྒོམ། །​དེ་སྟེང་ཧཱུྃ་[[5]](#footnote-24)ནག་འོད་ཟེར་ལྔས། །​ཕྱོགས་བཅུར་སྤྲོས་པ་བསྐུལ་དང་སྦྱང་། །​བྱས་ནས་ཐམས་ཅད་མཁའ་ལ་བཞུགས། །​བླ་མ་སངས་རྒྱས་རང་དང་ལྷ། །​གསལ་བསྒོམས་ལུས་སྤྲུལ་ཕྱག་བྱའོ། །​དེ་ཡང་འོག་ནས་སྟོན་པ་ཡི། །​བཅོམ་ལྡན་སྐུ་མདོག་ཕྱག་དང་རྒྱན། །​ཕྱག་མཚན་བཅས་པ་བཞུགས་པ་ནི། །​བདག་མེད་ཡུམ་དང་ལྡན་པའོ། །​དེ་མདུན་གཽ་རཱི་ནག་མོ་ནི། །​བྱང་ཆུབ་སེམས་དཀར་རི་བོང་ཅན། །​གཡས་ན་ཙཽ་རཱི་དམར་མོ་ཡང་། །​བྱང་སེམས་དམར་པོ་ཉི་འོད་འབུལ། །​རྒྱབ་ན་སེར་མོ་བེ་ཏཱ་ལཱི། །​ལྷུང་བཟེད་ཆུ་བཟང་བཀང་བ་འབུལ། །​གཡོན་ན་ལྗང་གུ་གྷསྨ་རཱི། །​དྲི་བཟང་ཐོད་པ་བཀང་བ་འབུལ། །​བྱང་ཤར་པུཀྐ་སཱི་སྔོན་མོ། །​ཤ་ལྔས་ཐོད་པ་བཀང་བ་འབུལ། །​མེ་ན་མདོག་དཀར་ཤ་བ་རཱི། །​རོ་ལྡན་བཏུང་བ་སྣ་ཚོགས་འབུལ། །​ལྷོ་ནུབ་མདོག་དམར་ཙཎྜ་ལཱི། །​ཌ་མ་རུ་སྒྲོག་[[6]](#footnote-25)སྒྲ་རྣམས་འབུལ། །​རླུང་ན་ཌོམྦཱི་སྣ་ཚོགས་གཟུགས། །​ཕྱག་རྒྱ་བསྣོལ་ནས་མཆོད་པ་འབུལ། །​བླ་མ་མི་བསྐྱོད་སྤྱི་བོར་བཞུགས། །​གསལ་བར་བརྟན་པར་ལེགས་བསྒོམས་ལ། །​སྙིང་གའི་ས་བོན་སྤྲོ་བསྡུ་ལས། །​ཕྱི་ཡི་ལྷ་མོ་མཆོད་པའི་ཚོགས། །​ཡོན་ཆབ་མེ་ཏོག་སྤོས་ལ་སོགས། །​རབ་གནས་ལེའུའི་སྔགས་ཀྱིས་མཆོད། །​ས་བོན་སྤྲོས་ལ་གཽ་རཱིའི་ཚོགས། །​བཤམས་དང་གནས་ནས་བྱོན་པ་དང་། །​མདུན་ན་གནས་པའི་རིམ་པ་ཡིས། །​བདུད་རྩི་ལྔ་དང་ཤ་ལྔ་འབུལ། །​གཙོ་བོའི་ས་བོན་གྱིས་བསྐུལ་ནས། །​ཌོཾ་བཱི་གསང་བའི་མཆོད་པ་འབུལ། །​མཆོད་པའི་ལྷ་མོ་ཐམས་ཅད་ཀྱང་། །​སྤྲོས་པ་དེ་དག་གནས་ནས་བསྡུ། །​དེ་ནས་དེ་དག་མདུན་དུ་ཡང་། །​པུས་བཙུགས་ཐལ་སྦྱར་འཇིགས་སེམས་ཀྱིས། །​ཐོག་མེད་དུས་ནས་དེང་དུས་སུ། །​འཁོར་བས་འཁོར་བར་བསགས་པའི་སྡིག །​བགྱིས་དང་བགྱིད་དུ་སྩལ་བ་དང་། །​ཡི་རང་བཤགས་ཤིང་སླན་ཆད་བསྡམ། །​སངས་རྒྱས་བྱང་ཆུབ་སེམས་དཔའ་དང་། །​རང་རྒྱལ་ཉན་ཐོས་སོ་སོ་ཡི། །​སྐྱེ་བོའི་དགེ་ལ་རྗེས་ཡི་རང་། །​གསུམ་ལ་སྐྱབས་དང་སེམས་གཉིས་བསྐྱེད། །​བསྐུལ་[[7]](#footnote-26)དང་གསོལ་བ་དག་ཀྱང་གདབ། །​ཐམས་ཅད་བྱང་ཆུབ་ཆེན་པོར་བསྔོ། །​དེ་ནས་བྱམས་དང་སྙིང་རྗེ་དང་། །​དགའ་དང་བཏང་སྙོམས་ཡུན་རིངས་བསྒོམ། །​དེ་ཉིད་གསུམ་དང་མུཿབརྗོད་པས། །​མདུན་གྱི་སྤྱན་དྲངས་གནས་སུ་གཤེགས། །​ཆོས་རྣམས་སྟོང་པར་ཤེས་བྱས་ལ། །​བློ་གནས་པ་ལ་སྔགས་འདི་བརྗོད། །​ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅ཧཾ། །​བརྗོད་པས་གཟུང་བའི་ཆོས་རྣམས་ཀུན། །​རྨི་ལམ་མིག་འཕྲུལ་སྨིག་རྒྱུ་དང་། །​ཆུ་ཟླ་མིག་ཡོར་སྒྱུ་མ་ཙམ། །​སེམས་སྣང་ཙམ་ལས་ཡོད་མ་ཡིན། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ། བརྗོད་པས་སེམས་སྣང་དེ་དག་ཀུན། །​རྡུལ་དང་དུ་བ་ཁུག་རྣ་སྤྲིན། །​སྐྱོན་བྲལ་སྟོན་ཀའི་ཉི་ཕྱེད་ཀྱི། །​ནམ་མཁའི་དཀྱིལ་ལྟར་སེམས་གཞག་བྱ། །​ཆོས་ཉིད་སྤྲོས་དང་བྲལ་བ་ལས། །​སྨོན་ལམ་བྱམས་པས་འགྲོ་བ་དྲན། །​ནམ་མཁའི་དཀྱིལ་དུ་རཾ་དང་ཧཱུཾ། །​ཉི་མའི་དཀྱིལ་འཁོར་དུས་མེ་འབར། །​དེ་ནས་ཧཱུྃ་ལས་བྱུང་བ་ཡི། །​སྣ་ཚོགས་རྡོ་རྗེའི་ས་གཞི་དང་། །​ར་བ་གུར་དང་བླ་རེ་དང་། །​རྡོ་རྗེ་ར་བ་འབར་བ་[[8]](#footnote-27)འཕྲོ། །​དེ་ནས་ཨེ་ལས་ཆོས་ཀྱི་དབྱིངས། །​ཆོས་འབྱུང་གྲུ་གསུམ་ནམ་མཁའ་མཉམ། །​བསྒོམས་པའི་ནང་དུ་ཡཾ་རཾ་བཾ། །​ལཾ་བཞི་སྔོ་དམར་དཀར་དང་སེར། །​ཡཾ་ཞུ་སྔོན་པོ་གཞུ་ཡི་དབྱིབས། །​རླུང་གི་དཀྱིལ་འཁོར་བ་དན་ལྡན། །​དེ་སྟེང་རཾ་ལས་གྲུ་གསུམ་དམར། །​མེ་ཡི་དཀྱིལ་འཁོར་རཾ་གྱིས་མཚན། །​དེ་སྟེང་བཾ་ལས་ཟླུམ་པོ་དཀར། །​ཆུ་ཡི་དཀྱིལ་འཁོར་བུམ་པས་མཚན། །​དེ་སྟེང་ལཾ་ལས་གྲུ་བཞི་སེར། །​ས་ཡི་དཀྱིལ་འཁོར་རྡོ་རྗེས་མཚན། །​སེམས་ཀྱི་སྣང་བས་དེ་རྣམས་ཞུ། །​སྣང་བ་མཆེད་པས་གཞལ་ཡས་གྲུབ། །​རིན་པོ་ཆེ་ལས་གྲུབ་པ་ཡི། །​ཟུར་བཞི་སྒོ་བཞི་ལོགས་བཞི་པ། །​རྟ་བབས་བཞི་དང་ཀ་བ་བརྒྱད། །​མཆོད་པ་སྣ་ཚོགས་རྒྱན་གྱིས་མཛེས། །​ཆོས་ཀྱི་འཁོར་ལོ་རི་དགས་གདུགས། །​བ་དན་དྲིལ་བུ་འཕན་ལ་སོགས། །​སངས་རྒྱས་མང་པོའི་སྣང་བས་ཁྱབ། །​དྲ་བ་དྲ་ཕྱེད་ཏྭ་ར་ན། །​བུམ་པ་རྡོ་རྗེ་ཕྲེང་བ་དང་། །​སྒོ་ཁྱུད་ཟླ་ཕྱེད་རྡོ་རྗེ་མཛེས། །​དུར་ཁྲོད་བརྒྱད་ན་མཚོ་བརྒྱད་ཀླུ། །​ཤིང་བརྒྱད་ཞིང་སྐྱོང་གདན་མགོ་བརྒྱད། །​ཕྱོགས་སྐྱོང་ཆུང་མ་བུ་འཁོར་བརྒྱད། །​སྟེང་ན་ལྷ་བརྒྱད་ལྷ་ཡི་འཁོར། །​མཆོད་རྟེན་བརྒྱད་དང་རྣལ་འབྱོར་ཚོགས། །​གྲོགས་བྱེད་རྣལ་འབྱོར་རོ་ལངས་འདྲེ། །​བྱ་དང་གཅན་གཟན་སྣ་ཚོགས་སྦྲུལ། །​ཤ་ཟ་གདུག་པ་རོ་ཡི་ཚོགས། །​ཤར་སོགས་སྒོ་ཡི་ལོགས་རིམ་པར། །​གླུ་མ་གར་མ་ཡོན་ཆབ་མ། །​མེ་ཏོག་སྤོས་དང་མར་མེ་མ། །​དྲི་ཆབ་ཞལ་ཟས་སྒྲ་སྣ་ཚོགས། །​གཟུགས་སྒྲ་དྲི་རོ་རེག་བྱ་ཆོས། །​རྒྱན་ཕྲེང་མ་རྣམས་སྣ་ཚོགས་མདོག །​དེ་ནང་དཀར་སེར་དམར་དང་ལྗང་། །​གཞལ་ཡས་དབུས་ནི་མཐིང་ག་འབར། །​རྡོ་རྗེ་ར་བ་པདྨར་ལྡན། །​གེ་སར་བདུད་བཞི་ཉི་མས་མནན། །​པདྨ་བརྒྱད་ལ་ལྷ་བརྒྱད་བྲི།[[9]](#footnote-28) །​སྙིང་གར་ཟླ་བས་མནན་པའོ། །​མཛེས་པའི་གཞལ་ཡས་དེ་ནང་གི །​དབུས་ཀྱི་བདུད་བཞིའི་ཉི་སྟེང་དུ། །​ཧཱུྃ་དང་ཨཾ་ལས་འོག་དང་སྟེང་། །​ཨཱ་ལི་ཉིས་འགྱུར་ཟླ་དཀྱིལ་འཁོར། །​ཀཱ་ལི་ཉིས་འགྱུར་ཉི་དཀྱིལ་འཁོར། །​ཐོད་པ་གྲི་གུག་ཕྱག་མཚན་མ། །​ས་བོན་གནས་པ་སྤྲོ་བསྡུས་པས། །​ཐམས་ཅད་གཅིག་ཏུ་གྱུར་པ་ལས། །​ཞལ་བརྒྱད་ཡུམ་དང་ཁ་སྦྱར་བ། །​འོག་གཞི་གསལ་བར་བསྒོམ་པར་བྱ། །​ཆགས་ཅན་བསྐྱབ་ཕྱིར་ཐུགས་རྗེ་ཡིས། །​བདག་ཉིད་ཐུགས་ཀའི་ས་བོན་ལས། །​ཕྱོགས་བཅུར་སངས་རྒྱས་གཙུག་ཏུ་བྱོན། །​ཐུགས་ཀར་ས་བོན་སོ་སོར་གནས། །​ཨོཾ་པདྨ་སུ་ཁཾ་དྷ་ར་མ་ཧཱ་རཱ་ག་དཏྟ་ཙ་ཏུར་ཨཱ་[[10]](#footnote-29)ནནྡ་བྷ་ག་[[11]](#footnote-30)བི་ཤྭ་ཧཱུྃ་ཧཱུྃ་ཧཱུྃ་ཀརྱཾ་ཀུ་རུ་ཥྭ་མེ། པདྨ་སྔགས་ཀྱིས་བྱིན་གྱིས་བརླབ། །​དེ་ནས་རྡོ་རྗེ་བྱིན་གྱིས་བརླབ། །​ཨོཾ་བཛྲ་མ་ཧཱ་དྭེ་ཥ་[[12]](#footnote-31)ཙ་ཏུར་ཨཱ་ནནྡ་[[13]](#footnote-32)དཱ་ཡ་ཀ་ཁ་ག་མུ་ཁ་ཨེ་ཀ་ར་སོ་ནཱ་ཐ་ཧཱུྃ་ཧཱུྃ་ཧཱུྃ་ཀརྱཾ་ཀུ་རུ་ཥྭ་མེ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཏ་བཛྲ་སྭ་བྷཱ་བ་ཨཱཏྨ་ཀོ྅་ཧཾ།དེ་ནི་སྦྱོར་བ་དང་པོ་ཡིན། །​དེ་ནས་རྗེས་སུ་ཆགས་པ་ཡིས། །​ཤར་སོགས་ཚངས་སོགས་སྙིང་ག་རུ། །​གཾ་ཙཾ་བཾ་གྷཾ་པཾ་ཤཾ་ལཾ་ཌཾ། །​དེ་ནས་ཕྱོགས་མཚམས་རྣམས་སུ་བབས། །​ཤར་དུ་གཾ་ཡིག་གསལ་བ་ལས། །​ཨཱ་ལི་ཉིས་འགྱུར་ལས་ཟླ་བའི། །​དཀྱིལ་འཁོར་མེ་ལོང་ཡེ་ཤེས་དང་། །​སྟེང་དུ་ཀཱ་ལི་ཉིས་འགྱུར་ལས། །​ཉི་མའི་དཀྱིལ་འཁོར་མཉམ་པ་ཉིད། །​གཾ་གྱུར་གྲི་གུག་ནག་པོ་ལ། །​ཟླ་བ་ས་བོན་སོ་སོར་རྟོག །​[[14]](#footnote-33)ས་བོན་སྤྲུལ་སྦྱང་གཅིག་གྱུར་པ། །​བྱ་བ་ནན་ཏན་ཡེ་ཤེས་ཡིན། །​གཽ་རཱི་བཞེངས་པའི་སྐུ་དེ་ནི། །​ཆོས་ཀྱི་དབྱིངས་ཀྱི་ཡེ་ཤེས་སོ། །​སྔོན་དུ་བསྒོམས་པའི་གཙོ་བོ་དང་། །​འོག་གི་ལྷ་མོ་བདུན་པོ་ཡང་། །​དེ་བཞིན་ཡེ་ཤེས་ལྔ་ཡི་སྐུ། །​རྣལ་འབྱོར་པ་ཡིས་བརྟན་པར་བསྒོམ། །​ཤར་དུ་གྲི་གུག་ལས་བྱུང་བའི། །​ཚངས་པའི་སྟེང་ན་གཽ་རཱི་ནག །​གཡས་ན་གྲི་གུག་གཡོན་ན་ཉ། །​གཟུགས་ཀྱི་ཕུང་པོ་རང་བཞིན་བསྒོམ། །​ལྷོ་རུ་དབང་པོའི་སྟེང་གནས་དམར། །​ཌ་མ་རུ་ལས་ཙཽ་རཱི་བཞེངས། །​ཌ་མ་རུ་གཡས་ཕག་པ་གཡོན། །​ཚོར་བའི་ཕུང་པོའི་རང་བཞིན་བསྒོམ། །​ནུབ་ཏུ་བཾ་ལས་བེ་ཏཱ་ལཱི།[[15]](#footnote-34) །​གསེར་མདོག་ཉེ་དབང་གདན་ལ་བཞུགས། །​གཡས་ན་རུས་སྦལ་ཐོད་པ་གཡོན། །​འདུ་ཤེས་ཕུང་པོའི་རང་བཞིན་བསྒོམ། །​བྱང་དུ་གྷཾ་ལས་གྷསྨ་རཱི། །​དྲག་པོའི་སྟེང་ན་མར་ཀཏ་[[16]](#footnote-35)མདོག །​སྦྲུལ་གཡས་ཕྱག་གཡོན་ཐོད་པ་འཛིན། །​འདུ་བྱེད་ཕུང་པོའི་རང་བཞིན་བསྒོམ། །​བྱང་ཤར་པཾ་ལས་སེང་གེ་ལས། །​པུཀྐ་སཱི་སྔོ་གཤིན་རྗེའི་སྟེང་། །​གཡས་ན་སེང་གེ་དགྲ་སྟ་གཡོན། །​ས་ཡི་ཁམས་ཀྱི་རང་བཞིན་ནོ། །​མེ་རུ་ཤཾ་དང་དགེ་སློང་ལས། །​ཤ་བ་རཱི་དཀར་གནོད་སྦྱིན་གདན། །​གཡས་ན་དགེ་སློང་གསིལ་བྱེད་གཡོན། །​ཆུ་ཡི་ཁམས་ཀྱི་རང་བཞིན་ནོ། །​སྲིན་པོར་ལཾ་དང་འཁོར་ལོ་ལས། །​གཏུམ་མོ་མཁའ་མདོག་སྲིན་པོ་མནན། །​གཡས་ན་འཁོར་ལོ་ཐོང་གཤོལ་གཡོན། །​མེ་ཡི་ཁམས་ཀྱི་རང་བཞིན་ནོ། །​རླུང་དུ་ཌཾ་[[17]](#footnote-36)དང་རྡོ་རྗེ་ལས། །​ཌོཾ་བཱི་ཁ་དོག་སྣ་ཚོགས་ཏེ། །​རྡོ་རྗེ་གཡས་ལ་སྡིགས་མཛུབ་གཡོན།[[18]](#footnote-37) །​རླུང་གི་ཁམས་ཀྱི་རང་བཞིན་བསྒོམ། །​ལྷ་མོ་དེ་རྣམས་སྤྱན་གསུམ་མ། །​དམར་ཞིང་ཟླུམ་ལ་མཆེ་བ་གཙིགས། །​དབུ་སྐྲ་ཁམ་སེར་གྱེན་དུ་མཛེས།[[19]](#footnote-38) །​རུས་ཐོད་འཁོར་ལོ་སྙན་ཆ་དང་། །​མགུལ་རྒྱན་ལ་སོགས་ཕྱག་རྒྱ་ལྔ། །​མི་མགོ་སྐམ་པོ་བཅོ་ལྔའི་ཕྲེང་། །​གཅེར་བུ་གཡོན་བརྐྱང་གར་ཐབས་བཞུགས། །​གཙོ་ལ་འདུད་པའི་སྟངས་དང་ལྡན། །​བར་དོར་གནས་པའི་ལུས་ངག་ཡིད། །​ཨོཾ་དང་ཨཱཿཧཱུྃ་དཀར་དམར་ནག །​ཧོཿགཉིས་ཐབས་དང་ཤེས་རབ་བརྟེན། །​འཁོར་ལོས་སྒྱུ་མ་ལྟར་མཐོང་ནས། །​གཙོ་བོའི་སྤྱིར་ཞུགས་གཙོ་ཉིད་ཞུ། །​ཡུམ་ཡང་ཞུ་ནས་ཧཱུྃ་ཨཾ་གཉིས། །​ས་བོན་དཀྱིལ་འཁོར་དབུས་གནས་པ། །​རྟོག་མེད་བདེ་བ་ཆེན་པོར་བཞུགས། །​བདག་པོ་སྟོར་བས་ལྷ་མོ་རྣམས། །​ཤིན་ཏུ་འདོད་པའི་སེམས་གདུངས་པས། །​པུཀྐ་སཱི་སོགས་[[20]](#footnote-39)ལྷ་མོ་བཞིས། །​རྡོ་རྗེའི་གླུ་ནི་ལེན་པར་བྱེད། །​རྗེ་བཙུན་ཐུགས་རྗེའི་ཡིད་བཞེངས་ཤིག །​པུཀྐ་སཱི་ནི་བདག་ལ་སྐྱོབས། །​སྟོང་པའི་རང་བཞིན་ཉིད་སྤོངས་ལ། །​བདག་ལ་བདེ་ཆེན་སྦྱོར་བ་མཛོད། །​ཁྱོད་མི་བཞུགས་ན་བདག་འགུམ་པས། །​ཐུགས་རྗེ་རྒྱུན་ཆད་མ་མཛད་བཞེངས། །​སྟོང་ཉིད་བཅོམ་ལྡན་ཅི་ལ་བཞུགས། །​ཤ་བ་རཱི་འབྲས་འགྲུབ་པར་མཛོད། །​དགའ་གཙོ་འཇིག་རྟེན་མགྲོན་[[21]](#footnote-40)བོས་ནས། །​སྟོང་པ་ཉིད་ལ་བཞུགས་སམ་ཅི། །​གཏུམ་མོ་བདག་ནི་གསོལ་འདེབས་ན། །​བཅོམ་ལྡན་ཀྱེ་ཡི་རྡོ་རྗེ་བཞེངས། །​བདག་གིས་ཁྱོད་ཀྱི་ཐུགས་འཚལ་གྱིས། །​མིག་འཕྲུལ་ལྟ་བུར་ཁྱོད་བཞེངས་ཤིག །​ཌོཾ་བཱི་བདག་ནི་དྲན་ཉམས་པས། །​བཅོམ་ལྡན་དགྱེས་པ་རྡོ་རྗེ་བཞེངས། །​རྡོ་རྗེའི་གླུ་ནི་སྒྲ་སྙན་གྱིས། །​རྨི་ལམ་ལྟ་བུར་གཙོ་བོ་བཞེངས། །​མངོན་བྱང་ལྔ་ཡི་ཡེ་ཤེས་ལས། །​བཅོམ་ལྡན་དགྱེས་པ་རྡོ་རྗེ་ཉིད། །​དཀྱིལ་འཁོར་དབུས་ན་གར་དགུར་བཞུགས། །​ཞལ་བརྒྱད་པ་ལ་ཕྱག་བཅུ་དྲུག །​སྟེང་ཞལ་དུད་མདོག་མཆེ་བ་གཙིགས། །​ཁམ་སེར་སྐྲ་བརྫེས་འཁོར་ལོ་རུས། །​སྣ་ཚོགས་རྡོ་རྗེས་དབུ་སྐྲ་བརྒྱན། །​དང་པོ་སྐུ་དང་མཐུན་པའི་ཞལ། །​གཡས་དཀར་གཡས་གཉིས་སྐུ་དང་མཐུན། །​གཡོན་དམར་གཡོན་གཉིས་ཇི་བཞིན་སྐུ། །​དབུ་སྐྲ་གྱེན་འབར་ཐོད་ལྔའི་ཐོད། །​སྤྱན་གསུམ་དམར་ཟླུམ་མཆེ་བ་གཙིགས། །​སྙན་ཆ་འགུལ་རྒྱན་དཔུང་པའི་རྒྱན། །​ཕྱག་ཞབས་གདུ་བུ་འོག་པག་རྒྱན། །​སྟག་གི་ཤམ་ཐབས་སྟེང་ན་བཅིངས། །​ཐོད་རློན་ཕྲེང་བ་ཐལ་བས་བྱུགས། །​ཚངས་པ་བརྒྱ་བྱིན་ཉེ་དབང་དྲག །​སྟེང་ན་ཞབས་བཞི་གཡས་བརྐྱང་བཞུགས། །​ཕྱག་གཡས་དང་པོ་གླང་པོ་ཆེ། །​ཐོད་པར་གནས་པས་ཡུམ་ལ་འཁྱུད། །​དེ་བཞིན་རྟ་བོང་གླང་རྔ་མོ། །​མི་དང་སེང་གེ་བྱི་ལ་བསྣམས། །​ཕྱག་གཡས་ཐོད་པའི་རིམ་པར་འཛིན། །​ཕྱག་གཡོན་དང་པོ་ཐོད་པའི་ནང་། །​ས་ཡི་ལྷ་མོ་བཅས་པ་འཁྱུད། །​སྟེང་འོག་རིམ་པར་ཐོད་པར་གནས། །​ཆུ་དང་མེ་དང་རླུང་ཉི་མ། །​ཟླ་བ་གཤིན་རྗེ་ནོར་སྦྱིན་ནོ། །​དེ་ཡུམ་ཞལ་གཅིག་ཕྱག་གཉིས་པ། །​མདོག་ནག་གྲི་གུག་ཐོད་པས་འཁྱུད། །​ཕྱག་རྒྱ་ལྔས་བརྒྱན་ཐོད་སྐམ་ཕྲེང་། །​སྐྲ་སེར་གྱེན་འབར་སྤྱན་གསུམ་དམར། །​བདག་པོ་རོ་མྱང་གཡོན་བརྐྱང་ཞབས། །​བདུད་བཞིའི་སྟེང་ན་མཉམ་པར་བཞུགས། །​དེ་ནས་བདག་དང་འཁོར་དེ་དག །​གསལ་བར་ལེགས་པར་བརྟན་པར་བསྒོམ། །​བདེ་[[22]](#footnote-41)གསལ་དཀྱིལ་འཁོར་རྒྱལ་པོ་མཆོག །​ཏིང་འཛིན་གསུམ་དུ་བསྟན་པ་ཡིན། །​དེ་དག་གསལ་ནི་རང་རང་གི །​སྙིང་གར་གདན་ལ་ཕྱག་མཚན་བསྒོམ། །​དེ་ཡི་ས་བོན་ཕྱོགས་བཅུར་སྤྲོ། །​བསྐུལ་སྦྱངས་ས་བོན་སོ་སོར་ཐིམ། །​ཧཱུྃ་གིས་[[23]](#footnote-42)ཡེ་ཤེས་འཁོར་ལོ་བཀུག །​ཤར་གྱི་ནམ་མཁར་བཞུགས་ལ་མཆོད། །​ཛཿཧཱུྃ་བཾ་ཧོཿལྷ་མོ་བཞིས། །​དགུག་གཞུག་གཉིས་མེད་དགྱེས་པར་བྱ། །​དེ་ནས་སྐྱེ་མཆེད་བྱིན་གྱིས་བརླབ། །​གཙོ་བོ་འཁོར་ལོ་ཐམས་ཅད་ཀྱི། །​མིག་ལ་གཏི་མུག་རྡོ་རྗེ་དཀར། །​རྣ་བར་ཞེ་སྡང་རྡོ་རྗེ་ནག །​སྣ་ལ་སེར་སྣ་རྡོ་རྗེ་སེར། །​ལྕེ་ལ་འདོད་ཆགས་རྡོ་རྗེ་དམར། །​ལུས་ལ་ཕྲག་དོག་རྡོ་རྗེ་ལྗང་། །​ཡིད་ལ་བདག་མེད་རྣལ་འབྱོར་གནག །​དེ་དག་ཚངས་སོགས་པད་ཟླའི་སྟེང་། །​གྲི་གུག་ཐོད་པ་ཕྱག་རྒྱ་ལྔ། །​སྐུ་གསུང་ཐུགས་ཀྱང་བྱིན་བརླབས་ཏེ། །​མགོ་དང་ཁ་དང་སྙིང་ག་རུ། །​ཨོཾ་དང་ཨཱཿཧཱུྃ་དཀར་དམར་ནག །​ས་སྤྱོད་མཁའ་སྤྱོད་བདག་མེད་མ། །​གྲི་གུག་ཐོད་པ་འཛིན་པ་ཡི། །​པད་ཟླ་ཚངས་པ་དག་[[24]](#footnote-43)ལ་བསྒོམ། །​ཡང་ནི་[[25]](#footnote-44)རང་སྙིང་ས་བོན་གྱིས། །​ཕྱོགས་བཅུའི་བླ་མ་རྒྱལ་བ་དང་། །​འཁོར་ལོ་ཁྲོ་བོ་ལྷ་མོ་རྣམས། །​སྤྱན་དྲངས་མཆོད་ནས་གསོལ་བ་འདེབས། །​ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱཾ། །​བརྗོད་པས་གནང་ནས་རིགས་ལྔ་ཡིས། །​བུམ་པ་བདུད་རྩིས་བཀང་བས་བསྐུར། །​རིགས་ཀྱི་བདག་པོས་སྤྱི་བོར་མཚན། །​བདག་ལ་མི་བསྐྱོད་རྡོ་རྗེ་ཡིས།[[26]](#footnote-45) །​ཕྱོགས་ཀྱི་ལྷ་མོ་བཞི་པོ་ལ། །​མི་བསྐྱོད་རྣམ་སྣང་རིན་ཆེན་འབྱུང་། །​འོད་དཔག་མེད་དང་བཞི་ཡང་བསྒོམ། །​དེ་བཞིན་ཞེ་སྡང་གཏི་མུག་དང་། །​སེར་སྣ་འདོད་ཆགས་བཞི་ཡིས་ཀྱང་། །​པུཀྐ་སཱི་སོགས་མཚམས་བཞི་ལ། །​རིམ་པས་སྤྱི་བོར་མཚན་པར་བསྒོམ། །​ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་བཛྲ་སྭ་བྷཱ་བ་ཨཱཏྨ་ཀོ྅ཧཾ། ད་ནི་བདུད་རྩི་མྱང་བར་བྱ། །​ཡཾ་རཾ་ཨཱཿཧཱུྃ་ཨོཾ་རྣམས་བསྒོམ། །​དེ་ཉིད་གསུམ་གྱིས་བྱིན་གྱིས་བརླབས། །​རླུང་དང་མེ་དང་ཐོད་སྒྱེད་དང་། །​ས་བོན་གནས་པའི་ཀ་པཱ་ལ། །​ཧཱུྃ་གིས་སྦྱངས་དང་ཨཱཿཡིས་འབར། །​ཨོཾ་གྱིས་ཡེ་ཤེས་བདུད་རྩིར་འབབ། །​བྷྲཱུཾ་ཛྲཱྀཾ་ཨཱཾ་[[27]](#footnote-46)ཁཾ་ཧཱུྃ་ལྔ་དང་། །​ནཾ་[[28]](#footnote-47)ཧཾ་ཤཾ་ཥཾ་གྷཾ་དང་ལྔ། །​བདུད་རྩིར་གྱུར་པ་རྡོ་རྗེ་ལྕེས། །​མྱངས་ལ་འཁོར་ལོ་བདེ་བས་མཆོད། །​དེ་ལ་སྔགས་འདིས་བརྟན་པར་བྱའོ། །​ཨོཾ་སརྦ་ཏ་ཐཱ་ག་ཏ་ཨ་མྲྀ་ཏ་སྭ་ད་[[29]](#footnote-48)བཛྲ་སྭ་བྷཱ་བ་ཨཱཏྨ་ཀོ྅ཧཾ། ཧཱུྃ་གི་ས་བོན་གྱིས་བཀུག་ནས། །​སངས་རྒྱས་ཐམས་ཅད་ཞལ་དུ་ཞུགས། །​ཕྱིར་སྤྲོས་མཆོད་པའི་ལྷ་མོ་ཡིས། །​རིམ་པས་མཆོད་ནས་གནས་སུ་ཐིམ། །​ཨོཾ་སརྦ་ཏ་ཐཱ་ག་ཏ་པཱུ་ཛཱ་བཛྲ་སྭ་བྷཱ་བ་ཨཱཏྨ་ཀོ྅ཧཾ། །​ལྷ་མོ་དེ་དག་རིགས་ཡུམ་དང་། །​གསུང་གཅིག་ཏུ་ནི་མཐུན་པར་བསྟོད། །​བཅོམ་ལྡན་ལྷ་མོ་བརྒྱད་ཀྱིས་བསྐོར། །​ཐུགས་རྗེ་ཐུགས་ཀྱིས་འགྲོ་བ་སྒྲོལ། །​སྣོད་དང་འགྲོ་བ་བཅོམ་ལྡན་ཐུགས། །​ཐུགས་དགྱེས་མཛོད་ཅིག་བཅོམ་ལྡན་ཁྱོད། །​ཕུང་པོ་ཁམས་དང་སྐྱེ་མཆེད་དང་། །​དུག་ལྔ་དག་མཛད་ཁྱོད་ལ་བསྟོད། །​ཨོཾ་སརྦ་ཏ་ཐཱ་ག་ཏ་སྟུ་ཏི་བཛྲ་སྭ་བྷཱ་བ་ཨཱཏྨ་ཀོ྅ཧཾ། དེ་དག་བརྟན་པར་རབ་གསལ་བར། །​རྣལ་འབྱོར་པ་ཡིས་རྣལ་འབྱོར་བྱ། །​ཕོ་བྲང་རྣམ་དག་རྣམ་སྣང་མཛད། །​རྗེས་སུ་ཆགས་པ་རྡོ་རྗེ་སེམས། །​དབང་ནི་མི་བསྐྱོད་རྡོ་རྗེ་དག །​བདུད་རྩི་མྱང་བ་འོད་དཔག་མེད། །​མཆོད་པ་དོན་ཡོད་གྲུབ་པ་སྟེ། །​བསྟོད་པ་རིན་ཆེན་འབྱུང་ལྡན་ཡིན། །​ཡན་ལག་དྲུག་དང་[[30]](#footnote-49)ལྡན་བསྒོམས་པས། །​དངོས་གྲུབ་མྱུར་དུ་འགྲུབ་པར་འགྱུར། །​དང་པོ་སྤྲིན་བར་ཉི་མ་འདྲ། །​གཉིས་པ་སྒྱུ་མ་ལྟ་བུར་སྣང་། །​སྣང་བ་ཐོབ་པ་[[31]](#footnote-50)རྨི་ལམ་ལྟར། །​འོད་གསལ་མཉམ་གཞག་རྗེས་ཐོབ་མེད། །​བདག་ཉིད་དེ་ལྟར་བརྟན་གྱུར་[[32]](#footnote-51)པས། །​འགྲོ་བའི་སྡུག་བསྔལ་ལ་བལྟས་ཏེ། །​བྱམས་དང་སྙིང་རྗེའི་འཁོར་ལོའི་ལྷ། །​རྒྱུན་མི་ཆད་པར་ཕྱོགས་ཕྱོགས་འཕྲོ། །​སོ་སོའི་གདུལ་བྱ་སྦྱངས་བྱས་ནས། །​སླར་འདུས་ནང་དུ་འཁོར་ལོ་[[33]](#footnote-52)བསྒོམ། །​ཐབས་དང་ཤེས་རབ་ལས་བྱུང་ཞིང་། །​བྱང་ཆུབ་སེམས་ནི་སྤྲོ་དང་བསྡུ། །​མདོག་མཚན་ཆ་ལུགས་ཐམས་ཅད་ཀྱང་། །​ཇི་ལྟར་གསལ་བར་བརྟན་པར་བསྒོམ། །​དེ་ལྟར་རྫོགས་བསྐྱེད་རྫོགས་པའི་རིམ། །​ལྷ་མོ་རིམ་པར་ཞལ་ལ་བསྡུ། །​ཞལ་དང་ཕྱག་རྣམས་མཐའ་ནས་རིམ། །​རྩ་བའི་ཞལ་དང་ཕྱག་ལ་བསྡུ། །​ཞབས་གཉིས་ཡུམ་ལ་ཐིམ་པ་དང་། །​འཁོར་ལོ་བཞི་ཡི་རྒྱ་ཡིས་གདབ། །​ལྟེ་བ་སྙིང་མགྲིན་སྤྱི་བོ་ན། །​སྤྲུལ་པ་ཆོས་དང་ལོངས་སྤྱོད་དང་། །​བདེ་བ་ཆེན་པོའི་འཁོར་ལོ་བསྒོམ། །​དེ་ཡང་སྐུ་བཞིའི་ངོ་བོ་ཡིན། །​སྤྲུལ་པར་རྩ་འདབ་དྲུག་ཅུ་བཞི། །​ལྟེ་བར་ཨཾ་འབར་རྩ་འདབ་ལ། །​ཀཱ་ལི་བཞི་དང་དྲུག་ཅུ་གནས། །​འོད་ཟེར་ལྔ་ལྡན་རབ་ཏུ་འབར། །​སྙིང་གར་རྩ་འདབ་བརྒྱད་གནས་ལ། །​ལྟེ་བར་ཧཱུྃ་ནག་འདབ་མ་ལ། །​བྷྲཱུཾ་ཛྲཱིཾ་ཨཱཾ་[[34]](#footnote-53)ཁཾ་ཨེ་ཝཾ་མ། །​ཡཾ་དང་བརྒྱད་ནི་ལེགས་པར་བསྒོམ། །​མགྲིན་པར་བཅུ་དྲུག་འདབ་མ་ལ། །​ལྟེ་བར་ཨཾ་འབར་རྩ་འདབ་ལ། །​ཨཱ་ལི་བཅུ་དྲུག་དག་གིས་བརྒྱན། །​འབར་བའི་རྣམ་པར་གནས་པ་ཡིན། །​སྤྱི་བོར་རྩ་འདབ་སུམ་ཅུ་གཉིས། །​ལྟེ་བར་ཧཾ་དཀར་འདབ་མ་ལ། །​ཨཱ་ལི་ཉིས་འགྱུར་དག་གིས་བསྐོར། །​ཁ་དོག་དཀར་པོ་བདུད་རྩི་འབབ། །​ལྟེ་བར་གཏུམ་མོ་སྦར་བ་ཡིས། །​དེ་བཞིན་གཤེགས་པ་ལྔ་བསྲེགས་ཤིང་། །​སྤྱན་ལ་སོགས་པ་ཡང་བསྲེགས་ཏེ། །​བསྲེགས་པས་རི་བོང་རྒྱུན་ཧཾ་འབབ། །​ཡི་གེ་གསལ་བར་གྱུར་ནས་ནི། །​ཡི་གེ་དེ་དག་སྤྲོ་དང་བསྡུ། །​བསྐུལ་སྦྱང་བྱས་ནས་སླར་འདུས་ཏེ། །​ཡི་གེ་རང་རང་གནས་ལ་ཞུགས། །​སྲོག་དང་རྩོལ་བ་ལས་བྱུང་བ། །​ལྟེ་བའི་འོག་ནས་[[35]](#footnote-54)རཾ་འབར་བས། །​འཁོར་ལོ་ལེགས་སྦྱངས་འོག་མིན་གྱི། །​བདུད་རྩི་བླངས་ནས་སྤྱི་བོར་བསམ། །​སྦྱངས་པའི་འཁོར་ལོ་རྣམས་གང་ནས། །​ཐམས་ཅད་སྙིང་གར་རབ་ཏུ་ཐིམ། །​དོན་དམ་བདུད་རྩི་ཟག་མེད་བསྒོམ། །​ཧཱུྃ་ཡང་རིམ་པས་ནཱ་དར་གནས། །​ཤིན་ཏུ་ཡུན་རིངས་གོམས་མི་གནས། །​ནམ་མཁའི་དཀྱིལ་ལྟར་རྔུལ་དང་བྲལ། །​ཐོག་མ་ཐ་མ་དབུས་མེད་ཅིང་། །​འཁོར་མིན་མྱ་ངན་འདས་པ་མིན། །​བདག་དང་གཞན་ཡང་ཡོད་མ་ཡིན། །​འདི་ནི་བདེ་ཆེན་རྒྱལ་པོ་ཡིན། །​གཟུང་དང་འཛིན་པ་རྣམ་པར་སྤངས། །​སེམས་སྦྱོང་བ་ལ་སྐྱོ་ངལ་ན། །​རིམ་པ་རིམ་པར་སྐུ་བསྐྱེད་ལ། །​ཡབ་དང་ཡུམ་གཉིས་ཞལ་ཕྱག་རྒྱས། །​སྙིང་གར་ས་བོན་ཡི་གེ་ལ། །​བསྐོར་ནས་གནས་པ་ཞལ་ནས་ཞལ། །​རྡོ་རྗེ་ལམ་ནས་པདྨ་དང་། །​པདྨའི་ཞལ་ནས་ཞལ་དུ་འཁོར། །​རང་འདོད་པ་ཡིས་བཟླས་པ་བྱ། །​བསམ་གཏན་ཁ་དོག་དབྱེ་བ་ཡིས། །​ཞི་ལ་སོགས་པར་ཤེས་པར་བྱ། །​ཨོཾ་ཨཥྚཱ་ན་ནཱ་ཡ། པིང་གོརྡྷོ་[[36]](#footnote-55)ཀེ་ཤ་བརྟྨ་ནེ། ཙ་ཏུར་བིང་ཤ་ཏི་ནེ་[[37]](#footnote-56)ཏྲཱ་ཡ། ཥོ་[[38]](#footnote-57)ཌ་ཤ་བྷུ་ཛཱ་ཡ། ཀྲྀཥྞ་[[39]](#footnote-58)ཛཱི་མཱུ་ཏ་བ་པུ་ཥེ་ཀ་པཱ་ལ་མཱ་ལ་ཨ་[[40]](#footnote-59)ནེ་ཀཾ་དྷ་རི་ཎེ། ཨཱདྷྨ་ཏ་ཀྲཱུ་ར་ཙིཏྟཱ་ཡ། ཨརྡྷནྡུ་[[41]](#footnote-60)དཾཥྚྲི་ཎེ། ཨོཾ་མཱ་ར་ཡ། མཱ་ར་ཡ། ཀཱ་ར་ཡ། ཀཱ་ར་ཡ། གརྫ་ཡ། གརྫ་ཡ། ཏརྫ་ཡ། ཏརྫ་ཡ། ཤོ་ཥ་ཡ། ཤོ་ཥ་ཡ། སཔྟ་སཱ་ག་རཱན། བནྡྷ་བནྡྷ། ནཱ་ག་ཨཥྚ་[[42]](#footnote-61)ཀཱ་ན། གྲྀཧྞ་གྲྀཧྞ། སརྦ་ཤ་ཏྲཱུཾ་སརྦ་དུཥྚཱན། ཧ་ཧཱ། ཧི་ཧཱི། ཧུ་ཧཱུ། ཧེ་ཧཻ། ཧོ་ཧཽ། ཧཾ་ཧཿ། ཕཊ་སྭཱ་ཧཱ། །​བཅོམ་ལྡན་འདས་ཀྱི་རྩ་སྔགས་ཡིན། ཨོཾ་དེ་བ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། སྙིང་པོའི་སྔགས་སུ་ཤེས་པར་བྱའོ། །​ཨོཾ་བཛྲ་ཀརྟ་རི་ཧེ་བཛྲཱ་ཡ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། དེ་ནི་ཉེ་བའི་སྔགས་ཀྱང་ཡིན། ཨོཾ་ཨ་ཀ་ཙ་ཊ་ཏ་ཕ་[[43]](#footnote-62)ཡ་ཤ་ཧཱུྃ་སྭཱ་ཧཱ། གྲོང་ཁྱེར་དཀྲུག་པའི་སྔགས་ཡིན་ནོ། །​ཨོཾ་ཏྲི་ལོཀྱཱ་ཀྵེ་པ་ཧཱུྃ་ཧཱུྃ་ཧཱུྃ་[[44]](#footnote-63)ཕཊ་སྭཱ་ཧཱ། ཕྱག་གཉིས་པའི་སྙིང་པོའོ། །​ཨོཾ་བཛྲ་ཛྭ་ལ་ཛྭ་ལ་བྷྱོ། ཧཱུྃ་ཧཱུྃ་ཧཱུྃ་[[45]](#footnote-64)ཕཊ་སྭཱ་ཧཱ། དེ་ནི་ཕྱག་བཞི་པའི་སྔགས་སོ། །​ཨོཾ་ཀི་ཊི་ཀི་ཊི་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཕྱག་དྲུག་པའི་སྙིང་པོ། །​ །​[[46]](#footnote-65)ཚོགས་གཉིས་བསག་དང་གཞན་དབང་བསྡུ། །​བདག་དང་སེམས་ཅན་བསྲུང་བའི་ཕྱིར། །​ལྷ་དང་ཆོས་སྐྱོང་སེམས་ཅན་ལ། །​བདུད་རྩི་མཆོད་སྦྱིན་གཏོར་མ་སྦྱིན། །​ཤར་ལྷོའི་དུར་ཁྲོད་ནམ་མཁའ་ལ། །​ཆོས་འབྱུང་སུམ་བརྩེགས་སྟེང་འོག་རིམ། །​དབུས་སུ་པདྨ་འདབ་བརྒྱད་ནག །​ཤར་ནས་ཕྱོགས་མཚམས་གོ་རིམས་སུ། །​བརྒྱ་བྱིན་གཤིན་རྗེ་ཆུ་ལྷ་དང་། །​གནོད་སྦྱིན་བདག་པོ་འབྱུང་པོའི་བདག །​མེ་ལྷ་སྲིན་པོ་རླུང་གི་ལྷ། །​དཀར་ནག་དམར་སྐྱ་སེར་པོ་དང་། །​དཀར་དམར་དུད་ཀ་[[47]](#footnote-66)ལྗང་གུ་ཡི། །​མདོག་ཀྱང་རིམ་པ་བཞིན་དུ་གསལ། །​རྡོ་རྗེ་དབྱུག་པ་སྦྲུལ་གྱི་ཞགས། །​དཔལ་འབྲས་རྩེ་གསུམ་དབྱུ་གུ་གསུམ། །​གྲི་གུག་བ་དན་ལག་ན་ཐོགས། །​གླང་པོ་མ་ཧེ་ཆུ་སྲིན་དང་། །​རྟ་དང་ཁྱུ་མཆོག་ར་སྐྱེས་དང་། །​མི་རོ་རི་དགས་ཞོན་པ་དང་། །​དུར་ཁྲོད་རྒྱན་དང་ཆུང་མ་དང་། །​བུ་འཁོར་བཅས་པ་བསྒོམ་པར་བྱའོ། །​སྟེང་གི་ཆོས་འབྱུང་པདྨ་དཀར། །​ཤར་ནས་རིམ་པ་སྔ་མ་ལྟར། །​བརྒྱ་བྱིན་ཚངས་པ་ཁྱབ་འཇུག་དྲག །​གཞོན་ནུ་ཚོགས་བདག་དགའ་བྱེད་དང་། །​ལེགས་ལྡན་ནག་པོ་རིམ་པར་གནས། །​དཀར་སེར་དམར་དང་ནམ་མཁའི་མདོག །​དཀར་གཉིས་སེར་དང་ནག་པོ་སྟེ། །​མདོག་ཀྱང་དེ་བཞིན་རིམ་པར་གསལ། །​རྡོ་རྗེ་དབྱུ་གུ་རྩེ་གསུམ་དང་། །​འཁོར་ལོ་རྩེ་གསུམ་མདའ་གཞུ་དང་། །​ལ་ཕུག་བ་དན་རལ་གྲི་འཛིན། །​པདྨའི་གདན་གནས་རིན་ཆེན་བརྒྱན། །​ཆུང་མ་བུ་འཁོར་ལྷ་ཡི་འཁོར། །​རིམ་པ་བཞིན་དུ་གནས་པའོ། །​འོག་གི་ཆོས་འབྱུང་པདྨ་དམར། །​སྔོན་བཞིན་འཇོག་པོ་དུང་སྐྱོང་དང་། །​མཐའ་ཡས་རིགས་ལྡན་པདྨ་ཆེ། །​དགའ་བོ་ནོར་རྒྱས་པདྨ་བརྒྱད། །​གདེངས་ཀ་སྦྲུལ་ཞགས་པད་ཟླའི་གདན། །​དཀར་སེར་དམར་ལྗང་ཡང་དཀར་དང་། སྔོ་དང་དམར་སྐྱ་དཀར་པོའི་མདོག །​རིན་ཆེན་རྒྱན་དང་པདྨ་དང་། །​ཆུང་མ་བུ་འཁོར་བཅས་པ་དང་། །​ངན་འགྲོ་གསུམ་དང་བཅས་པ་ཡིན། །​པདྨའི་ལྟེ་བ་གསུམ་པོ་ལ། །​རང་གི་ཧེ་རུ་ཀ་ཉིད་བསྒོམ། །​ཛཿཧཱུྃ་བཾ་ཧོཿས་དགུག་དང་གཞུག །​ནམ་མཁའ་ཁྱབ་པའི་གཙོ་བོ་འཁོར། །​མི་བསྐྱོད་རྣམ་སྣང་འོད་དཔག་མེད། །​རང་བཞིན་སྔོ་དང་དཀར་དམར་མདོག །​རྡོ་རྗེ་དྲིལ་བུ་རང་འོད་བཅས། །​རུས་རྒྱན་གཙོ་དང་འཁོར་དེ་བཞིན། །​དེ་ཉིད་གསུམ་དང་དབང་བསྐུར་རྒྱ། །​ལྕེ་རྣམས་རྡོ་རྗེ་སྦུ་གུར་བསྒོམ། །​དེ་རྣམས་མདུན་དུ་གཏོར་དག་ལ། །​བྱིན་གྱིས་བརླབས་ལ་རང་བཞིན་བཏུང་། །​སྔོན་དུ་བསྟན་པའི་བདུད་རྩི་ལྔ།[[48]](#footnote-67) །​དགྱེས་རྡོར་ལྷ་དགུར་གྱུར་པའོ། །​ཨོཾ་ཨིནྡ་ཛ་མ་ཛ་ལ་[[49]](#footnote-68)ཛཀྑ་བྷཱུ་ཏ་བ་ཧྣི་བཱ་ཡུ་རཱཀྵ་ཙནྡྲ་[[50]](#footnote-69)སཱུཛྫ་མཱཾ་ས་སཔྟ་པཱ་[[51]](#footnote-70)ཏཱ་ལ་པཱ་ཏཱ་ལ་ཨསྠ་[[52]](#footnote-71)སཔྤ་སྭཱ་ཧཱ། ཨི་དཾ་བ་ལི་བྷུ་[[53]](#footnote-72)ཛ་ཛིཾ་གྷ་པུཥྤ་དྷཱུ་[[54]](#footnote-73)པ་མཱཾ་ས་[[55]](#footnote-74)པིངྒ་ཨམྦྷ་སརྦ་ཀཛྫ་ཁནྟི་ཁུ་ཎི་ཕེ་ཊ་[[56]](#footnote-75)གཱ་ད་སྭཱ་ཧཱ། ཨོཾ་ཨ་ཀཱ་རོ་མུ་ཁཾ་སརྦྦ་དྷརྨཱ་ཎཱཾ། ཨཱདྱ་ནུཏྤནྣ་ཏྭཱ་ཏ་ཨོཾ་ཨཱཿཧཱུྃ་ཕཊ་སྭཱ་ཧཱ། །​གསུམ་གསུམ་བརྗོད་ལ་གཏོར་མ་གཏང་། །​ཡི་གེ་གསུམ་དང་མུཿཡིས་གཤེགས། །​བར་ཆད་ཞི་དང་ལྷག་ཆད་ཞི། །​རྡོ་རྗེའི་གླུ་འདི་དལ་བུས་བླང་། །​ཀོ་ལ་ཨི་རི་ཊྛི་[[57]](#footnote-76)ཨ་པོ་ལཱ། མུཾ་མུ་ཎི་ཀཀྐོ་ལཱ། གྷ་ཎེ་[[58]](#footnote-77)ཨ་ཀྲི་ཏ་[[59]](#footnote-78)ནིཌྛ་ཧ། ཀ་རུ་ཎི་ཀེ་[[60]](#footnote-79)ཨཱ་ཨི་ན་རོ་ལ་ཏ་ཧིཾ་བ་[[61]](#footnote-80)ལ་ཁ་ལི། མ་ཨིན་བི་ཛ། ཀི་ལ་ཀ་ལེ་ཛྫ་[[62]](#footnote-81)རཱུ་བ་ནི། ཨ་ཨཱི་[[63]](#footnote-82)དྷུ་རུ་དྷུ་རུ། ཎཛྫ་ཨ་ཨི་ཙ་ཨ་[[64]](#footnote-83)ས་མ་ཤཙྪ་རི་སི་ཧླ། ཀ་པུ་[[65]](#footnote-84)ར་ལ་[[66]](#footnote-85)ཨི་ཨ་ཨི་མ་ཁུ་ལ་ཨ་ཨིན་དྷ། ནས་ལིཛྫ།[[67]](#footnote-86) ཧ་ཧི་བུ་རུ། ཨི་ཨ་ཨོ།[[68]](#footnote-87) པྲེ་[[69]](#footnote-88)ཁ་ན་ཁེ་ཊ། ཀ་རན་ཏི།[[70]](#footnote-89) ཤུདྡྷཱ་ཤུདྡྷ་ཎྞ་མ་ཎེ། ཨ་ཨི་ནི་རཾ་སུ་ཨཾ། ཙནྡྲ་[[71]](#footnote-90)བཱི། ཏ་ཨིཛྫ་[[72]](#footnote-91)ས་ར་ས་ཙི་པ་ནི་ཨཱ་ཨཱི་མ་ས་ས་ལ་ཛིར་ཀུ་རུ་ར་[[73]](#footnote-92)བཱ་ཊ། ཨི་དྷི་ཎི།[[74]](#footnote-93) མ་ཧཱ་ཧིཥྚ་བཛྫ་[[75]](#footnote-94)ཨ་ཨི། མཆོད་པ་དང་གཏོར་མ་གཏང་བ།[[76]](#footnote-95) །​ཚོགས་ཀྱི་འཁོར་ལོར་འདུན་བླང་། །​བཟའ་དང་བཏུང་བ་ལོངས་སྤྱོད་པ། །​བདུད་རྩི་སྦྱོར་བས་ལུས་རྒྱས་འགྱུར། །​ཐུན་བཞིའི་རྣལ་འབྱོར་ལྡན་པ་ཡིས། །​བསྒྲུབས་ན་འགྲུབ་ཀྱི་གཞན་དུ་མིན། །​སྔོན་དུ་བསྟན་པ་ལེགས་རྟོགས་ནས། །​ཚོགས་གཉིས་གཞལ་ཡས་དཀྱིལ་འཁོར་གསུམ། །​ཞལ་གསུམ་གཡས་དཀར་གཡོན་པ་དམར། །​དབུས་ནི་སྐུ་དང་མཐུན་པ་ཉིད། །​རྡོ་རྗེ་རལ་གྲི་གཡས་ན་འཛིན། །​དྲིལ་བུ་རྩེ་གསུམ་ཕྱག་གཡོན་ན། །​རང་ནི་རང་རིག་ཡུམ་ལ་འཁྱུད། །​ཕྱག་བཞི་རྡོ་རྗེ་ཐོད་པ་དག །​གཡས་དང་གཡོན་པའི་ཕྱག་ན་འཛིན། །​གཉིས་ནི་རིག་མ་ཉིད་ལ་འཁྱུད། །​ཕྱག་གཉིས་གཡས་ན་རྡོ་རྗེ་དང་། །​ཐོད་པ་ཁ་ཊྭཱཾ་ཕྱག་གཡོན་ན། །​དེ་གསུམ་ཚངས་པའི་སྟེང་ན་བཞུགས། །​གཞན་དག་སྔོན་དུ་བསྟན་པ་ཉིད། །​སྤྲོ་དང་བསྡུ་དང་འཁོར་ལོ་དང་། །​དེ་དོན་བསྒོམ་[[77]](#footnote-96)དང་གཏོར་མ་སྔགས། །​ཞལ་གསུམ་ཕྱག་བཞི་ལ་སོགས་རྣམས། །​རྣལ་འབྱོར་པ་ཡིས་གང་འདོད་བསྒོམ། །​རྗེས་ཐོབ་རྣམ་པར་དག་པ་ཡང་། །​དབྱེ་བ་ཤེས་པས་རྟག་ཏུ་བསྒོམ། །​མེ་རི་དྲ་གུར་[[78]](#footnote-97)བདུད་ལས་རྒྱལ། །​རྣམ་ཐར་ཆོས་འབྱུང་ཆོས་ཀྱི་དབྱིངས། །​གཤིན་རྗེ་དབུགས་འབྱིན་དུར་ཁྲོད་བརྒྱད། །​སྒོ་བཞི་དྲན་པ་ཉེ་བར་གཞག །​གྲུ་བཞི་ཡང་དག་སྤོང་བ་བཞི། །​སྒོ་རྒྱན་[[79]](#footnote-98)རྫུ་འཕྲུལ་རྐང་པ་བཞི། །​འདོད་ཡོན་ལྷ་མོ་དབང་པོ་ལྔ། །​རྩིག་པ་ལྔ་ཡང་སྟོབས་ལྔར་དག །​རྟ་བབས་བཞི་ནི་བསམ་གཏན་བཞི། །​རྟེན་འབྲེལ་བཅུ་གཉིས་དག་པས་ནི། །​རིམ་པ་བཅུ་གཉིས་འོད་འབར་བའོ། །​རྒྱན་རྣམས་བྱང་ཆུབ་ཡན་ལག་བདུན། །​ཀ་བ་བརྒྱད་མཛེས་འཕགས་ལམ་བརྒྱད། །​འཁོར་ལོ་བཞི་ནི་བདེན་པ་བཞི། །​དེ་བཞིན་གདུགས་ནི་ཚད་མེད་བཞི། །​བྱམས་པའི་ཐུགས་ནི་སྐུ་མདོག་ནག །​སྙིང་རྗེ་སྤྱན་དམར་འགྲོ་ལ་གཟིགས། །​དཔའ་བོ་གར་དགུ་འགྲོ་རྣམས་སྒྲོལ། །​བཏང་སྙོམས་སྣ་ཚོགས་རྡོ་རྗེས་མཛེས། །​འཁོར་ལོའི་གཟུགས་ནི་མི་བསྐྱོད་པ། །​རྣ་ཆ་དག་ལ་འོད་དཔག་མེད། །​མགུལ་གྱི་ཕྲེང་བ་རིན་ཆེན་གཙོ། །​ཡན་ལག་ཀུན་བཀོད་རྣམ་སྣང་མཛད། །​འོད་དཔག་ལ་ནི་དོན་ཡོད་གྲུབ། །​ཡན་ལག་ཀུན་ཐུགས་རྡོ་རྗེ་འཛིན། །​ཞལ་བརྒྱད་རྣམ་པར་ཐར་པ་བརྒྱད། །​སྐུ་གསུམ་དཀར་དམར་གནག་པའི་ཞལ། །​ཕྱག་རྣམས་སྟོང་པ་བཅུ་དྲུག་སྟེ། །​ནད་རྣམས་འཇོམས་པས་གླང་པོ་སོགས། །​དངོས་གྲུབ་མྱུར་བས་ལྷ་མོ་སོགས། །​རུས་པའི་རྒྱན་ཡང་བདེན་པ་བཞི། །​སྟག་གི་པགས་པ་བྱང་ཆུབ་བདུན། །​བསྡུ་བ་བཞི་ནི་ཞབས་བཞི་ཡིན། །​སྐྱེ་རྒ་བཅོམ་པས་བདུད་བཞི་མནན། །​བདག་མེད་ཆོས་སྐུ་རྣམ་དག་ཉིད། །​ཕུང་པོ་དག་པས་གཽ་རཱི་སོགས། །​ཡེ་ཤེས་དག་པས་ཁ་དོག་བཞི། །​གྲི་གུག་སོགས་ཀྱིས་བདུད་བཞི་བྱེད། །​ཚད་མེད་གོམས་པས་ཁམས་བཞི་ལ། །​པུཀྐ་སཱི་སོགས་ལྷ་མོ་བཞི། །​མདོག་དང་ཕྱག་མཚན་དེ་བཞིན་ནོ། །​ཉིན་མོ་བཅོམ་ལྡན་ཐབས་སུ་གནས། །​མཚན་མོ་ཤེས་རབ་སྟོང་པ་ཉིད། །​འགྲོ་བའི་གར་དང་ཕྱག་རྒྱ་བསྐྱོད། །​བརྗོད་པས་ཐམས་ཅད་སྔགས་ཡིན་ནོ། །​ཁྲུས་བྱེད་དབང་བསྐུར་བསམ་གཏན་དང་། །​ཉལ་བ་གཉིད་[[80]](#footnote-99)ཀྱི་བསམ་གཏན་བསྒོམ། །​དེ་ལྟར་བརྟན་པའི་རྣལ་འབྱོར་པས། །​དབང་པོ་མི་དགག་[[81]](#footnote-100)འགྲོ་རྣམས་བསྐྱབ། །​བླ་མའི་རིམ་འོངས་རྒྱུད་རྒྱལ་དོན། །​བསྒོམས་པས་བློ་ལ་གསལ་བའི་དོན། །​དགྱེས་རྡོར་མོས་ལ་ཕན་ཕྱིར་བྱས། །​འདི་ལས་བྱུང་བའི་བསོད་ནམས་དེས། །​བདག་དང་འགྲོ་བ་མ་ལུས་པ། །​དགྱེས་རྡོར་མྱུར་དུ་འགྲུབ་པར་ཤོག །​དཔལ་དགྱེས་པ་རྡོ་རྗེ་སྒྲུབ་པའི་ཐབས། རིན་པོ་ཆེའི་སྒྲོན་མ་ཞེས་བྱ་བ། སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་དཱ་ན་ཤཱི་ལ་[[82]](#footnote-101)དང་།ལོ་ཙཱ་བ་གན་དར་མ་བློ་གྲོས་ཀྱིས་བསྒྱུར་ཅིང་ཞུས་སོ། །​

1. ཀྱེ་ སྣར་ཐང་། པེ་ཅིན། [↑](#footnote-ref-20)
2. དྲི་ སྣར་ཐང་། པེ་ཅིན། [↑](#footnote-ref-21)
3. བཞག ། སྣར་ཐང་། པེ་ཅིན། [↑](#footnote-ref-22)
4. སྦྱངས་ནས་ སྣར་ཐང་། པེ་ཅིན། [↑](#footnote-ref-23)
5. སཱུ་ ཅོ་ནེ། [↑](#footnote-ref-24)
6. སྒྲོགས་ སྣར་ཐང་། པེ་ཅིན། [↑](#footnote-ref-25)
7. སྐུལ་ སྣར་ཐང་། [↑](#footnote-ref-26)
8. འབར་བར་ སྣར་ཐང་། པེ་ཅིན། [↑](#footnote-ref-27)
9. བརྒྱད་ཀྱི། སྣར་ཐང་། པེ་ཅིན། [↑](#footnote-ref-28)
10. ཏུརཱ་ སྣར་ཐང་། པེ་ཅིན། [↑](#footnote-ref-29)
11. བྷ་གི་ སྣར་ཐང་། པེ་ཅིན། [↑](#footnote-ref-30)
12. དེ་ཤ་ སྣར་ཐང་། པེ་ཅིན། [↑](#footnote-ref-31)
13. ཏུརཱ་ནནྟ་ སྣར་ཐང་། པེ་ཅིན། [↑](#footnote-ref-32)
14. རྟོགས། །​ སྣར་ཐང་། པེ་ཅིན། [↑](#footnote-ref-33)
15. ལས་བེཏྟཱ་ལི། སྣར་ཐང་། པེ་ཅིན། [↑](#footnote-ref-34)
16. ཀད་ སྣར་ཐང་། པེ་ཅིན། [↑](#footnote-ref-35)
17. ཊཾ་ ཅོ་ནེ། [↑](#footnote-ref-36)
18. མཛོད། སྣར་ཐང་། པེ་ཅིན། [↑](#footnote-ref-37)
19. བརྫེས། སྣར་ཐང་། པེ་ཅིན། [↑](#footnote-ref-38)
20. ཚོགས་ སྣར་ཐང་། པེ་ཅིན། [↑](#footnote-ref-39)
21. འགྲོན་ ཅོ་ནེ། མགོན་ པེ་ཅིན། [↑](#footnote-ref-40)
22. དེ་ སྣར་ཐང་། པེ་ཅིན། [↑](#footnote-ref-41)
23. ཧཱུྃ་གི་ སྣར་ཐང་། པེ་ཅིན། [↑](#footnote-ref-42)
24. བདག་ སྣར་ཐང་། པེ་ཅིན། [↑](#footnote-ref-43)
25. ཡང་ན་ སྣར་ཐང་། པེ་ཅིན། [↑](#footnote-ref-44)
26. རྡོ་རྗེ་ཡིན། སྣར་ཐང་། པེ་ཅིན། [↑](#footnote-ref-45)
27. བྲུཾ་ཛྲིཾ་ཨཾ་ སྣར་ཐང་། པེ་ཅིན། [↑](#footnote-ref-46)
28. ན་ སྣར་ཐང་། པེ་ཅིན། [↑](#footnote-ref-47)
29. ཏ་སཏྭ་ སྣར་ཐང་། པེ་ཅིན། [↑](#footnote-ref-48)
30. བཅུ་ང་ སྣར་ཐང་། པེ་ཅིན། [↑](#footnote-ref-49)
31. ཐོབ་ སྣར་ཐང་། པེ་ཅིན། [↑](#footnote-ref-50)
32. འགྱུར་ ཅོ་ནེ། [↑](#footnote-ref-51)
33. འཁོར་མོ་ སྣར་ཐང་། པེ་ཅིན། [↑](#footnote-ref-52)
34. བྷུཾ་ཛྲིཾ་ཨཾ་ སྣར་ཐང་། བྷྲུཾ་ཛྲིཾ་ཨཾ་ པེ་ཅིན། [↑](#footnote-ref-53)
35. འོག་གནས་ ཅོ་ནེ། [↑](#footnote-ref-54)
36. ཡ།པིངྒ་ཨཱུརྡྷ་ སྣར་ཐང་། པེ་ཅིན། [↑](#footnote-ref-55)
37. ནཻ་ སྣར་ཐང་། པེ་ཅིན། [↑](#footnote-ref-56)
38. །ཤོ་ སྣར་ཐང་། པེ་ཅིན། [↑](#footnote-ref-57)
39. །ཀྲིཥྞཱ་ སྣར་ཐང་། པེ་ཅིན། [↑](#footnote-ref-58)
40. ལཱ་ སྣར་ཐང་། པེ་ཅིན། [↑](#footnote-ref-59)
41. །ཨཱུརྡྷེནྡུ་ སྣར་ཐང་། པེ་ཅིན། [↑](#footnote-ref-60)
42. ན་གཱཥྚ་ སྣར་ཐང་། པེ་ཅིན། [↑](#footnote-ref-61)
43. ཏ་པ་ སྣར་ཐང་། པེ་ཅིན། [↑](#footnote-ref-62)
44. ཧུཾ་ཧུཾ་ཧུཾ་ སྣར་ཐང་། པེ་ཅིན། [↑](#footnote-ref-63)
45. ཧུཾ་ཧུཾ་ཧུཾ་ སྣར་ཐང་། པེ་ཅིན། [↑](#footnote-ref-64)
46. པོ་ཡིན།ནོ། །​ །​ སྣར་ཐང་། [↑](#footnote-ref-65)
47. དུད་ཁ་ སྣར་ཐང་། པེ་ཅིན། [↑](#footnote-ref-66)
48. ལྟར། སྣར་ཐང་། པེ་ཅིན། [↑](#footnote-ref-67)
49. ཛ་མ་ སྣར་ཐང་། པེ་ཅིན། [↑](#footnote-ref-68)
50. རཱཀྑ་ཙནྡ་ སྣར་ཐང་། པེ་ཅིན། [↑](#footnote-ref-69)
51. ས་པཔྤ་ སྣར་ཐང་། པེ་ཅིན། [↑](#footnote-ref-70)
52. ཨཊྛ་ སྣར་ཐང་། པེ་ཅིན། [↑](#footnote-ref-71)
53. བྷུཾ་ སྣར་ཐང་། པེ་ཅིན། [↑](#footnote-ref-72)
54. གྷཾ་ཕུལླ་དྷུ་ སྣར་ཐང་། པེ་ཅིན། [↑](#footnote-ref-73)
55. མཾ་ས་ སྣར་ཐང་། པེ་ཅིན། [↑](#footnote-ref-74)
56. ལ་ སྣར་ཐང་། པེ་ཅིན། [↑](#footnote-ref-75)
57. ཀོལླ་ཨིརཊྠ་ སྣར་ཐང་། པེ་ཅིན། [↑](#footnote-ref-76)
58. ཎ་ སྣར་ཐང་། པེ་ཅིན། [↑](#footnote-ref-77)
59. ཏ་ཊ་ སྣར་ཐང་། པེ་ཅིན། [↑](#footnote-ref-78)
60. ཎ་ཀི་ སྣར་ཐང་། པེ་ཅིན། [↑](#footnote-ref-79)
61. ཧི་བ་ སྣར་ཐང་། པེ་ཅིན། [↑](#footnote-ref-80)
62. ཀ་ལིཉྫ་ སྣར་ཐང་། པེ་ཅིན། [↑](#footnote-ref-81)
63. ཨི་ ཅོ་ནེ། [↑](#footnote-ref-82)
64. ཨུ་ སྣར་ཐང་། པེ་ཅིན། [↑](#footnote-ref-83)
65. མ་ཤཙྪུ་རི་སཧླ། ཀཔྤཱུ་ སྣར་ཐང་། པེ་ཅིན། [↑](#footnote-ref-84)
66. ལཱ་ སྣར་ཐང་། པེ་ཅིན། [↑](#footnote-ref-85)
67. ལིཉྫ། སྣར་ཐང་། པེ་ཅིན། [↑](#footnote-ref-86)
68. ཏ་ཧིཾ་བྷ་རུ་ཁཱ། ཨི་ཨཨི། སྣར་ཐང་། པེ་ཅིན། [↑](#footnote-ref-87)
69. ཕྲེཾ་ སྣར་ཐང་། པེ་ཅིན། [↑](#footnote-ref-88)
70. ཀ་རནྟེ། སྣར་ཐང་། པེ་ཅིན། [↑](#footnote-ref-89)
71. །ཌཱ་ སྣར་ཐང་། པེ་ཅིན། [↑](#footnote-ref-90)
72. ཧིཾ་ཛ་ སྣར་ཐང་། པེ་ཅིན། [↑](#footnote-ref-91)
73. ས་ལི་ཛར་ཀུནྡུ་རུ་ སྣར་ཐང་། པེ་ཅིན། [↑](#footnote-ref-92)
74. ཨི་ཌིཎྜི། སྣར་ཐང་། པེ་ཅིན། [↑](#footnote-ref-93)
75. བཛྫི་ སྣར་ཐང་། པེ་ཅིན། [↑](#footnote-ref-94)
76. གཏོང་བ། སྣར་ཐང་། པེ་ཅིན། [↑](#footnote-ref-95)
77. བསྒོམས་ སྣར་ཐང་། པེ་ཅིན། [↑](#footnote-ref-96)
78. མེ་རི་དགུ་པ་ ཅོ་ནེ། [↑](#footnote-ref-97)
79. བརྒྱན་ སྣར་ཐང་། པེ་ཅིན། [↑](#footnote-ref-98)
80. ཉིད་ སྣར་ཐང་། པེ་ཅིན། [↑](#footnote-ref-99)
81. དག་ སྣར་ཐང་། པེ་ཅིན། [↑](#footnote-ref-100)
82. ན་ཤྲཱི་ སྣར་ཐང་། པེ་ཅིན། [↑](#footnote-ref-101)