༄༅། །​ཆོས་ཀྱི་དབྱིངས་ལྟ་བའི་གླུ།༄༅༅། །​རྒྱ་གར་སྐད་དུ། དྷརྨྨ་དྷཱ་ཏུ་ས་ར་གཱི་ཏ། བོད་སྐད་དུ། ཆོས་ཀྱི་དབྱིངས་ལྟ་བའི་གླུ། ཐམས་ཅད་མཁྱེན་པ་ལ་ཕྱག་འཚལ་ལོ། །​གང་ཞིག་ཀུན་དུ་མ་ཤེས་ན། །​སྲིད་པ་གསུམ་དུ་རྣམ་འཁོར་བ། །​སེམས་ཅན་ཀུན་ལ་ངེས་གནས་པའི། །​ཆོས་ཀྱི་དབྱིངས་ལ་ཕྱག་འཚལ་ནས། །​ཆོས་དབྱིངས་ལྟ་ཞིང་གཞན་མིན་པ། །​དེ་དག་རིམ་བཞིན་བརྗོད་པར་བྱ། །​ཟབ་ཞི་སྤྲོས་བྲལ་དེ་བཞིན་ཉིད། །​འོད་གསལ་འདུས་མ་བྱས་པ་གང་། །​མ་སྐྱེས་མ་འགགས་གཟོད་ནས་དག །​རང་བཞིན་མྱ་ངན་འདས་པ་ཡིས། །​ཆོས་དབྱིངས་མཐའ་དང་དབུས་མེད་པ། །​བློ་མིག་ཞིབ་མོ་རྟོག་བྲལ་བ། །​བྱིང་[[1]](#footnote-20)རྒོད་རབ་རིབ་མེད་པས་བལྟ། །​གང་ཞིག་འཁོར་བའི་རྒྱུར་གྱུར་པ། །​དེ་ཉིད་བྱ་བ་[[2]](#footnote-21)བྱས་པ་ལས། །​དག་པ་དེ་ནི་མྱ་ངན་འདས། །​ཆོས་ཀྱི་སྐུ་ཡང་དེ་ཉིད་དོ། །​ཇི་ལྟར་འོ་མ་དང་འདྲེས་པས། །​མར་གྱི་སྙིང་པོ་མི་སྣང་བ། །​དེ་བཞིན་ཉོན་མོངས་དང་འདྲེས་པས། །​ཆོས་ཀྱི་དབྱིངས་ཀྱང་མི་མཐོང་ངོ། །​ཇི་ལྟར་འོ་མ་རྣམ་སྦྱངས་པས། །​མར་གྱི་སྙིང་པོ་དྲི་མེད་འགྱུར། །​དེ་བཞིན་ཉོན་མོངས་རྣམ་སྦྱངས་པས། །​ཆོས་དབྱིངས་ཤིན་ཏུ་དྲི་མེད་འགྱུར། །​ཇི་ལྟར་མར་མེ་བུམ་ནང་གནས། །​ཅུང་ཞིག་སྣང་བར་མི་འགྱུར་བ། །​དེ་བཞིན་ཉོན་མོངས་བུམ་ནང་གནས། །​ཆོས་ཀྱི་དབྱིངས་ཀྱང་མི་སྣང་ངོ། །​ཕྱོགས་ནི་གང་དང་གང་དག་གནས། །​བུམ་པ་བུ་ག་བཏོད་[[3]](#footnote-22)གྱུར་པ། །​དེ་དང་དེ་ཡི་ཕྱོགས་ཉིད་ནས། །​འོད་ཀྱི་རང་བཞིན་འབྱུང་བར་འགྱུར། །​གང་ཚེ་ཏིང་འཛིན་རྡོ་རྗེ་ཡིས། །​བུམ་པ་དེ་ཉིད་བཅག་གྱུར་པ། །​དེ་ཚེ་དེ་ཡི་ནམ་མཁའ་ཡི། །​མཐར་ཐུག་བར་དུ་སྣང་བར་བྱེད། །​ཆོས་ཀྱི་དབྱིངས་ནི་སྐྱེ་མ་ཡིན། །​ནམ་ཡང་འགག་པར་འགྱུར་བ་མེད། །​དུས་རྣམས་ཀུན་དུ་ཉོན་མོངས་མེད། །​ཐོག་མ་བར་མཐའ་དྲི་མ་བྲལ། །​ཇི་ལྟར་རིན་ཆེན་བཻ་ཌཱུརྱ། །​དུས་རྣམས་ཀུན་དུ་འོད་གསལ་ཡང་། །​རྡོ་ཡི་ནང་ན་གནས་གྱུར་ན། །​དེ་ཡི་འོད་ནི་གསལ་མ་ཡིན། །​དེ་བཞིན་ཉོན་མོངས་ཀྱིས་བསྒྲིབས་པའི། །​ཆོས་དབྱིངས་ཤིན་ཏུ་དྲི་མེད་པས། །​འཁོར་བར་འོད་ནི་གསལ་མ་ཡིན། །​ཇི་ལྟར་སྦུན་པས་གཡོགས་གྱུར་པ། །​སོ་བ་འབྲས་ཉིད་མི་འདོད་ལྟར། །​དེ་བཞིན་ཉོན་མོངས་ཀྱིས་གཡོགས་པས། །​དེ་ནི་སངས་རྒྱས་ཞེས་མི་རྟག །​ཇི་ལྟར་སྦུན་པ་ལས་གྲོལ་ན། །​འབྲས་ཉིད་སྣང་བར་འགྱུར་བ་ལྟར། །​དེ་བཞིན་ཉོན་མོངས་ལས་གྲོལ་ན། །​ཆོས་ཀྱི་སྐུ་ཉིད་རབ་ཏུ་གསལ། །​ཇི་ལྟར་སྦྲུམ་མའི་ལྟོ་ན་བུ། །​ཡོད་ཀྱང་མཐོང་བ་མ་ཡིན་པས། །​དེ་བཞིན་ཉོན་མོངས་ཀྱིས་གཡོགས་པའི། །​ཆོས་ཀྱི་དབྱིངས་ཀྱང་མཐོང་མ་ཡིན། །​ཆོས་དབྱིངས་གང་ཕྱིར་བདག་མ་ཡིན། །​བུད་མེད་མ་ཡིན་སྐྱེས་པ་མིན། །​གཟུང་བ་ཀུན་ལས་རྣམ་གྲོལ་བས། །​ཇི་ལྟར་འཛིན་པར་བརྟག་པར་བྱ། །​མི་གཙང་མི་རྟག་སྡུག་བསྔལ་ཞེས། །​བྱ་བ་གསུམ་པོས་སེམས་སྤྱོད་བྱེད། །​སྟོང་པ་ཉིད་ནི་སྟོན་པའི་མདོ། །​རྒྱལ་བས་ཇི་སྐད་གསུངས་པ་སྟེ། །​དེ་དག་ཀུན་གྱིས་ཉོན་མོངས་ལྡོག །​ཁམས་དེ་ཉམས་པར་བྱེད་མ་ཡིན། །​མཆོག་ཏུ་སེམས་ནི་སྦྱོང་བྱེད་པའི། །​ཆོས་ནི་རང་བཞིན་མེད་པ་ཡིན། །​ཇི་ལྟར་རི་བོང་མགོ་ཡི་རྭ། །​བརྟགས་པ་ཉིད་དེ་མེད་པ་ལྟར། །​དེ་བཞིན་ཆོས་རྣམས་ཐམས་ཅད་ཀྱང་། །​བརྟགས་པ་ཉིད་དེ་ཡོད་མ་ཡིན། །​ཕྲ་རབ་རྡུལ་གྱི་ངོ་བོ་ཉིད། །​གླང་གི་རྭ་ཡང་དམིགས་མ་ཡིན། །​ཇི་ལྟར་སྔོན་བཞིན་ཕྱིས་དེ་བཞིན། །​དེ་ལ་ཇི་ཞིག་བརྟག་པར་[[4]](#footnote-23)བྱ། །​བརྟེན་[[5]](#footnote-24)ནས་འབྱུང་བར་འགྱུར་བ་དང་། །​བརྟེན་ནས་འགག་པར་འགྱུར་བ་དང་། །​གནས་པ་དག་ཀྱང་ཡོད་མིན་ན། །​བྱིས་པ་ཇི་ལྟར་རྟོག་པར་བྱེད། །​ཆོས་དབྱིངས་རང་བཞིན་ནམ་མཁའ་ཡིན། །​ཁམས་ལྟར་རྒྱུ་མེད་རྐྱེན་མེད་དེ། །​སྐྱེ་དང་རྒ་དང་གནས་པ་དང་། །​འཇིག་པ་མེད་པ་[[6]](#footnote-25)འདུས་མ་བྱས། །​སངས་རྒྱས་ཆོས་དབྱེར་མེད་པ་དང་། །​དེ་རིགས་དེ་བཞིན་ཐོབ་པ་དང་། །​བརྫུན་མེད་སླུ་མེད་འཚེ་མེད་པས། །​གདོད་ནས་རང་བཞིན་ཞི་ཉིད་དོ། །​གང་ཕྱིར་དེ་ནི་རྒྱ་མཚོ་ལྟར། །​སྒྲ་དང་དཔེ་དང་བློ་རྣམས་ཀྱིས། །​གཏིང་དང་ཕ་རོལ་མི་རྙེད་པ། །​དེ་ཕྱིར་རབ་ཏུ་ཟབ་པ་ཉིད། །​ཆོས་ཀྱི་དབྱིངས་ལ་དབྱེར་མེད་ཕྱིར། །​ལྟ་བ་ཐ་དད་རུང་མ་ཡིན། །​འོན་ཀྱང་བློ་ཡི་བྱེ་བྲག་གིས། །​ལྟ་བ་ཐ་དད་ཅུང་ཟད་བརྗོད། །​དབུ་མ་[[7]](#footnote-26)ཉིད་དུ་སྨྲ་བ་རྣམས། །​དེ་དོན་བདེན་པ་གཉིས་སུ་འདོད། །​ཀུན་རྫོབ་དང་ནི་དོན་དམ་མོ། །​བདེན་གཉིས་རྣམ་དབྱེ་ཤེས་པ་དག །​ཐུབ་པའི་བཀའ་ལ་མི་རྨོངས་ཏེ། །​དེ་དག་མ་ལུས་ཚོགས་བསགས་ནས། །​ཕུན་ཚོགས་ཕ་རོལ་འགྲོ་བ་ཉིད། །​བདག་དང་བདག་གི་རྟག་ཆད་དང་། །​ཉོན་མོངས་རྣམ་[[8]](#footnote-27)བྱང་རྒྱུ་འབྲས་དང་། །​གཟུང་དང་འཛིན་པར་གང་སྤྲོས་པ། །​འདི་ནི་ཀུན་རྫོབ་བདེན་པའོ། །​སྟོང་ཉིད་བདག་མེད་ཞི་བ་གང་། །​སྤྲོས་པ་རྣམས་ཀྱིས་མ་གོས་པ། །​ཐ་དད་དོན་མིན་རྣམ་[[9]](#footnote-28)མི་རྟོག །​འདི་ནི་དོན་དམ་བདེན་པའོ། །​ཡང་དག་ཡང་དག་མ་ཡིན་དང་། །​རྣམ་གྲངས་རྣམ་གྲངས་མ་ཡིན་པས། །​དེ་གཉིས་སོ་སོར་དབྱེ་བ་བྱས། །​རྟགས་[[10]](#footnote-29)ཙམ་སྣང་གྲགས་དངོས་པོ་དང་། །​ཐ་སྙད་འཁྲུལ་པ་སྒྱུ་མ་དང་། །​ཀུན་རྫོབ་ཉིད་ནི་རྣམ་གྲངས་སོ། །​སྟོང་པ་ཉིད་དང་ཡང་དག་མཐའ། །​མཚན་མ་མེད་དང་དོན་དམ་དང་། །​ཆོས་ཀྱི་དབྱིངས་ནི་རྣམ་གྲངས་སོ། །​གང་ཕྱིར་སྒྲིབ་པས་ཀུན་རྫོབ་སྟེ། །​འགྱུར་བ་མེད་ཕྱིར་དོན་དམ་མོ། །​ཡང་དག་ཡང་དག་མ་ཡིན་པའི། །​ཤེས་པ་གཉིས་ཕྱིར་བདེན་པ་གཉིས། །​ཡང་དག་ཤེས་པ་མེད་ཅེ་ན། །​བདེན་ཏེ་ཐ་སྙད་ཙམ་དུ་ཡོད། །​དེ་ཉིད་ཚོལ་ལ་ཐོག་མར་ནི། །​ཐམས་ཅད་ཡོད་ཅེས་བརྗོད་པར་བྱ། །​དོན་རྣམས་རྟོགས་ཤིང་ཆགས་མེད་ལ། །​ཕྱིས་ནི་རྣམ་པར་དབྱེ་[[11]](#footnote-30)དོན་ཉིད། །​བདེན་གཉིས་གཅིག་དང་ཐ་དད་མིན། །​ཉེས་པ་བཞི་བཞི་གསུངས་ཕྱིར་རོ། །​གཅིག་དང་ཐ་དད་གང་རྟོགས་པ། །​དེ་ནི་ཚུལ་མིན་ཞུགས་པ་ཡིན། །​དངོས་པོར་ཁས་ལེན་ཡོད་ན་ནི། །​འདོད་ཆགས་ཞེ་སྡང་མི་ཟད་འབྱུང་། །​ལྟ་བ་མ་རུངས་ཡོངས་སུ་འཛིན། །​དེ་ལས་བྱུང་བའི་རྩོད་པར་འགྱུར། །​དམིགས་པའི་འདུ་ཤེས་ཅན་ལ་ནི། །​ཐོབ་པ་མེད་ཅིང་མངོན་རྟོགས་མེད། །​རྗེས་མཐུན་བཟོད་པའང་[[12]](#footnote-31)ཡོད་མིན་ན། །​མྱ་ངན་འདས་པའང་སྨོས་ཅི་དགོས། །​སྟོང་པ་ཉིད་ལ་ལྟ་ཉེས་ན། །​ཤེས་རབ་ཆུང་ལྡན་ཕུང་བར་འགྱུར། །​ཇི་ལྟར་སྦྲུལ་ལ་བཟུང་ཉེས་དང་། །​རིག་སྔགས་ལོག་པར་[[13]](#footnote-32)བསྒྲུབས་པ་བཞིན། །​རྒྱལ་བ་ཀུན་གྱིས་སྟོང་ཉིད་ནི། །​ལྟ་ཀུན་ངེས་པར་འབྱིན་པར་གསུངས། །​གང་དག་སྟོང་པ་ཉིད་ལྟ་བ། །​དེ་དག་བསྒྲུབ་ཏུ་མེད་པར་གསུངས། །​གང་དག་རང་དངོས་གཞན་དངོས་ཀྱིས། །​དངོས་དང་དངོས་མེད་ཉིད་མཐོང་བ། །​དེ་དག་སངས་རྒྱས་བསྟན་པ་ལ། །​ཡང་དག་མཐོང་བ་མ་ཡིན་ནོ། །​མེད་པ་ཡོད་པའི་ཟླས་གྲངས་ཏེ། །​ཡོད་པའང་མེད་པའི་ཟླས་གྲངས་པ། །​དེ་ཕྱིར་མེད་པར་བརྗོད་མི་བྱ། །​ཡོད་པ་ཉིད་དུ་འང་མི་བརྟག་གོ། །​ཡོད་པ་པ་ནི་བདེ་འགྲོར་འགྲོ། །​མེད་པ་པ་ནི་ངན་འགྲོར་འགྱུར། །​ཡང་དག་ཇི་བཞིན་ཡོངས་ཤེས་ཕྱིར། །​གཉིས་ལ་མི་བརྟེན་ཐར་པར་འགྱུར། །​ཚུལ་གཉིས་ཤིང་རྟ་ཞོན་ནས་སུ། །​རིག་པའི་[[14]](#footnote-33)སྲབ་སྐྱོགས་འཇུ་[[15]](#footnote-34)བྱེད་པ། །​དེ་དག་དེ་ཕྱིར་ཇི་བཞིན་དོན། །​ཐེག་པ་ཆེན་པོ་པ་ཉིད་འཐོབ། །​གཟུགས་སོགས་ཇི་ལྟར་སྣང་བ་ནས། །​བདེ་གཤེགས་བར་གྱི་ཆོས་རྣམས་ཀུན། །​རི་བོང་བ་ལང་རྭ་ཡི་དཔེས། །​དབུ་མ་ཉིད་དུ་གོམས་པར་བྱ། །​ཡོད་མིན་མེད་མིན་ཡོད་མེད་མིན། །​གཉིས་མིན་བདག་ཉིད་དུ་ཡང་མེད། །​མཐའ་བཞི་ལས་ནི་ངེས་གྲོལ་བ། །​དེ་ཉིད་དབུ་མར་མཁས་རྣམས་བཞེད། །​དབུ་མ་མཐའ་ལས་རྣམ་གྲོལ་ན། །​མཐའ་དང་བྲལ་ཕྱིར་དབུ་མའང་མེད། །​མཐའ་དབུས་མེད་པར་གང་ལྟ་བ། །​དེ་ནི་ཡང་དག་ལྟ་བ་སྟེ། །​བླ་ན་མེད་པའི་ལྟ་བ་ཡིན། །​བློ་ལྡན་རྣམས་ཀྱིས་རྟག་ཏུ་བསྒོམས། །​གང་ཞིག་ལྟ་བ་འདིར་ཞུགས་པ། །​དེས་ནི་ཐམས་ཅད་མཁྱེན་པ་ཐོབ། །​རྣམ་རིག་ཙམ་དུ་སྨྲ་བ་རྣམས། །​ངོ་བོ་ཉིད་ནི་གསུམ་དུ་འདོད། །​ཀུན་བརྟགས་གཞན་དབང་ཡོངས་གྲུབ་པོ། །​བརྟགས་དང་རྒྱུ་ལས་སྐྱེས་པ་དང་། །​མི་འགྱུར་ཕྱིར་ན་གོ་རིམས་[[16]](#footnote-35)བཞིན། །​རྣམ་པར་རྟོག་པ་གང་གང་གིས། །​དངོས་པོ་གང་གང་རྣམ་བརྟགས་པ། །​དེ་ཉིད་ཀུན་དུ་བརྟགས་པ་ཡིས།[[17]](#footnote-36) །​ངོ་བོ་ཉིད་དེ་དེ་མེད་དོ། །​གཞན་གྱི་དབང་གི་ངོ་བོ་ཉིད། །​རྣམ་རྟོག་ཡིན་ཏེ་རྐྱེན་ལས་བྱུང་། །​གྲུབ་ནི་དེ་ལ་སྔ་མ་པོ། །​རྟག་ཏུ་མེད་པར་གྱུར་པ་གང་། །​ཡོད་དང་མེད་པའི་མཐའ་གཉིས་ཀྱིས། །​དེ་ཕྱིར་དེ་ཉིད་གཞན་དབང་ལས། །​གཞན་མིན་གཞན་པ་ཡིན་པའང་མིན། །​མི་རྟག་ལ་སོགས་བཞིན་དུ་བརྗོད། །​ཆུ་ཤེལ་བཻ་ཌཱུརྱ་ཡི་དཔེས། །​ངོ་བོ་ཉིད་གསུམ་ཤེས་པར་བྱ། །​བདག་དང་ཆོས་སུ་བརྟགས་པ་དང་། །​རྣམ་པར་དག་དང་མ་དག་དང་། །​འགྱུར་མེད་ཕྱིན་ཅི་མ་ལོག་པ། །​རིམ་བཞིན་རེ་རེའང་གཉིས་གཉིས་སོ། །​བློ་གྲོས་བཟང་པོ་ཐམས་ཅད་ནི། །​ནང་སེམས་པ་ལ་བརྩོན་པ་ཡིན། །​གཟུང་དང་འཛིན་པ་ལས་གྲོལ་བའི། །​རྣམ་ཤེས་དམ་པའི་དོན་དུ་ཡོད། །​ཆོས་རྣམས་འགའ་ཡང་སྐྱེ་བ་དང་། །​འགག་པ་ཅུང་ཟད་ཡོད་མིན་ཏེ། །​སྐྱེས་པ་འབའ་ཞིག་ཁོ་ན་ནི། །​སྐྱེ་བ་དང་ནི་འགག་པར་འགྱུར། །​ཡོད་མིན་ཆོས་རྣམས་དེ་དག་སྣང་། །​བེམས་པོ་ལས་མིན་གཞན་ལས་མིན། །​མེད་པ་ལས་མིན་ཉེས་གཉིས་ཕྱིར། །​དེ་ཕྱིར་ཤེས་པའི་བདག་ཉིད་ཡོད། །​རྣམ་ཤེས་བེམས་པོའི་རང་བཞིན་ལས། །​བཟློག་པར་རབ་ཏུ་སྐྱེ་བར་གསུངས། །​བེམས་མིན་རང་བཞིན་གང་ཡིན་པ། །​དེ་འདིར་བདག་ཉིད་རིག་པར་འདོད། །​ནམ་མཁའ་ས་རླུང་ཉི་མ་དང་། །​རྒྱ་མཚོ་ཕྱོགས་དང་འདབ་ཆུ་[[18]](#footnote-37)ནི། །​ནང་གི་ཤེས་པ་ཡང་དག་གི།[[19]](#footnote-38) །​ཆ་ཡིན་ཕྱི་རོལ་ལྟར་སྣང་ངོ། །​གསལ་བའི་རང་བཞིན་དུ་སྣང་བས། །​དེ་དག་འབྲེལ་པ་ལྐོག་གྱུར་མིན། །​གང་དང་འབྲེལ་པས་གང་རིག་པ། །​དེ་ཡིས་རིག་བྱ་དེ་རིག་འགྱུར། །​རལ་གྲིའི་སོ་དང་སོ་རྩེ་བཞིན། །​བློ་ཡིས་རང་འཛིན་དོར་ཞེ་ན། །​རང་ཉིད་སྣང་བ་དོར་མིན་པར། །​དགོངས་པ་ངེས་པར་འགྲེལ་ལས་གསུངས། །​དེའི་ཕྱིར་བློ་ཡི་[[20]](#footnote-39)མཚན་ཉིད་ནི། །​རང་རིག་པར་ནི་གྲུབ་པ་ཡིན། །​དེ་ཉིད་རྟོགས་པར་དཀའ་བ་[[21]](#footnote-40)ན། །​འདི་ཡི་ངོ་བོ་དཔྱད་མི་ནུས། །​རང་རིག་དེ་ཡང་ཕྲ་བའི་ཕྱིར། །​སངས་རྒྱས་རྣམས་ཀྱིས་ཕྲ་བར་གཟིགས། །​རང་ལ་གནས་ཀྱང་བདག་འདྲ་བས། །​རྨོངས་པའི་ཕྱིར་ན་མཐོང་བ་མེད། །​གསལ་དང་བློ་ནི་བདག་ཉིད་ཀྱིས། །​འབྲེལ་པ་ཡོད་ཕྱིར་དོན་ཙམ་ཡིན། །​ཤེས་པའི་རང་བཞིན་བདེན་པ་སྟེ། །​རྣམ་པ་བརྫུན་ཞིང་འཁྲུལ་པ་ཡིན། །​སེམས་ནི་རྣམ་པར་བསླད་པའི་ཕྱིར། །​གཅིག་གཉིས་གཉིས་སུ་སྣང་བ་ཡིན། །​གཟུང་དང་འཛིན་པའི་དབྱེ་བ་ལས། །​ཤིན་ཏུ་མཁས་པ་ཅིས་མ་ཡིན། །​གཟུང་བའི་རྣམ་པ་མི་གཡོའི་ཕྱིར། །​ཕྱི་རོལ་ལྟ་བུར་སྣང་བ་ཡིན། །​འཛིན་པའི་རྣམ་པ་རབ་གཡོ་བས། །​ནང་ལྟ་བུར་ནི་སྣང་བ་ཉིད། །​མཚན་མ་དེ་ནི་སྤངས་ནས་སུ། །​ཡེ་ཤེས་ནམ་མཁའ་ལྟ་བུར་བསྒོམ། །​སེམས་ཀྱི་[[22]](#footnote-41)རང་བཞིན་ཟག་པ་མེད། །​ཟག་བཅས་ས་བོན་མ་ཟད་པར། །​ཀུན་གཞི་གནས་སྐབས་དེ་དག་ཉིད། །​ཟད་ནས་ཟག་པ་མེད་པའི་དབྱིངས། །​རྣམ་པར་གྲོལ་བའི་སྐུ་དང་ནི། །​རྟག་ཏུ་ཉི་ཟེར་ཉི་མ་བཞིན། །​སངས་རྒྱས་ཆོས་རྣམས་གནས་ཡིན་པས། །​སྐྱོབ་པ་རྣམས་ཀྱི་[[23]](#footnote-42)ཆོས་སྐུའོ། །​ཉན་ཐོས་ཐེག་པར་ཞུགས་པ་རྣམས། །​བདག་དང་བདག་གིས་དབེན་པ་ཡི། །​ཕུང་པོ་ཁམས་དང་སྐྱེ་མཆེད་དང་། །​བཞི་ལྔའམ་[[24]](#footnote-43)དུས་ནི་གསུམ་ཡང་རུང་། །​ཡོད་པ་ཐམས་ཅད་གཟུང་བྱ་ཡིན། །​དམིགས་དང་བཅས་པས་འཛིན་པར་བྱེད། །​དེ་གཉིས་དམ་པའི་དོན་དུ་འདོད། །​བདེན་པ་མཐོང་དང་གོམས་པ་ལས། །​ཉོན་མོངས་སྤངས་པ་ཞེས་བཤད་པ། །​བདེན་པ་བདག་ནི་རྣམ་བཞི་སྟེ། །​སྡུག་བསྔལ་དེ་བཞིན་ཀུན་འབྱུང་དང་། །​འགོག་པ་ལམ་སྟེ་དེ་ལྟ་ན། །​དེ་དག་ཇི་ལྟར་གདོན་རྟོགས་[[25]](#footnote-44)རིམ། །​སྡུག་བསྔལ་ཉེར་ལེན་ཕུང་པོའོ། །​ཀུན་འབྱུང་ལས་དང་ཉོན་མོངས་ཏེ། །​འགོག་པ་མྱ་ངན་འདས་པ་གཉིས། །​ལམ་ནི་ཕྱོགས་མཐུན་སུམ་ཅུ་བདུན། །​ཚུལ་གནས་ཐོས་དང་བསམ་ལྡན་པ། །​བསྒོམ་པ་ལ་ནི་རབ་ཏུ་སྦྱོར། །​དགེ་སྦྱོང་ཚུལ་ནི་དྲི་མེད་ལམ། །​འབྲས་བུ་འདུས་བྱས་འདུས་མ་བྱས། །​དེ་དག་བརྒྱད་ཅུ་རྩ་དགུའོ། །​གྲོལ་ལམ་ཟད་པ་རྣམས་དང་བཅས། །​འབྲས་བུ་བཞི་རྣམ་གཞག་པ་ནི། །​རྒྱུ་ལྔ་དག་ནི་སྲིད་ཕྱིར་རོ། །​ཉན་ཐོས་རྣམ་བཞི་སྤྲུལ་པ་དང་། །​རྫོགས་པའི་བྱང་ཆུབ་འགྱུར་བ་དང་། །​ཞི་བགྲོད་གྲུབ་མཐའ་འཛིན་པའོ། །​དེ་ནི་གཉིས་བཞི་བཅོ་བརྒྱད་དེ། །​གཉིས་ནི་བྱེ་བྲག་སྨྲ་བ་དང་། །​དེ་བཞིན་མདོ་སྡེ་སྨྲ་བའོ། །​རྣམ་པ་མེད་པའི་ཤེས་པ་ཡིས། །​གཟུགས་ལ་སོགས་པ་དོན་རིག་འདོད། །​དེ་ནི་བྱེ་བྲག་སྨྲ་བ་ཡིན། །​གང་ཞིག་དོན་གྱིས་ཕན་བཏགས་པའི། །​གཟུགས་བརྙན་རྣམས་ལ་ཉམས་མྱོངས་པས།[[26]](#footnote-45) །​དོན་རིག་འདོད་པ་མདོ་སྡེ་པའོ། །​བཞི་ནི་དགེ་འདུན་ཕལ་ཆེན་དང་། །​ཐམས་ཅད་ཡོད་སྨྲ་གནས་བརྟན་པ། །​མང་པོས་བཀུར་བ་བཅོ་བརྒྱད་ནི། །​ཤར་དང་ནུབ་དང་གངས་རིར་གནས། །​འཇིག་རྟེན་འདས་པར་སྨྲ་བའི་སྡེ། །​རྟག་པར་སྨྲ་བའི་སྡེ་པ་དང་། །​ལྔ་ཚན་དགེ་འདུན་ཕལ་ཆེན་པ། །​གཞི་ཀུན་ཡོད་སྨྲ་འོད་སྲུངས་[[27]](#footnote-46)སྡེ། །​ས་སྟོན་སྡེ་དང་འོད་སྲུངས་[[28]](#footnote-47)སྡེ། །​མང་ཐོས་གོས་དམར་སློབ་མ་དང་། །​རྣམ་པར་ཕྱེ་སྟེ་སྨྲ་བའི་སྡེ། །​ཐམས་ཅད་ཡོད་པར་སྨྲ་བ་ཡིན། །​རྒྱལ་བྱེད་ཚལ་གནས་འཇིགས་མེད་གནས། །​གཙུག་ལག་ཁང་ཆེན་གནས་བརྟན་པ། །​ས་སྒྲོགས་རིས་དང་སྲུང་བ་[[29]](#footnote-48)པ། །​གནས་མ་བུ་ཡི་སྡེ་པ་ནི། །​ཀུན་གྱིས་བཀུར་བ་རྣམ་པ་གསུམ། །​ཡུལ་དོན་སློབ་དཔོན་བྱེ་བྲག་གི །​ཐ་དད་རྣམ་པ་བཅོ་བརྒྱད་དོ། །​རང་རྒྱལ་བྱང་ཆུབ་དོན་གཉེར་བས། །​གཟུང་བའི་རྟོག་པ་སྤངས་ཕྱིར་དང་། །​འཛིན་པ་མ་སྤངས་ཕྱིར་ན་སྟེ། །​རྟེན་གྱི་བསེ་རུ་ལྟ་བུའི་ལམ། །​བསྐལ་པ་བརྒྱ་ཡི་མཐར་ཐུག་བར། །​བསྒོམས་པས་བྱང་ཆུབ་རེག་པར་འགྱུར། །​དེ་ནི་རྟེན་ཅིང་འབྲེལ་འབྱུང་བ། །​ཡན་ལག་བཅུ་གཉིས་ཆགས་གསུམ་[[30]](#footnote-49)མོ། །​སྔོན་དང་ཕྱི་མཐར་གཉིས་གཉིས་དང་། །​བར་དུ་བརྒྱད་ཡོངས་རྫོགས་ལྡན་ལ། །​མ་རིག་ཉོན་མོངས་སྔོན་གནས་སྐབས། །​འདུ་བྱེད་དག་ནི་སྔོན་འདས་ཀྱི།[[31]](#footnote-50) །​རྣམ་ཤེས་མཚམས་སྦྱོར་ཕུང་པོ་ཡིན། །​མིང་དང་གཟུགས་ནི་དེ་ཕན་ཆད། །​སྐྱེ་མཆེད་དྲུག་དོད་ཚུན་ཆད་དོ། །​དེ་ནི་གསུམ་འདུས་ཚུན་ཆད་དོ། །​རེག་པ་བདེ་སྡུག་ལ་སོགས་ཀྱི།[[32]](#footnote-51) །​རྒྱུ་ཤེས་ནུས་པ་ཚུན་ཆད་དོ། །​ཆོར་འཁྲིག་ཚུན་ཆད་སྲེད་པ་ནི། །​ལོངས་སྤྱོད་འཁྲིག་པ་ཆགས་བཅས་ཀྱི། །​ཉེ་བར་ལེན་པ་ལོངས་སྤྱོད་རྣམས། །​ཐོབ་པར་བྱ་ཕྱིར་ཡོངས་རྒྱུག་པའོ། །​དེ་སྲིད་འབྲས་བུ་འབྱུང་འགྱུར་བའི། །​ལས་དེ་ཉིད་ནི་སྲིད་པ་ཡིན། །​ཉིང་མཚམས་སྦྱོར་བ་སྐྱེ་བ་ཡིན། །​ཚོར་བའི་བར་ནི་རྒ་ཤི་ཡིན། །​འདི་ནི་གནས་སྐབས་བར་འདོད་ལོ། །​གཙོ་བོའི་ཕྱིར་ན་ཡན་ལག་བསྒྲགས། །​སྔོན་དང་ཕྱི་མཐའ་བར་དག་ལ། །​རྨོངས་པ་རྣམ་པར་བཟློག་ཕྱིར་རོ། །​ཉོན་མོངས་གསུམ་མོ་ལས་གཉིས་སོ། །​བཞི་བདུན་དེ་བཞིན་འབྲས་བུ་ཡིན། །​གཉིས་ཀྱི་རྒྱུ་འབྲས་མདོར་བསྡུས་པ། །​བར་མའི་རྗེས་སུ་དཔག་པ་ལས། །​འདིར་ནི་འབྱུང་བ་རྒྱུ་ཡིན་ཏེ། །​བྱུང་བ་[[33]](#footnote-52)འབྲས་བུ་ཉིད་དུ་འདོད། །​ཡན་ལག་བཅུ་གཉིས་དེ་དག་ལས། །​རྒྱུ་ནི་རྣམ་ལྔ་འབྲས་བུ་བདུན། །​འཕེན་པར་བྱེད་དང་འཕངས་པ་དང་། །​མངོན་པར་འགྲུབ་བྱེད་གྲུབ་པ་དང་། །​ཉེས་དམིགས་ཀྱི་[[34]](#footnote-53)ནི་ཡན་ལག་སྟེ། །​གསུམ་བཞི་གསུམ་གཅིག་གཅིག་རིམ་བཞིན། །​འདུ་བྱེད་སྡུག་བསྔལ་འགྱུར་བ་ཡི། །​སྡུག་བསྔལ་ཉིད་ནི་རིམ་བཞིན་དུ། །​ལྡང་[[35]](#footnote-54)དང་བཞི་[[36]](#footnote-55)དང་ལྔ་ཡིན་ནོ། །​ཁམས་གསུམ་ན་ནི་རིམ་བཞིན་དུ། །​བཅུ་གཉིས་བཅུ་གཅིག་བཅུ་ཡིས་འཇུག །​རྫུས་[[37]](#footnote-56)སྐྱེས་ཡན་ལག་བཅུ་གཅིག་གིས། །​མངལ་དང་སྒོང་སྐྱེས་བཅུ་གཉིས་ཀྱིས། །​དྲོད་གཤེར་ལས་སྐྱེས་ཅི་རིགས་འཇུག །​དེ་བཞིན་འགྲོ་བ་ལྔ་ལ་སྦྱར། །​གསུམ་པོ་དག་ལས་གཉིས་འབྱུང་སྟེ། །​གཉིས་ལས་བདུན་འབྱུང་བདུན་ལས་ཀྱང་། །​གསུམ་འབྱུང་སྲིད་པའི་འཁོར་ལོ་སྟེ། །​ཉིད་ནི་ཡིད་[[38]](#footnote-57)དང་ཡིད་[[39]](#footnote-58)དུ་འཁོར། །​འཁོར་བའི་ངོ་བོ་རྣམ་པ་དང་། །​གང་ཞིག་གང་དུ་གང་གིས་ངང་། །​ཇི་ལྟར་ཇི་སྲིད་ཉེས་དམིགས་ནི། །​མཐའ་ཡས་ཚོགས་ཀྱིས་རབ་ཏུ་འཇུག །​བརྩམ་པར་བྱ་ཞིང་འབྱུང་བར་བྱ། །​སངས་རྒྱས་བསྟན་ལ་འཇུག་པར་བྱ། །​འདམ་བུའི་ཁྱིམ་ན་གླང་ཆེན་བཞིན། །​འཆི་བདག་སྡེ་ནི་གཞོམ་པར་བྱ། །​གང་ཞིག་རབ་ཏུ་བག་ཡོད་པར། །​ཆོས་འདུལ་འདི་ལ་སྤྱོད་འགྱུར་བ། །​སྐྱེ་བའི་འཁོར་བ་རབ་སྤངས་ནས། །​སྡུག་བསྔལ་ཐ་མར་བྱེད་པར་འགྱུར། །​མྱ་ངན་གང་ལས་འདའ་བ་དང་། །​གང་ཞིག་གང་གིས་གང་གི་ཚེ། །​གང་གིས་[[40]](#footnote-59)གང་ཕྱིར་ཇི་ལྟ་བུར། །​ཇི་སྲིད་ངོ་བོ་རྣམ་པ་དང་། །​ཐོབ་བྱ་དབྱེ་བ་ཕྲིན་ལས་དང་། །​ཡོན་ཏན་ཚོགས་ཀྱིས་ལྡོག་པའོ། །​མུ་སྟེགས་པ་ནི་རྣམ་པ་གཉིས། །​སྤྲུལ་པ་པ་དང་རང་རྒྱུད་པ། །​དེ་ཡང་སྐྱེས་ཐོབ་སྦྱོར་འབྱུང་ངོ། །​སྐྱེས་ཐོབ་རིགས་ཆད་ལོག་སྲེད་ཅན། །​སྦྱོར་བྱུང་བསམ་གཏན་རྟོག་གེ་བ། །​བསམ་གཏན་པ་ནི་མངོན་ཤེས་མཐུས། །​ལྟ་བ་དྲུག་ཅུ་གཉིས་སུ་རྟོགས། །​རྟག་པར་སྨྲ་བ་རྣམ་བཞི་དང་། །​ཁ་ཅིག་རྟག་པར་སྨྲ་བ་བཞི། །​མཐའ་ཡོད་སོགས་བཞི་མི་སྤོང་བཞི། །​རྒྱུད་མེད་གཉིས་ནི་སྔོན་མཐར་རྟོག །​འདུ་ཤེས་ཡོད་སྨྲ་བཅུ་དྲུག་དང་། །​མེད་སྨྲ་བརྒྱད་དང་དེ་བཞིན་དུ། །​ཡོད་མིན་མེད་མིན་སྨྲ་བ་བརྒྱད། །​ཆད་སྨྲ་བདུན་དང་ཚེ་འདི་ལ། །​མྱ་ངན་འདའ་བར་སྨྲ་བ་ལྔ། །​ཕྱི་མའི་མཐར་རྟོག་ལྟ་བའོ། །​རྟོག་གེ་པ་ནི་གྲངས་ཅན་སོགས། །​ཚད་མས་གྲུབ་མཐའ་འཛིན་པའོ། །​གྲངས་ཅན་ཡོན་ཏན་གསུམ་དུ་བརྗོད། །​སྙིང་སྟོབས་རྡུལ་དང་མུན་པའོ། །​རངས་དང་མགུ་དང་ཀུན་དགའ་དང་། །​བདེ་བཞི་པ་ཡི་སེམས་ཉིད་དག །​རེས་འགའ་ཡང་ནི་སྣང་གྱུར་པ། །​དེ་དག་སྙིང་སྟོབས་ཡོན་ཏན་ནོ། །​མི་དགའ་བ་དང་ཡོངས་གདུད་དང་། །​མྱ་ངན་འདོད་དང་མི་བཟོད་དག །​གང་དུ་སྣང་བའི་གཏན་ཚིགས་ཀྱིས། །​དེ་དག་རྡུལ་གྱི་[[41]](#footnote-60)རྟགས་སུ་འདོད། །​རྨོངས་པ་དེ་བཞིན་གཏི་མུག་དང་། །​བག་མེད་གཉིད་དང་གསལ་བ་[[42]](#footnote-61)དག །​ལེན་འགའ་ཡང་ནི་སྣང་གྱུར་པ། །​[[43]](#footnote-62)དེ་དག་མུན་པའི་ཡོན་ཏན་ནོ། །​ཡོན་ཏན་གསུམ་གྱི་རང་བཞིན་མཆོག །​མཐོང་བའི་ལམ་དུ་འགྱུར་མ་ཡིན། །​མཐོང་བའི་ལམ་དུ་གང་གྱུར་པ། །​སྒྱུ་མ་བཞིན་དུ་ཤིན་ཏུ་གསོག །​རང་བཞིན་ལས་ནི་ཆེན་པོ་སྟེ། །​དེ་ལས་ང་རྒྱལ་རྣམ་གསུམ་[[44]](#footnote-63)འབྱུང་། །​དེ་ལས་དབང་པོ་བཅུ་གཅིག་དང་། །​དེ་ཙམ་ལྔའོ་དེ་ལྔ་ལས། །​འབྱུང་བ་ལྔ་སྟེ་ཉི་ཤུ་བཞི། །​གཅོ་བོ་ཉིད་དང་རྣམ་འགྱུར་རོ། །​དེ་དག་སེམས་པ་ཡོད་མ་ཡིན། །​སྐྱེས་བུ་ཀུན་རིག་[[45]](#footnote-64)སེམས་པ་ཅན། །​དེ་དག་ཉི་ཤུ་ལྔས་ཤེས་ན། །​རལ་པ་[[46]](#footnote-65)སྤྱི་བོ་གཙུག་ཕུད་ཀྱིས། །​བསྟི་གནས་གང་དུ་དགའ་བ་དེར། །​གྲོལ་འགྱུར་འདི་ལ་ཐེ་ཚོམ་མེད། །​བྱེ་བྲག་པ་ནི་དོན་དྲུག་འདོད། །​རྫས་དང་ཡོན་ཏན་ལས་དང་སྤྱི། །​བྱེ་བྲག་འདུ་བ་རྣམ་པ་དྲུག །​རྫས་དགུ་ཡོན་ཏན་ཉི་ཤུ་བཞི། །​ལས་ལྔ་སྤྱི་གཉིས་བྱེ་བྲག་གཉིས། །​དེ་བཞིན་འདུ་བའང་རྣམ་གཉིས་ཏེ། །​དེ་ཉིད་དྲུག་ཤེས་རིག་པའི་མཆོག །​རིག་བྱེད་ཀུན་གྱི་ཕ་རོལ་ཕྱིན། །​གཅེར་བུ་བ་རྣམས་དོན་དགུ་སྨྲ། །​སྲོག་དང་ཟག་པ་སྡོམ་པ་དང་། །​ངེས་པར་དགའ་[[47]](#footnote-66)དང་འཆི་བ་དང་། །​ལས་དང་སྡིག་དང་བསོད་ནམས་དང་། །​ཐར་པ་ཞེས་བྱ་དོན་དགུ་པོ། །​གང་གིས་མཐོང་སྟེ་རྣམ་པར་དག །​རིགས་པ་ཅན་དོན་བཅུ་དྲུག་འདོད། །​ཚད་མ་གཞལ་བྱ་ཐེ་ཚོམ་དང་། །​དགོས་པ་དཔེ་དང་གྲུབ་མཐའ་དང་། །​ཆ་ཤས་རྟོག་གེ་གཏན་ལ་དབབ། །​རྩོད་དང་བརྗོད་[[48]](#footnote-67)དང་རྒོལ་བ་དང་། །​རྒྱུ་ལྟར་[[49]](#footnote-68)སྣང་བ་[[50]](#footnote-69)ཚིག་དོར་དང་། །​ལྟག་ཆོད་ཆད་པའི་གནས་རྣམས་ཏེ། །​བཅུ་དྲུག་གིས་ནི་ངེས་པར་འབྱུང་། །​དཔྱོད་པ་པ་ནི་དོན་བཞིར་བརྗོད། །​ས་དང་ཆུ་དང་མེ་དང་རླུང་། །​དེ་དག་འདུས་མ་བྱས་པ་སྟེ། །​རྟག་ཏུ་སྐྱེ་འགག་མེད་པར་གནས། །​དེ་བས་ལས་འབྲས་ཡོད་མ་ཡིན། །​སྔོན་དང་ཕྱི་མཐའ་དེ་བཞིན་མེད། །​གང་ཞིག་དེ་ལྟར་རྣམ་དཔྱོད་པ། །​མཐོང་བ་ཙམ་གྱིས་རྣམ་གྲོལ་འགྱུར། །​ཁྱབ་འཇུག་བྱེད་རྒྱུར་སྨྲ་བ་རྣམས། །​ཉི་མའི་ནང་ན་ཁྱབ་བདག་འཇུག །​སྐར་ནང་འོད་གནས་ཟླ་བ་ཡིན། །​རླུང་ནང་ང་ནི་འོད་ཟེར་ཅན། །​སྣང་བ་ཅན་ན་[[51]](#footnote-70)ཉི་མ་ཡིན། །​རིག་བྱེད་ནང་ན་སྙན་ཚིག་དང་། །​ལྷ་ནང་ང་ནི་བརྒྱ་བྱིན་ཏེ། །​དབང་པོའི་ནང་ན་ཡིད་ཡིན་ནོ། །​འབྱུང་བའི་ནང་ན་ས་ཡིན་ཞིང་། །​ང་ནི་བདེ་བྱེད་དྲག་པོའང་ཡིན། །​སྲིན་པོ་གནོད་སྦྱིན་ནང་རོལ་བདག །​ནོར་ལྷའི་ནང་ན་མེ་ལྷ་ང་། །​རི་བོའི་ནང་ན་ང་རི་རབ། །​ང་ནི་ཡི་གེའི་ནང་ན་ཨ། །​ཉ་དང་རུས་སྦལ་ཕག་དང་ནི། །​མི་ཡི་སེང་གེ་མི་ཐུང་དང་། །​དགའ་བྱེད་ར་མ་ཎ་[[52]](#footnote-71)ནག་པོ། །​སངས་རྒྱས་ཙར་ཏི་ཀ་དང་བཅུ། །​གང་གིས་ཁྱབ་འཇུག་ཡོན་ཏན་རྣམས། །​རྟག་ཏུ་བསྒོམས་ན་བདེ་ཐོབ་འགྱུར། །​དབང་ཕྱུག་བྱེད་རྒྱུར་འདོད་པ་རྣམས། །​འགྲོ་བ་འདི་དག་ཐམས་ཅད་ཀྱི། །​བྱེད་པ་པོ་ནི་དབང་ཕྱུག་ཡིན། །​དེ་ནི་ཡོན་ཏན་བརྒྱ་[[53]](#footnote-72)དང་ལྡན། །​རབ་ཕྲ་ཡང་བ་མཆོད་པར་འོས། །​བདག་པོར་གྱུར་དང་དབང་དུ་གྱུར། །​གར་ཡང་ཕྱིན་དང་འདོད་དགུར་ལྡན། །​དེ་བཞིན་དགའ་མགུར་གནས་པའོ། །​ལག་པ་དག་དང་རྐང་པ་དང་། །​མིག་དང་གདོང་དང་ལུས་རྣམས་ཀྱི། །​མང་པོ་བསྐྱེད་ཅིང་འཇིག་བྱེད་པས། །​དེས་ན་ཕྲ་བར་བརྗོད་པ་ཡིན། །​མཁའ་དང་རླུང་དང་ས་དང་ནི། །​ཆུ་དང་མེ་དག་གནས་བྱེད་ཅིང་། །​སྡུད་པ་དང་ནི་རྒྱས་བྱེད་པས། །​དེས་ན་ཡང་པར་བརྗོད་པ་ཡིན། །​འཇིག་རྟེན་གསུམ་ན་མཆོད་གྱུར་ཅིང་། །​གནས་པ་བདག་[[54]](#footnote-73)དང་རྒྱུ་བ་དང་། །​འབྱུང་པོ་ཀུན་གྱིས་བརྗེད་པས་ན། །​དེས་ནི་[[55]](#footnote-74)མཆོད་པར་འོས་པ་ཡིན། །​འབྱུང་པོ་ཀུན་ལ་དབང་བྱེད་ཅིང་། །​གནས་པ་བདག་[[56]](#footnote-75)དང་རྒྱུ་བ་དང་། །​གང་དང་གང་འདོད་དེ་བྱེད་པས། །​དེས་ན་བདག་པོར་གྱུར་ཞེས་བྱ། །​བདག་ལ་རག་ལས་རང་དབང་ཅན། །​འགའ་ལའང་འཇིགས་པ་ཡོད་མིན་ཏེ། །​ཐམས་ཅད་དབང་དུ་གྱུར་[[57]](#footnote-76)ཞེས་བྱ། །​མཐོ་རིས་ངན་སོང་ཀུན་ཁྱབ་པས། །​དེས་ན་གར་ཡང་ཕྱིན་ཞེས་བྱ། །​སྙིང་སྟོབས་རྡུལ་དང་མུན་པ་གསུམ། །​དེ་དག་གང་ལ་གནས་གྱུར་པ། །​མིག་འབྱེད་ཙམ་གྱིས་བྱེད་གྱུར་པས། །​དེས་ན་འདོད་དགུར་ལྡན་ཞེས་བྱ། །​ཐར་པའང་ཡང་ན་ལྷ་ཡི་ལུས། །​གང་དུ་དག་ཉིད་[[58]](#footnote-77)[[59]](#footnote-78)འདོད་པ་དག །​ཐམས་ཅད་འདོད་པས་ཐོབ་གྱུར་པས།[[60]](#footnote-79) །​དེས་ན་དགའ་མགུར་གནས་ཞེས་བྱ། །​གང་ཞིག་ཕྲ་གྱུར་གཅིག་པུ་སྐྱེས་ནས་འདུག །​དེ་ཡི་[[61]](#footnote-80)འདི་ཀུན་སྐྱེས་ཤིང་འཇིག་པར་བྱེད། །​དེ་ནི་དབང་དག་[[62]](#footnote-81)མཆོག་སྦྱིན་ལྷ་མཆོག་བྱ། །​ཡོན་ཏན་བྱེད་པོ་ཤིན་ཏུ་ཞི་བ་ཐོབ། །​སྐྱེས་པ་[[63]](#footnote-82)པོ་འདི་ཤེས་པ་ཡོད་མིན་ཏེ། །​བདག་གི་[[64]](#footnote-83)བདེ་སྡུག་བདག་ལ་རང་དབང་མེད། །​དབང་ཕྱུག་གིས་བཏང་ཡང་ན་མཐོ་རིས་སམ། །​གཡང་ས་དག་ཏུ་འགྲོ་བ་ཁོ་ནར་འགྱུར། །​དབང་ཕྱུག་རྫ་མཁན་ལྟ་བུར་སྣ་ཚོགས་འདི་སྤྲུལ་བྱེད་པོར་མ་གྱུར་ན། །​རི་རབ་འདི་མི་གྲུབ་ཅིང་ས་གཞི་འདི་མིན་རྒྱ་མཚོའང་མ་ཡིན་ཏེ། །​ཉི་ཟླ་སྐར་ལྡན་འདི་ལྟར་བཀོད་པ་འདི་དག་མིག་ཡུལ་དུ་མེད་འགྱུར། །​ཡོད་པའི་ཕྱིར་ནི་དབང་ཕྱུག་འགྲོ་བའི་བྱེད་པོ་ཡིན་ཞེས་འགའ་ཞིག་སྨྲ། །​ཕྲ་ཞིང་བསམ་གྱིས་མི་ཁྱབ་རབ་སྲབ་བྱེད་པ་ཀུན་རིག་ཀུན་བྱེད་པ། །​རྣལ་འབྱོར་གོམས་པས་ཐོབ་པ་བློ་ཅན་བསམ་གཏན་པ་ཡི་བསམ་གཏན་ཡུལ། །​ཉི་མ་ཟླ་བ་ས་ཆུ་མེ་རླུང་ཕྱོགས་དང་ནམ་མཁའི་ལུས་ཅན་ཏེ། །​ཞི་བའི་བདེ་དགའ་འདོད་པ་རྣམས་ཀྱིས་དབང་ཕྱུག་རྟག་ཏུ་བསྒོམས། །​དུས་ལ་ལྟོས་པར་[[65]](#footnote-84)སྨྲ་བ་རྣམས། །​དངོས་ཀུན་དུས་ཀྱིས་[[66]](#footnote-85)བསྒྱུར་བ་སྟེ། །​གང་གི་ཞང་པོ་ནོར་ལྷ་དང་། །​གང་ཕ་ནོར་རྒྱས་ཡིན་པ་ཡི། །​འཇིགས་མེད་ཁྲོ་བོའང་བསད་གྱུར་པས། །​དུས་ནི་འདའ་བར་དཀའ་བ་ཡིན། །​འབྱུང་བ་རྣམས་ནི་དུས་ཀྱིས་འབྱིན། །​སྐྱེ་དགུ་རྣམས་སྡུད་དུས་ཀྱིས་བྱེད། །​དུས་ཀྱིས་[[67]](#footnote-86)གཉིད་ལོག་སད་པར་[[68]](#footnote-87)བྱེད། །​དུས་ནི་འདའ་བར་དཀའ་བ་ཡིན། །​སྲུང་བ་[[69]](#footnote-88)སུམ་བརྩེགས་[[70]](#footnote-89)འོབས་ནི་རྒྱ་མཚོ་དང་། །​དམག་མི་སྲིན་པོ་ནོར་ནི་ནོར་སྦྱིན་སྦྱོར། །​གང་ཞིག་[[71]](#footnote-90)བསྟན་བཅོས་པ་སངས་ཚད་མཉམ་པའི། །​སྒྲ་སྒྲོགས་བུ་དེའང་དུས་ཀྱི་[[72]](#footnote-91)དབང་གིས་ཉམས། །​ངོ་བོ་ཉིད་རྒྱུར་སྨྲ་བ་ནི། །​དངོས་རྣམས་ངོ་བོ་ཉིད་ཀྱིས་འགྲུབ། །​མེ་ཡི་དམར་བ་ཉིད་དང་ནི། །​དམ་པ་གཞན་དོན་བྱེད་ཉིད་དང་། །​དམ་པ་མིན་པའི་བརྩེ་མེད་ཉིད།[[73]](#footnote-92) །​གསུམ་པོ་ངོ་བོ་ཉིད་ཀྱིས་གྲུབ། །​ཚེར་མ་རྣོ་བར་གྱུར་པ་སུ་ཡིས་བྱས། །​རི་དགས་བྱ་ཡི་རི་མོ་སུ་ཡིས་བྱས། །​བུ་རམ་ཤིང་མངར་ནིམ་པ་ཁ་བ་དག །​འདི་དག་ཐམས་ཅད་ངོ་བོ་ཉིད་ཀྱིས་གྲུབ། །​ཉི་མ་ཚ་ཞིང་ཟླ་བ་[[74]](#footnote-93)རབ་བསིལ་དང་། །​སྐྱེ་བོ་ཆགས་ཤིང་ཐུབ་པ་དེ་མིན་ལ། །​བདེ་བ་རབ་བསིལ་སྡུག་བསྔལ་རབ་གདུང་བ། །​དྲུག་པོ་འདི་དག་ངོ་བོ་ཉིད་ཀྱིས་གྲུབ། །​གང་དག་རྒྱུ་མེད་སྨྲ་བ་ནི། །​ཐམས་ཅད་རྒྱུ་ལ་ལྟོས་[[75]](#footnote-94)མེད་པར། །​དངོས་པོ་རྣམས་ཀྱིས་[[76]](#footnote-95)སྐྱེ་བ་སྟེ། །​ཉི་མ་པདྨའི་གེ་སར་སོགས། །​སྣ་ཚོགས་གང་གིས་བྱས་པ་ཡིན། །​རྨ་བྱའི་མདོངས་ལ་སོགས་པ་ཡང་། །​སྣ་ཚོགས་གང་གིས་སྤྲུལ་པ་ཡིན། །​ཇི་ལྟར་ཆར་རླུང་ལ་སོགས་པ། །​གློ་བུར་འབྱུང་ཕྱིར་རྒྱུ་མེད་ལྟར། །​སྡུག་བསྔལ་ལ་སོགས་རྒྱུ་མེད་ཉིད། །​ཤིན་ཏུ་རྒྱ་ཆེན་རབ་ཟབ་ལ། །​སྒྱིད་ལུག་ཤིན་ཏུ་མ་སྦྱངས་ལ། །​བདག་བཞིན་སྒྲ་དག་གཏི་མུག་གིས། །​ད་ལྟར་[[77]](#footnote-96)ཐེག་པ་ཆེ་ལ་སྨོད། །​ཚུལ་ཁྲིམས་ལས་ནི་ཉམས་བླ་ཡི། །​ལྟ་ལས་ཅིས་ཀྱང་མ་ཡིན་ཏེ། །​ཚུལ་ཁྲིམས་ཀྱིས་ནི་མཐོ་རིས་འགྲོ། །​ལྟ་བས་གོ་འཕང་མཆོག་ཏུ་འགྱུར། །​གཏི་མུག་དབང་གིས་བསྒྲིབས་གྱུར་ཏེ། །​གང་ཞིག་ཡང་དག་གེགས་[[78]](#footnote-97)བྱེད་པ། །​དེ་ལ་དགེ་བའི་འགྲོ་བའང་མེད། །​ཐར་པ་མེད་པ་སྨོས་ཅི་དགོས། །​གནོད་པའི་ས་བོན་གྱུར་པ་ཡི། །​མུ་སྟེགས་བྱེད་མང་མཐོང་ནས་ནི། །​ཐར་འདོད་སྐྱེ་བོ་འདོད་རྣམས་ལ། །​སྙིང་རྗེར་[[79]](#footnote-98)མི་འགྱུར་སུ་ཞིག་ཡོད། །​དེ་ཕྱིར་ཐར་པ་དོན་གཉེར་རྣམས། །​ཆོས་ཀྱི་དབྱིངས་སུ་ལྟ་བར་གྱིས། །​ཆོས་ཀྱི་དབྱིངས་སུ་ལྟ་བའི་གླུ། །​སློབ་དཔོན་ཆེན་པོ་དཱི་པཾ་ཀ་རས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། །​བོད་ཀྱི་ལོ་ཙཱ་[[80]](#footnote-99)བ་དགེ་སློང་ཚུལ་ཁྲིམས་རྒྱལ་བས་བསྒྱུར་བའོ། །​

1. བྱིངས་ སྣར་ཐང་། པེ་ཅིན། [↑](#footnote-ref-20)
2. སྦྱང་བ་ སྣར་ཐང་། པེ་ཅིན། [↑](#footnote-ref-21)
3. གཏོང་ སྣར་ཐང་། པེ་ཅིན། [↑](#footnote-ref-22)
4. བརྟན་པར་ སྣར་ཐང་། པེ་ཅིན། [↑](#footnote-ref-23)
5. རྟེན་ སྣར་ཐང་། པེ་ཅིན། [↑](#footnote-ref-24)
6. མེད་པར་ སྣར་ཐང་། པེ་ཅིན། [↑](#footnote-ref-25)
7. དབུ་བ་ སྣར་ཐང་། པེ་ཅིན། [↑](#footnote-ref-26)
8. རྣམས་ སྣར་ཐང་། པེ་ཅིན། [↑](#footnote-ref-27)
9. རྣམས་ སྣར་ཐང་། པེ་ཅིན། [↑](#footnote-ref-28)
10. གཏགས་ སྣར་ཐང་། པེ་ཅིན། [↑](#footnote-ref-29)
11. དབྱེན་ སྣར་ཐང་། པེ་ཅིན། [↑](#footnote-ref-30)
12. བཟོད་པར་འང་ སྣར་ཐང་། པེ་ཅིན། [↑](#footnote-ref-31)
13. ལོག་པ་ སྣར་ཐང་། པེ་ཅིན། [↑](#footnote-ref-32)
14. རིགས་པའི་ སྣར་ཐང་། པེ་ཅིན། [↑](#footnote-ref-33)
15. འཛུགས་ སྣར་ཐང་། པེ་ཅིན། [↑](#footnote-ref-34)
16. རིམ་ སྣར་ཐང་། པེ་ཅིན། [↑](#footnote-ref-35)
17. བརྟགས་པ་ཡི། སྣར་ཐང་། པེ་ཅིན། [↑](#footnote-ref-36)
18. འབབ་ཆུ་ སྣར་ཐང་། པེ་ཅིན། [↑](#footnote-ref-37)
19. ཡང་དག་གིས། སྣར་ཐང་། པེ་ཅིན། [↑](#footnote-ref-38)
20. བློ་ཡིས་ སྣར་ཐང་། པེ་ཅིན། [↑](#footnote-ref-39)
21. དཀའ་བས་ སྣར་ཐང་། པེ་ཅིན། [↑](#footnote-ref-40)
22. སེམས་ཀྱིས་ སྣར་ཐང་། པེ་ཅིན། [↑](#footnote-ref-41)
23. རྣམས་ཀྱིས་ སྣར་ཐང་། པེ་ཅིན། [↑](#footnote-ref-42)
24. ལྔའང་ སྣར་ཐང་། པེ་ཅིན། [↑](#footnote-ref-43)
25. མངོན་རྟོགས་ སྣར་ཐང་། པེ་ཅིན། [↑](#footnote-ref-44)
26. ཉམས་མྱོང་བས། སྣར་ཐང་། པེ་ཅིན། [↑](#footnote-ref-45)
27. འོད་སྲུང་ སྣར་ཐང་། པེ་ཅིན། [↑](#footnote-ref-46)
28. འོད་སྲུང་ སྣར་ཐང་། པེ་ཅིན། [↑](#footnote-ref-47)
29. བསྲུང་བ་ སྣར་ཐང་། པེ་ཅིན། [↑](#footnote-ref-48)
30. ཆ་གསུམ་ སྣར་ཐང་། པེ་ཅིན། [↑](#footnote-ref-49)
31. འདས་ཀྱིས། སྣར་ཐང་། པེ་ཅིན། [↑](#footnote-ref-50)
32. ལ་སོགས་ཀྱིས། སྣར་ཐང་། པེ་ཅིན། [↑](#footnote-ref-51)
33. འབྱུང་བ་ སྣར་ཐང་། པེ་ཅིན། [↑](#footnote-ref-52)
34. ཉེས་དམིགས་ཀྱིས་ སྣར་ཐང་། པེ་ཅིན། [↑](#footnote-ref-53)
35. ལྔ་ སྣར་ཐང་། པེ་ཅིན། [↑](#footnote-ref-54)
36. གཉིས་ སྣར་ཐང་། པེ་ཅིན། [↑](#footnote-ref-55)
37. བརྫུས་ སྣར་ཐང་། པེ་ཅིན། [↑](#footnote-ref-56)
38. ནི་ཡང་ སྣར་ཐང་། པེ་ཅིན། [↑](#footnote-ref-57)
39. ཡང་ སྣར་ཐང་། པེ་ཅིན། [↑](#footnote-ref-58)
40. གང་དུ་ སྣར་ཐང་། པེ་ཅིན། [↑](#footnote-ref-59)
41. རྡུལ་གྱིས་ སྣར་ཐང་། པེ་ཅིན། [↑](#footnote-ref-60)
42. གཡེལ་བ་ སྣར་ཐང་། པེ་ཅིན། [↑](#footnote-ref-61)
43. [↑](#footnote-ref-62)
44. ལ་སངས་རྒྱས་རྣམས་སུ་ སྣར་ཐང་། པེ་ཅིན། [↑](#footnote-ref-63)
45. རིགས་ སྣར་ཐང་། པེ་ཅིན། [↑](#footnote-ref-64)
46. རལ་པ་འང་ སྣར་ཐང་། པེ་ཅིན། [↑](#footnote-ref-65)
47. རྒ་ སྣར་ཐང་། པེ་ཅིན། [↑](#footnote-ref-66)
48. རྗོད་ སྣར་ཐང་། པེ་ཅིན། [↑](#footnote-ref-67)
49. རྒྱུ་སྐར་ སྣར་ཐང་། པེ་ཅིན། [↑](#footnote-ref-68)
50. བའི་ སྣར་ཐང་། པེ་ཅིན། [↑](#footnote-ref-69)
51. ནི་ སྣར་ཐང་། པེ་ཅིན། [↑](#footnote-ref-70)
52. ན་ སྣར་ཐང་། པེ་ཅིན། [↑](#footnote-ref-71)
53. བརྒྱད་ སྣར་ཐང་། པེ་ཅིན། [↑](#footnote-ref-72)
54. དག་ སྣར་ཐང་། པེ་ཅིན། [↑](#footnote-ref-73)
55. དེས་ན་ སྣར་ཐང་། པེ་ཅིན། [↑](#footnote-ref-74)
56. དག་ སྣར་ཐང་། པེ་ཅིན། [↑](#footnote-ref-75)
57. གྱུར་པས་ན། །​དེས་ན་དབང་དུ་གྱུར་ སྣར་ཐང་། པེ་ཅིན། [↑](#footnote-ref-76)
58. བདག་ཉིད་ སྣར་ཐང་། པེ་ཅིན། [↑](#footnote-ref-77)
59. ཉིད་ཐར་ སྣར་ཐང་། [↑](#footnote-ref-78)
60. འགྱུར་བས། སྣར་ཐང་། པེ་ཅིན། [↑](#footnote-ref-79)
61. དེ་ཡིས་ སྣར་ཐང་། པེ་ཅིན། [↑](#footnote-ref-80)
62. བདག་ སྣར་ཐང་། པེ་ཅིན། [↑](#footnote-ref-81)
63. འཐོབ། སྐྱེ་བ་ སྣར་ཐང་། པེ་ཅིན། [↑](#footnote-ref-82)
64. བདག་གིས་ སྣར་ཐང་། པེ་ཅིན། [↑](#footnote-ref-83)
65. བལྟོས་པར་ སྣར་ཐང་། པེ་ཅིན། [↑](#footnote-ref-84)
66. དུས་ཀྱི་ སྣར་ཐང་། པེ་ཅིན། [↑](#footnote-ref-85)
67. དུས་ཀྱི་ སྣར་ཐང་། པེ་ཅིན། [↑](#footnote-ref-86)
68. གསད་པར་ སྣར་ཐང་། པེ་ཅིན། [↑](#footnote-ref-87)
69. བསྲུང་བ་ སྣར་ཐང་། པེ་ཅིན། [↑](#footnote-ref-88)
70. གསུམ་རྩེག་ སྣར་ཐང་། པེ་ཅིན། [↑](#footnote-ref-89)
71. གང་གིས་ སྣར་ཐང་། པེ་ཅིན། [↑](#footnote-ref-90)
72. དུས་ཀྱིས་ སྣར་ཐང་། པེ་ཅིན། [↑](#footnote-ref-91)
73. དང་ང་། སྣར་ཐང་། པེ་ཅིན། [↑](#footnote-ref-92)
74. ཟླ་ སྣར་ཐང་། པེ་ཅིན། [↑](#footnote-ref-93)
75. བལྟོས་ སྣར་ཐང་། པེ་ཅིན། [↑](#footnote-ref-94)
76. རྣམས་ཀྱི་ པེ་ཅིན། [↑](#footnote-ref-95)
77. དེ་ལྟར་ སྣར་ཐང་། པེ་ཅིན། [↑](#footnote-ref-96)
78. བགེགས་ སྣར་ཐང་། པེ་ཅིན། [↑](#footnote-ref-97)
79. སྙིང་རྗེ་ སྣར་ཐང་། པེ་ཅིན། [↑](#footnote-ref-98)
80. ཀྱི་ལོཙྪ་ སྣར་ཐང་། པེ་ཅིན། [↑](#footnote-ref-99)