༄༅། །​པདྨ་གཤིན་རྗེ་གཤེད་ཤེས་རབ་བདེ་བ་ཅན་གྱི་སྒྲུབ་ཐབས།༄༅༅། །​རྒྱ་གར་སྐད་དུ། པྲཛྙཱ་སུ་ཁ་ཡ་[[1]](#footnote-20)པདྨ་ཡ་མཱ་རི་སཱ་དྷ་ནཾ་ནཱ་མ། བོད་སྐད་དུ། པདྨ་གཤིན་རྗེ་གཤེད་ཤེས་རབ་བདེ་བ་ཅན་གྱི་སྒྲུབ་ཐབས་ཞེས་བྱ་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​སེམས་ཅན་རྗེས་སུ་དྲན་ལྡན་ཞིང་། །​དེ་འདྲེན་ཐུགས་རྗེའི་རྟགས་མངའ་བ། །​མཚོ་སྐྱེས་ཞལ་ལ་ཕྱག་འཚལ་ཏེ། །​དེ་ཡི་སྒྲུབ་ཐབས་བཤད་པར་བྱ། །​དང་པོར་སྔགས་པས་ཁྲུས་བྱས་ནས། །​ཀུ་ཤའི་སྟན་ལ་ལེགས་འདུག་སྟེ། །​ལུས་ངག་ཡིད་གསུམ་བག་ལྡན་པས། །​ཅུང་ཟད་འགྲོ་འོང་[[2]](#footnote-21)ལྡན་པས་བྱ། །​རང་གི་ལྷག་པའི་ལྷར་ལྡན་པས། །​ཅོད་པན་རྗེ་བཙུན་གཟུང་བར་བྱ། །​དེ་ནས་རྗེ་བཙུན་སྤྱན་དྲངས་ཏེ། །​སྐྱབས་འགྲོ་བྱང་ཆུབ་སེམས་བསྐྱེད་དེ། །​དེ་ནས་མཎྜལ་བསྟར་བ་[[3]](#footnote-22)སྟེ། །​མེ་ཏོག་དགྲམ་ཞིང་མཆོད་ཚོགས་བཤམ། །​དེ་ནས་སེམས་ཅན་ཀུན་གྱི་ཕྱིར། །​བསོད་ནམས་ཚོགས་བསགས་གཤེགས་སུ་གསོལ། །​བུ་གཅིག་ལྟར་དྲན་བྱམས་པ་དང་། །​སྡུག་བསྔལ་བྲལ་འདོད་སྙིང་རྗེ་དང་། །​བདེ་བ་ཐོབ་པའི་དགའ་བ་དང་། །​ཕུན་སུམ་ཚོགས་པའི་བཏང་སྙོམས་སོ། །​སྙིང་རྗེ་ཐབས་ཀྱི་རང་བཞིན་དང་། །​ལྡན་པའི་སྟོང་པ་བསྒོམ་པར་བྱ། །​སྲུང་[[4]](#footnote-23)འཁོར་པདྨ་ཉི་མའི་སྟེང་། །​ནི་ལས་ཆུ་སྐྱེས་གྱུར་པའི་སྐུ། །​པདྨ་རཱ་གའི་མདོག་འདྲ་ལ། །​གཡས་དང་གཡོན་ནི་སྔོ་དང་དཀར། །​གྲི་གུག་ཆུ་སྐྱེས་རལ་གྲི་དང་། །​ཐོད་པ་འཁོར་ལོ་རིན་ཆེན་འཛིན། །​ཐོད་པ་ལྔ་ཡིས་དབུ་བསྐོར་ཅིང་། །​ཕྲེང་བ་ཀླུ་དང་དུར་ཁྲོད་བརྒྱན། །​མེ་དཔུང་སྐྱིལ་ཀྲུང་སྟག་ལྤགས་མནབས།[[5]](#footnote-24) །​བསྐྱེད་པ་ཅུང་ཟད་འཇམ་པའི་མདངས། །​སྐུ་གསུང་ཐུགས་དང་སྐྱེ་མཆེད་དྲུག །​རང་ལུས་ངོ་བོ་བྱིན་གྱིས་བརླབ། །​དབང་བསྐུར་རྟགས་དང་ལྡན་པ་ལ། །​མཆོད་ལ་བསྟོད་པ་འདིས་མཉེས་བྱ། །​ཧཱུྃ་རྡོ་རྗེ་དམ་ཚིག་རྡོ་རྗེ་གསུང་། །​རྡོ་རྗེ་དབྱངས་ནི་ཟབ་མོ་ཆེ། །​འདོད་ཆགས་རྡོ་རྗེ་ཉིད་མཚུངས་པ། །​སྐྱོན་བྲལ་རྗེ་ལ་ཕྱག་འཚལ་བསྟོད། །​བདུད་རྩི་མྱང་ཞིང་སྤྲོ་བསྡུ་བཟླས། །​བྱས་ནས་ཕྱག་རྒྱ་བཀྲོལ་བར་[[6]](#footnote-25)བྱ། །​ཨོཾ་བཛྲ་པདྨ་དྷྲྀཀ་[[7]](#footnote-26)ཧཱུྃ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། རིག་པའི་ཤེས་རབ་མདའ་དག་[[8]](#footnote-27)གིས། །​ལྟོང་ལྡན་འབེན་ལ་ཐུག་པ་ན། །​གཅིག་ཀྱང་མི་གནས་བདེ་བ་ཆེ། །​བསྒོམ་བྱ་སྒོམ་བྱེད་མེད་པ་ཡི། །​རྗེ་བཙུན་གསུང་གི་དྲིན་དག་དང་། །​རྒྱུད་ལས་མཐོང་བ་བྲིས་པ་འདིས། །​འགྲོ་ཀུན་དྲི་མ་མེད་པ་ཡི།[[9]](#footnote-28) །​སངས་རྒྱས་ས་ལ་གནས་པར་ཤོག །​པདྨ་གཤིན་རྗེ་གཤེད་ཤེས་རབ་བདེ་བ་ཅན་གྱི་སྒྲུབ་ཐབས་ཞེས་བྱ་བ། རྒྱ་གར་གྱི་མཁན་པོ་དཱི་པཾ་ཀ་ར་ཞེས་བྱ་བས་མཛད་པ་རྫོགས་སོ།། །​།རྣལ་འབྱོར་པ་པྲཛྙཱ་ཤྲཱི་ཛྙཱ་ན་ཀཱིརྟིས་རང་འགྱུར་དུ་མཛད་པའོ། །​

1. ཁ་ སྣར་ཐང་། པེ་ཅིན། [↑](#footnote-ref-20)
2. འགྲོ་བའི་ སྣར་ཐང་། པེ་ཅིན། [↑](#footnote-ref-21)
3. བལྟར་བ་ པེ་ཅིན། [↑](#footnote-ref-22)
4. བསྲུང་ སྣར་ཐང་། པེ་ཅིན། [↑](#footnote-ref-23)
5. མནབ། སྣར་ཐང་། པེ་ཅིན། [↑](#footnote-ref-24)
6. དགྲོལ་བར་ སྣར་ཐང་། པེ་ཅིན། [↑](#footnote-ref-25)
7. དྷྲིཀ་ སྣར་ཐང་། པེ་ཅིན། [↑](#footnote-ref-26)
8. བདག་ སྣར་ཐང་། པེ་ཅིན། [↑](#footnote-ref-27)
9. མེད་པ་ཡིས། པེ་ཅིན། [↑](#footnote-ref-28)