༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​འཇིག་རྟེན་གྱི་ལྷ་རྣམས་རྒྱབ་ཀྱིས་ཕྱོགས་པ་ལ་ལྷ་ཆེན་པོ་བརྒྱད་ཀྱི་ཆོ་གས་ལྷ་མཉེས་པར་འདོད་པའི་སྒྲུབ་པ་པོ་དམ་ཚིག་དང་ལྡན་པས། དཀྱིལ་འཁོར་སྔ་མ་ལྟར་བཞེངས་ལ་གཏོར་མ་ལ་སོགས་པ་སྔ་མ་ལྟར་བཤམས་ལ། ལྷ་ཆེན་པོ་བརྒྱད་ཀྱི་གཟུགས་བརྙན་བྱས་ལ། དེ་རེ་རེ་ལ་ངར་གླུད་[[1]](#footnote-20)སོར་བཞི་པ་བརྒྱ་རྩ་བརྒྱད་ཀྱིས་བསྐོར་ལ། ཚོན་གྱིས་ཇི་ལྟར་འདོད་པ་བཞིན་དུ་བསྒྱུར་ལ་དཀྱིལ་འཁོར་གྱི་མཐའ་མར་གཞག་གོ། །​དེ་ནས་ལྷ་ཆེན་པོ་རྣམས་སྤྱན་དྲང་བ་[[2]](#footnote-21)ནི། ཧཱུཾ་རི་རབ་ཆེན་པོའི་ཡང་སྟེང་[[3]](#footnote-22)ནས། །​འཇིག་རྟེན་སྟོབས་ལྡན་ལྷ་ཆེན་རྣམས། །​དྲལ་ཤུལ་[[4]](#footnote-23)ལྡན་ཞིང་རྫུ་འཕྲུལ་ལྡན། །​དབང་ཕྱུག་གྲགས་པ་རྣམས་སྐྱེད་པ།[[5]](#footnote-24) །​ལེགས་པའི་ལམ་ཡང་སྟོན་པ་སྟེ། །​ལྷ་ཆེན་དྲག་པོ་འཁོར་དང་བཅས། །​འདིར་སྤྱོན་ལེགས་པའི་ལམ་སྟོན་ཅིག །​ས་མ་ཡ་ཛཿ། དེ་ནས་བསྟོད་ཅིང་གཏོར་མ་དབུལ་བ་ནི། ཧཱུཾ་ཤར་ཕྱོགས་ལྷ་ཆེན་དབང་ཕྱུག་ནི། །​ཞལ་གཅིག་པ་ལ་ཕྱག་གཉིས་པ། །​སྐུ་མདོག་སྔོ་སྐྱ་འཇིགས་བྱེད་པ། །​སྐྲ་བརྫེས་[[6]](#footnote-25)སྤྱན་ཡང་འབྲུ་ཚུགས་ལྟ། །​དུར་ཁྲོད་འབར་བའི་རྒྱན་གྱིས་བརྒྱན། །​གཡས་ན་ཏྲི་ཤཱུལ་[[7]](#footnote-26)རྩེ་གསུམ་བསྣམས། །​གཡོན་ན་ཐོད་པ་ཁྲག་འདྲེན་པ། །​དེ་ལ་བསྟོད་དེ་གཏོར་མ་དབུལ།[[8]](#footnote-27) །​ལྷོ་ཕྱོགས་ལྷ་ཆེན་རྒྱལ་ཆེན་ནི། །​སྐུ་མདོག་སེར་ལ་ཞལ་གཅིག་པ། །​འཇིགས་བྱེད་ཆེན་པོའི་ཕྱག་གཉིས་པ། །​གཡས་པ་རྡོ་རྗེ་གསུམ་པ་བསྣམས། །​གཡོན་པ་རུས་པའི་ཕྲེང་བ་འཛིན། །​དེ་ལ་བསྟོད་དེ་གཏོར་མ་འབུལ། །​ནུབ་ཕྱོགས་ལྷ་དབང་ཚངས་པ་ནི། །​ཞལ་གཅིག་ཕྱག་གཉིས་སྐུ་མདོག་དཀར། །​སྐྲ་བརྫེས་མཆེ་བ་གཙིགས་པ་ལ། །​འཇིགས་པའི་ང་རོ་འབྲུག་ལྟར་སྒྲོགས། །​[[9]](#footnote-28)གཡས་པ་དུང་ཆེན་གཡས་འཁྱིལ་བསྣམས། །​གཡོན་པ་པདྨ་མཛེས་པ་འཛིན། །​དེ་ལ་བསྟོད་དེ་གཏོར་མ་འབུལ། །​བྱང་ཕྱོགས་ལྷ་ཆེན་ཁྱབ་འཇུག་ནི། །​ཞལ་དགུ་ཕྱག་གཉིས་སྐུ་མདོག་དུད། །​མགོ་ལུས་སྤྱན་གྱིས་ཁེངས་པ་སྟེ། །​རོ་སྨད་སྦྲུལ་ནག་འཁྱིལ་པ་ལ། གཡས་པའི་[[10]](#footnote-29)ཕྱག་ན་དབྱུག་ཏོ་འཕྱར། །​གཡོན་པའི་ཕྱག་ན་འཁོར་ལོ་བསྣམས། །​དེ་ལ་བསྟོད་དེ་གཏོར་མ་འབུལ། །​ཤར་ལྷོ་འདོད་པའི་དབང་ཕྱུག་ནི། །​ཞལ་གཅིག་ཕྱག་གཉིས་སྐུ་མདོག་སྨུག །​དུར་ཁྲོད་འཇིགས་པའི་རྒྱན་གྱིས་བརྒྱན། །​ཧ་ཧ་ཧི་ཧི་ཆེར་སྒྲོགས་པ། །​གཡས་པ་མདའ་སྟེ་གཡོན་པ་གཞུ། །​དེ་ལ་བསྟོད་དེ་གཏོར་མ་འབུལ། །​ལྷོ་ནུབ་ཚོགས་ཀྱི་བདག་པོ་ནི། །​ཞལ་གཅིག་ཕྱག་གཉིས་སྐུ་མདོག་ནག །​སྦྲུལ་གྱིས་ལུས་བརྒྱན་འཇིགས་རུང་བ། །​རབ་འཇིགས་དབང་ཆེན་[[11]](#footnote-30)ཀུན་གྱི་གཙོ། །​གླང་སྔོན་སྣ་ལ་མཆེ་བ་གཙིགས། །​གཡས་པ་གླང་ཆེན་མཆེ་བ་བསྣམས། །​གཡོན་པ་གླང་ཀོ་རློན་པ་འཛིན། །​དེ་ལ་བསྟོད་དེ་གཏོར་མ་འབུལ། །​ནུབ་བྱང་ནག་པོ་ཆེན་པོ་ནི། །​ཞལ་གཅིག་ཕྱག་གཉིས་སྐུ་མདོག་གནག །​སྐྲ་གཡེངས་སོ་གནན་[[12]](#footnote-31)ཁྲག་གིས་བརླན། །​གཡས་པ་རྡོ་རྗེ་རྩེ་གསུམ་འཛིན། །​གཡོན་པའི་ཕྱག་ན་ཞགས་པ་བསྣམས། །​དེ་ལ་བསྟོད་དེ་[[13]](#footnote-32)གཏོར་མ་འབུལ། །​བྱང་ཤར་སྨིན་དྲུག་དབང་ཕྱུག་བུ། །​ཞལ་གཅིག་ཕྱག་གཉིས་སྐུ་མདོག་ལྗང་། །​འཇིགས་བྱེད་ཆེན་པོའི་ཞལ་གདངས་[[14]](#footnote-33)ནས། །​རབ་ཏུ་རྔམ་པའི་ང་རོ་ཅན། །​ཕྱག་གཉིས་མདུང་ཐུང་གསོར་བྱེད་ཅིང་། །​དེ་ལ་བསྟོད་དེ་གཏོར་མ་འབུལ། །​ལྷ་ཆེན་བརྒྱད་པོ་[[15]](#footnote-34)འཁོར་དང་བཅས། །​མཆོད་དང་གཏོར་མ་ཕུལ་བ་ཡིས། །​འཇིག་རྟེན་ལྷ་རྣམས་མཉེས་བྱས་ཏེ། བདག་གི་[[16]](#footnote-35)འདོད་པའི་དོན་རྣམས་ནི། །​ངེས་པར་འགྲུབ་པར་མཛད་དུ་གསོལ། །​ཞེས་གཏོར་མ་བྱིན་གྱིས་བརླབས་ལ། རིའི་རྩེ་མོ་ལ་སིལ་སྙན་སྣ་ཚོགས་པའི་སྒྲ་དང་ལྡན་པར་བྱས་ལ་བསྐྱལ་ལོ། དཀྱིལ་འཁོར་བསྡུ་ཞིང་བཀྲ་ཤིས་གསོལ། །​འཇིག་རྟེན་གྱི་ལྷ་མཉེས་པར་བྱེད་པ། དོན་གྲུབ་པ་ཞེས་བྱ་བ་དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. བླུད་ སྣར་ཐང་། པེ་ཅིན། [↑](#footnote-ref-20)
2. དྲངས་པ་ སྣར་ཐང་། པེ་ཅིན། [↑](#footnote-ref-21)
3. སྟེངས་པ་ སྣར་ཐང་། པེ་ཅིན། [↑](#footnote-ref-22)
4. དྲག་ཤུལ་ སྣར་ཐང་། པེ་ཅིན། [↑](#footnote-ref-23)
5. བསྐྱེད་པ། སྣར་ཐང་། པེ་ཅིན། [↑](#footnote-ref-24)
6. རྗེས་ སྣར་ཐང་། པེ་ཅིན། [↑](#footnote-ref-25)
7. ཤུལ་ སྣར་ཐང་། པེ་ཅིན། [↑](#footnote-ref-26)
8. འབུལ། སྣར་ཐང་། པེ་ཅིན། [↑](#footnote-ref-27)
9. སྒྲོག །​ སྣར་ཐང་། པེ་ཅིན། [↑](#footnote-ref-28)
10. གཡས་པ་ སྣར་ཐང་། པེ་ཅིན། [↑](#footnote-ref-29)
11. དབང་ཅན་ སྣར་ཐང་། པེ་ཅིན། [↑](#footnote-ref-30)
12. མནན་ སྣར་ཐང་། པེ་ཅིན། [↑](#footnote-ref-31)
13. བསྟོད་པ་ སྣར་ཐང་། པེ་ཅིན། [↑](#footnote-ref-32)
14. གདེངས་ སྣར་ཐང་། པེ་ཅིན། [↑](#footnote-ref-33)
15. བརྒྱད་པ་ སྣར་ཐང་། པེ་ཅིན། [↑](#footnote-ref-34)
16. བདག་དང་ སྣར་ཐང་། པེ་ཅིན། [↑](#footnote-ref-35)