༄༅། །​སྦྱིན་སྲེག་གི་ཆོ་ག།༄༅༅། །​རྒྱ་གར་སྐད་དུ། ཧོ་མ་བི་དྷིཿ། བོད་[[1]](#footnote-20)སྐད་དུ། སྦྱིན་སྲེག་གི་ཆོ་ག །​བཅོམ་ལྡན་འདས་མི་འཁྲུགས་པ་ལ་ཕྱག་འཚལ་ལོ། །​སྦྱིན་སྲེག་ཆེན་པོའི་རིམ་པ་ནི། །​དཀྱིལ་འཁོར་ཆེན་པོའི་དབུས་སུ་ནི། །​ཐབ་ཁུང་ཟླུམ་པོ་ཁྲུ་དོ་བྱ། །​གྲུ་བཞི་སྒོ་བཞི་རྟ་བབས་བྲི། །​ཡང་ན་མ་བྲིས་པ་ཡང་རུང་། །​བུད་ཤིང་བརྩིགས་ཏེ་སྲེག་རྫས་བསོག །[[2]](#footnote-21)​མཆོད་དང་གཏོར་མ་ལ་སོགས་དགྲམ། །​བླ་རེ་བྲེས་པའི་ས་ཕྱོགས་སུ། །​བདེ་བའི་སྟན་ལ་འདུག་སྟེ་བསྒོམ། །​རབ་ཏུ་རྫས་ལ་བྲབ་བརྡེག་[[3]](#footnote-22)བྱ། །​མེ་སྦར་མེ་ལྷ་བསྐྱེད་པ་ནི། །​[[4]](#footnote-23)རཾ་ལས་མེ་ལྷར་[[5]](#footnote-24)དྲང་སྲོང་ནི། །​བགྲང་ཕྲེང་རིལ་བ་ཕྱག་ན་འཛིན། །​ཚུར་གཤེགས་ཚུར་གཤེགས་འབྱུང་པོ་ཆེ། །​མེ་ལྷའི་རྒྱལ་པོ་དྲང་སྲོང་མཆོག །​དགང་བླུགས་ཞལ་ཟས་བཞེས་སླད་དུ། །​འབར་བའི་གདན་ལ་བཞུགས་སུ་གསོལ། །​ཨོཾ་ཨགྣ་ཡེ་ཛྭ་ལཱ་[[6]](#footnote-25)ཡ་ཛཿ་ཧཱུཾ་བཾ་ཧོཿ། གཉིས་སུ་མེད་པར་བསྟིམས་པ་ལ། །​ཨོཾ་བཛྲ་ཡཀྵ་ཧཱུཾ་ཞེས། བསངས་ཏེ་མར་གྱི་དགང་བླུགས་དབུལ། །​མཆོད་བསྟོད་སྲེག་རྫས་[[7]](#footnote-26)རིམ་པར་དབུལ། །​དེ་ནས་མཆོད་བསྟོད་མེ་ལྷ་ནི། །​གཤེགས་པའམ་འབར་བའི་རྣམ་པར་རོ། །​དེ་ནས་པདྨ་ཟླ་བ་ལ། །​དད་པ་དང་ནི་དམ་ཚིག་གིས། །​ཚུར་གཤེགས་ཚུར་གཤེགས་བཅོམ་ལྡན་འདིར། །​བདག་ལ་མཆོད་ཡོན་བཞེས་ནས་ཀྱང་། །​མཆོད་པས་བདག་ལ་དགྱེས་པར་མཛོད། །​ཨོཾ་བིགྷ་ནཱནྟ་ཀྲྀཏ་[[8]](#footnote-27)ཧཱུཾ་ཕཊ། ཐལ་མོ་སྦྱར་ལ་མཛུབ་གཉིས་དགྱེད།[[9]](#footnote-28) །​ཨོཾ་ཏ་ཐཱ་ག་ཏོངྦྷ་[[10]](#footnote-29)བཱ་ཡ་སྭཱ་ཧཱ། ཛཿ་ཧཱུཾ་བཾ་ཧོཿ། །​མཆོད་དང་བསྟོད་པ་བྱས་ནས་ནི། །​མར་དང་གྲོ་དང་སྲན་མ་དང་། །​ཞོ་དང་སྨན་དང་དཱུར་ཝ་དང་། །​ཀུ་ཤ་ཡམ་ཤིང་མེ་ཏོག་དང་། །​ཏིལ་དང་ཡུངས་ཀར་ལ་སོགས་བསྲེག །​ཐམས་ཅད་རྒྱུན་གཅོད་སྔགས་ཀྱིས་བྱ། །​ཁྱད་པར་ལས་སུ་བྱ་བ་ནི། །​ཏིལ་དང་ཡུངས་ཀར་དག་ལ་ནི། །​བརྒྱའམ་སྟོང་ངམ་ཁྲི་རུ་བསྲེག །[[11]](#footnote-30)​སྡིག་སྒྲིབ་སྦྱོང་བའི་[[12]](#footnote-31)ལས་སུ་བསྟན། །​དེ་ནས་མཆོད་བསྟོད་གཏོར་མ་གཏང་། །​བསྔོ་དང་བཟོད་པར་གསོལ་ཏེ་གཤེགས། །​རྫས་ལྷག་མེ་ཡི་ལྷ་ལ་དབུལ། །​མཆོད་བསྟོད་བཟོད་པར་གསོལ་ཏེ་གཤེགས། །​ཁྱོད་ཀྱིས་སེམས་ཅན་དོན་ཀུན་མཛད། །​རྗེས་སུ་མཐུན་[[13]](#footnote-32)པའི་དངོས་གྲུབ་སྩོལ།[[14]](#footnote-33) །​སངས་རྒྱས་ཡུལ་དུ་གཤེགས་ནས་ཀྱང་། །​སླར་ཡང་འབྱོན་པར་[[15]](#footnote-34)མཛད་དུ་གསོལ། །​དམན་པ་[[16]](#footnote-35)བསྡུ་ཞིང་ཨ་ཀཱར་[[17]](#footnote-36)བཟླས། །​ཇི་ལྟར་གྲགས་པའི་བཀྲ་ཤིས་བརྗོད། །​མེ་ཡིས་[[18]](#footnote-37)སྦྱངས་པའི་ནོར་བུ་བཞིན། །​རང་གི་སྤྱི་བོའི་གཙུག་ཏུ་བཀུར། །​སྦྱིན་སྲེག་གི་ཆོ་ག་དཱི་པཾ་ཀ་ར་ཤྲཱི་ཛྙཱ་ནས་མཛད་པ་རྫོགས་སོ། །​ ༄། །​རྡོ་རྗེ་ཆོས་ཀྱི་སྒྲུབ་ཐབས་བཞུགས། །​

1. བི་དབོད་ སྣར་ཐང་། པེ་ཅིན། [↑](#footnote-ref-20)
2. གསོག ། སྣར་ཐང་། པེ་ཅིན། [↑](#footnote-ref-21)
3. རྡེག་ སྣར་ཐང་། པེ་ཅིན། [↑](#footnote-ref-22)
4. །ནས། སྣར་ཐང་། པེ་ཅིན། [↑](#footnote-ref-23)
5. མེ་ལྷ་ སྣར་ཐང་། པེ་ཅིན། [↑](#footnote-ref-24)
6. ལ་ སྣར་ཐང་། པེ་ཅིན། [↑](#footnote-ref-25)
7. བསྲེག་རྫས་ སྣར་ཐང་། པེ་ཅིན། [↑](#footnote-ref-26)
8. བགྷྣིན་ཏ་ཀྲྀད་ སྣར་ཐང་། པེ་ཅིན། [↑](#footnote-ref-27)
9. དགྱེས། སྣར་ཐང་། པེ་ཅིན། [↑](#footnote-ref-28)
10. ཏོད་བྷཱ་ སྣར་ཐང་། [↑](#footnote-ref-29)
11. སྲེག ། སྣར་ཐང་། པེ་ཅིན། [↑](#footnote-ref-30)
12. སྦྱང་བའི་ སྣར་ཐང་། པེ་ཅིན། [↑](#footnote-ref-31)
13. འཐུན་ སྣར་ཐང་། པེ་ཅིན། [↑](#footnote-ref-32)
14. གསོལ། སྣར་ཐང་། པེ་ཅིན། [↑](#footnote-ref-33)
15. བྱོན་པར་ སྣར་ཐང་། པེ་ཅིན། [↑](#footnote-ref-34)
16. དམན་མ་ སྣར་ཐང་། པེ་ཅིན། [↑](#footnote-ref-35)
17. ཀར་ སྣར་ཐང་། པེ་ཅིན། [↑](#footnote-ref-36)
18. མེ་ཡི་ སྣར་ཐང་། པེ་ཅིན། [↑](#footnote-ref-37)