༄༅། །​སྙིང་པོ་བསྡུས་པ།༄༅༅། །​རྒྱ་གར་སྐད་དུ། སཾ་གྲ་ཧ་གརྦྷ་ནཱ་མ། བོད་སྐད་དུ། སྙིང་པོ་བསྡུས་པ་ཞེས་བྱ་བ། ཐུགས་རྗེ་ཆེན་པོ་དང་ལྡན་པ་ལ་ཕྱག་འཚལ་ལོ། །​ཁམས་གསུམ་སྡུག་བསྔལ་རྒྱ་མཚོ་ཆེའི། །​དབའ་རླབས་ཤིན་ཏུ་འཁྲུགས་པ་ནི། །​དགེ་དང་མི་དགེ་ལ་སོགས་པའི། །​ཟག་བཅས་ལས་ལས་ངེས་པར་འབྱུང་། །​དེ་དག་ཆགས་སྡང་ལ་སོགས་པའི། །​ཉོན་མོངས་རྒྱུ་ཡིས་བསྐྱེད་པ་སྟེ། །​དེ་དག་འབྱུང་བའི་རྒྱུ་ཉིད་ཀྱང་། །​ཡིད་དུ་འོང་དང་མི་འོང་སོགས། །​གཉིས་སུ་འཛིན་པ་ཉིད་ལས་བྱུང་། །​ཐམས་ཅད་འབྱུང་བའི་རྒྱུ་ཉིད་ནི། །​རྟག་དང་ཁྱབ་དང་གཅིག་པུ་སོགས། །​དངོས་པོར་འཛིན་པའི་གདོན་ཡིན་ཏེ། །​དེ་བས་སྐལ་ལྡན་སྐྱེས་བུ་ནི། །​བདག་གཞན་གྲོལ་བ་དོན་གཉེར་བས། །​རྟེན་ཅིང་འབྲེལ་འབྱུང་ལ་སོགས་པའི། །​རིགས་པ་གང་ལ་གོམས་པ་ཡིས། །​དངོས་པོར་འཛིན་པ་བཟློག་པར་བྱ། །​ཕྱི་ནང་ཆོས་རྣམས་ཐམས་ཅད་ཀུན། །​མཚན་མ་ཐམས་ཅད་དང་བྲལ་བའི། །​ནམ་མཁའ་ལྟ་བུར་ཤེས་བྱས་ལ། །​དངོས་འཛིན་གདོན་གྱིས་བརླབས་པ་[[1]](#footnote-20)ཡི།[[2]](#footnote-21) །​འགྲོ་ཀུན་ཡུལ་དུ་བྱས་ནས་ནི། །​སྡུག་བསྔལ་རྒྱ་མཚོ་སྐེམས་བྱེད་པ། །​སྙིང་རྗེ་ཆེན་པོ་སྔོན་འགྲོ་བས། །​བདག་གཞན་དོན་ཀུན་འབྱུང་བ་ཡི། །​རིན་ཆེན་བྱང་ཆུབ་སེམས་བསྐྱེད་བྱ། །​བྱང་ཆུབ་སྤྱོད་པ་རླབས་ཆེན་པོས། །​ཕ་རོལ་ཕྱིན་དྲུག་ལ་སོགས་ལ། །​མཉམ་གཞག་ལངས་པའི་སྦྱོར་བ་ཡིས། །​ལམ་སྔ་རིམ་གྱིས་བགྲོད་བྱས་ཏེ། །​སྒྲིབ་པ་རྣམ་པ་གཉིས་བསལ་ན།[[3]](#footnote-22) །​ཚོགས་གཉིས་ཡོངས་སུ་རྫོགས་པ་ལས། །​འབྲས་བུ་སྐུ་གསུམ་བསྒྲུབ་པར་བྱ། །​སྐུ་གསུམ་འབྱུང་བའི་མཚན་ཉིད་ཀྱང་། །​སྟོང་ཉིད་ནམ་མཁའ་ལྟ་བུ་ལས། །​བརྩལ་མེད་ཐུགས་རྗེའི་སྤྲིན་འབྱུང་ཞིང་། །​སྐུ་གཉིས་བདུད་རྩིའི་ཆུ་རྒྱུན་གྱིས། །​ཁམས་གསུམ་ཐ་མའི་རྒྱུད་བརླན་ཏེ། །​བྱང་ཆུབ་སྙིང་པོའི་ས་བོན་ལས། །​དགེ་བའི་ལོ་ཐོག་སྨིན་པར་འགྱུར། །​སངས་རྒྱས་ཀུན་གྱི་སྙིང་པོ་སྟེ། །​འདི་ནི་སྙིང་པོ་བསྡུས་པ་ཡིན། །​ཐ་མའི་དུས་སུ་གྱུར་པས་ན། །​ཚེ་ཐུང་ནད་མང་ལོངས་སྤྱོད་དམན། །​རྐྱེན་ངན་བར་ཆད་མང་བ་ཡིས། །​ཡུན་རིངས་[[4]](#footnote-23)གནས་པའི་མཐུ་མེད་པས། །​ཚིག་རྗེས་གཅད་པར་མི་ནུས་ཀྱི། །​བཤེས་གཉེན་དམ་པ་བསྟེན་བྱ་སྟེ། །​ཤིན་ཏུ་བརྩོན་པའི་སེམས་ལྡན་པས། །​གཡང་ས་རབ་ཏུ་དྲན་བྱས་ཏེ། །​བདག་གཞན་གྲོལ་བར་བྱ་བའི་ཕྱིར། །​སྙིང་པོ་མྱུར་དུ་བསྡུ་བ་ཡིན། །​བརྩེ་བས་འདི་བྱས་བསོད་ནམས་ཀྱིས། །​སྐལ་ངན་སེམས་ཅན་ཐམས་ཅད་ཀྱང་། །​བྱང་ཆུབ་སེམས་དང་ལྡན་གྱུར་ནས། །​སྙིང་པོ་མྱུར་དུ་སྡུད་པར་ཤོག །​སྙིང་པོ་བསྡུ་བ་ཞེས་བྱ་བ། སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། ལོ་ཙཱ་[[5]](#footnote-24)བ་དགེ་སློང་ཚུལ་ཁྲིམས་འབྱུང་གནས་དེབ་རྩེས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. བརླམས་པ་ སྣར་ཐང་། པེ་ཅིན། [↑](#footnote-ref-20)
2. ཡིས། སྣར་ཐང་། པེ་ཅིན། [↑](#footnote-ref-21)
3. བསལ་ནས། སྣར་ཐང་། པེ་ཅིན། [↑](#footnote-ref-22)
4. ཡུན་རིང་ སྣར་ཐང་། པེ་ཅིན། [↑](#footnote-ref-23)
5. ལོཙྪ་ ཅོ་ནེ། [↑](#footnote-ref-24)