༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​སྐར་མ་རྒྱུ་བ་རྣམས་ཀྱི་ལས་སྣ་ཚོགས་ཉེ་བར་བསྒྲུབ་པར་[[1]](#footnote-20)འདོད་པའི་སྒྲུབ་པ་པོ་དམ་ཚིག་དང་ལྡན་པས། དཔལ་རྡོ་རྗེ་རྣམ་པར་འཇོམས་པའི་རྣལ་འབྱོར་སྔོན་དུ་སོང་བས།[[2]](#footnote-21) ཞི་བའི་ལས་བྱེད་པར་འདོད་པས། མེ་བཞི་ལ་བྱའོ། །​རྒྱས་པའི་ལས་ལ་རྒྱལ། དབང་གི་ལས་ལ་[[3]](#footnote-22)ཁྲུམས་སྨད་ལ། དྲལ་[[4]](#footnote-23)ཤུལ་སྣ་ཚོགས་ཀྱི་ལས་བྱེད་པར་འདོད་པས་ནག་པ་ལ་བྱའོ། །​བསྐྲད་པར་འདོད་པས་ལག་ལ། དབྱེ་བར་འདོད་པས་ས་རི་ལ།བཀར་བར་འདོད་པས་གྲོ་བཞིན་[[5]](#footnote-24)ལ། རྨུགས་པར་འདོད་པས་མོན་གྲེ་[[6]](#footnote-25)ལ། རེངས་པར་འདོད་པས་ནབ་སོ་[[7]](#footnote-26)ལ། སྐྲག་པར་འདོད་པས་སྨིན་དྲུག་ལ། འགུགས་པར་འདོད་པས་བྱི་བཞིན་[[8]](#footnote-27)ལ། འཇིལ་བར་འདོད་པས་སྣར་མ་ལ། འཁྲུག་པར་འདོད་པས་བྲ་ཉེ་ལ། རྒྱལ་བར་འདོད་པས་ལྷ་མཚམས་ལ། །​དཔུང་དང་ལྡན་པར་འདོད་པས་མགོ་ལ།[[9]](#footnote-28) སའི་ལས་བྱེད་པར་འདོད་པས་ཁྲུམས་སྟོད་ལ། ཆུའི་ལས་བྱེད་པར་འདོད་པས་ཆུ་སྟོད་ལ། མེའི་ལས་བྱེད་པར་འདོད་པས་ནམ་གྲུ་ལ། རླུང་གི་ལས་བྱེད་པར་འདོད་པས་མཆུ་ལ། སའི་སྡེ་ཕམ་པར་འདོད་ན་ཁྲུམས་སྨད་[[10]](#footnote-29)ལ། ཆུའི་སྡེ་ཕམ་པར་འདོད་ན་ཆུ་སྨད་ལ། མེའི་སྡེ་ཕམ་པར་[[11]](#footnote-30)འདོད་ན་དབོ་[[12]](#footnote-31)ལ། རླུང་གི་སྡེ་ཕམ་པར་འདོད་ན་ས་ག་ལ། མ་གྲུབ་པ་གྲུབ་པར་འདོད་ན་[[13]](#footnote-32)མོན་གྲུ་ལ། གྲུབ་པ་ཆུད་མི་ཟ་བར་བྱེད་པ་ཐ་སྐར་ལ། འདོད་པའི་དོན་རབ་ཏུ་སྦྱིན་པར་འདོད་པས་བྲེ་ལ་བྱའོ། །​བསྒྲུབ་བྱ་ཕུང་བར་བྱེད་པར་[[14]](#footnote-33)འདོད་པས་སྐག་ལ། ནོར་བསྒྲུབ་པར་[[15]](#footnote-34)འདོད་པས་སྣོན་ལ་བྱའོ། །​གཞན་འཇིག་རྟེན་པའི་ལེགས་པ་སྣ་ཚོགས་སྒྲུབ་པར་འདོད་པས་རྒྱལ་ལ་བྱའོ། །​ཕ་རོལ་ལ་ཉམས་པ་སྣ་ཚོགས་གཏོང་བར་[[16]](#footnote-35)འདོད་པས་བྲ་ཉེ་ལ་བྱའོ། །​དེ་ལྟར་དམག་དྲང་བར་འདོད་པ་དང་། ནོར་རྙེད་པར་འདོད་པ་དང་། ཚོང་རྒྱལ་བར་འདོད་པས་སྣྲུབས་ལ་བྱའོ། །​རྩ་ར་དང་རྐུན་མའི་ལས་གྲུབ་པར་འདོད་པས་ཐ་སྐར་ལ་བྱའོ། །​འཇིགས་པ་བརྒྱད་ལས་ཐར་བར་འདོད་ན་མོན་གྲུ་ལ་བྱའོ། །​བགེགས་བཟློག་པ་དང་མི་མཐོང་བ་དང་། ཕ་རོལ་གྱི་དཔུང་བཟློག་པར་འདོད་པས་ལྷ་མཚམས་ལ་བྱའོ། །​སྐྲ་བཀྲུ་བ་དང་། ཁྲུས་བྱེད་པ་དང་། དཔལ་དབང་ཕྱུག་དང་། རྒྱལ་སར་འདོན་པ་དང་། ཚོང་བཟང་བར་འདོད་པས་རྒྱལ་ལ། བག་མ་གཏོང་བ་[[17]](#footnote-36)དང་། སྐྲ་བཀྲུ་བ་དང་། ཁྲུས་བྱེད་པ་དང་། གོས་དང་ས་བོན་འདེབས་པར་འདོད་པས་ལག་ལ། སྟོན་མོ་དང་འདུ་བ་སྦུད་པ་[[18]](#footnote-37)དང་། འདུན་[[19]](#footnote-38)མ་དང་། གྲོས་ལེགས་པར་འདོད་པས་ནབ་[[20]](#footnote-39)སོ་ལ་བྱའོ། །​གཞན་གཉེན་སྦྱོར་དང་། མཁར་ལེན་[[21]](#footnote-40)དང་ཉོ་བ་དང་། འཁོར་[[22]](#footnote-41)བའི་ལས་གང་ཡང་གྲུབ་པར་འདོད་པས་མེ་བཞི་ལ་བྱའོ། །​དེ་ལྟར་ན་ཉེ་བ་སྟོན་པའི་ལས་སྣ་ཚོགས་ལ་ཡང་མཁས་པར་སྤྱད་པར་བྱའོ། །​དེ་ལྟར་རྒྱུ་སྐར་རྣམས་དུས་ངེས་པ་ལས་མ་འཁྲུལ་བར་བྱས་ན།གདོན་མི་ཟ་བར་འགྲུབ་པ་ལ་ཐེ་ཚོམ་[[23]](#footnote-42)མེད་དོ། །​དེའི་ཕྱིར་ན་རྒྱུ་སྐར་རྣམས་ནི་བཟང་པོ་ཡིན་ཞེས་བྱའོ། །​དེ་ནས་སོ་སོའི་ཕྱོགས་ཀྱི་གཟའ་རྣམས་དང་བཏུབ་པར་ངེས་པར་འགྲུབ་པ་ཡིན་ནོ། །​དེ་ལྟར་རྒྱུ་སྐར་འདི་དག་གིས་ནི་ལེགས་པ་དང་ཉེས་པ་དང་། འཇིག་རྟེན་གྱི་འཁྲུལ་འཁོར་སྣ་ཚོགས་སྟོན་པས་གཙོ་[[24]](#footnote-43)ཆེའོ། །​རྒྱུ་སྐར་རྣམས་ཀྱི་ལས་སྣ་ཚོགས་པ་སྒྲུབ་པར་བྱེད་པ། དུས་འཛིན་བཟང་པོ་ཞེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. སྒྲུབ་པར་ སྣར་ཐང་། པེ་ཅིན། [↑](#footnote-ref-20)
2. སོང་བ། སྣར་ཐང་། [↑](#footnote-ref-21)
3. ལས་ སྣར་ཐང་། པེ་ཅིན། [↑](#footnote-ref-22)
4. །དྲག་ སྣར་ཐང་། པེ་ཅིན། [↑](#footnote-ref-23)
5. གྲོ་ཞུན་ སྣར་ཐང་། པེ་ཅིན། [↑](#footnote-ref-24)
6. མན་དྲེ་ སྣར་ཐང་། མོན་དྲེ་ པེ་ཅིན། [↑](#footnote-ref-25)
7. ནབས་སོ་ སྣར་ཐང་། པེ་ཅིན། [↑](#footnote-ref-26)
8. ཞུན་ སྣར་ཐང་། པེ་ཅིན། [↑](#footnote-ref-27)
9. འདོད་པས། སྣར་ཐང་། པེ་ཅིན། [↑](#footnote-ref-28)
10. ན་ སྣར་ཐང་། པེ་ཅིན། [↑](#footnote-ref-29)
11. འཕམ་པར་ སྣར་ཐང་། པེ་ཅིན། [↑](#footnote-ref-30)
12. སྦོ་ སྣར་ཐང་། པེ་ཅིན། [↑](#footnote-ref-31)
13. འཕམ་ སྣར་ཐང་། པེ་ཅིན། [↑](#footnote-ref-32)
14. བྱེད་པས་ སྣར་ཐང་། [↑](#footnote-ref-33)
15. སྒྲུབ་པར་ སྣར་ཐང་། པེ་ཅིན། [↑](#footnote-ref-34)
16. བཏང་བར་ སྣར་ཐང་། པེ་ཅིན། [↑](#footnote-ref-35)
17. བཏང་བ་ སྣར་ཐང་། པེ་ཅིན། [↑](#footnote-ref-36)
18. སྡུད་པ་ སྣར་ཐང་། བདུད་པ་ པེ་ཅིན། [↑](#footnote-ref-37)
19. །མདུན་ སྣར་ཐང་། པེ་ཅིན། [↑](#footnote-ref-38)
20. ནམ་ སྣར་ཐང་། པེ་ཅིན། [↑](#footnote-ref-39)
21. མཁར་ལན་ སྣར་ཐང་། པེ་ཅིན། [↑](#footnote-ref-40)
22. །མཁོ་ སྣར་ཐང་། པེ་ཅིན། [↑](#footnote-ref-41)
23. ཐེ་ཙོམ་ སྣར་ཐང་། པེ་ཅིན། [↑](#footnote-ref-42)
24. གཙོ་བོ་ པེ་ཅིན། [↑](#footnote-ref-43)