༄༅། །​འཕགས་མ་ལྷ་མོ་སྒྲོལ་མ་ལ་བསྟོད་པ།༄༅༅། །​རྒྱ་གར་སྐད་དུ། ཨཱརྱ་ཏཱ་རཱ་[[1]](#footnote-20)སྟོ་ཏྲ། བོད་སྐད་དུ།འཕགས་མ་སྒྲོལ་མ་ལ་བསྟོད་པ། རྗེ་བཙུན་མ་འཕགས་མ་[[2]](#footnote-21)སྒྲོལ་མ་ལ་ཕྱག་འཚལ་ལོ། །​ལྷ་དང་ལྷ་མིན་ཅོད་པན་གྱིས། །​ཞབས་ཀྱི་པདྨོ་[[3]](#footnote-22)ལ་བཏུད་དེ། །​ཕོངས་པ་ཀུན་ལས་སྒྲོལ་མཛད་ཅིང་། །​སྒྲོལ་མ་ལ་ནི་ཕྱག་འཚལ་ལོ། །​རབ་འབར་དྲ་བས་ཁྱབ་པ་ཡི། །​མནར་མེད་མེ་ཡིས་གདུངས་པ་ལ། །​ཐུགས་རྗེས་བདུད་རྩིའི་ཆར་འབེབས་མ། །​སྒྲོལ་མ་ལ་ཡང་ཕྱག་འཚལ་ལོ། །​འགྲོ་དྲུག་གནས་སུ་ཡུན་རིང་དུ།[[4]](#footnote-23) །​ཡང་དང་ཡང་དུ་འཁོར་བ་ཡིས།[[5]](#footnote-24) །​དུབ་པ་དག་ལ་བདེ་ཆེན་གྱི། །​བདེ་བ་མཆོག་གི་ངལ་སོ་མཛད། །​གཞན་དོན་མཛད་པའི་ལྷ་མོ་ཁྱོད། །​དྲན་པ་ཙམ་གྱིས་ཕོངས་སེལ་མ། །​ཐུགས་རྗེ་བརྩེ་ལྡན་ཁྱོད་ཀྱིས་ནི། །​སྲིད་པའི་འཆིང་བ་ལས་གྲོལ་མཛོད། །​དུས་རྣམས་རྟག་ཏུ་སེམས་ཅན་ལ། །​བུ་བཞིན་སྙོམས་པའི་ལྷ་མོ་ཁྱོད། །​འགྲོ་བའི་ལོ་ཏོག་ཐམས་ཅད་ལ། །​ཆར་རྒྱུན་འབེབས་ལ་ཕྱག་འཚལ་ལོ། །​ཉི་མ་ཟླ་བ་ཇི་བཞིན་དུ། །​འགྲོ་བ་སེམས་ཅན་ཐམས་ཅད་ཀྱི། །​མུན་པའི་གདུང་བ་སེལ་མཛད་མ། །​ལྷ་མོ་མཆོག་ལ་ཕྱག་འཚལ་ལོ། །​པདྨ་ཟླ་བ་ཨུཏྤ་ལ། །​དེ་བཞིན་དྲི་མེད་གདན་སྟེངས་སུ། །​སྐུ་མདོག་སྔོ་ལྗང་འགྱིང་བག་ཅན། །​ཨུཏྤལ་བསྣམས་ལ་ཕྱག་འཚལ་ལོ། །​བསྐལ་པ་གྲངས་མེད་གསུམ་དུ་ཚོགས་བསགས་ཤིང་། །​བར་དུ་གཅོད་པའི་སྒྲིབ་པ་ཀུན་སྤངས་ནས། །​བསྡུ་[[6]](#footnote-25)དངོས་བཞི་ཡིས་[[7]](#footnote-26)འགྲོ་རྣམས་སྡུད་མཛད་མ། །​ཐུགས་རྗེ་དང་ལྡན་[[8]](#footnote-27)མ་ལ་ཕྱག་འཚལ་ལོ། །​སྐུ་ཡི་སྐྱོན་སྤངས་མཚན་དང་དཔེ་བྱད་ལྡན། །​གསུང་གི་སྐྱོན་སྤངས་ཀ་ལ་པིང་ཀའི་དབྱངས། །​ཐུགས་ཀྱི་སྐྱོན་སྤངས་ཤེས་བྱ་མཐའ་དག་མཁྱེན། །​བཀྲ་ཤིས་དཔལ་འབར་མ་ལ་ཕྱག་འཚལ་ལོ། །​ཇི་ལྟར་ནོར་བུ་ཆུ་འདང་[[9]](#footnote-28)ལྟར། །​ལྷ་མོ་ཁྱོད་ཀྱིས་[[10]](#footnote-29)རྟག་པར་ནི། །​འགྲོ་བའི་སེམས་རྙོག་སེལ་མཛད་ཅིང་། །​འགྲོ་དོན་བརྩོན་ལ་ཕྱག་འཚལ་ལོ། །​གང་གིས་[[11]](#footnote-30)ཁྱོད་ཀྱི་[[12]](#footnote-31)མཚན་བཟུང་[[13]](#footnote-32)ཅིང་། །​བསྟོད་དང་བསྒྲུབ་པ་བྱས་པ་རྣམས། །​རྟག་ཏུ་འབྲས་བུ་ཡོད་པར་མཛད། །​མི་བསྙེལ་ཁྱོད་ལ་ཕྱག་འཚལ་ལོ། །​རྗེ་བཙུན་མ་སྒྲོལ་མ་[[14]](#footnote-33)ལ་བསྟོད་པ་དཱི་པཾ་ཀཱ་ར་[[15]](#footnote-34)ཤྲཱི་ཛྙཱ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། བོད་ཀྱི་ལོ་ཙཱ་[[16]](#footnote-35)བ་ཚུལ་ཁྲིམས་རྒྱལ་བས་བསྒྱུར་བའོ། །​

1. ཏཱ་ར་ སྣར་ཐང་། པེ་ཅིན། [↑](#footnote-ref-20)
2. རྗེ་བཙུན་མ་ སྣར་ཐང་། པེ་ཅིན། [↑](#footnote-ref-21)
3. པདྨ་ སྣར་ཐང་། པེ་ཅིན། [↑](#footnote-ref-22)
4. ཡུན་རིངས་སུ། སྣར་ཐང་། པེ་ཅིན། [↑](#footnote-ref-23)
5. འཁོར་བ་ཡི། སྣར་ཐང་། པེ་ཅིན། [↑](#footnote-ref-24)
6. བསྡུས་ སྣར་ཐང་། [↑](#footnote-ref-25)
7. བཞི་ཡི་ སྣར་ཐང་། པེ་ཅིན། [↑](#footnote-ref-26)
8. བཅན་ སྣར་ཐང་། ཅན་ པེ་ཅིན། [↑](#footnote-ref-27)
9. དངས་ སྣར་ཐང་། པེ་ཅིན། [↑](#footnote-ref-28)
10. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-29)
11. གང་གི་ སྣར་ཐང་། པེ་ཅིན། [↑](#footnote-ref-30)
12. ཀྱིས་ སྣར་ཐང་། [↑](#footnote-ref-31)
13. གཟུང་ སྣར་ཐང་། པེ་ཅིན། [↑](#footnote-ref-32)
14. རྗེ་བཙུན་མ་ སྣར་ཐང་། [↑](#footnote-ref-33)
15. ཀ་ར་ སྣར་ཐང་། པེ་ཅིན། [↑](#footnote-ref-34)
16. ཀྱི་ལོཙྪ་ སྣར་ཐང་། པེ་ཅིན། [↑](#footnote-ref-35)