༄༅༅། །​རྒྱ་གར་སྐད་དུ། ཨཱརྱཱ་ཝ་ལོ་ཀ་ཏེ་ཤྭ་ར་སཱ་དྷ་ནཾ། བོད་སྐད་དུ། འཕགས་པ་སྤྱན་རས་གཟིགས་འཇིག་རྟེན་དབང་ཕྱུག་སྒྲུབ་པའི་ཐབས། འཇིག་རྟེན་མགོན་པོ་ལ་ཕྱག་འཚལ་ལོ། །​གང་ཐུགས་ཐུགས་རྗེའི་དབང་གྱུར་ཏེ། །​རྟག་ཏུ་གཞན་གྱི་དོན་མཛད་པ། །​འཇིག་རྟེན་མགོན་ལ་ཕྱག་འཚལ་ཏེ། །​དེ་ཡི་སྒྲུབ་ཐབས་བྲི་བར་བྱ། །​བྱང་ཆུབ་ཏུ་ནི་སེམས་བསྐྱེད་ཅིང་། །​དད་དང་སྙིང་རྗེར་ལྡན་པ་དང་། །​བླ་མ་ལ་གུས་གཏོང་སེམས་ལྡན། །​བདེན་པར་སྨྲ་ཞིང་བརྩོན་ལྡན་པས། །​ཡིད་དང་རྗེས་སུ་མཐུན་གནས་སུ། །​བདེ་བའི་སྟན་ལ་འདུག་ནས་ཀྱང་། །​སྔོན་དུ་བྱ་བ་རྣམས་བྱས་ལ། །​འཇིག་རྟེན་མགོན་པོ་བསྒྲུབ་པར་བྱ། །​དང་པོ་བདག་ཉིད་ཀྱི་སྙིང་གར་ཨ་ལས་རི་བོང་ཅན་བསམས་ལ། དེའི་སྟེང་དུ་ས་བོན་གྱི་ཡི་གེ་བསམས་ཏེ། དེ་ལས་འོད་འཕྲོས་པས་འཇིག་རྟེན་མགོན་པོ་སྤྱན་དྲངས་ཏེ། ཕྱག་ལ་སོགས་པ་ཡན་ལག་བདུན་པ་བྱའོ། །​དེ་ནས་གསུམ་ལ་སྐྱབས་སུ་འགྲོ་བ་དང་སེམས་བསྐྱེད་པ་བྱས་ལ་སྙིང་རྗེ་ཆེན་པོ་བསྒོམ་པར་བྱའོ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་དོ། །​དེས་དངོས་པོ་ཐམས་ཅད་གཟུང་བ་དང་འཛིན་པ་གཉིས་སུ་མེད་པ་སྟོང་པ་ཉིད་དུ་བསྒོམ་པར་བྱའོ། །​དེ་ནས་རང་གི་སེམས་ཉིད་པཾ་ལས་པདྨ་འདབ་མ་བརྒྱད་པར་བསམས་ཏེ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་རོ། །​དེའི་དབུས་སུ་ཡང་ས་བོན་གྱི་ཡི་གེ་དེ་ཉིད་དོ། །​དེ་ལས་འོད་འཕྲོས་འགྲོ་བ་རྣམས་དག་པར་བྱས་ནས་དེ་ཉིད་དུ་བསྡུ་བར་བྱའོ། །​དེ་ཡོངས་སུ་གྱུར་པ་ལས་བདག་ཉིད་འཇིག་རྟེན་མགོན་པོ་སྐུ་མདོག་དམར་པོ། ཞལ་གསུམ་པ། དམར་པོ་དང་། དཀར་པོ་དང་། སྔོན་པོར་སྣང་བ་དང་། ཕྱག་དྲུག་པ་གཡས་གཡོན་དང་པོ་གཉིས་སྙོམས་པར་འཇུག་པའི་ཕྱག་རྒྱ་ཅན། གཡས་ཀྱི་གཉིས་པ་དང་། གསུམ་པ་ན་པདྨ་དང་རལ་གྲི་བསྣམས་པ། གཡོན་གྱི་གཉིས་པ་དང་། གསུམ་པ་ན་རིན་པོ་ཆེ་དང་འཁོར་ལོ་བསྣམས་པའོ། །​དེའི་ཐུགས་ཀར་ཡེ་ཤེས་སེམས་དཔའ་རང་དང་འདྲ་བའི་ཆ་ཕྲ་བའོ། །​དེའི་ཐུགས་ཀར་རི་བོང་ཅན་ལ་ས་བོན་གྱི་ཡི་གེའོ། །​དེ་ལས་འོད་འཕྲོས་ཏེ། ཡེ་ཤེས་པ་རང་བཞིན་གྱི་གནས་ནས་སྤྱན་དྲངས་ལ་མཆོད་པ་བྱས་ལ། ཛཿཧཱུྃ་བཾ་ཧོཿ། ཞེས་བརྗོད་དེ། རང་ལ་དགུག་པ་དང་། གཞུག་པ་དང་། བཅིང་བ་དང་། མཉེས་པར་བྱའོ། །​དེ་ནས་གནས་གསུམ་དུ་ཡི་གེ་གསུམ་བསམས་ལ། སྐུ་གསུང་ཐུགས་བྱིན་གྱིས་བརླབ་པར་བྱའོ། །​ཡང་ས་བོན་ལས་འོད་འཕྲོས་ཏེ། སངས་རྒྱས་ལྔ་སྤྱན་དྲངས་ལ་མཆོད་པ་བྱས་ལ། མགོན་པོ་དེ་བཞིན་གཤེགས་ཀུན་གྱིས། །​བདག་ལ་དབང་བསྐུར་མཛད་དུ་གསོལ། །​ཞེས་གསོལ་བ་གདབ་ཅིང་། དེས་དབང་བསྐུར་བར་བསམ་ཞིང་རིགས་ཀྱི་བདག་པོས་རྒྱས་གདབ་པོ། དེ་ཉིད་རྣམ་པར་གསལ་བར་བསྒོམ་པར་བྱའོ། །​ཡང་འབྱུང་བ་རླུང་ལས་གྲུབ་པའི་པདྨ་ཙ་ན་ཀའི་ཚད་ཙམ་སྟེང་གི་སྣའི་རྩེ་མོར་རེག་པའི་མཚན་མ་དང་།གཟུགས་ཀྱི་མཚན་མ་བྱུང་བའི་བར་དུ་བསྒོམ་པར་བྱའོ། །​ཡང་ས་བོན་གྱི་ཡི་གེ་དེ་ལས་དེའི་སྐུ་རྣམས་སྤྲོ་ཞིང་བསྡུ་བར་བྱའོ། །​དེ་ནས་སྤྲོ་བར་གྱུར་ན་ཡེ་ཤེས་སེམས་དཔའི་ཐུགས་ཀའི་ས་བོན་ལ། ཨོཾ་ཨཱཿཨོཾ་མ་ཎི་པདྨེ་ཧཱུྃ་ཧཱུཾ་ཧྲཱིསྭཱ་ཧཱ།ཞེས་བྱ་བ་གཡོན་སྐོར་དུ་བཀོད་དེ། མན་ངག་ཇི་ལྟ་བ་བཞིན་དུ་བསྒོམ་པར་བྱའོ། །​དེ་ནས་ལྡང་བར་འདོད་ན་ཡེ་ཤེས་སེམས་དཔའ་ཕྱུང་ལ་མཆོད་པ་བྱས་ཏེ། གང་ཡང་བདག་བློ་གཏི་མུག་པས། །​འདིར་ནི་བྱ་མིན་གང་བྱས་པ། །​གང་ཡང་ལུས་ཅན་སྐྱབས་གྱུར་པ། །​མགོན་པོ་ཁྱོད་ནི་བཟོད་པར་མཛོད། །​ཅེས་གསོལ་བ་གདབ་པར་བྱའོ། །​རྟག་ཏུ་གཞན་གྱི་དོན་མཛད་པ། །​འཇིག་རྟེན་དབང་ཕྱུག་གྲུབ་པ་ནི། །​དགེ་བ་དེ་ཡིས་ཐོབ་གྱུར་ཅིག །​འགྲོ་བས་ཀྱང་ནི་དེ་ཐོབ་ཤོག །​ཅེས་བྱ་བས་སྨོན་ལམ་གདབ་པར་བྱའོ། །​དེ་ནས། ཨོཾ་ཨཱཿཧཱུྃ་མུཿ། ཞེས་པས་གཤེགས་སུ་གསོལ་ལོ། །​འབྱུང་བ་ཐམས་ཅད་ལ་ཡང་བྱ། །​མདུན་དུ་ཆོས་འབྱུང་པད་ཟླ་ཅན། །​བསམས་ལ་ས་བོན་འོད་ཟེར་གྱིས། །​འབྱུང་པོ་ཐམས་ཅད་བཀུག་ནས་ནི། །​རང་འདོད་ལྷ་ཡི་རྣམ་པར་བྱ། །​གཏོར་མ་སྦྱང་བའི་རིམ་པ་ནི། །​ཡཾ་བྱུང་རླུང་ལས་རཾ་བྱུང་མེ། །​ཨ་ལས་བྱུང་བའི་པད་སྣོད་དུ། །​མུ་བི་ར་ཤུ་མ་ལས་བྱུང་བ་ཡི། །​རྡོ་རྗེ་ཆུ་སོགས་རྫས་རྣམས་བསང་། །​སྦྱང་བ་ལ་སོགས་རྣམ་བྱས་ནས། །​དེ་རུ་ཡི་གེ་ཧྲཱིཿབཀོད་དེ། །​ཡེ་ཤེས་བདུད་རྩི་བཀུག་བྱས་ལ། །​ཧཱུཾ་ལས་བྱུང་བའི་རྡོ་རྗེས་དཀྲུགས། །​སྔགས་འདིས་བྱིན་གྱིས་བརླབས་ཏེ་འབུལ། ཨོཾ་ཨ་ཀཱ་རོ་མུ་ཁཾ་སརྦྦ་དྷརྨྨཱ་ཎཱཾ་ཨཱ་དྱ་ནུཏྤ་ནྣ་ཏྭཱཏ་ཨོཾ་ཨཱཿཧཱུཾ་ཕཊ། ཅེས་ལན་བདུན་ནམ་གསུམ་བཟླས་ལ་དབུལ་བར་བྱའོ། །​དེ་ནས་དེ་རྣམས་ཚིམ་པས་གཉིས་སུ་མེད་པའི་བདེ་བ་ཆེན་པོའི་ཏིང་ངེ་འཛིན་ཐོབ་པར་བསམས་ལ། ཨོཾ་ཨཱཿཧཱུཾ་མུཿས་གཤེགས་སུ་གསོལ་བར་བྱའོ། །​ཟས་ལ་ཉེ་བར་སྤྱོད་དུས་སུ་སྔ་མའི་ཏིང་ངེ་འཛིན་དེ་ཉིད་ཀྱིས་ཁ་ཟས་སྔ་མ་བཞིན་སྦྱངས་ལ། སྙིང་གར་རང་གི་ལྷ་བསམས་ལ། །​ནང་གི་སྦྱིན་སྲེག་བསམ་ལྡན་པས། །​ཟས་ལ་ཉེ་བར་སྤྱད་པར་བྱ། །​དེ་ནས་མཆོད་རྟེན་ལ་སོགས་ཀྱི། །​དགེ་བའི་ལས་ལ་འབད་པར་བྱ། །​ཉལ་བའི་དུས་སུ་བདག་ཉིད་ཀྱི། །​སྙིང་གའི་ས་བོན་དེ་ཉིད་དུ། །​བརྟན་དང་གཡོ་བ་ཀུན་བསྡུས་ཏེ། །​བདག་ཉིད་ཀྱང་ནི་དེར་བསྡུས་ལ། །​སྟོང་ཉིད་ཏིང་འཛིན་ལ་གནས་བྱ། །​ནང་པར་ལངས་ནས་སྔ་མ་བཞིན། །​སྒྲུབ་པ་ལ་ནི་འཇུག་པར་བྱ། །​ཁྲུས་ནི་རང་ལ་དབང་བསྐུར་བསམ། །​དཔལ་ལྡན་འདུས་པའི་རྗེས་འབྲངས་ཏེ། །​འཇིག་རྟེན་དབང་པོ་སྒྲུབ་པའི་ཐབས། །​མར་མེ་མཛད་དཔལ་ཡེ་ཤེས་ཀྱིས། །​མན་ངག་མདོར་བསྡུས་འདིར་བཤད་ཡིན། །​འཇིག་རྟེན་མགོན་པོ་སྒྲུབ་པའི་ཐབས་སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ། །​