༄༅། །​མི་དགེ་བ་བཅུའི་ལས་ཀྱི་ལམ་བསྟན་པ།༄༅༅། །​རྒྱ་གར་སྐད་དུ། ད་ཤཱ་ཀུ་ཤ་[[1]](#footnote-20)ལ་ཀརྨ་པ་ཐཱ།[[2]](#footnote-21) བོད་སྐད་དུ། མི་དགེ་བ་བཅུའི་ལས་ཀྱི་ལམ་བསྟན་པ། དཀོན་མཆོག་གསུམ་ལ་ཕྱག་འཚལ་ལོ། །​གང་ཞིག་བདེ་འགྲོ་ཐོབ་པར་འདོད་པས་སྤང་བར་[[3]](#footnote-22)བྱ་བའི་མི་དགེ་བ་བཅུའི་ལས་ཀྱི་ལམ་རང་བཞིན་གྱིས་[[4]](#footnote-23)ཁ་ན་མ་ཐོ་བ་དང་བཅས་པ་འདི་ལྟ་སྟེ། ལུས་ཀྱི་ལས་ནི་རྣམ་གསུམ་དང་། །​ངག་གི་རྣམ་པ་བཞི་དག་དང་། །​ཡིད་ཀྱི་རྣམ་པ་གསུམ་པོ་དང་། །​འདི་བཅུ་མི་དགེ་བ་རུ་གསུངས། །​འདི་རྣམས་རབ་ཏུ་ཕྱེ་ནས་བཤད་པར་བྱ་སྟེ། དེ་ལ་རེ་ཞིག་ལུས་ཀྱི་[[5]](#footnote-24)ནི་སྲོག་གཅོད་པ་དང་། མ་བྱིན་པར་[[6]](#footnote-25)ལེན་པ་དང་། འདོད་པས་ལོག་པར་སྤྱོད་པའོ། །​ངག་གི་ནི་བརྫུན་[[7]](#footnote-26)དུ་སྨྲ་བ་དང་། ཕྲ་མ་དང་། ངག་རྩུབ་པོ་དང་། ཚིག་འཁྱལ་པའོ། །​ཡིད་ཀྱི་ནི་བརྣབ་[[8]](#footnote-27)སེམས་དང་། གནོད་སེམས་དང་། ལོག་པར་ལྟ་བའོ། །​དེ་ལ་སྲོག་གཅོད་པ་ནི་སྲོག་ཆགས་སུ་གྱུར་པ་དང་། སྲོག་ཆགས་སུ་འདུ་ཤེས་པར་གྱུར་པ་[[9]](#footnote-28)དང་། གསོད་པའི་སེམས་ཉེ་བར་གནས་པར་གྱུར་པ་དང་། དེའི་ཐབས་ཀྱང་བྱེད་པ་དང་། སྲོག་འགགས་པར་[[10]](#footnote-29)གྱུར་པ་སྟེ། ཡན་ལག་ལྔ་པོ་དེ་དག་དང་ལྡན་ན་སྲོག་གཅོད་པ་ཡིན་ནོ། །​དེ་ལ་མ་བྱིན་པར་ལེན་པ་གང་ཞེ་ན། གཞན་གྱིར་གྱུར་པ་དང་། ཕ་རོལ་གྱིས་ཡོངས་སུ་བཟུང་བར་ཡང་འདུ་ཤེས་པ་དང་། རྐུ་བའི་སེམས་ཀྱང་ཉེ་བར་གནས་པར་གྱུར་པ་དང་། དེའི་ཐབས་ཀྱང་བྱེད་པ་དང་། གནས་ནས་བསྐྱོད་པ་སྟེ་ཡན་ལག་ལྔ་པོ་དེ་དག་དང་ལྡན་ན་མ་བྱིན་པར་ལེན་པར་འགྱུར་རོ། །​འདོད་པས་ལོག་པར་གཡེམ་པ་ནི་[[11]](#footnote-30)རྣམ་པ་བཞི་སྟེ། ཡུལ་མ་ཡིན་པ་དང་། དུས་མ་ཡིན་པ་དང་། ཡན་ལག་མ་ཡིན་པ་དང་། འགྲོ་བར་[[12]](#footnote-31)བྱ་བ་མ་ཡིན་པའོ། །​དེ་ལ་ཡུལ་མ་ཡིན་པ་ཞེས་བྱ་བ་ནི་དམ་པའི་ཆོས་དང་། སྐུ་གཟུགས་ལ་སོགས་པ་དང་བྱང་ཆུབ་སེམས་དཔའི་གནས་དང་། སློབ་དཔོན་དང་། མཁན་པོ་དང་། སྦྱིན་གནས་དང་། ཕ་མ་ལ་སོགས་པ་དང་། བླ་མ་དང་ཉེ་བར་གྱུར་པའོ། །​དུས་མ་ཡིན་པ་ཞེས་བྱ་བ་ནི་ཉིན་པར་དང་།ཟླ་མཚན་དང་ལྡན་པ་དང་། སྦྲུམ་མ་དང་། བུ་ཆུང་འཚོ་བ་དང་། མི་འདོད་པ་དང་། སྡུག་བསྔལ་བ་དང་། ཡིད་མི་བདེ་བས་ཉེ་བར་གདུངས་པ་དང་། བསྙེན་[[13]](#footnote-32)གནས་ཡན་ལག་བརྒྱད་ལ་གནས་པའོ། །​ཡན་ལག་མ་ཡིན་པ་ཞེས་བྱ་བ་ནི་ཁ་དང་བཤང་བའི་ལམ་དང་། ཁྱེའུ་དང་བུ་མོའི་མདུན་དང་རྒྱབ་ཀྱི་བུག་པ་དང་རང་གི་ལག་པའོ། །​འགྲོ་བར་[[14]](#footnote-33)བྱ་བ་མ་ཡིན་པ་ནི། གཞན་གྱི་བུད་མེད་ཐམས་ཅད་དང་། ཆོས་དང་། རྒྱལ་མཚན་དང་། རིགས་ཀྱིས་བསྲུངས་པ་[[15]](#footnote-34)དང་། རྒྱལ་པོས་བསྲུངས་པ་དང་། གཞན་གྱིས་བླངས་པའི་སྨད་འཚོང་མ་དང་། གཉེན་འབྲེལ་ཅན་དང་། བྱོལ་སོང་ངོ། །​དེ་ལྟར་རང་གི་ཆུང་མ་ལ་བརྟེན་ནས་འདོད་པས་ལོག་པར་གཡེམ་པར་འགྱུར་རོ། །​དེ་ལ་བརྫུན་དུ་སྨྲ་བ་ཞེས་བྱ་བ་ནི་དངོས་པོར་ཡང་མ་གྱུར་པ་དང་། དངོས་པོའི་གནས་སྐབས་ལས་ཉམས་པར་གྱུར་པ་དང་། ལོག་པར་འདུ་ཤེས་པར་གྱུར་པ་དང་། ལོག་པའི་ཐབས་ཀྱང་ཉེ་བར་གནས་པར་གྱུར་པ་དང་། དེའི་ཐབས་ཀྱང་བྱེད་པ་དང་། བརྫུན་[[16]](#footnote-35)གྱི་ཚིག་ཀྱང་སྨྲས་པ་སྟེ། ཡན་ལག་ལྔ་པོ་འདི་དག་དང་ལྡན་ན་བརྫུན་[[17]](#footnote-36)དུ་སྨྲ་བར་འགྱུར་རོ། །​ཕྲ་མ་ཞེས་བྱ་བ་ནི་ཉོན་མོངས་པའི་སེམས་ཀྱིས་གཞན་འབྱེད་པའི་ཚིག་གོ། །​ཚིག་རྩུབ་པོ་ཞེས་བྱ་བ་ནི་ཕ་རོལ་གྱི་གནད་ལ་ཕོག་པའི་སྡང་ཚིག་གོ། །​ཚིག་འཁྱལ་པ་ཞེས་བྱ་བ་ནི་འདོད་པ་དང་ཉེ་བར་ལྡན་པས་སམ། ཆགས་པ་དང་ཉེ་བར་ལྡན་པས་སྨྲ་བར་བྱ་བ་མ་ཡིན་པ་སྨྲ་བའོ། །​བརྣབ་སེམས་ཞེས་བྱ་བ་ནི་ཕ་རོལ་གྱི་རྫས་དང་། དབང་ཕྱུག་དང་ལོངས་སྤྱོད་རྣམས་ལ་ཆགས་པའི་སེམས་མི་བཟད་པའོ། །​གནོད་སེམས་ཞེས་བྱ་བ་ནི་སེམས་ཅན་ལ་རྣམ་པར་སྡང་བ་དང་། སེམས་ཅན་འདི་དག་གསད་དོ། །​བཅིང་ངོ། །​བརྡེག་གོ། །​གཏག་[[18]](#footnote-37)གོ་ཞེས་སེམས་པའོ། །​ལོག་པར་ལྟ་བ་ཞེས་བྱ་བ་ནི་[[19]](#footnote-38)སྦྱིན་པ་མེད། སྦྱིན་སྲེག་མེད། འཇིག་རྟེན་འདི་མེད། འཇིག་རྟེན་ཕ་རོལ་མེད། དགེ་སྦྱོང་མེད། བྲམ་ཟེ་མེད། ལྷ་མེད།སངས་རྒྱས་བཅོམ་ལྡན་འདས་མེད། དགྲ་བཅོམ་པ་མེད། རང་སངས་རྒྱས་མེད། ལེགས་པར་སྤྱད་པ་མེད། ཉེས་པར་སྤྱད་པ་མེད། ལེགས་པར་བྱས་པ་དང་ཉེས་པར་བྱས་པའི་ལས་རྣམས་ཀྱི་འབྲས་བུ་རྣམ་པར་སྨིན་པ་མེད་ཅེས་པའོ། །​བཅོམ་ལྡན་འདས་ཀྱིས་བཀའ་སྩལ་པ།འཕགས་པ་དམ་པའི་ཆོས་དྲན་པ་ཉེ་བར་གཞག་པ་ཞེས་བྱ་བ་དང་། ཐེག་པ་ཆེན་པོའི་མདོ་ལས་འབྱུང་བ། མི་དགེ་བ་བཅུའི་ལས་ཀྱི་ལམ་འདི་ནི་དམྱལ་བ་ཆེན་པོའི་རྒྱུ་[[20]](#footnote-39)ཡིན་ཏེ། མི་དགེ་བ་བཅུའི་ལས་ཀྱི་ལམ་བསྟེན་པས་སེམས་ཅན་དམྱལ་བར་ལྟུང་བར་འགྱུར་རོ། །​མི་དགེ་བ་བཅུའི་ལས་ཀྱི་ལམ་བསྟན་པ། སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པ།། །​།

1. ཤཱ་ སྣར་ཐང་། པེ་ཅིན། [↑](#footnote-ref-20)
2. ཐ། སྣར་ཐང་། པེ་ཅིན། [↑](#footnote-ref-21)
3. སྤངས་པར་ སྣར་ཐང་། པེ་ཅིན། [↑](#footnote-ref-22)
4. རང་བཞིན་གྱི་ སྣར་ཐང་། པེ་ཅིན། [↑](#footnote-ref-23)
5. ལུས་ཀྱིས་ སྣར་ཐང་། པེ་ཅིན། [↑](#footnote-ref-24)
6. བྱིན་པ་ སྣར་ཐང་། པེ་ཅིན། [↑](#footnote-ref-25)
7. རྫུན་ སྣར་ཐང་། པེ་ཅིན། [↑](#footnote-ref-26)
8. རྣབ་ སྣར་ཐང་། པེ་ཅིན། [↑](#footnote-ref-27)
9. འགྱུར་བ་ པེ་ཅིན། [↑](#footnote-ref-28)
10. འགག་པར་ སྣར་ཐང་། པེ་ཅིན། [↑](#footnote-ref-29)
11. གཡེམ་པའི་ སྣར་ཐང་། པེ་ཅིན། [↑](#footnote-ref-30)
12. དང་།བགྲོད་པར་ སྣར་ཐང་། [↑](#footnote-ref-31)
13. །བརྙེན་ སྣར་ཐང་། [↑](#footnote-ref-32)
14. འགྲོད་པར་ སྣར་ཐང་། བགྲོད་པར་ པེ་ཅིན། [↑](#footnote-ref-33)
15. སྲུངས་པ་ སྣར་ཐང་། [↑](#footnote-ref-34)
16. །རྫུན་ སྣར་ཐང་། པེ་ཅིན། [↑](#footnote-ref-35)
17. རྫུན་ སྣར་ཐང་། པེ་ཅིན། [↑](#footnote-ref-36)
18. བཏག་ སྣར་ཐང་། པེ་ཅིན། [↑](#footnote-ref-37)
19. ནི་མ་ སྣར་ཐང་། [↑](#footnote-ref-38)
20. རྒྱུན་ སྣར་ཐང་། པེ་ཅིན། [↑](#footnote-ref-39)