༄༅། །​དཔལ་རྡོ་རྗེ་རྣམ་པར་འཇོམས་པ་ལ་ཕྱག་འཚལ་ལོ། །​རྒྱུ་སྐར་ཉི་ཤུ་རྩ་བརྒྱད་ཀྱི་དཀྱིལ་འཁོར་དུ་དབང་བསྐུར་བར་འདོད་པའི་སྒྲུབ་པ་པོ་དམ་ཚིག་དང་ལྡན་པས་གནས་ཁང་ཡིད་དང་མཐུན་པར་མེ་ཏོག་སིལ་མ་བཀྲམ་ལ་ས་ཆོག་ལ་སོགས་པ་སྔོན་དུ་སོང་བས་རྒྱུ་སྐར་རྣམས་ཀྱི་དཀྱིལ་འཁོར་བཞེངས་ཏེ་དབུས་པདྨ་འདབ་བརྒྱད་ལ་དཀར་པོ་ལྟེ་བ་སྔོན་པོ། མུ་ཁྱུད་པདྨའི་ཕྲེང་བས་མཛེས་པར་བསྐོར་བ། ཁྱམས་དར་[[1]](#footnote-20)དམར་པོ་ལ་ཤར་ནས་བརྩམས་ནས་སྣ་ཚོགས་ཡིད་དུ་འོང་བའི་ཁང་བུ་བདུན་བདུན་གྱིས་བསྐོར་བ་སྒོ་བཞི་མུ་ཁྱུད་སྣ་ཚོགས་སྐར་མའི་འོད་འཁྲུག་པ་བྲིའོ། །​དེ་ནས་གཙོ་བོའི་མཚན་མ་དང་། པདྨ་རྣམས་ལ་གཟའ་བརྒྱད་ཀྱི་མཚན་མ་དང་། ཁང་བུ་རྣམས་སུ་ཤར་ནས་བརྩམས་ཏེ།[[2]](#footnote-21) མདུང་དང་། མདའ་བོ་ཆེ་དང་། འཁོར་ལོ་དང་། གཏུན་ཤིང་དང་། ཕུབ་དང་། རལ་གྲི་དང་། རྔ་ཡབ་དང་། མེ་དང་། ཆུ་དང་། ས་དང་། རླུང་དང་། རྒྱལ་མཚན་དང་། སྦུད་པ་དང་། རྡོ་རྗེ་དང་། མེ་ལོང་དང་། བསེ་ཁ་སྦྱར་དང་། དངུལ་གྱི་ཕྲེང་བ་དང་། ཞགས་པ་དང་། མདའ་དང་། ལྕགས་ཀྱུ་དང་། སིན་དྷཱུ་[[3]](#footnote-22)རའི་སོལ་བ་དང་། སེང་གེ་དང་། ཝ་དང་། བྱི་ལ་དང་། གླང་པོ་དང་། བྱ་རྒོད་དང་། རི་སྐྱེགས་དང་། རྨ་བྱ་རྣམས་བྲི་བར་བྱའོ། །​དེ་ནས་བུམ་པ་ཉི་ཤུ་རྩ་དགུ་ལ་རྒྱན་ཐམས་ཅད་ཀྱིས་བརྒྱན་པ། སོ་སོའི་མཚན་མ་དྲི་སྣ་ཚོགས་པས་བཏབ་ལ། ཕྱོགས་སུ་གཞག་གོ། །​ཕྱོགས་མཚམས་རྣམས་སུ་ཕུར་བུས་འཁོར་བར་གཞག་གོ། །​དེ་དག་གི་བར་བར་དུའང་ཚོན་སྣ་ཚོགས་པའི་སྐུད་པས་སྦྲེལ་ལོ། །​བདུག་སྤོས་ལ་སོགས་པའི་མཆོད་པའི་ཡོ་བྱད་ཅི་འབྱོར་པ་[[4]](#footnote-23)བཤམ་མོ། །​དེ་ནས་གཟའ་དང་[[5]](#footnote-24)རྒྱུ་སྐར་གྱི་གཏོར་མ་དང་། ཕྱོགས་སྐྱོང་རྣམས་ལ་གཏོར་མ་ཚུལ་བཞིན་དུ་བཤམ་མོ། །​དེ་ནས་ཡན་ལག་བདུན་པ་སྔོན་དུ་སོང་བས་སོ་སོའི་བུམ་པར་སྔགས་དང་ཕྱག་རྒྱས་བསྐྱེད་དོ། །​ཤར་གྱི་བུམ་པ་དང་པོ་ནས་བརྩམས་ཏེ་སྨིན་དྲུག་[[6]](#footnote-25)དཀར་པོ་ཞལ་གཅིག་ཕྱག་སྟོང་དང་[[7]](#footnote-26)ལྡན་པ་ཕྱག་གཡས་[[8]](#footnote-27)ན་མདུང་བསྣམས་པ། ཞལ་ནས་བདུད་རྩིའི་རྒྱུན་འབབ་པ། ཁྱི་དཀར་པོ་[[9]](#footnote-28)ལ་ཞོན་པ་བསྐྱེད་དོ། །​དེ་བཞིན་དུ་གཞན་[[10]](#footnote-29)འདྲ་བ་ལ་སྣར་མ་མདོག་སེར་ལྗང་ཕྱག་ན་མདའ་བོ་ཆེ་ཉ་ལ་ཞོན་པ། མགོ་མདོག་དཀར་སྨུག་འཁོར་ལོ་སྲེ་མོ་ལ་ཞོན་པ། ལག་མདོག་དཀར་[[11]](#footnote-30)གཏུན་ཤིང་བསྣམས་པ་གླང་ལ་ཞོན་པ། ནབ་[[12]](#footnote-31)སོ་མདོག་དཀར་པོ་[[13]](#footnote-32)ཕྱག་ན་ཕུབ་བ་ལང་[[14]](#footnote-33)ལ་ཞོན་པ། རྒྱལ་མདོག་དཀར་སེར་ཕྱག་ན་[[15]](#footnote-34)རལ་གྲི་ཁྱུང་ལ་ཞོན་པ། སྐག་སྔོན་པོ་[[16]](#footnote-35)རྔ་ཡབ་བསྣམས་པ་རྟ་ལ་ཞོན་པ་བསྐྱེད་དོ། །​ལྷོ་ཕྱོགས་སུ་མཆུ་མདོག་སེར་[[17]](#footnote-36)པ་ལག་པ་བརྒྱ་སྟོང་གྲངས་མེད་པ་རིན་པོ་ཆེའི་རྒྱན་རྣམས་ཀྱིས་བརྒྱན་པ། ཕྱག་རྣམས་ན་མེ་བསྣམས་པ་བྱ་ལ་ཞོན་པ་བསྐྱེད་དོ། །​གྲེ་མདོག་སྔོ་སྐྱ་ཕྱག་[[18]](#footnote-37)ན་ཆུ། གླང་པོ་[[19]](#footnote-38)ལ་ཞོན་པ། དབོ་[[20]](#footnote-39)མདོག་དམར་སྐྱ་ཕྱག་རྣམས་ནས། སྟག་ལ་ཞོན་པ།མེ་བཞི་མདོག་དཀར་པོ་ཕྱག་ན་རླུང་། རིན་པོ་ཆེ་སྣ་བཞིའི་ཁྲི་ལ་གནས་པ། ནག་པ་མདོག་ནག་པོ་ཕྱག་རྣམས་ན་རྒྱལ་མཚན་གཡག་ལ་ཞོན་པ། ས་རི་མདོག་སེར་པོ་ཕྱག་ན་སྦུད་པ། གསེར་གྱི་གདན་[[21]](#footnote-40)ལ་བཞུགས་པ། ས་ག་མདོག་དུད་ཀ་ཕྱག་རྣམས་རྡོ་རྗེ་གདེངས་པ། སྦྲུལ་ལ་[[22]](#footnote-41)ཞོན་པ་བསྐྱེད་དོ། །​ནུབ་ཏུ་གཟི་བརྗིད་ཆེན་མོ་མདོག་དམར་ཕྱག་རྣམས་[[23]](#footnote-42)མེ་ལོང་། གློག་ལ་ཞོན་པའོ། །​སྣྲོན་མདོག་སེར་སྐྱ་ཕྱག་རྣམས་ན་བསེ་ཁ་སྦྱར། དྲེད་ལ་ཞོན་པ། སྣྲུབས་[[24]](#footnote-43)སྐུ་མདོག་དམར་སེར་ཕྱག་རྣམས་ན་དངུལ་གྱི་ཕྲེང་བ།རླུང་ལ་ཞོན་པ། ཆུ་སྟོད་མདོག་སྔོན་མོ་ཕྱག་རྣམས་ན་ཞགས་པ། འབྲུག་ལ་ཞོན་པའོ། །​ཆུ་སྨད་མདོག་ལྗང་སྔོན་ཕྱག་རྣམས་ན་བ་དན་བསྣམས་པ། ཅེ་སྤྱང་ལ་ཞོན་པ། གྲོ་བཞིན་མདོག་སྨུག་པོ་ཕྱག་རྣམས་ན་ལྕགས་ཀྱུ་བསྣམས་པ། སེང་གེ་ལ་ཞོན་པའོ། །​བྱི་བཞིན་མདོག་དམར་སྐྱ་ཕྱག་རྣམས་ན་སིན་དྷཱུ་[[25]](#footnote-44)རའི་སོལ་བ། ཝ་ལ་ཞོན་པ། བྱང་དུ་མོན་གྲུ་མདོག་ལྗང་གུ་ཕྱག་རྣམས་ན་སེང་གེ་དཀར་མོ། དོམ་ལ་ཞོན་པའོ། །​མོན་དྲེ་མདོག་མཐིང་ག་ཕྱག་རྣམས་ན་བེང་མོ། སྤྲིན་ལ་ཞོན་པའོ། །​ཁྲུམས་སྟོད་མདོག་ལྗང་སེར་ཕྱག་རྣམས་ལ་[[26]](#footnote-45)བྱི་ལ་ཁྲ་མོ་བསྣམས་པ། ངང་པ་ལ་ཞོན་པའོ། །​ཁྲུམས་སྨད་མདོག་ལྗང་སྔོན་ཕྱག་[[27]](#footnote-46)ན་གླང་སྔོན་པོ་བསྣམས་པ། ར་ལ་ཞོན་པ། ནམ་གྲུ་མདོག་མཐིང་ག་ཕྱག་རྣམས་ན་བྱ་རྒོད་སེར་པོ། བུམ་པ་ལ་ཞོན་པའོ། །​ཐ་སྐར་མདོག་ལྗང་དམར་ཕྱག་ན་རི་སྐེགས་ཁྲ་མོ། །​རྔ་མོ་ལ་ཞོན་པའོ། །​བྲ་ཉེ་མདོག་དུང་སེར་རིན་པོ་ཆེའི་རྒྱན་སྣ་ཚོགས་པས་བརྒྱན་པ། ཕྱག་བརྒྱ་སྟོང་ན་རྨ་བྱ་སྔོན་པོ་[[28]](#footnote-47)བསྣམས་པ། ཞལ་གཅིག་པ་ཞལ་ནས་བདུད་རྩིའི་རྒྱུན་འབབ་པ་རུས་སྦལ་ཞོན་པ་བསྐྱེད་དོ། །​དེ་དག་ཀྱང་ས་བོན་ཀུན་ལས་བྱུང་བ་འོད་ཟེར་བརྒྱ་སྟོང་དཔག་ཏུ་མེད་པ་འཕྲོ་བ་བསྐྱེད་དོ། །​སྔགས་ནི་ཨོཾ་ས་སྭཱ་ཧཱ། ཨོཾ་ལཾ་སྭཱ་ཧཱ། ཨོཾ་ཏ་[[29]](#footnote-48)སྭཱ་ཧཱ། ཨོཾ་ཕ་སྭཱ་ཧཱ། ཨོཾ་ཀེ་སྭཱ་ཧཱ། ཨོཾ་མཾ་སྭཱ་ཧཱ། ཨོཾ་གྷུ་སྭཱ་ཧཱ། ཨོཾ་ཁཾ་སྭཱ་ཧཱ། ཨོཾ་ཉེ་སྭཱ་ཧཱ། ཨོཾ་སི་སྭཱ་ཧཱ། ཨོཾ་ཡེ་སྭཱ་ཧཱ། ཨོཾ་ཝུ་[[30]](#footnote-49)སྭཱ་ཧཱ། ཨོཾ་ཨི་སྭཱ་ཧཱ། ཨོཾ་གི་སྭཱ་ཧཱ། ཨོཾ་ར་སྭཱ་ཧཱ། ཨོཾ་རུ་སྭཱ་ཧཱ། ཨོཾ་བྷ་སྭཱ་ཧཱ། ཨོཾ་ཏེ་སྭཱ་ཧཱ། ཨོཾ་རཾ་སྭཱ་ཧཱ། ཨོཾ་རི་སྭཱ་ཧཱ། ཨོཾ་དཾ་སྭཱ་ཧཱ། ཨོཾ་ཁྲི་སྭཱ་ཧཱ། ཨོཾ་སྨ་སྭཱ་ཧཱ། ཨོཾ་ལཾ་སྭཱ་ཧཱ། ཨོཾ་ཤཾ་སྭཱ་ཧཱ། ཨོཾ་དྷ་སྭཱ་ཧཱ། ཨོཾ་ན་སྭཱ་ཧཱ། ཨོཾ་ཉ་སྭཱ་ཧཱ། ཞེས་གོ་རིམས་ཀྱིས་སོ་སོའི་ཡེ་ཤེས་སེམས་དཔའ་རྣམས་བསྟིམ་[[31]](#footnote-50)ལ། བུམ་པ་ཞལ་གྱི་བདུད་རྩི་ཆུ་བོའི་རང་བཞིན་དུ་དམིགས་སོ། །​དེ་ནས་མཆོད་པ་དང་བསྟོད་པའི་བྱེ་བྲག་ཅི་རིགས་པར་བྱས་ལ། ཇི་ལྟར་འདོད་པའི་དོན་ལ་གསོལ་བ་བཏབ། དེ་ནས་སློབ་མ་གོས་གསར་པ་[[32]](#footnote-51)གྱོན་ལ། ཁྲུས་ནས་བཏོན་[[33]](#footnote-52)ལ་དཀྱིལ་འཁོར་དུ་གཞུག་པ་དང་། མེ་ཏོག་ཕོག་པའི་ལས་ཀྱི་ལྷ་ངོ་བསྟན་པ་དང་། དབང་བསྐུར་བར་བྱའོ། །​དེ་ནས་གཏོར་མའི་ཆོ་ག་རྒྱས་པར་བྱའོ། །​གཏོར་མ་ཆུ་ཀླུང་ཆེན་པོར་བསྐྱལ་ལོ། །​དཀྱིལ་འཁོར་བསྡུ་ཞིང་སློབ་མ་བུམ་པའི་ཆུས་ཁྲུས་བྱ་ཞིང་བཀྲ་ཤིས་གསོལ་བ་དང་། ཚོགས་ཇི་ལྟར་རིགས་པར་བསག་གོ། །​རྒྱུ་སྐར་ཉི་ཤུ་རྩ་བརྒྱད་ཀྱི་དབང་བསྐུར་བའི་དཀྱིལ་འཁོར་གྱི་ཆོ་ག་རྡོ་རྗེ་གོ་ཆ་མ་ཞེས་བྱ་བ། དཔལ་མར་མེ་མཛད་བཟང་པོས་མཛད་པ་རྫོགས་སོ། །​

1. ཁྱམས་ སྣར་ཐང་། པེ་ཅིན། [↑](#footnote-ref-20)
2. བརྩམས་པ་སྟེ། སྣར་ཐང་། པེ་ཅིན། [↑](#footnote-ref-21)
3. དྷུ་ སྣར་ཐང་། པེ་ཅིན། [↑](#footnote-ref-22)
4. འབྱོར་ སྣར་ཐང་། པེ་ཅིན། [↑](#footnote-ref-23)
5. གཟའ་ སྣར་ཐང་། པེ་ཅིན། [↑](#footnote-ref-24)
6. བརྩམས་ཏེ་ སྣར་ཐང་། པེ་ཅིན། [↑](#footnote-ref-25)
7. སྟོང་ སྣར་ཐང་། པེ་ཅིན། [↑](#footnote-ref-26)
8. རྣམས་ སྣར་ཐང་། པེ་ཅིན། [↑](#footnote-ref-27)
9. དཀར་ སྣར་ཐང་། པེ་ཅིན། [↑](#footnote-ref-28)
10. དེའི་འོག་སྐུ་མདོག་ སྣར་ཐང་། པེ་ཅིན། [↑](#footnote-ref-29)
11. དཀར་བ་ སྣར་ཐང་། པེ་ཅིན། [↑](#footnote-ref-30)
12. །ནབས་ སྣར་ཐང་། པེ་ཅིན། [↑](#footnote-ref-31)
13. དཀར་སེར་ སྣར་ཐང་། པེ་ཅིན། [↑](#footnote-ref-32)
14. ཕུབ་ཁྱུང་ སྣར་ཐང་། པེ་ཅིན། [↑](#footnote-ref-33)
15. རྒྱལ་ སྣར་ཐང་། པེ་ཅིན། [↑](#footnote-ref-34)
16. སྐག་ སྣར་ཐང་། པེ་ཅིན། [↑](#footnote-ref-35)
17. མགོ་སེར་ སྣར་ཐང་། པེ་ཅིན། [↑](#footnote-ref-36)
18. ཕྱག་རྣམས་ སྣར་ཐང་། པེ་ཅིན། [↑](#footnote-ref-37)
19. གླང་ སྣར་ཐང་། པེ་ཅིན། [↑](#footnote-ref-38)
20. །སྐུ་ སྣར་ཐང་། པེ་ཅིན། [↑](#footnote-ref-39)
21. གྱི་བ་དན་ སྣར་ཐང་། པེ་ཅིན། [↑](#footnote-ref-40)
22. སྦྲུལ་ སྣར་ཐང་། པེ་ཅིན། [↑](#footnote-ref-41)
23. རྣམས་ན་ སྣར་ཐང་། པེ་ཅིན། [↑](#footnote-ref-42)
24. །ཁྲུམས་ སྣར་ཐང་། པེ་ཅིན། [↑](#footnote-ref-43)
25. དྷུ་ སྣར་ཐང་། པེ་ཅིན། [↑](#footnote-ref-44)
26. ན་ སྣར་ཐང་། པེ་ཅིན། [↑](#footnote-ref-45)
27. ཕྱག་རྣམས་ སྣར་ཐང་། པེ་ཅིན། [↑](#footnote-ref-46)
28. སྔོན་མོ་ སྣར་ཐང་། པེ་ཅིན། [↑](#footnote-ref-47)
29. རྟ་ སྣར་ཐང་། པེ་ཅིན། [↑](#footnote-ref-48)
30. འུ་ སྣར་ཐང་། པེ་ཅིན། [↑](#footnote-ref-49)
31. བསྟིམས་ སྣར་ཐང་། པེ་ཅིན། [↑](#footnote-ref-50)
32. སར་པ་ སྣར་ཐང་། པེ་ཅིན། [↑](#footnote-ref-51)
33. སྟོན་ སྣར་ཐང་། པེ་ཅིན། [↑](#footnote-ref-52)