༄༅། །​སྤྱོད་པ་བསྡུས་པའི་སྒྲོན་མ།༄༅༅། །​རྒྱ་གར་སྐད་དུ། ཙཱརྱ་སཾ་[[1]](#footnote-20)གྲ་ཧ་[[2]](#footnote-21)པྲ་དཱི་པ། བོད་སྐད་དུ།སྤྱོད་པ་བསྡུས་པའི་སྒྲོན་མ། འཇིག་རྟེན་དབང་ཕྱུག་ལ་ཕྱག་འཚལ་ལོ། །​གང་གི་གསུང་གི་འོད་ཟེར་གྱིས། །​བདག་སོགས་རྨོངས་པ་མ་ལུས་པའི། །​སྙིང་གི་པདྨ་ཁ་འབྱེད་པའི། །​དམ་པའི་སྐྱེས་མཆོག་དེ་ལ་འདུད། །​གསང་སྔགས་ཕ་རོལ་ཕྱིན་པ་ལ། །​བརྟེན་ནས་བྱང་ཆུབ་བསྒྲུབ་བོ་[[3]](#footnote-22)ཞེས། །​བླ་མ་སངས་རྒྱས་གསུངས་པས་ན། །​དེ་དོན་བདག་གིས་བྲི་བར་བྱ། །​གསང་སྔགས་འདི་རུ་བརྗོད་མི་བྱ། །​ཕ་རོལ་ཕྱིན་ལུགས་སྤྱོད་པ་ཡི།[[4]](#footnote-23) །​བྱང་ཆུབ་སེམས་དཔའི་སྤྱོད་པ་དག །​མདོ་ཙམ་བདག་གིས་བཤད་པར་བྱ། །​སེམས་བསྐྱེད་སྔོན་དུ་སོང་བ་ཡིས། །​བྱང་ཆུབ་སེམས་དཔའི་སྡོམ་པ་བླང་། །​མདོ་སྡེ་མ་ལུས་ཀུན་བལྟ་ཞིང་། །​བསྟན་བཅོས་མཐའ་དག་མཉན་པར་བྱ། །​ལུས་དང་ངག་དང་ཡིད་གསུམ་གྱིས། །​ཇི་སྐད་བཤད་པའི་སྡོམ་པ་རྣམས། །​མ་ཉམས་གཙང་མར་བསྲུང་[[5]](#footnote-24)བྱས་ལ། །​ཚུལ་ཁྲིམས་རྣམ་པར་དག་པར་བྱ། །​ཟས་ཀྱི་ཚོད་ཀྱང་རིག་པར་བྱ། །​དབང་པོ་རྣམས་ཀྱི་སྒོ་ཡང་བསྡམས། །​ནམ་གྱི་ཆ་སྟོད་ཆ་སྨད་ལ། །​མི་ཉལ་རྣལ་འབྱོར་བརྩོན་པར་བྱ། །​ཁ་ན་མ་ཐོ་ཕྲ་རབ་ལའང་། །​ཤིན་ཏུ་འཇིགས་པ་བསྐྱེད་པར་བྱ། །​མཚན་མོ་ཆ་གསུམ་བགོ་བྱ་སྟེ། །​ཐ་མའི་ཆ་ལ་ལྡང་བར་བྱ། །​གདོང་ལ་སོགས་པ་བཀྲུ་བའམ། །​ཡང་ན་མ་བཀྲུས་པ་ཡང་རུང་། །​བདེ་བའི་སྟན་ལ་འདུག་ནས་ནི། །​ཆོས་རྣམས་ཆོས་ཉིད་དྲན་པར་བྱ། །​མཚན་མས་གཡེངས་པས་མ་ནུས་ན། །​ལངས་ལ་དངོས་པོ་སྣང་བ་ཀུན། །​སྒྱུ་མ་ལྟ་བུར་ཉེ་བར་བརྟག །​བར་སྐབས་དེར་ཡང་དགེ་སྦྱོར་ཡང་། །​ཡན་ལག་བདུན་པ་རྫོགས་པར་བྱ། །​སྨོན་ལམ་ཤིན་ཏུ་རྒྱ་ཆེན་གདབ། །​ཡང་ན་སྔར་གྱི་སྒོམ་ལ་བསྒོམ། །​དེ་ནས་ཟས་ཀྱི་དུས་དག་ཏུ། །​སྙིང་པོ་མེད་པའི་ལུས་འདི་ཡིས། །​སྙིང་པོ་དམ་པ་བཙལ་བྱ་ཞེས། །​ལུས་ལ་གྲུ་ཡི་བློ་གཞག་ལ། །​རྒྱགས་པ་སྐྱེད་ཕྱིར་མི་བཟའ་ཞིང་། །​རོ་ལ་ཆགས་པས་མི་བཟའོ། །​ཟས་ལ་ཆ་བཞིར་བགོ་བྱ་སྟེ། །​དང་པོ་ལྷ་ལ་བཤོས་གཙང་དབུལ། །​དེ་རྗེས་ཆོས་ཀྱི་སྲུང་མ་ལ། །​གཏོར་མ་ཤིན་ཏུ་རྒྱ་ཆེན་བཏང་། །​རང་གིས་ཟོས་ཤིང་འཐུངས་པ་ཡི།[[6]](#footnote-25) །​ལྷག་མ་འབྱུང་པོ་ཀུན་ལ་སྦྱིན། །​བར་སྐབས་དེར་ཡང་སྒྲུང་རྒྱུད་[[7]](#footnote-26)དང་། །​ངོ་མཚར་ཅན་གྱི་གཏམ་ཡང་བྱ། །​དེ་ནས་ལངས་ལ་ཅུང་ཞིག་བཅག །​ཡང་ན་རྟེན་ལ་བསྐོར་བ་བྱ། །​བཟླས་བརྗོད་གླེགས་བམ་བཀླག་པའམ། །​ཡང་ན་བདེ་གཤེགས་གཟུགས་བརྙན་བྱ། །​ཇི་སྲིད་རྔུལ་ནི་མ་བྱུང་བར། །​དེ་སྲིད་བསྐོར་བ་[[8]](#footnote-27)མ་ཡེངས་པར། །​བྱས་ལ་སྨོན་ལམ་རྒྱ་ཆེན་གདབ། །​མདོར་ན་མགོན་པོ་བྱམས་པ་ཡིས། །​བཤད་པའི་ཆོས་སྤྱོད་བཅུ་པོ་རྣམས། །​ཡིད་ནི་རབ་ཏུ་མ་ཡེངས་ཤིང་། །​སྒྱུ་མ་ལྟ་བུར་དྲན་པས་སྤྱད། །​གལ་ཏེ་ཡོད་ན་དགེ་འདུན་མཆོད། །​ཡང་ན་བྱིས་པའི་སྟོན་མོ་བྱ། །​མགོན་མེད་དག་ལ་སྦྱིན་པ་ནི། །​རྣལ་འབྱོར་བསོད་ནམས་ཚོགས་སུ་འགྱུར། །​ཉིན་མོའི་བྱ་བ་རྫོགས་པ་དང་། །​མཚན་མོའི་ཆ་ནི་དང་པོ་རུ། །​ཆོས་ཉིད་སྤྲོས་པ་དང་བྲལ་བ། །​ཤེས་པའང་སྤྲོས་དང་བྲལ་བར་གཞག །​མཚན་མོའི་གུང་ལ་བབ་པ་ན། །​ལྡང་དང་སྣང་བའི་འདུ་ཤེས་ཀྱིས། །​སེང་གེ་ཇི་ལྟར་ཉལ་བ་ལྟར། །​དགེ་བའི་གཉིད་ནི་ལོག་པར་བྱ། །​སྤྱིར་ན་མཉམ་གཞག་སེམས་བརྟན་ན། །​ལུས་ངག་དགེ་བ་གཙོར་མི་བྱ། །​ཡང་ན་མཉམ་གཞག་མི་གསལ་ན། །​འཇིག་རྟེན་མཐུན་འཇུག་བྱ་བའི་ཕྱིར། །​ལུས་ངག་དགེ་བ་ཅི་ནུས་བྱ། །​འཇིག་རྟེན་སེམས་དང་མ་མཐུན་ན། །​འདི་ནི་བདག་གི་ཆོས་མིན་ཞེས། །​བསམ་པ་བཟང་པོ་སྔོན་བཏང་ལ། །​འཇིག་རྟེན་ཡུལ་ཆོས་དྲི་བར་བྱ། །​ནེ་པ་ལ་ཡི་ཡུལ་དུ་ནི། །​རང་གི་[[9]](#footnote-28)གྲོགས་པོས་བསྐུལ་ནས་བྱས། །​གསང་སྔགས་ལུགས་ལ་མི་མོས་ན། །​འདི་ལྟར་མཛོད་ཅིག་སྠ་བི་[[10]](#footnote-29)ར། །​སྤྱོད་པ་བསྡུས་པའི་སྒྲོན་མ་སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་དཱི་པཾ་[[11]](#footnote-30)ཀ་ར་ཤྲཱི་ཛྙཱ་ན་དེ་ཉིད་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་པའོ།། །​།[[12]](#footnote-31)

1. ཙཱརྱ་སང་ སྣར་ཐང་། ཙརྱ་སང་ པེ་ཅིན། [↑](#footnote-ref-20)
2. ཧཱ་ སྣར་ཐང་། པེ་ཅིན། [↑](#footnote-ref-21)
3. སྒྲུབ་བོ་ སྣར་ཐང་། པེ་ཅིན། [↑](#footnote-ref-22)
4. ཡིན། སྣར་ཐང་། པེ་ཅིན། [↑](#footnote-ref-23)
5. བསྲུངས་ སྣར་ཐང་། སྲུངས་ པེ་ཅིན། [↑](#footnote-ref-24)
6. འཐུངས་པ་ཡིས། སྣར་ཐང་། པེ་ཅིན། [↑](#footnote-ref-25)
7. བརྒྱུད་ སྣར་ཐང་། པེ་ཅིན། [↑](#footnote-ref-26)
8. སྐོར་བ་ སྣར་ཐང་། པེ་ཅིན། [↑](#footnote-ref-27)
9. རང་གིས་ སྣར་ཐང་། པེ་ཅིན། [↑](#footnote-ref-28)
10. བའི་ སྣར་ཐང་། པེ་ཅིན། [↑](#footnote-ref-29)
11. པྃ་ སྣར་ཐང་། པེ་ཅིན། [↑](#footnote-ref-30)
12. །། །​།པའོ་།མངྒ་ལཾཞུས་པའོབཀྲིས་བཀྲིས་ པེ་ཅིན། [↑](#footnote-ref-31)