༄༅༅། །​རྒྱ་གར་སྐད་དུ། བ་ལིཾ་བི་དྷིཿ བོད་སྐད་དུ། གཏོར་མའི་ཆོ་ག །​བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བགེགས་རྣམས་འཚེ་བ་ཞི་བྱ་དང་། །​ལས་རྣམས་ཐམས་ཅད་བསྒྲུབ་པའི་ཕྱིར། །​འབྱུང་པོ་ཐམས་ཅད་གཏོར་མ་དག །​སྦྱིན་པའི་ཆོ་ག་ཡང་དག་བྲི། །​དེ་ལ་དང་པོ་རྣལ་འབྱོར་པ་སྟན་བདེ་བ་ལ་འདུག་སྟེ། ཨོཾ་སྭ་བྷཱ་བ་ཤུདྡྷཿསརྦ་དྷརྨཱཿསྭ་བྷཱ་བ་ཤུདྡྷོ྅ཧཾ། ཞེས་བྱ་བའི་སྔགས་འདི་ལན་གསུམ་དུ་ཡོངས་སུ་བཟླས་ཏེ། ཆོས་ཐམས་ཅད་རང་བཞིན་གྱིས་ཡོངས་སུ་དག་པ་ལ་ལྷག་པར་མོས་པར་བྱའོ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ། ཞེས་བྱ་བའི་སྔགས་བརྗོད་དོ། །​ཁམས་གསུམ་པོ་ཐོག་མ་ནས་མ་སྐྱེས་ཤིང་རང་བཞིན་གྱིས་འོད་གསལ་བ་རྣམ་པར་མི་རྟོག་པ། གཉིས་སུ་མེད་པའི་དེ་བཞིན་ཉིད་ཀྱི་རང་གི་སེམས་ཀྱི་སྣང་བ་ཙམ་དུ་དམིགས་ལ། ནམ་མཁའི་ཁམས་རྒྱ་ཆེན་པོའི་དབུས་སུ། ཆོས་འབྱུང་གི་ཕྱག་རྒྱ་གྱེན་དུ་གནས་པར་རྣམ་པར་བསྒོམ་ཞིང་། དེའི་དབུས་ན་སྣ་ཚོགས་པདྨ་རྒྱ་ཆེན་པོ་དང་། ཟླ་བ་ལ་སོགས་པའི་དཀྱིལ་འཁོར་གྱི་སྟེང་དུ་རང་གི་ཡི་དམ་གྱི་ལྷའི་རྣལ་འབྱོར་བསྐྱེད་པར་བྱའོ། །​དེའི་འོག་ཏུ་སྙིང་གའི་ས་བོན་ལས་བྱུང་བའི་འོད་ཟེར་གྱིས། འགྲོ་བ་མ་ལུས་པ་སྣང་བར་བྱས་པ་སྔོན་དུ་འགྲོ་བ་ཅན་གྱིས་སྟོང་གསུམ་གྱི་སྟོང་ཆེན་པོའི་བདག་པོ་གཟུགས་ན་སྤྱོད་པ་ཚངས་པ་ལ་སོགས་པ་དང་། དབང་བསྒྱུར་གྱི་ལྷའི་རྒྱལ་པོ་ལ་སོགས་པ་དང་། ཟླ་བ་དང་ཉི་མ་དང་ཉེ་དབང་ལ་སོགས་འཇིག་རྟེན་སྐྱོང་བ་ཐམས་ཅད་དང་། མི་དང་མི་མ་ཡིན་པ་ཐམས་ཅད་དང་། ཐགས་{བཟངས་,བཟང་}རིས་དང་སའི་ལྷ་ལ་སོགས་པ་དང་། ཀླུ་ལ་སོགས་པ་སེམས་ཅན་ཡང་དག་པར་དྲངས་ཏེ། ཆོས་འབྱུང་གི་དབུས་སུ་རྣམ་པར་བསམ་མོ། །​དེ་ལ་དང་པོར་སྟེང་གི་ཕྱོགས་ཀྱི། གཟུགས་ཀྱི་ཁམས་ན་གནས་པའི་ལྷ། །​རལ་པ་ཅོད་པན་དག་དང་དཀར། །​ཏིང་ངེ་འཛིན་གྱི་ཕྱག་རྒྱ་དང་། །​འོད་ཟེར་དཀར་པོ་ཕྲེང་བར་ལྡན། །​འདོད་པའི་ཁམས་ན་གནས་པ་ཡི། །​འདོད་པའི་ཁམས་ཀྱི་དབང་ཕྱུག་སོགས། །​ལྷ་རྣམས་རིན་ཆེན་ཅོད་པན་འཆང་། །​སྣ་ཚོགས་རྒྱན་དང་འོད་ལྡན་པའོ། །​སྟེང་གི་ཉི་ཟླ་སོགས་དེ་བཞིན། །​རང་རང་ཕྱོགས་ཀྱི་ཕྱོགས་བདག་པོ། །​རང་རང་མདོག་དང་ཕྱག་མཚན་སོགས། །​ལྡན་པ་གོ་རིམས་བཞིན་དུ་བསྒོམ། །​ཐགས་བཟངས་རིས་དང་ས་ལ་སོགས། །​ཀླུ་ཡི་བདག་པོ་བརྒྱད་རྣམས་ཀྱང་། །​རང་གི་ཡེ་ཤེས་སེམས་སྙིང་གའི། །​ས་བོན་ལས་བྱུང་རིགས་གསུམ་གྱིས། །​ཡེ་ཤེས་རྣམ་པར་སྣང་མཛད་སོགས། །​གཟུགས་སུ་རིམ་གྱིས་བསྒྲུབ་པར་བྱ། །​དེ་ལ་ད་ནི་སེམས་ཅན་ཐམས་ཅད་ཡོངས་སུ་སྦྱོང་བར་བྱེད་པའི་ཆོ་ག་བསྟན་པར་བྱ་སྟེ། རང་གིས་ཡེ་ཤེས་སེམས་དཔའི་ཐུགས་ཀའི་ས་བོན་ལས་ཟླ་བ་བྱེ་བའི་འོད་དང་མཚུངས་པའི་ཡི་གེ་ཨོཾ་མདོག་དཀར་པོ་ཟླ་བའི་དཀྱིལ་འཁོར་ལ་གནས་པ། འོད་ཀུན་ནས་འཕྲོ་བ་མགོ་བོའི་སྟེང་དུ་རྣམ་པར་བསམས་ལ། དེའི་འོད་ཟེར་གྱིས་ཚངས་པ་ལ་སོགས་པ་གཟུགས་ན་སྤྱོད་པའི་ལྷ་རྣམས་རྣམ་པར་སྣང་མཛད་ཀྱི་རྣམ་པར་བསྒྲུབ་པར་བྱའོ། །​དེའི་འོག་ཏུ་རང་གི་ཡེ་ཤེས་སེམས་དཔའི་ཐུགས་གའི་ས་བོན་དེ་ཉིད་ལས་རྣལ་འབྱོར་པའི་ཡི་གེ་ཧཱུཾ་ནོར་བུ་མཐོན་ཀའི་མདོག་ཅན་ལ་ནོར་བུ་མཐོན་ཀའི་འོད་འཕྲོ་བ། ཟླ་བའི་དཀྱིལ་འཁོར་དབུས་གནས་པའི། །​དེ་ལ་འོད་འཕྲོས་རྣམ་བསམས་ཏེ། །​འོད་ཟེར་སྤྲིན་དེས་བཀུག་ནས་ནི། །​འདོད་ན་སྤྱོད་པའི་ལྷ་རྣམས་དང་། །​འཇིག་རྟེན་སྐྱོང་བ་སྦྱང་བྱས་ཏེ། །​སངས་རྒྱས་མི་བསྐྱོད་གཟུགས་དག་ཏུ། །​གྲུབ་པར་ཡོངས་སུ་བསྒོམ་པར་བྱ། །​དེ་མ་ཐག་ཏུ་རང་གིས་ཡེ་ཤེས་སེམས་དཔའི་ཐུགས་ཀ་དེ་ཉིད་ལས་ཡི་གེ་ཨ་དམར་པོ་འོད་ཟེར་དམར་པོའི་ཚོགས་རབ་ཏུ་འཕྲོ་བ་ཟླ་བའི་དཀྱིལ་འཁོར་ལ་གནས་པ། ཀུན་ནས་སྤྲོས་པ་དེའི་འོད་ཟེར་དམར་པོ་སྤྲོས་པས་ཐགས་བཟངས་རིས་དང་། སའི་ལྷ་དང་། ཀླུའི་རྒྱལ་པོ་བརྒྱད་ཡོངས་སུ་སྦྱངས་ཏེ། དེ་བཞིན་གཤེགས་པ་འོད་དཔག་ཏུ་མེད་པའི་རྣམ་པར་བསྒྲུབ་པར་བྱའོ། །​འཇིག་རྟེན་སྐྱོང་བ་ལ་སོགས་པ་འཁོར་དང་བཅས་པ་དེ་དག་ཐམས་ཅད་རང་གི་རིགས་ཀྱི་དེ་བཞིན་གཤེགས་པའི་གཟུགས་སུ་བསྒྲུབ་པ་དེ་ལ་གཟུགས་ན་སྤྱོད་པ་རྣམས་ནི་དེ་བཞིན་གཤེགས་པ་རྣམ་པར་སྣང་མཛད་ཀྱི་རིགས་སོ། །​འདོད་པ་ན་སྤྱོད་པའི་ལྷ་རྣམས་དང་། འཇིག་རྟེན་རྣམས་ནི་མི་བསྐྱོད་པའི་རིགས་སོ། །​ཐགས་བཟངས་རིས་ལ་སོགས་པ་རྣམས་ནི་འོད་དཔག་ཏུ་མེད་པའི་རིགས་སོ། །​དེ་བས་ན་གཟུགས་ན་སྤྱོད་པ་ལ་སོགས་པ་ནས་ཀླུའི་རྒྱལ་པོ་བརྒྱད་ཀྱི་བར་དེ་དག་རང་རང་གི་རིགས་ཀྱི་དེ་བཞིན་གཤེགས་པའི་གཟུགས་སུ་བསྒྲུབས་ལ། དེ་བཞིན་གཤེགས་པ་ཐམས་ཅད་ཀྱི་དབང་བསྐུར་བས་དབང་བསྐུར་ཏེ། མགོ་བོ་ལ་རྡོ་རྗེ་སེམས་དཔའི་ཕྱག་རྒྱར་བྱས་ལ། དེ་དག་གིས་ལུས་དང་ངག་དང་ཡིད་བྱིན་གྱིས་བརླབ་པར་བྱའོ། །​དེ་ནས་དེ་རྣམས་ཀྱི་མདུན་དུ་བཟའ་བ་དང་བཅའ་བ་ལ་སོགས་པའི་དངོས་པོ་ཅི་འབྱོར་བ་བཙལ་ལ། དང་པོར་ཡཾ་ཡོངས་སུ་གྱུར་པའི་རླུང་གི་དཀྱིལ་འཁོར་གཞུའི་དབྱིབས་ལྟ་བུ་རྒྱལ་མཚན་གྱིས་མཚན་པ་རྣམ་པར་བསམས་ལ། དེའི་སྟེང་དུ་རཾ་དམར་པོ་ཡོངས་སུ་གྱུར་པའི་མེའི་དཀྱིལ་འཁོར་ཟུར་གསུམ་རབ་ཏུ་འབར་བའི་གཟུགས་ཅན་དང་། དེའི་སྟེང་དུ་ཡི་གེ་ཨ་ཡོངས་སུ་གྱུར་པའི་ཀ་པཱ་ལ་ཡོངས་སུ་བསྒོམས་ལ། ཀ་པཱ་ལ་དེའི་དབུས་སུ་བདུད་རྩི་ལྔ། བྷྲཱུཾ་ཨཱཾ་ཛྲཱྀཾ་ཁཾ་ཧཱུཾ་ཞེས་དེ་བཞིན་གཤེགས་པ་ལྔའི་ས་བོན་བྱིན་གྱིས་བརླབ་པར་བསམས་ལ། དེའི་འོག་ཏུ་སྦར་བ་དང་དྲོས་པ་ལ་སོགས་པའི་ཚོགས་ཡང་དག་པར་བསྒྲུབས་ལ། ཡི་གེ་ཨོཾ་གྱིས་བྱིན་གྱིས་བརླབས་པར་བལྟའོ། །​དེའི་སྟེང་དུ་ཡི་གེ་ཧཱུཾ་ལས་གྲུབ་པའི་རྡོ་རྗེ་བསམས་ལ། དེ་ནས་ཡི་གེ་ཨོཾ་གྱི་འོད་ཟེར་གྱིས་དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱི་བདུད་རྩི་དྲངས་ནས། བདུད་རྩི་ལྔ་པོ་དེའི་སྟེང་དུ་རབ་ཏུ་བསྟིམས་ལ། དེ་མ་ཐག་ཏུ་འབར་བ་དང་དྲོས་པ་དང་། ཡི་གེ་ཨོཾ་དང་རྡོ་རྗེ་དེ་ཉིད་དུ་ཞུ་བར་གྱུར་པར་བསམས་ལ། ཨརྒྷཾ་ལ་སོགས་པ་འབུལ་ཞིང་། དེ་ལྟར་བསྒྲུབས་པའི་བདུད་རྩི་དེ་བཞིན་གཤེགས་པའི་ཚོགས་ཐམས་ཅད་ཀྱི་ལྗགས་རྡོ་རྗེ་ལས་འཕྲོས་པའི་འོད་ཟེར་གྱི་སྦུ་གུས་རབ་ཏུ་དྲངས་པས་ཚིམ་པར་བྱའོ། །​དེ་ནས་རྡོ་རྗེ་དང་དྲིལ་བུ་ཡང་དག་པར་བླངས་ཏེ། འབྱུང་པོ་ཐམས་ཅད་པའི་གཏོར་མའི་སྔགས་ཀྱིས་དངོས་པོ་དེ་དག་ལན་བདུན་གྱི་བར་དུ་བྱིན་གྱིས་བརླབས་ལ། དེ་ནས་དེ་རྣམས་ལ་དབུལ་ཏེ། རྡོ་རྗེ་མྱུར་དུ་གསོར་བྱས་ནས། །​རྡོ་རྗེ་སྦྱོར་ནས་ཀུན་བརྟགས་ཀྱི། །​རི་བོ་ཐམས་ཅད་ངེས་བསལ་བྱ། །​དེ་ནས་དྲིལ་བུ་གསིལ་བྱས་ལ། །​རྒྱལ་བས་སྟོང་ཉིད་རྟོགས་འགྱུར་བའི། །​མཆོག་ཏུ་དགྱེས་པའི་སྒྲ་ཡིས་ནི། །​ཚིགས་བཅད་འདི་ནི་ལན་གསུམ་བརྗོད། །​སྲིད་པ་ངོ་བོ་ཉིད་ཀྱིས་དག །​ངོ་བོ་ཉིད་ཀྱིས་སྲིད་བྲལ་བྱས། །​རང་བཞིན་དག་པའི་སེམས་དཔའ་མཆོག །​སྲིད་པའི་མཆོག་ནི་སྒྲུབ་པར་བྱེད། །​དེ་ལ་གཏོར་མ་བྱིན་གྱིས་བརླབ་པའི་སྔགས་ནི་འདི་ཡིན་ཏེ། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཱཾ་ཨཱ་དྱ་ནུཏྤནྣ་ཏྭཱཏ། ཨོཾ་ཨཱཿཧཱུཾ་ཕཊ་སྭཱ་ཧཱ། དེ་ཁོ་ན་ཉིད་ཀྱི་སྔགས་འདི་ལན་གསུམ་མམ་བདུན་བརྗོད་དོ། །​རྫོགས་པའི་བྱང་ཆུབ་སེམས་དག་ནི། །​རྗེས་དྲན་གཏོར་མ་བྱིན་གྱིས་བརླབས། །​ཇི་ལྟར་བདུད་རྩི་རོ་དག་གིས། །​དེ་ལྟར་ཐམས་ཅད་ཚིམ་པར་བྱ། །​ཡང་དག་འཐོར་འཐུང་བྱིན་ནས་ནི། །​བཟོད་བྱ་གཤེགས་སུ་གསོལ་བར་བྱ། །​དེ་ལ་གཤེགས་སུ་གསོལ་བའི་སྔགས་ནི་འདི་ཡིན་ཏེ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །​རྗེས་སུ་མཐུན་པའི་དངོས་གྲུབ་སྩོལ། །​སངས་རྒྱས་ཡུལ་དུ་གཤེགས་ནས་ནི། །​སླར་ཡང་གཤེགས་པར་མཛད་དུ་གསོལ། །​ཨོཾ་ཨཱཿཧཱུཾ་མུཿ། སྐྱེ་བ་མེད་དང་འགག་པ་མེད། །​ཐོག་མ་ནས་ནི་རང་བཞིན་དག །​འགྲོ་ཀུན་འདི་དག་མཐོང་ནས་ནི། །​གཤེགས་ཆེན་འདི་ནི་བྱ་བ་ཡིན། །​གཏོར་སྦྱིན་ཆོ་ག་ལེགས་བྲིས་ནས། །​བདག་གིས་བསོད་ནམས་གང་གཉེར་བསགས། །​དེས་ནི་འགྲོ་བ་འདི་དག་ཀུན། །​རྫོགས་པའི་བྱང་ཆུབ་སྣོད་འགྱུར་ཤོག །​བྷཾ་ག་ལར་སྐྱེས་དགེ་སློང་ནི། །​མར་མེ་མཛད་དཔལ་ཡེ་ཤེས་ཀྱིས། །​བླ་མ་མཉེས་ལས་ཐོབ་གྱུར་པ། །​གཏོར་མ་འདི་ཉིད་རབ་ཏུ་བཤད། །​འབྱུང་པོ་ཐམས་ཅད་པའི་གཏོར་མའི་ཆོ་ག །​སློབ་དཔོན་ཆེན་པོ་དཔལ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ། །​