༄༅། །​འཁོར་བ་ལས་ཡིད་ངེས་པར་འབྱུང་བར་བྱེད་པ་ཞེས་བྱ་བའི་གླུ།༄༅༅། །​རྒྱ་གར་སྐད་དུ། །​ས་ན་ས་[[1]](#footnote-20)ར་མཱ་ན་ནི་ཡཱ་[[2]](#footnote-21)ཎི་ཀ་ར་ནཱ་མ་སངྒཱི་ཏི།[[3]](#footnote-22) བོད་སྐད་དུ། འཁོར་བ་ལས་ཡིད་ངེས་པར་འབྱུང་བར་བྱེད་པ་ཞེས་བྱ་བའི་གླུ། བླ་མ་རྣམས་ལ་ཕྱག་འཚལ་ལོ། །​དཀོན་མཆོག་གསུམ་ལ་ཕྱག་འཚལ་ལོ། །​ཨེ་མའོ། །​འདུ་བྱེད་སྡུག་བསྔལ་འགྱུར་བའི་སྡུག་བསྔལ་དང་། །​སྡུག་བསྔལ་སྡུག་བསྔལ་ལ་སོགས་བརྒྱ་རྩ་བཅུ།[[4]](#footnote-23) །​སྡུག་བསྔལ་ཀུན་ལས་སྐྱོབ་པར་མཛད་པ་ཡི། །​སྨན་པའི་རྒྱལ་པོ་དེ་ལ་ཕྱག་འཚལ་ལོ། །​ཀྱེ་ཀྱེ་ཀྭའི་གྲོགས་པོ་དག །​འཁོར་བའི་རྒྱུ་ནི་ཉོན་མོངས་པ་དང་ལས། །​ཉོན་མོངས་ཁམས་གསུམ་གནས་ནི་དགུ་བཅུ་བརྒྱད། །​ཟག་པའི་ཆུ་བོ་སྦྱོར་བ་ཉེ་བར་ལེན། །​རྒྱུ་དང་ཡུལ་དང་སྦྱོར་བའི་སྟོབས་ཀྱིས་བྱུང་། །​ཀྱེ་ཀྱེ་ཀྭའི་གྲོགས་པོ་དག །​སྣ་ཚོགས་འདི་དག་ལས་ལས་བྱུང་། །​དེ་ཡང་ཉོན་མོངས་སྟོབས་ལས་བྱུང་། །​དགེ་དང་མི་དགེ་ལུང་མ་བསྟན། །​མཐོང་ལ་མྱོང་དང་སྐྱེས་ནས་མྱོང་། །​གཞན་དུ་མྱོང་དང་མ་ངེས་པའི། །​དཀར་དང་གནག་དང་འདྲེན་མའོ། །​འཁོར་བའི་ལས་ནི་ལྕི་གང་དང་། །​ཉེ་བ་གང་དང་གོམས་པ་གང་། །​སྔོན་བྱས་གང་ཡིན་དེ་ལས་ནི། །​སྔ་མ་སྔ་མ་རྣམ་སྨིན་འགྱུར། །​གྲོགས་དག་སོམས་ཤིག་ཐོག་མ་མེད་པ་ནས། །​མ་རིག་ལ་སོགས་བཅུ་གཅིག་རྒ་ཤིའི་མཐའ། །​ཡན་ལག་བཅུ་གཉིས་ཆ་གསུམ་ཟོ་ཆུན་ཚུལ། །​ནང་གི་རྟེན་འབྲེལ་ཡང་དང་ཡང་དུ་འཁོར། །​ཚེ་རབས་ཚེ་རབས་གྲངས་མེད་དེ་དང་དེར། །​སྐྱེ་དང་རྒ་དང་ན་དང་འཆི་བ་ཡི། །​སྡུག་བསྔལ་རྣམས་ཀྱིས་ཡང་དང་ཡང་དུ་གདུངས། །​འཁྲུལ་ནས་འཁོར་གྱུར་འཁྲུལ་ཅིང་འཁོར་བར་འགྱུར། །​ཀྱི་ཧུད་སྲིད་པའི་ལམ་གྱིས་དུབ་པའི་འགྲོན་པོ་རྣམས། །​སྡུག་བསྔལ་བདེ་བར་བཟུང་[[5]](#footnote-24)ནས་མི་སྐྱོ་བ།[[6]](#footnote-25) །​ཁྱེད་ཡིད་དེ་ལ་རྟག་ཏུ་ཆགས་བྱེད་པ། །​ཕྱུགས་དང་ཁྱད་པར་མེད་པར་བླ་མ་གསུང་།[[7]](#footnote-26) །​བླ་མས་ཟིན་པའི་སྐྱེ་བོ་[[8]](#footnote-27)མཁས་པ་དག །​སྐད་ཅིག་སྐད་ཅིག་འགྲོ་བ་ལྔ་པོ་ཀུན། །​འཁོར་བའི་སྡུག་བསྔལ་ཚེར་མ་ཟུག་འདྲ་ལ། །​རུས་པའི་གཏིང་ནས་སྙིང་རྗེ་སུ་མི་སྐྱེ། །​ལས་ངན་དབང་གིས་འཁོར་བའི་རྒྱ་མཚོ་འདིར། །​ཡང་ཡང་སྐྱེ་ཞིང་ཡང་ཡང་རྒ་དང་ན། །​ཡང་ཡང་འཆི་འགྱུར་འདི་ནི་མི་སེམས་པར། །​ཡུལ་ལ་ཆགས་བྱེད་བདག་གིས་ཇི་ལྟར་བྱ། །​གྲོགས་དག་སྲིད་པ་གསུམ་ནང་གནས་པ་ཀུན་སྡུག་བསྔལ། །​དེ་ཡང་མི་ཡི་སྡུག་བསྔལ་བདག་གིས་མཐོང་། །​མངལ་གྱི་སྡུག་བསྔལ་འདི་ལྟ་བུ་རུ་གནས། །​ནུར་ནུར་མེར་མེར་གོར་གོར་ནར་ནར་པོ། །​ལྟར་ལྟར་མཁྲང་དང་རྐང་ལག་རིམ་གྱིས་རྫོགས། །​ནུ་ཞོ་མར་གྱིས་གསོ་བྱེད་ཅིང་། །​ཤིན་ཏུ་ཉམ་[[9]](#footnote-28)ཆུང་གན་རྐྱལ་ཉལ། །​བྱིས་པ་དར་མ་ལང་ཚོ་དང་། །​རྒས་པས་སླར་ཡང་བྱིས་བར་འགྱུར། །​ཚེ་ནི་མི་རྟག་ཤིན་ཏུ་གཡོ་བ་སྟེ། །​ཡུད་ཙམ་སྡོད་པའི་མཐུ་ཡང་ཡོད་མ་ཡིན། །​བདག་ནི་ངེས་པར་འཆི་འགྱུར་མི་སེམས་པ། །​གྲོགས་དག་སྐྱེས་བུ་དེ་ནི་ངོ་མཚར་ཆེ། །​འཁོར་བའི་སྐྱོན་དང་ཉེས་དམིགས་མི་ཤེས་པས། །​ཕྱིན་ཅི་ལོག་པ་བཞི་ལ་གནས་ནས་སུ། །​བདག་ནི་ངེས་པར་འཆི་འགྱུར་མི་སེམས་པར། །​ཡུལ་ལ་མངོན་ཞེན་ཉིན་མཚན་དོན་མེད་འདས། །​འཛམ་བུའི་གླིང་པ་དུས་མིན་འཆི་བས་ཏེ། །​ངེས་པ་ཅན་ཡང་ཟད་པར་འགྱུར་བས་ན། །​ཡང་དང་ཡང་དུ་ངེས་པར་འཆི་འོ་ཞེས། །​བསམ་པར་རིགས་སོ་ཀྭའི་བཞིན་བཟང་དག །​སོ་ག་མེ་ཏོག་རྒྱས་པའི་དུས་འདི་བྱུང་བར་གྱུར།[[10]](#footnote-29) །​ཟླ་བ་གསལ་བས་མཚོན་པའི་སྟོན་དུས་འདི་འབྱུང་ཞེས། །​སྐྱེ་བོ་ཐམས་ཅད་དགའ་འགྱུར་བདག་གི་ཚེ་འདི་ནི། །​ཟད་པར་འགྱུར་ཞེས་ཤིན་ཏུ་མི་དགར་འགྱུར་བ་མེད། །​དེ་རིང་འདི་བྱ་[[11]](#footnote-30)སང་ནི་འདི་བྱ་དེ་ནས་འདི་དང་[[12]](#footnote-31)འདི་བྱ་ཞེས། །​སྲིད་པ་གཡོ་བའི་རང་བཞིན་མ་ཤེས་དོན་མེད་ཡིད་བརྟན་ཚོལ་བྱེད་པའི། །​སྐྱེ་དགུ་འཆི་བདག་གི་ནི་ཆུ་སྲིན་ཁར་ནི་གྲུ་ནི་ཞུགས་པ་ལྟར། །​བྱ་བ་མཐར་མ་ཕྱིན་པར་ཡུལ་གྱི་ཆུ་ཡི་དབའ་ཀློང་ནང་དུ་ལྷུང་། །​འདི་ནི་སང་བྱ་འདི་ནི་ཐང་ཅིག་འོག་ཏུ་བྱ། །​འདི་ནི་དེའུ་རེ་བྱ་ཞེས་སྐྱེ་བོ་སེམས་པ་ན། །​གཤིན་རྗེ་བེ་ཅོན་ལག་ཐོགས་ཟུར་གྱིས་ལྟ་བྱེད་ཅིང་། །​མིག་རྩ་དམར་ཁྲོས་མ་རུངས་གད་མོས་རེ་སྙམ་འདེབས། །​རྣལ་འབྱོར་བསྟན་བཅོས་[[13]](#footnote-32)ཐམས་ཅད་དང་། །​སྦྱོར་བ་དུ་མ་རབ་ཤེས་ཀྱང་། །​དེང་བྱ་སང་བྱ་ཞེས་སྨྲ་ཞིང་། །​བསམ་དང་ལྡན་པས་འཆི་བར་འགྱུར། །​ཚེ་འདི་[[14]](#footnote-33)གནོད་མང་རླུང་[[15]](#footnote-34)གིས་བཏབ་པ་[[16]](#footnote-35)ཡི། །​ཆུ་ཡི་ཆུ་བུར་བས་ཀྱང་མི་རྟག་ན། །​དབུགས་འབྱུང་དབུགས་རྔུབ་གཉིད་ཀྱིས་ལོག་པ་ལས། །​སང་ཁོམ་གང་ལགས་དེ་ནི་ངོ་མཚར་ཆེ། །​ཀྱེ་ཀྱེ་ཀྭའི་གྲོགས་པོ་དག །​ཚེ་ནི་ཡུན་ཐུང་ཤེས་བྱའི་རྣམ་པ་མང་། །​ཚེ་ཡི་ཚད་ཀྱང་ཅི་ཙམ་མི་ཤེས་པས། །​ངང་པས་ཆུ་ལས་འོ་མ་ལེན་པ་ལྟར། །​རང་གི་འདོད་པ་དང་ལ་བླང་བར་གྱིས། །​ཀྱེ་ཀྱེ་ཀྭའི་གྲོགས་པོ་དག །​འཇིག་རྟེན་སྤྱོད་པ་དག་ལ་ཕར་བལྟས་[[17]](#footnote-36)ན། །​བྱས་པ་ཐམས་ཅད་དོན་མེད་སྡུག་བསྔལ་རྒྱུ། །​ཅི་ལ་བསམས་[[18]](#footnote-37)ཀྱང་ཕན་པར་མི་འགྱུར་བས། །​རང་གི་སེམས་ལ་ལྟ་བ་གོམས་པར་གྱིས། །​ཀྱེ་ཀྱེ་ཀྭའི་གྲོགས་པོ་དག །​ཚད་མ་བདུན་དང་བརྡ་སྤྲོད་[[19]](#footnote-38)རྣམ་པ་བཞི། །​མངོན་པ་དང་ནི་ཡོ་ག་ཙརྱའི་ས། །​མདོ་སྡེ་དང་ནི་འདུལ་བ་མངོན་པ་དང་། །​གཞུང་དུ་བཀོད་པ་མ་ལུས་ཐམས་ཅད་ཀུན། །​མ་མཐོང་མ་མཉན་མ་བཤད་མ་བྲིས་ཞེས། །​དེ་ལ་གདུང་བ་མ་བསྐྱེད་བཞིན་བཟངས་དག །​བླ་མའི་མན་ངག་ཅེས་བྱ་བདུད་རྩིའི་རོ། །​གང་གིས་སེམས་མཉམ་འཇོག་པ་དེ་ཙམ་ཞིག །​ཡོངས་སུ་བཙལ་གྱིས་[[20]](#footnote-39)གཞུང་མངས་ཅི་ཞིག་དགོས། །​ཐམས་ཅད་ཡིད་ནི་འཁྲུལ་པར་བྱེད་པའི་རྒྱུ། །​འཁོར་བའི་གནས་འདི་ངེས་པ་མེད་པས་ན། །​ཕ་མ་ལ་སོགས་ཕ་མར་མ་[[21]](#footnote-40)ངེས་པས། །​ཉེ་དུ་འབྲེལ་པ་དག་ལ་ཆགས་པ་སྤངས།[[22]](#footnote-41) །​དགྲ་ཡང་མ་ངེས་དེ་ལ་སྡང་བ་སྤངས།[[23]](#footnote-42) །​ནད་མེད་ལང་ཚོ་ཕུན་སུམ་ཚོགས་པ་དང་། །​འདོད་ཡོན་ལྔ་ལ་རང་བཞིན་གྱིས་ཆགས་སྤངས།[[24]](#footnote-43) །​རྙེད་པ་དང་ནི་བཀུར་སྟི་[[25]](#footnote-44)གྲགས་པ་དང་། །​རིགས་དང་རུས་དང་ཚིགས་སུ་བཅད་པ་སྤངས། །​སློབ་མ་ཡང་སློབ་ཆོས་ཀྱི་འབྲེལ་པ་སྤངས། །​[[26]](#footnote-45)ཀྱེ་ཀྱེ་ཀྭའི་གྲོགས་པོ་དག །​འཇིག་རྟེན་སྟག་[[27]](#footnote-46)སྦྲུལ་མེ་དང་དུག་འདྲ་བར། །​བསམས་ནས་སྤངས་ཏེ་དབེན་པར་གནས་པར་བྱ། །​བུད་མེད་མཚན་ཉིད་སྐྱེས་པའི་མཚན་ཉིད་དང་། །​སྨན་དང་གླང་ཆེན་བརྟགས་པའམ་གཟའ་སྐར་རྩིས། །​མཚོན་ཆ་བརྟགས་པའམ་རྟ་དཔྱད་རང་བཟོའམ། །​བསྟན་བཅོས་ངན་[[28]](#footnote-47)པ་སློབ་དང་ཀློག་པ་སྤངས། །​ཡུལ་ལ་མངོན་དགའི་སེམས་ནི་བྱུང་བ་དང་། །​རྣམ་རྟོག་དེ་དག་རྣམས་ནི་བྱུང་བ་ནས། །​བདག་ནི་ངེས་པར་འཆི་བ་དྲན་བྱས་ལ། །​འོག་ནས་འབྱུང་བའི་གཉེན་པོ་རྣམས་ཀྱིས་བཟློག །​རྣམ་རྟོག་མང་བ་དབུགས་བགྲང་པ་ཡིས་གཞིལ། །​འདོད་ཆགས་སེམས་བྱུང་རྣམ་པར་རྟོག་པ་དེ། །​རང་བཞིན་མི་གཙང་ཀེང་རུས་བལྟ་བས་བཟློག །​ཞེ་སྡང་ལ་ནི་བྱམས་པའི་ཆུ་ཡིས་བཏབ།[[29]](#footnote-48) །​གཏི་མུག་ལ་ནི་རྟེན་འབྲེལ་ལམ་གྱིས་སོ། །​མི་གཙང་བ་དང་བྱམས་པ་རྟེན་འབྲེལ་གྱི། །​མན་ངག་བླ་མའི་ཞལ་[[30]](#footnote-49)ནས་འབྱུང་བཞིན་བྱ། །​འཁོར་བ་ལ་ཡིད་ཆེས་[[31]](#footnote-50)པར་འབྱུང་བར་བྱེད་པ་ཞེས་བྱ་བའི་གླུ། །​སློབ་དཔོན་[[32]](#footnote-51)དཔལ་མར་མེ་མཛད་ཡེ་ཤེས་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་རྒྱ་བསྟོན་སེང་གེས་བི་[[33]](#footnote-52)ཀ་མ་[[34]](#footnote-53)ལ་ཤཱི་ལའི་གཙུག་ལག་ཁང་དུ་བསྒྱུར་བའོ། །​སླད་ནས་བླ་མ་དེ་ཉིད་དང་། ལོ་ཙཱ་བ་ཚུལ་ཁྲིམས་རྒྱལ་བས་བཅོས་ཤིང་གཏན་ལ་ཕབ། [[35]](#footnote-54)

1. དུ། སཾ་ད་ སྣར་ཐང་། དུ། སྃ་ས་ པེ་ཅིན། [↑](#footnote-ref-20)
2. ཡ་ སྣར་ཐང་། པེ་ཅིན། [↑](#footnote-ref-21)
3. སངྒཱི་ཏེ། སྣར་ཐང་། པེ་ཅིན། [↑](#footnote-ref-22)
4. དགུ། སྣར་ཐང་། པེ་ཅིན། [↑](#footnote-ref-23)
5. གཟུང་ སྣར་ཐང་། པེ་ཅིན། [↑](#footnote-ref-24)
6. སྐྱོབ་པ། སྣར་ཐང་། པེ་ཅིན། [↑](#footnote-ref-25)
7. གསུང་གསུངས། སྣར་ཐང་། [↑](#footnote-ref-26)
8. སྐྱེ་བོས་ སྣར་ཐང་། པེ་ཅིན། [↑](#footnote-ref-27)
9. ཉམས་ སྣར་ཐང་། པེ་ཅིན། [↑](#footnote-ref-28)
10. འགྱུར། སྣར་ཐང་། པེ་ཅིན། [↑](#footnote-ref-29)
11. བྱས་ སྣར་ཐང་། པེ་ཅིན། [↑](#footnote-ref-30)
12. བྱ་དེ་ནས་ སྣར་ཐང་། པེ་ཅིན། [↑](#footnote-ref-31)
13. བསྟན་ཆོས་ སྣར་ཐང་། པེ་ཅིན། [↑](#footnote-ref-32)
14. ནི་ སྣར་ཐང་། པེ་ཅིན། [↑](#footnote-ref-33)
15. མ་རླུང་ སྣར་ཐང་། པེ་ཅིན། [↑](#footnote-ref-34)
16. འདྲ་ སྣར་ཐང་། པེ་ཅིན། [↑](#footnote-ref-35)
17. ལྟས་ སྣར་ཐང་། པེ་ཅིན། [↑](#footnote-ref-36)
18. བསམ་ སྣར་ཐང་། པེ་ཅིན། [↑](#footnote-ref-37)
19. བརྡའ་སྤྲོ་ སྣར་ཐང་། པེ་ཅིན། [↑](#footnote-ref-38)
20. བཙལ་གྱི་ སྣར་ཐང་། པེ་ཅིན། [↑](#footnote-ref-39)
21. ཕ་མར་ སྣར་ཐང་། པེ་ཅིན། [↑](#footnote-ref-40)
22. སྤང་། སྣར་ཐང་། པེ་ཅིན། [↑](#footnote-ref-41)
23. སྤང་། སྣར་ཐང་། པེ་ཅིན། [↑](#footnote-ref-42)
24. སྤང་། སྣར་ཐང་། པེ་ཅིན། [↑](#footnote-ref-43)
25. བསྟི་ སྣར་ཐང་། པེ་ཅིན། [↑](#footnote-ref-44)
26. [↑](#footnote-ref-45)
27. རྟག་ སྣར་ཐང་། པེ་ཅིན། [↑](#footnote-ref-46)
28. བསམ་ངན་ སྣར་ཐང་། པེ་ཅིན། [↑](#footnote-ref-47)
29. གཏབ། སྣར་ཐང་། པེ་ཅིན། [↑](#footnote-ref-48)
30. ཞབས་ སྣར་ཐང་། པེ་ཅིན། [↑](#footnote-ref-49)
31. ཡིད་ཆེས་ངེས་ སྣར་ཐང་། པེ་ཅིན། [↑](#footnote-ref-50)
32. སློབ་དཔོན་ཆེན་པོ་ སྣར་ཐང་། པེ་ཅིན། [↑](#footnote-ref-51)
33. འབྲི་ སྣར་ཐང་། པེ་ཅིན། [↑](#footnote-ref-52)
34. མཱ་ སྣར་ཐང་། པེ་ཅིན། [↑](#footnote-ref-53)
35. ཕབ་པའོ། སྣར་ཐང་། པེ་ཅིན། [↑](#footnote-ref-54)