༄༅། །​ལས་ཀྱི་སྒྲིབ་པ་ཐམས་ཅད་རྣམ་པར་འཇོམས་པ་ཞེས་བྱ་བའི་དཀྱིལ་འཁོར་གྱི་ཆོ་ག།༄༅༅། །​རྒྱ་གར་སྐད་དུ། སརྦ་ཀརྨ་[[1]](#footnote-20)ཨཱ་ཝ་ར་ཎ་བི་ཤོ་དྷ་ནི་མཎྜ་ལ་བི་དྷིཿ་[[2]](#footnote-21)བོད་སྐད་དུ། ལས་ཀྱི་སྒྲིབ་པ་ཐམས་ཅད་རྣམ་པར་འཇོམས་པ་[[3]](#footnote-22)ཞེས་བྱ་བའི་དཀྱིལ་འཁོར་གྱི་ཆོ་ག །​བཅོམ་ལྡན་འདས་མི་འཁྲུགས་པ་ལ་ཕྱག་འཚལ་ལོ། །​བདེན་པར་གསུངས་ལ་ཕྱག་འཚལ་ཏེ། །​དཀྱིལ་འཁོར་ཆོ་ག་བྲི་བར་བྱ། །​གང་དུ་ལས་ནི་ཡོད་གྱུར་ན། །​ལས་ཀྱི་ཆོ་ག་རྣམས་མེད་པ། །​དེ་ནི་སྤྱི་ཡི་རྒྱུད་དག་ལས། །​གསུངས་པའི་ཆོ་ག་མཁས་པས།[[4]](#footnote-23)དཀྱིལ་འཁོར་སུམ་སྟོང་དག་དང་ནི། །​ལྔ་བརྒྱར་གསུངས་པ་གང་ཡིན་པའི། །​སྤྱི་ཡི་ཆོ་ག་བཤད་པར་བྱ། །​ཡིད་དང་མཐུན་[[5]](#footnote-24)པའི་གནས་དག་ཏུ། །​སྔགས་མཁན་གཞན་ལ་ཕན་བརྩོན་པ། །​སྙིང་རྗེ་ལྡན་པས་དབང་བསྐུར་རོ། །​གྲངས་སམ་དུས་སམ་མཚན་མའམ། །​བསྙེན་པ་ཚུལ་བཞིན་བྱས་པ་ཡིས། །​ས་ཡི་ཆོ་ག་ཚུལ་བཞིན་བྱ། །​ལྷ་དང་བུམ་པ་ལྷག་གནས་དང་། །​གསོན་གཤིན་སློབ་མ་གང་རུང་བས། །​བདུན་པོ་རྣམ་པར་དག་པ་དང་། །​སྐྱབས་འགྲོ་སེམས་བསྐྱེད་སྦྱིན་པར་བྱ། །​སོ་ཤིང་སྲུང་སྐུད་ཀུ་ཤ་དང་། །​ཆོས་བཤད་པ་ནི་བྱས་ཀྱང་རུང་། །​གཏད་དང་དྲག་པོའི་ལས་དང་ནི། །​སྦྱང་དང་བྱིན་རླབས་[[6]](#footnote-25)བྱ་མི་དགོས། །​གྲུ་བཞི་སྒོ་བཞི་ཐིག་བཏབ་ལ། །​དེ་ཡི་དབུས་སུ་པདྨ་ནི། །​འདབ་མ་བརྒྱད་པ་ཁྲུ་དོ་བྲི། །​དཀྱིལ་འཁོར་ལྷག་མའི་ཚད་དང་ནི། །​ཅི་འདོད་པ་ནི་ཉིད་དུ་བྲི། །​ཡོ་ལོང་[[7]](#footnote-26)ཆུང་ངུ་དག་གིས་[[8]](#footnote-27)ཀྱང་། །​བཟླས་བརྗོད་བྱས་པས་དཀྱིལ་འཁོར་བྲི། །​ཕྱི་ནས་གཅིག་ཉིད་ཀྱིས་ཀྱང་ནི། །​ཚིག་རྐྱང་[[9]](#footnote-28)དུ་ནི་བྲི་བར་བྱ། །​དཀྱིལ་འཁོར་ཀུན་དུ་ཟླུམ་པོར་བྱ། །​དེ་ནས་ཕྱོགས་མཚམས་སྐྱོད་པ་དང་། །​འདོད་པའི་ལྷ་རྣམས་བྲི་བར་བྱ། །​སོ་སོའི་སྔགས་ཀྱི་རིམ་པ་བཞིན། །​དེ་ནས་སྤྱན་ཡང་དྲང་བར་བྱ། །​བདག་པོ་རྣམས་ཀྱི་སྙིང་པོ་ཡིས། །​དེ་ཡི་འོག་ཏུ་མཆོད་པར་བྱ། །​བུམ་པ་གང་བ་དེ་སྟེང་དུ། །​ཆོ་ག་བཞིན་དུ་རྫས་གཞག་གོ། །​ལས་ཀུན་བྱེད་པའི་དཀྱིལ་འཁོར་དེ། །​བསང་བ་[[10]](#footnote-29)གསང་བའི་བདག་པོ་གསུང་། །​དཀྱིལ་འཁོར་འདི་ནི་ཀུན་བྲིས་ནས། །​དངོས་གྲུབ་ཐམས་ཅད་འགྲུབ་པ་དང་། །​སྒྲུབ་པ་པོ་ནི་དབང་བསྐུར་བ། །​དཀྱིལ་འཁོར་འདི་དག་ཉིད་དུ་བྱ། །​མཆོད་པ་ལ་སོགས་ཐམས་ཅད་ཀྱང་། །​རྒྱུད་ལས་བཤད་པ་བཞིན་དུ་བྱ། །​ཞེས་བཤད་པས་འདིར་ཁྱད་པར་ནི། འདབ་མ་བརྒྱད་[[11]](#footnote-30)པ་[[12]](#footnote-31)དབུས་སུ་ནི། །​རྡོ་རྗེ་ཆེན་པོ་བྲི་བར་བྱ། །​འདབ་མ་བརྒྱད་ལ་བཀྲ་ཤིས་བརྒྱད། །​ཤར་དུ་དཔལ་བེའུ་འཁོར་ལོ་སྟེ། །​ལྷོ་རུ་པདྨ་རྒྱལ་མཚན་གཉིས། །​ནུབ་ཏུ་གདུགས་དང་བུམ་པ་སྟེ། །​བྱང་དུ་དུང་དང་ཉ་བྲིའོ། །​ཕུར་བ་ར་བ་དྲ་བ་གཞག །​སྲུང་[[13]](#footnote-32)བ་རྩ་བའི་སྔགས་སམ་ནི། །​ཡང་ན་དེ་ཡི་སྙིང་པོས་བྱ། །​བླ་རེ་བ་དན་སྐུ་གཟུངས་[[14]](#footnote-33)སོགས། །​མཆོད་དང་གཏོར་མ་ལ་སོགས་དགྲམ། །​འབྲུ་སྨན་རིན་ཆེན་ལྔ་ལྡན་པའི། །​བུམ་པ་དེ་ཡི་དབུས་སུ་གཞག །​ཁྲུས་དང་ཆོས་གོས་ལྡན་པ་ཡི། །​རྡོ་རྗེ་སློབ་དཔོན་མཉམ་བཞག་པས། །​བདག་དང་གནས་དང་རྣལ་འབྱོར་བསྲུང་། །​ཤཾ་གིས་ཐམས་ཅད་སྟོང་པ་ལས། །​བཾ་མམ་བྷྲཱུཾ་[[15]](#footnote-34)ལས་གཞལ་ཡས་ཁང་། །​དེ་ནང་པདྨ་ཟླ་དབུས་སུ། །​བཅོམ་ལྡན་མི་འཁྲུགས་བསྐྱེད་པ་ལས།[[16]](#footnote-35) །​པད་འདབ་བརྒྱད་ལ་ལྷ་མོ་བརྒྱད། །​པདྨ་ཅན་དང་འོད་ཅན་མ། །​མདངས་ལྡན་མ་དང་དྲི་མེད་མ། །​དཀར་དང་དམར་དང་སྔོ་དང་ལྗང་། །​དཔལ་བེའུ་[[17]](#footnote-36)པདྨ་གདུགས་དང་དུང་། །​དབང་པོ་གཤིན་རྗེ་ཆུ་བདག་དང་། །​གནོད་སྦྱིན་ཕྱོགས་སུ་བསྒོམ་པར་བྱ། །​འཇིགས་བྱེད་མ་དང་རྣལ་འབྱོར་མ། །​དཀར་ཤམ་མ་དང་ཡིད་གཞུངས་མ། །​དཀར་སྔོ་དམར་སྐྱ་ལྗང་བའི་མདོག །​འཁོར་ལོ་རྒྱལ་མཚན་བུམ་པ་ཉ། །​མེ་དང་སྲིན་པོ་རླུང་ལྷ་དང་། །​དབང་ལྡན་ངོས་སུ་རྣམ་པར་བསམ། །​ཀུན་ཀྱང་སེམས་དཔའི་[[18]](#footnote-37)སྐྱིལ་མོ་ཀྲུང་། །​ཟླ་བའི་རྒྱབ་བརྟེན་[[19]](#footnote-38)རིན་ཆེན་བརྒྱན། །​གཡོན་པ་ཐམས་ཅད་དཀུ་ལ་གཏད། །​བཀྲ་ཤིས་ལྷ་མོ་བརྒྱད་ཀྱི་སྔགས། །​ཨོཾ་མཾ་ག་ལ་ཤྲཱི་ཡཾ་[[20]](#footnote-39)ཛ་ད་མ་ཛ་སྭཱ་ཧཱ། ཨོཾ་མཾ་ག་ལ་པདྨ་སྭཱ་ཧཱ། ཨོཾ་མཾ་ག་ལ་ཚ་ཏྲཾ་[[21]](#footnote-40)སྭཱ་ཧཱ། ཨོཾ་མཾ་ག་ལ་ཤཾ་ཁ་སྭཱ་ཧཱ།ཨོཾ་མཾ་ག་ལ་ཙཀྲ་སྭཱ་ཧཱ། ཨོཾ་མཾ་ག་ལ་དྷྭ་ཛ་སྭཱ་ཧཱ། ཨོཾ་མཾ་ག་ལ་ཀ་ལ་ཤ་སྭཱ་ཧཱ། ཨོཾ་མཾ་ག་ལ་མཏྶྱ་སྭཱ་ཧཱ། སྤྱན་དྲང་བསྟིམ་དང་མཆོད་བསྟོད་བྱ། །​དེ་ཡི་སྙིང་གའི་ཟླ་བ་ལ། །​གསང་སྔགས་དམིགས་ཏེ་ཅི་ནུས་བཟླས། །​མཆོད་དང་བསྟོད་དང་གཏོར་མ་གཏང་། །​ཁྲུས་བྱས་བརྩམ་པའི་[[22]](#footnote-41)སློབ་མ་རྣམས། དཀྱིལ་འཁོར་དེ་ཡི་མདུན་ཉིད་དུ། །​བདུན་པོ་རྣམ་པར་དག་པ་དང་། །​སྐྱབས་འགྲོ་སེམས་བསྐྱེད་དེ་ལ་སྦྱིན། །​གཤིན་ལ་བརྡེག་[[23]](#footnote-42)དང་བྲབ་པ་དང་། །​འབྱོར་བ་ཡོད་ན་སྦྱིན་སྲེག་བྱ། །​དེ་ནས་བུམ་པའི་དབང་བསྐུར་སྦྱིན། །​འདི་ནི་སྦྱིན་པའི་རང་བཞིན་ཆུ། །​སེར་སྣའི་དྲི་མ་སྦྱོང་མཛད་ཅིང་། །​སྦྱིན་པ་[[24]](#footnote-43)དྲི་ཡི་[[25]](#footnote-44)ལེགས་བསྒོས་པས། །​ཁྲུས་ལེགས་མཛད་ལ་ཕྱག་འཚལ་ལོ། །​དེ་ལྟར་ཕ་རོལ་ཕྱིན་དྲུག་ལ། །​གསོན་པོ་བཀྲ་ཤིས་རྫས་བརྒྱད་བྲི། །​རཀྵ་ཞེས་པས་བསྲུང་བར་[[26]](#footnote-45)བྱ། །​ཨ་པ་ན་ཡས་བྱབ་པར་བྱ། །​མཆོད་རྟེན་རབ་གནས་ཚ་ཚ་གདབ། །​ངན་པ་བཟློག་[[27]](#footnote-46)ལ་ལས་འདི་བྱ། །​འདི་ནི་ཡིད་བཞིན་ནོར་བུ་ལྟར། །​སྤྱི་བོའི་གཙུག་ཏུ་བཀུར་བའི་[[28]](#footnote-47)འོས། །​ཆོས་བཀའ་རྒྱ་ཆེན་ཟབ་མོ་འདི། །​རྒྱལ་པོ་བཞིན་དུ་མཉེས་པར་དཀའ། །​མཉེས་པར་གྱུར་ན་དེ་བཞིན་དུ། །​ཡོན་ཏན་མཆོག་གི་ནོར་སྦྱིན་བྱེད། །​འདི་བྲིས་པ་ཡི་དགེ་བ་ཡིས། །​ངན་སོང་རྣམ་སྦྱང་ཐར་[[29]](#footnote-48)ལམ་སྒྲུབ། །​ཀུན་གྱིས་བཟང་པོ་མཐོང་བར་ཤོག །​སློབ་དཔོན་མར་མེ་མཛད་ཀྱིས་མཛད་པའི་[[30]](#footnote-49)དཀྱིལ་འཁོར་གྱི་ཆོ་ག་རྫོགས་སོ།། །​།པཎྜི་ཏ་དེ་ཉིད་དང་ལོ་ཙཱ་བ་རིན་ཆེན་བཟང་པོས་བསྒྱུར་བའོ། །​

1. ཀརྨཱ་ སྣར་ཐང་། པེ་ཅིན། [↑](#footnote-ref-20)
2. བི་ སྣར་ཐང་། པེ་ཅིན། [↑](#footnote-ref-21)
3. སྦྱོང་པ་ སྣར་ཐང་། པེ་ཅིན། [↑](#footnote-ref-22)
4. མཁས་པས་བསྟེན། སྣར་ཐང་། པེ་ཅིན། [↑](#footnote-ref-23)
5. འཐུན་ སྣར་ཐང་། པེ་ཅིན། [↑](#footnote-ref-24)
6. བརླབས་ སྣར་ཐང་། པེ་ཅིན། [↑](#footnote-ref-25)
7. ཡོ་ལང་ སྣར་ཐང་། པེ་ཅིན། [↑](#footnote-ref-26)
8. དག་གི་ སྣར་ཐང་། པེ་ཅིན། [↑](#footnote-ref-27)
9. ཚིག་ཀྱང་ སྣར་ཐང་། པེ་ཅིན། [↑](#footnote-ref-28)
10. གསང་བ་ སྣར་ཐང་། པེ་ཅིན། [↑](#footnote-ref-29)
11. འདབ་མ་ སྣར་ཐང་། པེ་ཅིན། [↑](#footnote-ref-30)
12. པ་བརྒྱད་ སྣར་ཐང་། པེ་ཅིན། [↑](#footnote-ref-31)
13. གཞན། །​བསྲུང་ སྣར་ཐང་། པེ་ཅིན། [↑](#footnote-ref-32)
14. སྐུ་གཟུགས་ སྣར་ཐང་། པེ་ཅིན། [↑](#footnote-ref-33)
15. ངམ་བྲུ་ སྣར་ཐང་། ངམ་བྲུཾ་ པེ་ཅིན། [↑](#footnote-ref-34)
16. ལ། སྣར་ཐང་། པེ་ཅིན། [↑](#footnote-ref-35)
17. བེ་ སྣར་ཐང་། པེ་ཅིན། [↑](#footnote-ref-36)
18. སེམས་དཔའ་ སྣར་ཐང་། པེ་ཅིན། [↑](#footnote-ref-37)
19. རྒྱབ་རྟེན་ སྣར་ཐང་། པེ་ཅིན། [↑](#footnote-ref-38)
20. ག་ཤྲཱི་ སྣར་ཐང་། པེ་ཅིན། [↑](#footnote-ref-39)
21. ཏྲ་ སྣར་ཐང་། པེ་ཅིན། [↑](#footnote-ref-40)
22. རྩོམ་པའི་ སྣར་ཐང་། པེ་ཅིན། [↑](#footnote-ref-41)
23. བརྡེགས་ སྣར་ཐང་། པེ་ཅིན། [↑](#footnote-ref-42)
24. སྦྱིན་པའི་ སྣར་ཐང་། པེ་ཅིན། [↑](#footnote-ref-43)
25. ཡིས་ སྣར་ཐང་། པེ་ཅིན། [↑](#footnote-ref-44)
26. བསྲུང་བ་ སྣར་ཐང་། པེ་ཅིན། [↑](#footnote-ref-45)
27. ཟློག་ སྣར་ཐང་། པེ་ཅིན། [↑](#footnote-ref-46)
28. བསྐུར་བའི་ སྣར་ཐང་། པེ་ཅིན། [↑](#footnote-ref-47)
29. རྣམ་པ་ སྣར་ཐང་། པེ་ཅིན། [↑](#footnote-ref-48)
30. ཙ་ སྣར་ཐང་། པེ་ཅིན། [↑](#footnote-ref-49)