༄༅། །​ལས་རྣམ་པར་འབྱེད་པ།༄༅༅། །​རྒྱ་གར་སྐད་དུ། ཀརྨ་བི་བྷཾ་ག་[[1]](#footnote-20)ནཱ་མ། བོད་སྐད་དུ། ལས་རྣམ་པར་འབྱེད་པ་ཞེས་བྱ་བ། དཀོན་མཆོག་གསུམ་ལ་ཕྱག་འཚལ་ལོ། །​དིང་སང་དུས་ཀྱི་སྐྱེ་བོ་འདི་དག་གིས། །​མཐོ་རིས་བདེ་བ་དག་ཀྱང་ཐོབ་དཀའ་ན། །​མྱ་ངན་འདས་ལ་རེ་བ་ཡོད་མིན་པས། །​བདག་ཉིད་ཁོ་ན་དྲན་ཕྱིར་བྲི་བར་བྱ། །​ཡོད་མེད་རྟག་ཆད་དང་བྲལ་བ། །​བདེ་བའི་ལོངས་སྤྱོད་ཕུན་སུམ་ཚོགས། །​འགྲོ་རྣམས་ཡོངས་སུ་སྨིན་མཛད་པ། །​དམ་པའི་སྐྱེས་མཆོག་དེ་ལ་འདུད། །​བཅོམ་ལྡན་འདས་གང་འཇིག་རྟེན་དང་འཇིག་རྟེན་ལས་འདས་པའི་ཆེན་པོ་ལས་ཀྱང་ཕུལ་དུ་[[2]](#footnote-21)བྱུང་ཞིང་ཁྱད་པར་དུ་འཕགས་པ་དེ་ལ་ཕྱག་འཚལ་ནས། ཇི་ལྟར་བྱ་ཞེ་ན། ལས་དགེ་བ་དང་མི་དགེ་བ་རྣམ་པར་དབྱེ་བར་བྱ་སྟེ། མངོན་པར་མཐོ་བ་མཐོ་རིས་ལྷ་དང་མི། །​ཐོབ་པར་བྱེད་པ་སྡོམ་པའི་ཚུལ་ཁྲིམས་ཡིན། །​དེ་ཉམས་གྱུར་པས་ངན་སོང་འགྲོ་བ་ནི། །​དམྱལ་བ་ཡི་དགས་བྱོལ་སོང་འདི་དག་གོ། །​ལྷ་དང་མིའི་གཏམ་རྒྱས་པ་འདི་ནི་འཇིག་རྟེན་གཞག་པ་དང་། འཇིག་རྟེན་གདགས་པ་དང་། བྱེ་བྲག་ཏུ་བཤད་པ་ཆེན་པོའི་ནང་ནས་ཆེ་ལོང་དུ་བཏུས་པ་མཛོད་ཀྱི་གནས་གསུམ་པ་ལ་སོགས་པར་བལྟ་བར་བྱའོ། །​འདི་ལྟར་ཚ་བའི་སེམས་ཅན་དམྱལ་བ་ནི་འཛམ་བུའི་གླིང་འདིའི་འོག་ན་དཔག་ཚད་ཁྲི་ཕྲག་གཉིས་ན་སེམས་ཅན་དམྱལ་བ་ཆེན་པོ་གནས་སོ། །​གཞན་བདུན་ནི་དེའི་སྟེང་ན་རིམ་པ་བཞིན་དུ་གནས་སོ། །​དེ་དག་གི་ཚེའི་ཚད་ཀྱི་རིམ་པ་ནི་མི་རྣམས་ཀྱི་ལོའི་རིམ་པ་རྣམས་ལ། འདོད་པའི་ཁམས་ཀྱི་ལྷ་རྣམས་དང་། ཡང་སོས་ལ་སོགས་པ་དམྱལ་བ་རྣམས་ཀྱི་ཉིན་ཞག་དང་ཟླ་བ་དང་ལོའི་རིམ་པ་རྣམས་བསྒྲེས་ནས་ཤེས་པར་བྱ་སྟེ། འདི་ལྟར་མི་རྣམས་ཀྱི་ཚེ་ལོ་ལྔ་བཅུ་ལ་སོགས་པ་ལས་བསྒྱུར་ནས་ཤེས་པར་བྱའོ་ཞེས་བཤད་པས་སོ། །​གྲང་བའི་སེམས་ཅན་དམྱལ་བ་ཡང་ནི་ཏི་སེའི་འོག་ན་སྔ་མ་དེ་དག་གི་ཐད་ཀ་ན་གནས་པ་སྟེ། དེ་དག་གི་ཚེའི་ཚད་ཀྱང་ཡུལ་དབུས་ཀྱི་བྲེས་བཅལ་བའི་ཏིལ་ཁལ་བརྒྱད་ཅུས་བྱུར་བུར་བཀང་བའི་ནང་ནས། སྐྱེས་བུ་ཞིག་གིས་ལོ་བརྒྱ་བརྒྱ་ན་ཏིལ་རེ་རེ་ཕྱུང་བས་ཟད་པར་གྱུར་པ་ན་སེམས་ཅན་དམྱལ་བ་ཆུ་བུར་ཅན་གྱི་ཚེ་ཟད་པ་ཡིན་ཏེ། འོག་མ་རྣམས་ཀྱི་ཚེ་ནི་ཉི་ཤུར་བསྒྱུར་རོ། །​འདི་དག་གི་དོན་ཡང་ཅུང་ཟད་ཙམ་ཞིག་མདོ་ལས་བཤད་པ་བྲི་བར་བྱའོ། །​དེ་ལྟར་དེ་དག་དམྱལ་བ་ནི། །​བཅུ་དྲུག་ཅེས་བྱ་རྒལ་བར་དཀའ། །​དྲག་པོའི་ལས་ཀྱིས་[[3]](#footnote-22)ཀུན་དུ་གང་། །​རེ་རེ་ལ་ཡང་ལྷག་བཅུ་དྲུག །​རྩིག་པ་བཞི་དང་ངོས་བཞི་སྟེ། །​རྣམ་ཕྱེ་རིས་སུ་ཆད་པ་ཡིན། །​ལྕགས་ཀྱི་ར་བས་ཀུན་ནས་བསྐོར། །​ལྕགས་དག་གིས་ནི་གང་བ་ཡིན། །​དཔག་ཚད་བརྒྱ་ཕྲག་དུ་མར་ནི། །​མེ་ལྕེ་དག་གིས་[[4]](#footnote-23)ཁྱབ་པར་གནས། །​ཞེས་བཅོམ་ལྡན་འདས་ཀྱིས་གསུངས་སོ། །​མཛོད་ལས་ཀྱང་། དེ་དག་གི་[[5]](#footnote-24)ནི་ངོས་བཞི་ན། །​མེ་མར་མུར་དང་རོ་མྱགས་དང་། །​སྤུ་གྲི་ལམ་སོགས་ཆུ་བོ་ཡིན། །​ཞེས་བཤད་དོ། །​སྔོན་གྱི་མཁས་པ་ཆེན་པོ་ཁ་ཅིག་ན་རེ་ཚ་བ་ལ་སོགས་པ་བདུན་པོ་དེ་དག་ནི་མནར་མེད་པའི་སེམས་ཅན་དམྱལ་བའི་གཡས་ངོས་དང་གཡོན་ངོས་ན་གནས་སོ་ཞེས་ཟེར་རོ། །​ཉི་ཚེ་བ་དང་ཉེ་འཁོར་བའི་སེམས་ཅན་དམྱལ་བ་དག་ལ་ནི་གནས་ཀྱི་ངེས་པ་མེད་དེ། ཆུ་བོ་དང་རི་དང་མྱ་ངམ་[[6]](#footnote-25)ལ་སོགས་པའི་ཐང་དང་སྟེང་ན་གནས་སོ། །​གཏམ་རྒྱས་པར་ནི་དྲན་པ་ཉེ་བར་གཞག་པ་དང་། འཇིག་རྟེན་གཞག་པ་དང་། འཇིག་རྟེན་གདགས་པ་ལ་སོགས་པར་བལྟའོ། །​ཡི་དགས་ཀྱི་རྩ་བའི་གནས་ནི་རྒྱལ་པོའི་ཁབ་ཀྱི་གྲོང་ཁྱེར་ཆེན་པོའི་འོག་དཔག་ཚད་ལྔ་བརྒྱ་ན་ཡོད་དེ། དེ་ན་ཡི་དགས་ཀྱི་རྒྱལ་པོ་གཤིན་རྗེ་གནས་སོ། །​གཞན་ནི་དེ་ལས་འཕྲོས་པ་ཡིན་ནོ། །​གཏམ་རྒྱས་པར་ནི་ཡི་དགས་ཀྱི་རྟོགས་པ་བརྗོད་པར་བལྟ་བར་བྱའོ། །​བྱོལ་སོང་གི་རྩ་བའི་གནས་ནི་རྒྱ་མཚོ་ཆེན་པོ་ཡིན་ནོ། །​ཐང་དང་། ཆུ་དང་། རི་དང་། དུར་ཁྲོད་ལ་སོགས་པ་ན་ནི་དེ་ལས་འཕྲོས་པ་ཡིན་ཏེ། རྒྱས་པར་ནི་དེ་དང་དེ་དག་ཏུ་བལྟ་བར་བྱའོ། །​གནས་གསུམ་པོ་ན་བདེ་བ་མེད། །​སྡུག་བསྔལ་རྒྱུ་དང་བཅས་པའི་གཏམ། །​མདོ་དང་བསྟན་བཅོས་དག་ན་གསལ། །​བློ་དང་ལྡན་པས་བལྟ་བར་གྱིས། །​དམྱལ་བ་དང་། ཡི་དགས་དང་། བྱོལ་སོང་གི་སྡུག་བསྔལ་རྒྱུ་དང་བཅས་པ་མདོ་དང་བསྟན་བཅོས་དག་ན་གསལ་ལོ། །​མིའི་སྡུག་བསྔལ་བརྒྱ་རྩ་བཅུ་དག་ནི་འཕགས་པ་ཐོགས་མེད་ཀྱིས་མཛད་པའི་ཡོ་ག་ཙཱརྱར་[[7]](#footnote-26)བལྟ་བར་བྱའོ། །​ལྷ་དག་ལ་ནི་སྡུག་བསྔལ་གཞན་ནི་མེད་ཀྱི་འོན་ཀྱང་འཆི་ལྟས་ལྔ་དང་ཉེ་བའི་འཆི་ལྟས་ལྔ་འབྱུང་སྟེ། འདི་ལྟར་གོས་དྲི་མ་འཆགས་པ་དང་། མེ་ཏོག་གི་ཕྲེང་བ་རྙིངས་པ་[[8]](#footnote-27)དང་། མཆན་ཁུང་ནས་རྔུལ་འབྱུང་བ་དང་། ལུས་ལ་དྲི་མ་འབྱུང་བ་དང་རང་གི་སྟན་ལ་མི་དགའ་བར་འགྱུར་རོ། །​ཉེ་བའི་ལྟས་ལྔ་ནི་གོས་དང་རྒྱན་དག་ལས་ཡིད་དུ་མི་འོང་བའི་སྒྲ་འབྱུང་བ་དང་། ལུས་ཀྱི་འོད་ཆུང་བར་འགྱུར་བ་དང་། ཁྲུས་བྱས་པའི་ཆུའི་ཐིགས་པ་ལུས་ལ་འཆགས་པར་འགྱུར་བ་དང་། གཡོ་བའི་བདག་ཉིད་ཅན་ཡང་བློ་ཡུལ་གཅིག་ལ་འཆགས་པར་འགྱུར་བ་དང་། མིག་འབྱེད་པ་དང་འཛུམས་པ་[[9]](#footnote-28)སྲིད་པར་འགྱུར་བ་དག་སྟེ། ཉེ་བ་ལྔ་ནི་མ་ངེས་པའོ། །​སྡུག་བསྔལ་དེ་དག་ཅི་ལས་བྱུང་ཞེ་ན། ལས་ནི་ལྕི་དང་ཡང་བ་དག །​[[10]](#footnote-29)ཡུལ་དང་བསམ་པའི་དབྱེ་བ་ཡིས། །​ཉན་ཐོས་ཐེག་པ་ཆེན་པོའི་ལུགས། །​རྣམ་པ་གཉིས་སུ་ཤེས་པར་བྱ། །​ལྕི་བ་ནི་གཉིས་ཏེ། ཡུལ་གྱིས་ལྕི་བ་དང་། བསམ་པས་ལྕི་བའོ། །​ཡང་བ་ཡང་དེ་དང་འདྲའོ། །​དེ་ཡང་ཉན་ཐོས་དང་ཐེག་པ་ཆེན་པོའི་ལུགས་ཀྱིས་[[11]](#footnote-30)ལྕི་བ་དང་ཡང་བ་སོ་སོར་ཐ་དད་པར་ཤེས་པར་བྱའོ། །​དེ་ལ་ཉན་ཐོས་ཀྱི་ཡུལ་གྱིས་ལྕི་བ་ནི་འདི་ལྟར་མཚམས་མེད་པ་ལྔ་ལས་ཕ་བསད་པ་མ་གཏོགས་པ་བཞིའོ། །​དེ་ལས་ཀྱང་དགེ་འདུན་གྱི་འཁོར་ལོའི་དབྱེན་ལྕི་བའོ། །​གཞན་ཡང་བྱམས་པའི་ཏིང་ངེ་འཛིན་ལ་སྙོམས་པར་ཞུགས་པ་དང་། རྡོ་རྗེ་ལྟ་བུའི་ཏིང་ངེ་འཛིན་དང་། སྲིད་པའི་རྩེ་མོའི་ཏིང་ངེ་འཛིན་ལས་ལངས་པའི་རྣལ་འབྱོར་པ་དང་། མཁན་པོ་དང་། སློབ་དཔོན་དང་། དགེ་སློང་དང་། དགེ་སློང་མ་དང་། ཕ་དང་མ་དང་། སྲིད་པ་ཐ་མའི་[[12]](#footnote-31)བྱང་ཆུབ་སེམས་དཔའ་དང་། ནད་པ་དང་། ཆོས་སྨྲ་བ་[[13]](#footnote-32)དང་། ངེས་པའི་ས་ལ་གནས་པའི་བྱང་ཆུབ་སེམས་དཔའ་དང་། རྒྱུན་དུ་ཞུགས་པ་དང་། ལན་ཅིག་ཕྱིར་འོང་བ་དང་། ཕྱིར་མི་འོང་བ་དང་། དགྲ་བཅོམ་པ་དག་གསོད་པ་དང་། དེ་དག་[[14]](#footnote-33)ལ་རྡེག་པ་དང་། ལྕགས་སྒྲོག་[[15]](#footnote-34)ལ་སོགས་པས་སྡོམ་པ་དང་། དེ་དག་གི་ཡོ་བྱད་རྐུ་བ་དང་། མཆོད་རྟེན་གྱི་དང་། དགེ་འདུན་གྱི་དང་། ཆོས་ཀྱི་དང་། སངས་རྒྱས་ཀྱི་ཡོ་བྱད་རྐུ་བ་དང་། གང་ཟག་སྔ་མ་དེ་དག་དང་། དཀོན་མཆོག་གསུམ་ལ་བརྫུན་སྨྲ་[[16]](#footnote-35)བ་དང་། ཚིག་རྩུབ་པོ་དང་། དེ་དག་ཕན་ཚུན་འབྱེད་པ་དང་། ཚིགས་སུ་བཅད་པ་མ་ཡིན་པ་སྨྲ་བ་ནི་ཡུལ་གྱིས་ལྕི་བའོ། །​བསམ་པས་ལྕི་བ་ནི་ལོག་པར་ལྟ་བ་ཆེན་པོ་[[17]](#footnote-36)སྐྱེས་པ་དང་ཡིད་ཀྱིས་[[18]](#footnote-37)ཉེས་པ་ཆེན་པོའོ། །​ཡུལ་གྱིས་ཡང་བ་ནི་བྱོལ་སོང་དང་། དུར་ཁྲོད་ཀྱི་ཤ་ཟ་གསོད་པ་ལ་སོགས་པའོ། །​བསམ་པས་ཡང་བ་ནི་དེ་ལས་གཞན་པ་རྣམས་སོ། །​དེ་ལ་ཐེག་པ་ཆེན་པོའི་ཡུལ་གྱིས་ལྕི་བ་ནི་འདི་ལྟར་བླ་མ་རྣམས་དང་། སེམས་དང་པོ་བསྐྱེད་པ་ལ་སོགས་པའི་བྱང་ཆུབ་སེམས་དཔའ་དང་། ཕ་དང་མ་དང་དེ་ཁོ་ན་ཉིད་ཀྱི་རྣལ་འབྱོར་པ་དང་། རང་གི་ལྷ་དང་། དཀོན་མཆོག་གསུམ་ལ་སོགས་པ་ལ་སྔ་མའི་ཚུལ་རྣམས་བཞིན་དུ་བྱེད་པའོ། །​དོན་འདི་ཉིད་ལ་དགོངས་ནས། བཅོམ་ལྡན་འདས་ཀྱིས་རྡོ་རྗེ་གཙུག་ཏོར་[[19]](#footnote-38)ཞེས་བྱ་བ་རྣལ་འབྱོར་ཆེན་པོའི་རྒྱུད་ལས་འདི་སྐད་དུ། གསང་བ་པའི་བདག་པོ་ཉེས་པར་སྤྱོད་པ་དེ་དག་ནི་ལྕི་བར་གྱུར་པ་དང་། ཐ་མལ་པར་གྱུར་པའོ། །​དེ་ལ་ཕ་མར་གྱུར་པ་ལ་སོགས་པ་གསོད་པ་དང་། རྡེག་པ་ནི་ལུས་ཀྱི་[[20]](#footnote-39)ཉེས་པར་སྤྱོད་པ་ལྕི་བའོ། །​སྲོག་གཅོད་པ་ལ་སོགས་པ་གཞན་གསུམ་ནི་ལུས་ཀྱི་ཉེས་པར་སྤྱོད་པ་ཐ་མལ་པའོ། །​དམ་པའི་ཆོས་སྤོང་བ་དང་། ལྷ་རྣམས་ལ་ཚིག་རྩུབ་པོ་སྨྲ་བ་དང་། ཕ་མ་དང་། བླ་མར་གྱུར་པ་ལ་སོགས་པ་ལ་ཚིག་ངན་པ་སྨྲ་བ་ནི་ངག་གི་ཉེས་པར་སྤྱོད་པ་ལྕི་བའོ། །​སྐྱེས་བུ་འགའ་ཞིག་དད་པས་དགེ་བ་ཉམས་སུ་ལེན་ཅིང་རྩོམ་པའི་གཏམ་གྱི་སྐབས་[[21]](#footnote-40)སུ་འཇིག་རྟེན་ཕ་རོལ་མེད་དོ་ཞེས་བྱ་བའི་ཚིག་འཇིག་རྟེན་ལས་འདས་པའི་བརྫུན་དུ་[[22]](#footnote-41)སྨྲ་བ་ནི་ངག་གི་ཉེས་པར་སྤྱོད་པ་ལྕི་བའོ། །​དགེ་བའི་བར་ཆད་བྱེད་པའི་ཚིག་འཁྱལ་པ་སྨྲ་བ་དང་། ལྐོག་འཕྱས་[[23]](#footnote-42)བྱེད་པ་དང་། མི་དགེ་བའི་ལས་ཀྱི་གཏམ་རྣམས་ནི་ངག་གི་ཉེས་པར་སྤྱོད་པ་ཐ་མལ་པའོ། །​ཡིད་ཀྱི་ཉེས་པར་སྤྱོད་པ་ནི་གསུམ་སྟེ། དེ་ཉིད་ལས་སེམས་ཀྱི་ཉེས་པ་དང་། སེམས་ལས་བྱུང་བའི་ཉེས་པ་དང་། མ་རིག་པའི་ཉེས་པའོ། །​དེ་དག་ཀྱང་དགེ་བ་བཅུའི་ལས་ཀྱི་ལམ་དེ་ཉིད་ལ་མ་ཆགས་པ་ཉིད་ནི་སེམས་ཀྱི་ཉེས་པར་སྤྱོད་པའོ། །​དྲེགས་པ་དང་། ང་རྒྱལ་དང་། ཁྲོ་བ་དང་། སེམས་ཅན་རྣམ་པར་འཇིག་པ་དང་། འདོད་ཆགས་ཀྱི་སེམས་ཀྱིས་[[24]](#footnote-43)གཞན་གྱི་བུད་མེད་ལ་ཆགས་པ་དང་། གཞན་གྱི་སྲོག་འཕྲོག་པ་[[25]](#footnote-44)དང་། བླ་མར་གྱུར་པ་ལ་སེམས་གྱ་གྱུ་ཞིང་རབ་ཏུ་སྡང་བ་ནི་སེམས་ལས་བྱུང་བའི་ཉེས་པའོ། །​དགེ་བ་བཅུའི་ལས་ཀྱི་ལམ་རྣམས་དང་། ཕ་རོལ་ཏུ་ཕྱིན་པ་དྲུག་འདོར་ཞིང་བརྗེད་ངས་པ་དང་། སོམ་ཉིར་གྱུར་པ་དང་། ཡིད་ཤིན་ཏུ་རྨོངས་པར་གྱུར་པ་ནི་མ་རིག་པའི་ཉེས་པ་[[26]](#footnote-45)སྤྱོད་པའོ་ཞེས་གསུངས་སོ། །​དེ་ལ་བསམ་པས་ལྕི་བ་ནི། ཐེག་པ་ཆེན་པོ་པ་སེམས་[[27]](#footnote-46)སྙིང་རྗེའི་དབང་དུ་གྱུར་པ། སེམས་ཅན་ཐམས་ཅད་མི་གཏོང་བར་རྗེས་སུ་འཛིན་པས་[[28]](#footnote-47)ལྕི་བ་ནི། འདི་ལྟར་ཞེ་སྡང་ཁོ་ན་ཡིན་ཏེ། སློབ་དཔོན་ཞི་བ་ལྷའི་ཞལ་ནས། བསྐལ་པ་སྟོང་དུ་བསགས་པ་ཡི།[[29]](#footnote-48) །​སྦྱིན་དང་བདེ་གཤེགས་མཆོད་ལ་སོགས། །​ལེགས་སྤྱད་གང་ཡིན་དེ་ཀུན་ཡང་། །​ཁོང་ཁྲོ་གཅིག་གིས་འཇོམས་པར་བྱེད། །​ཅེས་གསུངས་སོ། །​འདི་ཁོ་ན་ཉིད་ལྕི་བ་ཡིན་པའི་ཁུངས་མང་དུ་ཡོད་མོད་ཀྱི་རེ་ཞིག་གཞག་གོ། །​ཡང་བའི་ལས་ཀྱང་ཚུལ་འདི་ལས་ཤེས་པར་བྱའོ། །​ཐེག་པ་གཉིས་པོ་འདི་དག་ཏུ། །​ལྕི་དང་ཡང་བའི་ལས་རྣམས་བཤད། །​འདོད་ཆགས་ཞེ་སྡང་གཏི་མུག་གིས། །​རྣམ་པ་གསུམ་དུ་འགྱུར་བའོ། །​དེ་ལ་སྲོག་གཅོད་པ་འདོད་ཆགས་ལས་སྐྱེས་པ་ནི་འདི་ལྟར་ལུས་ཀྱི་ཡན་ལག་གི་ཕྱིར་རམ། ནོར་གྱི་ཕྱིར་རམ། རྩེད་[[30]](#footnote-49)མོའི་ཕྱིར་རམ། བདག་དང་མཛའ་བོ་ཡོངས་སུ་བསྐྱབ་པའི་ཕྱིར་སྲོག་གཅོད་པའོ། །​ཞེ་སྡང་ལས་བྱུང་བ་ནི་རྩོད་པ་དང་ཁོན་[[31]](#footnote-50)གྱིས་བྱས་པའོ། །​གཏི་མུག་ལས་བྱུང་བ་ནི་མཆོད་སྦྱིན་བྱེད་པ་དང་། རྒྱལ་པོའི་[[32]](#footnote-51)ཆོས་འདོན་པ་ཚད་མར་བྱས་ནས་ཆོས་ཀྱི་བློས་གསོད་པ་དང་། མི་མི་བགྲུངས་པ་[[33]](#footnote-52)དག་ལ་ཆད་པས་བཅད་[[34]](#footnote-53)ན་རྒྱལ་པོའི་བསོད་ནམས་ཀྱི་སྣོད་དུ་འོང་ཞེས་ཟེར་ནས་གསོད་པ་ལྟ་བུ་དང་། སེན་དྷ་པ་དག་འདི་སྐད་དུ། ཕ་དང་མ་རྒས་སམ་ནད་ཚབས་པོ་ཆེས་ཐེབས་ན་གསད་[[35]](#footnote-54)དོ། །​སྦྲུལ་དང་སྡིག་པ་དང་སྦྲང་བུ་ཏྲེ་མ་བུ་ཀ་ལ་སོགས་པ་ནི་མི་རྣམས་ལ་གནོད་པ་བྱེད་པས་གསད་དོ། །​རི་དགས་དང་། ཕྱུགས་དང་། བྱ་དང་། མ་ཧེ་ལ་སོགས་པ་ནི་ལོངས་སྤྱོད་པའི་ཕྱིར་གསད་དོ་ཞེས་ཟེར་བ་ལྟ་བུའོ། །​མ་བྱིན་པར་ལེན་པ་ཆགས་པ་ལས་བྱུང་བ་ནི། གང་ཞིག་གང་དོན་དུ་གཉེར་བ་དེས་འཕྲོག་པའམ། གཞན་གྱི་རྙེད་པའམ། བཀུར་སྟིའམ།[[36]](#footnote-55) གྲགས་པའི་ཕྱིར་རམ། བདག་དང་མཛའ་བོ་ཡོངས་སུ་བསྐྱབ་པའི་ཕྱིར་འཕྲོག་པའོ། །​ཞེ་སྡང་ལས་སྐྱེས་པ་ནི་སྔར་བཞིན་ནོ། །​གཏི་མུག་ལས་བྱུང་བ་ནི་རྒྱལ་པོའི་ཆོས་འདོན་པ་ཚད་མར་བྱས་ནས་མི་བགྲུངས་པ་[[37]](#footnote-56)དག་ཆད་པས་བཅད་[[38]](#footnote-57)ནས་འཕྲོག་པ་ལྟ་བུ་དང་། བྲམ་ཟེ་དག་ན་རེ་འདི་ཐམས་ཅད་ཚངས་པས་བྲམ་ཟེ་རྣམས་ལ་བྱིན་པ་ཡིན་པ་ལས། ད་ལྟར་བྲམ་ཟེ་རྣམས་ཉམས་པས་རིགས་གཞན་སྤྱོད་དུ་ཟད་མོད། དེ་བས་བྲམ་ཟེ་འཕྲོག་པ་ན། རྐུ་བ་མ་ཡིན་གྱི་བྲམ་ཟེ་བདག་ཉིད་ཀྱི་[[39]](#footnote-58)ལེན་པར་བྱེད་པར་ཟད་པས་བདག་ཉིད་ཀྱི་[[40]](#footnote-59)ཟ་བ་དང་། བདག་ཉིད་ཀྱི་[[41]](#footnote-60)འཐུངས་པ་དང་། བདག་ཉིད་ཀྱི་[[42]](#footnote-61)གྱོན་པ་དང་། བདག་ཉིད་ཀྱི་[[43]](#footnote-62)སྦྱིན་པ་ཡིན་ནོ་ཞེས་ཟེར་བ་ལྟ་བུའོ། །​དེ་ལ་འདོད་པས་ལོག་པར་གཡེམ་པ་འདོད་ཆགས་ལས་བྱུང་བ་ནི་གཞན་གྱི་ཆུང་མ་ལ་ཆགས་པའམ། རྙེད་པའམ། བཀུར་སྟིའི་ཕྱིར་རམ། བདག་གམ་མཛའ་བོ་ཡོངས་སུ་བསྐྱབ་པའི་ཕྱིར་མི་ཚངས་པར་སྤྱོད་པའོ། །​ཞེ་སྡང་ལས་བྱུང་བ་ནི་སྔ་མ་བཞིན་ནོ། །​གཏི་མུག་ལས་བྱུང་བ་ནི་པར་སིག་པ་[[44]](#footnote-63)དག་ན་རེ་མ་ལ་སོགས་པ་ལ་ཉལ་བ་དང་། བ་ལང་ཕྲེང་གི་མཆོད་སྦྱིན་ལ་ཆོ་ག་ཅན་གྱི་ཆུ་འཐུང་ངོ། །​རྩྭ་གཅོད་དོ། །​མའི་གན་དུ་ཉལ་པོ་ལ་འགྲོ་བའོ། །​སྲིང་མོའི་གན་དུ་དང་། རུས་གཅིག་པའི་གན་དུ་འགྲོ་བར་བྱའོ་ཞེས་བྱ་བ་དང་། བ་ལང་ལ་སོགས་པ་ལ་ཡང་སྤྱད་པར་བྱའོ་ཞེས་ཟེར་བ་ལྟ་བུའོ། །​དེ་ལྟ་བས་ན་འདི་ལྟ་བུ་བྱུང་བ་ན་ནི། རྒྱལ་པོ་བཞད་གད་ལྟ་བུ་བྱེད་པ་དང་། །​བག་མ་ལེན་པའི་ཚེ་དང་གསོད་པ་དང་། །​ནོར་ཀུན་འཕྲོག་ཚེ་བརྫུན་སྨྲས་[[45]](#footnote-64)གནོད་མེད་དེ། །​བརྫུན་[[46]](#footnote-65)ལྔ་ལྟུང་བར་བྱེད་པ་མིན་ཞེས་བཤད། །​ཅེས་ཟེར་བ་དང་། གང་ཡང་ལོག་པར་ལྟ་བའི་བརྫུན་[[47]](#footnote-66)དུ་སྨྲ་བའོ། །​མི་དགེ་བ་ལྷག་མ་དག་ཀྱང་སྔ་མ་བཞིན་ནོ། །​ཡིད་ཀྱི་གསུམ་ནི་འདོད་ཆགས་ལ་སོགས་པ་གསུམ་གྱི་མཇུག་[[48]](#footnote-67)ཏུ་སྐྱེས་པའོ། །​སྲོག་གཅོད་པ་ནི་བསམས་བཞིན་དུ། །​མ་ནོར་བར་ནི་གཞན་གསད་ནའོ། །​མ་བྱིན་ལེན་པ་གཞན་གྱི་ནོར། །​མཐུ་དང་འཇབ་བུས་བདག་གིར་བྱེད། །​ལོག་གཡེམ་བགྲོད་མིན་པ་ལ་འགྲོ།[[49]](#footnote-68) །​འདུ་ཤེས་གཞན་བསྒྱུར་བརྫུན་ཚིག་[[50]](#footnote-69)དོན། །​ཉོན་མོངས་སེམས་ཀྱིས་[[51]](#footnote-70)ཕ་རོལ་འབྱེད།[[52]](#footnote-71) །​ཚིག་རྩུབ་པོ་ནི་མི་སྙན་པའོ། །​ངག་འཁྱལ་གླུ་དང་ཟློས་གར་དང་། །​བསྟན་བཅོས་ངན་དང་འདུ་འཛིའི་གཏམ། །​བརྣབ་སེམས་གཞན་གྱི་ནོར་ལ་ཆགས། །​གནོད་སེམས་སེམས་ཅན་ལ་སྡང་བའོ། །​རྒྱུ་འབྲས་མེད་ཟེར་ལོག་ལྟའོ། །​དེ་ལྟར་ཐེག་པ་ཆེན་པོའི་འདི་ལྟར་ཡིན་ཏེ། དེ་ཡང་རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་ལས་བཅོམ་ལྡན་འདས་ཀྱིས་བཀའ་སྩལ་པ། བྱང་ཆུབ་སེམས་དཔའ་ཆེད་དུ་བསམས་ནས་སྲོག་གཅོད་པ་ལས་སླར་ལྡོག་པར་བྱའོ། །​དབྱུང་བ་སྤང་ཞིང་ཁོན་དུ་འཛིན་པ་ཡང་སྤང་བར་བྱའོ། །​དེས་བདག་ཉིད་ལ་ཇི་ལྟ་བ་དེ་བཞིན་དུ་གཞན་གྱི་སྲོག་ཀྱང་ཡོངས་སུ་བསྲུང་བར་བྱའོ། །​མ་བྱིན་པར་ལེན་པ་ལས་སླར་ལྡོག་པར་བྱ་སྟེ། དེས་གཞན་གྱིས་ཡོངས་སུ་བཟུང་བའི་ལོངས་སྤྱོད་ལ་ཆགས་པ་བསྐྱེད་པར་ཡང་མི་བྱ་ན། གཞན་གྱིས་ཡོངས་སུ་བཟུང་བའི་ལོངས་སྤྱོད་ལ་མ་བྱིན་པར་ལེན་པ་ལྟ་ཅི་སྨོས། འདོད་པས་ལོག་པར་གཡེམ་པ་ལས་ལྡོག་པར་བྱ་སྟེ། དེས་གཞན་གྱིས་ཡོངས་སུ་བཟུང་བའི་ཆུང་མ་དང་། རིགས་དང་། མཚན་མ་དང་། ཆོས་ཀྱིས་[[53]](#footnote-72)བསྲུངས་པ་རྣམས་ལ་ཆགས་པ་བསྐྱེད་པར་[[54]](#footnote-73)ཡང་མི་བྱ་ན། ཡན་ལག་མ་ཡིན་པར་[[55]](#footnote-74)སྤྱོད་པ་དང་། དབང་པོ་གཉིས་སྤྲོད་པ་ལྟ་ཅི་སྨོས། བརྫུན་[[56]](#footnote-75)དུ་སྨྲ་བ་ལས་ལྡོག་པར་བྱ་སྟེ། དེས་ཆེད་དུ་བསམས་ནས་གང་གིས་སངས་རྒྱས་ཀྱི་བྱང་ཆུབ་སླུ་བར་འགྱུར་བའི་བརྫུན་གྱི་[[57]](#footnote-76)ཚིག་སྲོག་གི་ཕྱིར་ཡང་སྨྲ་བར་མི་བྱའོ། །​ཚིག་རྩུབ་པོ་ལས་ལྡོག་པར་བྱ་སྟེ་དེས་སེམས་ཅན་རྣམས་ལ་མཉེན་པ་དང་། འཇམ་པ་དང་། ཡིད་ལ་འབབ་པ་དེ་ལྟ་བུའི་ཚིག་སྨྲ་བར་བྱའོ། །​དེ་ཅིའི་ཕྱིར་ཞེ་ན། གསང་པའི་བདག་པོ་བྱང་ཆུབ་སེམས་དཔའ་སེམས་ཅན་ཐམས་ཅད་ཀྱི་[[58]](#footnote-77)དོན་བྱ་བའི་ཐོག་མར་འགྲོ་བ་ནི་ཚིག་སྙན་པ་ཡིན་པའི་ཕྱིར་རོ། །​ཕྲ་མ་ལས་ལྡོག་པར་བྱ་སྟེ། དེ་ཅི་ནས་ཀྱང་དབྱེན་དུ་མི་[[59]](#footnote-78)འགྱུར་བའི་ཚིག་དེ་[[60]](#footnote-79)དང་། གནོད་པར་མི་འགྱུར་བའི་ཚིག་དེ་ལྟར་བསྒྲུབ་པར་བྱའི་བྱང་ཆུབ་སེམས་དཔའ་རྣམས་ནི་སེམས་ཅན་[[61]](#footnote-80)དབྱེ་བ་ལ་ཞུགས་པ་[[62]](#footnote-81)མ་ཡིན་ནོ། །​ཚིག་འཁྱལ་པ་ལས་[[63]](#footnote-82)ལྡོག་པར་བྱ་སྟེ། དེས་ཡུལ་དང་དུས་དང་དོན་དང་ལྡན་པའི་རྗེས་སུ་འཇུག་པས་སེམས་ཅན་ཐམས་ཅད་ལ་ཡིད་དུ་འོང་བ་དང་རན་པར་སྤྱོད་པའི་ཚིག་སྨྲ་བར་བྱའོ། །​དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ནི་ཚིག་བཟང་པོ་དང་ལྡན་པའི་ཕྱིར་རོ། །​བརྣབ་སེམས་ལས་ལྡོག་པར་བྱ་སྟེ། དེས་གཞན་གྱི་ལོངས་སྤྱོད་[[64]](#footnote-83)དང་གཞན་གྱི་[[65]](#footnote-84)ནོར་ལ་ཆགས་པའི་སེམས་ཀྱང་བསྐྱེད་པར་མི་བྱའོ། །​དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ནི་སེམས་མ་ཆགས་པ་ཡིན་ནོ། །​གལ་ཏེ་བྱང་ཆུབ་སེམས་དཔའ་བདག་སེམས་ཆགས་ན་ཐམས་ཅད་མཁྱེན་པ་ཉིད་ཀྱི་སྒོའི་ཕྱོགས་གཅིག་ལས་ཉམས་པར་འགྱུར་རོ། །​གསང་བ་པའི་བདག་པོ་བྱང་ཆུབ་སེམས་དཔའི་[[66]](#footnote-85)རབ་ཏུ་དགའ་བ་བསྐྱེད་པ་དེས་འདི་ལྟར་བསམ་པར་བྱ་སྟེ། གང་དག་[[67]](#footnote-86)གིས་བྱ་དགོས་པ་དེ་དང་དེས་རང་འབྱོར་པར་གྱུར་པ་དེ་ལེགས་སོ་སྙོམ་ནས་སེམས་ཅན་དེ་དག་གི་[[68]](#footnote-87)ལོངས་སྤྱོད་དེ་དག་ཆུད་མི་ཟ་བ་ལ་ཡང་དང་ཡང་དུ་དགའ་བ་བསྐྱེད་པར་བྱའོ། །​གསང་བའི་བདག་པོ་གཞན་ཡང་གནོད་སེམས་ལས་ལྡོག་པར་བྱ་སྟེ། དེས་ཐམས་ཅད་དུ་བཟོད་པ་དང་ལྡན་པ་དང་། བྱམས་པ་དང་། ཁོང་ཁྲོ་བ་མེད་ཅིང་སེམས་སྙོམས་པར་བྱའོ། །​དེས་མཛའ་བོ་ལ་ཇི་ལྟ་བ་བཞིན་དུ་དགྲ་ལ་ཡང་དེ་བཞིན་དུ་བྱའོ། །​དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ནི་ཡིད་ཀྱི་གནས་ངན་ལེན་དང་ལྡན་པ་མ་ཡིན་གྱི་བྱང་ཆུབ་སེམས་དཔའ་ནི་རང་བཞིན་གྱིས་བསམ་པ་ཡོངས་སུ་དག་པ་ཡིན་ནོ། །​གསང་བའི་བདག་པོ་དེ་ལྟ་བས་ན་བྱང་ཆུབ་སེམས་དཔའ་གནོད་སེམས་དང་བྲལ་བར་བྱའོ། །​གསང་བའི་བདག་པོ་གཞན་ཡང་བྱང་ཆུབ་སེམས་དཔའ་ལོག་པར་ལྟ་བ་[[69]](#footnote-88)ལས་ལྡོག་པར་བྱ་སྟེ། དེས་ཡང་དག་པའི་ལྟ་བ་དང་། འཇིག་རྟེན་ཕ་རོལ་ལ་འཇིགས་པར་ལྟ་བ་དང་། གཡོ་མེད་པ་དང་། གྱ་གྱུ་མེད་པ་དང་། དྲང་བ་དང་། སངས་རྒྱས་དང་ཆོས་དང་དགེ་འདུན་དག་ལ་བསམ་པ་ངེས་པར་བྱའོ། །​དེ་ཅིའི་ཕྱིར་ཞེ་ན། གསང་བའི་[[70]](#footnote-89)བདག་པོ་ལོག་པར་ལྟ་བ་ནི་བྱང་ཆུབ་སེམས་དཔའི་ཁ་ན་མ་ཐོ་བ་ཆེན་པོ་སྟེ། དགེ་བའི་རྩ་བ་ཐམས་ཅད་གཅོད་པར་འགྱུར་རོ། །​འདི་ནི་མི་དགེ་བའི་རྩ་བ་ཐམས་ཅད་ཀྱི་ཕྱི་མོའོ། །​གསང་བའི་བདག་པོ་དེ་ལྟ་བས་ན་ཐ་ན་བཞད་གད་ཙམ་དུ་ཡང་ལོག་པར་ལྟ་བ་སྐྱེད་པར་[[71]](#footnote-90)མི་བྱེད་པའོ་ཞེས་གསུངས་སོ། །​ཡུལ་དང་བསམ་པ་ཉོན་མོངས་དང་། །​དུས་དང་གྲངས་དང་ཡན་ལག་སོགས། །​ཆུང་དང་འབྲིང་དང་[[72]](#footnote-91)ཆེན་པོ་སྟེ། །​རྣམ་པ་གསུམ་དུ་ཤེས་པར་བྱ། །​ལས་ཀྱི་ལམ་བཅུ་པོ་དེ་དག་ཀྱང་ཡུལ་ལ་སོགས་པ་དེ་དག་གི་[[73]](#footnote-92)དབང་གིས་ཆུང་ངུ་དང་འབྲིང་པོ་དང་ཆེན་པོར་འགྱུར་རོ། །​དེ་ལ་ཡུལ་གྱིས་འགྱུར་བ་ནི་སྔར་ཇི་སྐད་བརྗོད་པའི་ཚུལ་དེ་ལས་ཤེས་པར་བྱའོ། །​དེ་ལ་བསམ་པས་གསུམ་དུ་འགྱུར་བ་ནི། །​མི་ཤེས་པས་བྱས་པ་ནི་ཆུང་ངུའོ། །​བག་མེད་པས་བྱས་པ་ནི་འབྲིང་པོའོ། །​མ་གུས་པས་བྱས་པ་ནི་ཆེན་པོའོ། །​དེ་ལ་ཉོན་མོངས་པས་གསུམ་དུ་འགྱུར་བ་ནི་འདོད་ཆགས་ལ་སོགས་པའི་ཉོན་མོངས་པ་ཆུང་ངུ་དང་འབྲིང་དང་ཆེན་པོས་སྲོག་གཅོད་པ་ལ་སོགས་པའི་ལས་ཀྱང་དེ་བཞིན་དུ་བྱེད་པའོ། །​དེ་ལ་དུས་ཀྱིས་[[74]](#footnote-93)འགྱུར་བ་ནི་སྦྱོར་བ་དང་། དངོས་གཞི་དང་། མཇུག་རྣམས་ལས་གཅིག་དང་ལྡན་པ་ནི་ཆུང་བའོ། །​གཉིས་དང་ལྡན་པ་ནི་འབྲིང་པོའོ། །​དེ་དག་གསུམ་ག་རྫོགས་པ་ནི་ཆེན་པོའོ། །​དེ་ལ་ལས་ཀྱི་ལམ་བཅུ་པོ་དེ་དག་གྲངས་ཀྱིས་[[75]](#footnote-94)འགྱུར་བ་ནི་ལན་གཅིག་[[76]](#footnote-95)བྱས་པ་འདི་[[77]](#footnote-96)ཆུང་བའོ། །​ལན་གཉིས་བྱས་པ་ནི་འབྲིང་པོའོ། །​ལན་གསུམ་ཕན་ཆད་བྱས་པ་ནི་ཆེན་པོའོ། །​དེ་ལ་ཡན་ལག་གི་འགྱུར་བ་ནི་སྲོག་གཅོད་པ་ལ་སོགས་པ་དེ་དག་གི་ཡན་ལག་ཕལ་ཆེར་མ་ཚང་བ་ནི་ཆུང་བའོ། །​ཕལ་ཆེར་ཚང་བ་ནི་འབྲིང་པོའོ། །​ཐམས་ཅད་རྫོགས་ཤིང་ཚང་བ་ནི་ཆེན་པོའོ། །​སོགས་ཞེས་བྱ་བ་ནི་སྲོག་གཅོད་པ་ལ་སོགས་པ་[[78]](#footnote-97)དེ་དག་ལས་གང་ཡང་རུང་བ་ལན་ཅིག་བྱས་པ་ཙམ་ནི་ཆུང་བའོ། །​དེ་ལ་འགྱོད་པ་མེད་པ་ནི་འབྲིང་པོའོ།[[79]](#footnote-98) །​དེ་ལ་གཉེན་པོ་[[80]](#footnote-99)བསྟེན་པ་ནི་ཆེན་པོའོ། །​བསྡམ་པར་བྱ་བ་ནི་ཆུང་ངུའོ། །​བཤགས་པར་བྱ་བ་ནི་འབྲིང་པོའོ། །​ཕམ་པ་ནི་ཆེན་པོའོ། །​རྩེད་མོ་དང་གཞན་གྱི་གཡམ་[[81]](#footnote-100)ལ་རྒྱུགས་ཀྱིས་བྱས་པ་ནི་ཆུང་ངུའོ། །​རང་ཉིད་ལ་ཉོན་མོངས་པ་དང་ཉེས་པ་མེད་ཀྱང་དཔྱ་ཞིང་གཞན་གྱི་སྡིག་པ་བྱེད་པའི་རྐྱེན་བྱེད་[[82]](#footnote-101)པ་ནི་འབྲིང་པོའོ། །​རང་ཉིད་ལ་ཉེས་པ་ཡོད་ཅིང་གཞན་གྱིས་སྤྱད་པ་ནི་ཆེན་པོའོ། །​གཞན་ཡང་སྡིག་པའི་གྲོགས་པོ་དང་མི་དགེ་བའི་བཤེས་གཉེན་གྱི་དབང་གིས་རང་དབང་མེད་པར་བྱས་པ་ནི་ཆུང་ངུའོ།[[83]](#footnote-102) །​གྲགས་པ་སྙན་པའི་ཕྱིར་བྱས་པ་ནི་འབྲིང་པོའོ། །​རྣམ་པར་སྨིན་པ་ལ་མི་འཇིགས་པ་ནི་ཆེན་པོའོ། །​གཞན་ཡང་ལས་ཀྱི་ལམ་བཅུ་པོ་འདི་དག་གི་དོན་རྒྱས་པ་ནི་འཕགས་པ་དྲན་པ་ཉེ་བར་གཞག་པ་ལ་སོགས་པའི་མདོ་སྡེ་དང་། སློབ་དཔོན་བྲམ་ཟེ་ཆོས་ལྡན་རབ་འབྱོར་དབྱངས་ཀྱིས་མཛད་པ་དང་། འཕགས་པ་[[84]](#footnote-103)ཐོགས་མེད་ཀྱིས་མཛད་པའི་རྣམ་པར་གཏན་ལ་དབབ་པ་བསྡུ་བ་ལ་སོགས་པའི་ཡོ་ག་ཙཱརྱའི་[[85]](#footnote-104)ས་ཆེན་པོར་བལྟའོ། །​གཞན་ཡང་། བསམས་[[86]](#footnote-105)བཞིན་པ་དང་རྫོགས་པ་དང་། །​མི་འགྱོད་གཉེན་པོ་མེད་པ་དང་། །​འཁོར་དང་རྣམ་པར་སྨིན་པ་ལས། །​བསགས་པའི་ལས་ཞེས་བྱ་བ་ཡིན། །​ཡང་འཁོར་བའི་ལས་ནི་ལྕི་གང་དང་། །​ཉེ་བ་གང་དང་གོམས་པ་གང་། །​སྔོན་བྱས་དེ་དག་གང་ཡིན་ལས།[[87]](#footnote-106) །​སྔ་མ་སྔ་མ་རྣམ་སྨིན་འགྱུར། །​ཡང་། ཤིན་ཏུ་ཡིད་ལ་གཅགས་པ་དང་། །​ལས་དེ་གསར་དུ་བྱས་པ་དང་། །​ཡང་དང་ཡང་དུ་བྱས་པས་གོམས། །​དེ་ལས་གང་རུང་སྔར་མྱོང་འགྱུར། །​མཐོང་བའི་ཆོས་ལས་མྱོང་འགྱུར་དང་། །​སྐྱེས་ནས་མྱོང་བར་འགྱུར་བ་དང་། །​ལན་གྲངས་གཞན་དུ་མྱོང་འགྱུར་དང་། །​མྱོང་པར་འགྱུར་བར་མ་ངེས་པའོ། །​ལས་ནི་དཀར་དང་གནག་པ་དང་། །​འདྲེས་མའི་ལས་དང་རྣམ་པ་གསུམ། །​མདོ་དང་བསྟན་བཅོས་དག་ན་གསལ། །​དེ་བས་ན། ལས་རྣམས་བསྐལ་པ་བརྒྱར་ཡང་ནི། །​ཆུད་མི་ཟ་བ་ངེས་བསགས་ནས། །​སྨིན་ནས་ལུས་ཅན་རྣམས་ལ་ནི། །​འབྲས་བུ་ཉིད་དུ་སྟོན་པར་བྱེད། །​ཅེས་བྱ་སྟེ་དེ་ལྟ་བུ་ལ་ཡང་ངེས་པར་ཡིད་ཆེས་པར་བྱའོ། །​འགྲོ་བ་རྒྱུད་ལྔའི་སེམས་ཅན་ཐམས་ཅད་དག །​འཛམ་གླིང་འདིར་སྐྱེས་དགེ་བ་བཅུ་སྤྱད་དེ། །​མཐར་གྱིས་[[88]](#footnote-107)བླ་མ་བཟང་པོ་བསྟེན་[[89]](#footnote-108)བྱས་ནས། །​ཟག་པ་མེད་པའི་ཚུལ་ཁྲིམས་ཐོབ་གྱུར་ཅིག །​ལས་རྣམ་པར་འབྱེད་པ་ཞེས་བྱ་བ། སློབ་དཔོན་མཁས་པ་ཆེན་པོ་དཔལ་མར་མེ་མཛད་ཡེ་ཤེས་ཀྱིས་[[90]](#footnote-109)མཛད་པ་རྫོགས་སོ།། །​།རྒྱ་གར་གྱི་མཁན་པོ་དེ་ཉིད་དང་། ཞུ་ཆེན་གྱི་ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. བི་ཏ་ སྣར་ཐང་། པེ་ཅིན། [↑](#footnote-ref-20)
2. ཕུལ་ སྣར་ཐང་། པེ་ཅིན། [↑](#footnote-ref-21)
3. ལས་ཀྱི་ སྣར་ཐང་། པེ་ཅིན། [↑](#footnote-ref-22)
4. དག་གི་ སྣར་ཐང་། པེ་ཅིན། [↑](#footnote-ref-23)
5. དེ་དག་གིས་ སྣར་ཐང་། པེ་ཅིན། [↑](#footnote-ref-24)
6. མྱ་ངམ་པ་ སྣར་ཐང་། པེ་ཅིན། [↑](#footnote-ref-25)
7. ཙརྱ་ སྣར་ཐང་། པེ་ཅིན། [↑](#footnote-ref-26)
8. བརྙིངས་པ་ སྣར་ཐང་། པེ་ཅིན། [↑](#footnote-ref-27)
9. འཛུམ་པ་ སྣར་ཐང་། པེ་ཅིན། [↑](#footnote-ref-28)
10. དགའ། །​ སྣར་ཐང་། [↑](#footnote-ref-29)
11. ལུགས་ཀྱི་ སྣར་ཐང་། པེ་ཅིན། [↑](#footnote-ref-30)
12. ཐ་མ་པའི་ སྣར་ཐང་། པེ་ཅིན། [↑](#footnote-ref-31)
13. སྨྲ་ སྣར་ཐང་། པེ་ཅིན། [↑](#footnote-ref-32)
14. དེ་ སྣར་ཐང་། པེ་ཅིན། [↑](#footnote-ref-33)
15. སྒྲོགས་ སྣར་ཐང་། པེ་ཅིན། [↑](#footnote-ref-34)
16. རྫུན་སྨྲ་ སྣར་ཐང་། པེ་ཅིན། [↑](#footnote-ref-35)
17. ཆེན་པོ་དང་ སྣར་ཐང་། པེ་ཅིན། [↑](#footnote-ref-36)
18. ཡིད་ཀྱི་ སྣར་ཐང་། པེ་ཅིན། [↑](#footnote-ref-37)
19. གཏོར་ སྣར་ཐང་། པེ་ཅིན། [↑](#footnote-ref-38)
20. ལུས་ཀྱིས་ སྣར་ཐང་། པེ་ཅིན། [↑](#footnote-ref-39)
21. གྱིས་སླབས་ སྣར་ཐང་། གྱིས་སྐབས་ པེ་ཅིན། [↑](#footnote-ref-40)
22. འདས་པའི་རྫུན་ སྣར་ཐང་། པེ་ཅིན། [↑](#footnote-ref-41)
23. འཕྱས་པ་ སྣར་ཐང་། པེ་ཅིན། [↑](#footnote-ref-42)
24. སེམས་ཀྱི་ སྣར་ཐང་། པེ་ཅིན། [↑](#footnote-ref-43)
25. སྲོག་འཁྲོགས་ སྣར་ཐང་། [↑](#footnote-ref-44)
26. ཉེས་པར་ སྣར་ཐང་། [↑](#footnote-ref-45)
27. སེམས་ཅན་ སྣར་ཐང་། པེ་ཅིན། [↑](#footnote-ref-46)
28. འཛིན་པའི་ སྣར་ཐང་། པེ་ཅིན། [↑](#footnote-ref-47)
29. བསགས་པ་ཡིས། སྣར་ཐང་། པེ་ཅིན། [↑](#footnote-ref-48)
30. །རྩེ་ སྣར་ཐང་། [↑](#footnote-ref-49)
31. འཁོན་ སྣར་ཐང་། པེ་ཅིན། [↑](#footnote-ref-50)
32. རྒྱལ་པོ་ཆེན་པོའི་ སྣར་ཐང་། པེ་ཅིན། [↑](#footnote-ref-51)
33. འགྲུངས་པ་ སྣར་ཐང་། པེ་ཅིན། [↑](#footnote-ref-52)
34. གཅད་ སྣར་ཐང་། པེ་ཅིན། [↑](#footnote-ref-53)
35. གསོད་ སྣར་ཐང་། [↑](#footnote-ref-54)
36. བསྟིའམ། སྣར་ཐང་། པེ་ཅིན། [↑](#footnote-ref-55)
37. འགྲུངས་པ་ སྣར་ཐང་། པེ་ཅིན། [↑](#footnote-ref-56)
38. གཅད་ སྣར་ཐང་། པེ་ཅིན། [↑](#footnote-ref-57)
39. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-58)
40. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-59)
41. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-60)
42. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-61)
43. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-62)
44. སིགས་པ་ སྣར་ཐང་། པེ་ཅིན། [↑](#footnote-ref-63)
45. རྫུན་སྨྲས་ སྣར་ཐང་། པེ་ཅིན། [↑](#footnote-ref-64)
46. རྫུན་ སྣར་ཐང་། པེ་ཅིན། [↑](#footnote-ref-65)
47. རྫུན་ སྣར་ཐང་། པེ་ཅིན། [↑](#footnote-ref-66)
48. འཇུག་ སྣར་ཐང་། པེ་ཅིན། [↑](#footnote-ref-67)
49. བགྲོད། སྣར་ཐང་། [↑](#footnote-ref-68)
50. རྫུན་ཚིག་ སྣར་ཐང་། པེ་ཅིན། [↑](#footnote-ref-69)
51. སེམས་ཀྱི་ སྣར་ཐང་། པེ་ཅིན། [↑](#footnote-ref-70)
52. བྱེད། སྣར་ཐང་། པེ་ཅིན། [↑](#footnote-ref-71)
53. ཆོས་ཀྱི་ སྣར་ཐང་། པེ་ཅིན། [↑](#footnote-ref-72)
54. སྐྱེས་པར་ སྣར་ཐང་། པེ་ཅིན། [↑](#footnote-ref-73)
55. ཡིན་པ་ སྣར་ཐང་། པེ་ཅིན། [↑](#footnote-ref-74)
56. །རྫུན་ སྣར་ཐང་། པེ་ཅིན། [↑](#footnote-ref-75)
57. གྱི་རྫུན་གྱི་ སྣར་ཐང་། གྱི་རྫུན་གྱིས་ པེ་ཅིན། [↑](#footnote-ref-76)
58. ཐམས་ཅད་ཀྱིས་ པེ་ཅིན། [↑](#footnote-ref-77)
59. དབྱེན་དུ་ སྣར་ཐང་། པེ་ཅིན། [↑](#footnote-ref-78)
60. ཚིག་ སྣར་ཐང་། པེ་ཅིན། [↑](#footnote-ref-79)
61. སེམས་ཅན་གྱི་ སྣར་ཐང་། པེ་ཅིན། [↑](#footnote-ref-80)
62. བཞུགས་པ་ སྣར་ཐང་། པེ་ཅིན། [↑](#footnote-ref-81)
63. རྣས་ སྣར་ཐང་། [↑](#footnote-ref-82)
64. ལོངས་སྤྱོད་པ་ སྣར་ཐང་། [↑](#footnote-ref-83)
65. གཞན་གྱིས་ པེ་ཅིན། [↑](#footnote-ref-84)
66. སེམས་དཔའི་ས་ སྣར་ཐང་། [↑](#footnote-ref-85)
67. བདག་ སྣར་ཐང་། པེ་ཅིན། [↑](#footnote-ref-86)
68. དེ་དག་གིས་ སྣར་ཐང་། པེ་ཅིན། [↑](#footnote-ref-87)
69. བལྟ་བ་ པེ་ཅིན། [↑](#footnote-ref-88)
70. གསང་བ་པའི་ སྣར་ཐང་། [↑](#footnote-ref-89)
71. བསྐྱེད་པར་ སྣར་ཐང་། པེ་ཅིན། [↑](#footnote-ref-90)
72. འབྲིང་བ་ སྣར་ཐང་། [↑](#footnote-ref-91)
73. དེ་དག་གིས་ སྣར་ཐང་། པེ་ཅིན། [↑](#footnote-ref-92)
74. ལ་དུས་ཀྱི་ སྣར་ཐང་། པེ་ཅིན། [↑](#footnote-ref-93)
75. གྲངས་ཀྱི་ སྣར་ཐང་། པེ་ཅིན། [↑](#footnote-ref-94)
76. ལན་ཅིག་ སྣར་ཐང་། པེ་ཅིན། [↑](#footnote-ref-95)
77. ནི་ སྣར་ཐང་། པེ་ཅིན། [↑](#footnote-ref-96)
78. ལ་སོགས་ སྣར་ཐང་། པེ་ཅིན། [↑](#footnote-ref-97)
79. འབྲིང་པའོ། སྣར་ཐང་། [↑](#footnote-ref-98)
80. གཉེན་པོ་མི་ སྣར་ཐང་། པེ་ཅིན། [↑](#footnote-ref-99)
81. གཡེམ་ སྣར་ཐང་། པེ་ཅིན། [↑](#footnote-ref-100)
82. རྐྱེན་ སྣར་ཐང་། པེ་ཅིན། [↑](#footnote-ref-101)
83. པའི སྣར་ཐང་། ཆུང་བའོ། པེ་ཅིན། [↑](#footnote-ref-102)
84. འཕགས་པ་པ་ སྣར་ཐང་། པེ་ཅིན། [↑](#footnote-ref-103)
85. ཙརྱའི་ སྣར་ཐང་། པེ་ཅིན། [↑](#footnote-ref-104)
86. །བསམ་ སྣར་ཐང་། པེ་ཅིན། [↑](#footnote-ref-105)
87. གང་ཡིན་པས། སྣར་ཐང་། [↑](#footnote-ref-106)
88. མཐར་གྱི་ སྣར་ཐང་། པེ་ཅིན། [↑](#footnote-ref-107)
89. བསྟན་ སྣར་ཐང་། [↑](#footnote-ref-108)
90. ཡེ་ཤེས་ཀྱི་ པེ་ཅིན། [↑](#footnote-ref-109)