༄༅། །​དེ་བཞིན་གཤེགས་པ་ཐམས་ཅད་ཀྱི་དམ་ཚིག་བསྲུང་བའི་སྒྲུབ་ཐབས།༄༅༅། །​རྒྱ་གར་སྐད་དུ། སརྦ་ཏ་ཐཱ་ག་ཏ་ས་མ་ཡ་རཀྵ་སཱ་དྷ་ནཾ། བོད་སྐད་དུ། དེ་བཞིན་གཤེགས་པ་ཐམས་ཅད་ཀྱི་དམ་ཚིག་བསྲུང་བའི་སྒྲུབ་[[1]](#footnote-20)ཐབས། དེ་བཞིན་གཤེགས་པའི་[[2]](#footnote-21)འོད་ཟེར་དྲི་མ་མེད་པའི་སྙིང་པོ་ལ་ཕྱག་འཚལ་ལོ། །​འཇིག་རྟེན་འཇིག་རྟེན་འདས་པ་ཡི། །​གང་འདོད་དངོས་གྲུབ་སྦྱིན་མཛད་པའི། །​བླ་མའི་ཞབས་ཀྱི་རྡུལ་ལ་ནི། །​དངོས་པོ་ཀུན་གྱིས་ཕྱག་འཚལ་འདུད། །​སངས་རྒྱས་བྱང་ཆུབ་སེམས་དཔའ་དང་། །​རྒྱལ་སྲས་ཐུ་བོ་རྣམས་ལ་ཡང་། །​དངོས་ཀུན་ཕྱག་བྱས་འོད་ཟེར་གྱི། །​དྲི་མེད་སྙིང་པོ་སྒྲུབ་ཐབས་བཤད། །​བཀྲ་ཤིས་ཡིད་འོང་བདེ་གནས་སུ། །​ཁྲུས་བྱས་བདེ་བའི་སྟན་ལ་འདུག །​གསུམ་ལ་སྐྱབས་སུ་འགྲོ་བ་དང་། །​བྱང་ཆུབ་སེམས་ནི་བསྐྱེད་པ་དང་། །​སྡོམ་བཟུང་ཚད་མེད་བཞི་ལ་གནས། །​རང་སྙིང་ཨ་ལས་འོད་བྱུང་བས། །​བླ་མ་སངས་རྒྱས་བྱང་ཆུབ་སེམས། །​ནམ་མཁའི་ངོས་ལ་བསམ་པར་བྱ། །​ཕྱག་འཚལ་མཆོད་པ་ལ་སོགས་བྱ། །​དེ་ནས་སྟོང་པའི་ངོ་བོར་བསམ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅[[3]](#footnote-22)ཧཾ། དེ་ནས་ལས་[[4]](#footnote-23)རྗེས་དྲན་པར་བྱ། །​ཨ་ལས་ཟླ་བ་རྡོ་རྗེར་བསྐྱེད། །​དེ་ཡིས་ཇི་ལྟར་འདོད་རྒྱལ་པོས། །​བགེགས་རྣམས་བསྐྲད་པར་བྱས་ནས་ནི། །​དེ་དབུས་ནམ་མཁའ་གྲུ་གསུམ་ཟླུམ། །​གྲུ་བཞི་རི་རབ་རྣམ་པར་བསམ། །​གྲུ་བཞི་སྒོ་དང་རབ་ལྡན་པ། །​འོད་དང་ལྡན་པའི་ཁང་པར་བསྒོམ། །​ལྟེ་བར་པདྨ་ཟླ་བ་ལ། །​ཨ་དང་མཾ་མུ་ཧྲིཿ་ཧཱུཾ་ལས། །​ཨ་ལས་ནོར་བུ་འབར་བར་གྱུར། །​སྐུ་མདོག་སྣ་ཚོགས་མ་ངེས་ལ། །​ཞལ་གཅིག་ཕྱག་གཉིས་རྒྱན་དང་ལྡན། །​གཡས་པ་སྐྱབས་སྦྱིན་[[5]](#footnote-24)གཡོན་ནོར་བུ། །​མཚན་དང་དཔེ་བྱད་ཚོགས་པ་དབུས། །​གཡས་སུ་འཇམ་དཔལ་རྣོན་པོ་ལ། །​རྒྱབ་ཏུ་ཤཱཀྱ་ཐུབ་པ་ཉིད། །​གཡོན་དུ་སེང་གེ་སྒྲ་བསམ་བྱ། །​མདུན་དུ་ཕྱག་ན་རྡོ་རྗེ་བསྒོམ། །​མདུན་གྱི་ནམ་མཁར་[[6]](#footnote-25)ཡེ་ཤེས་བསམ། །​བྱིན་བརླབས་དབང་བསྐུར་བསམ་པར་བྱ། །​མཆོད་བསྟོད་ལེགས་པར་[[7]](#footnote-26)རྫོགས་པ་དང་། །​རྩེ་གཅིག་ཡིད་ཀྱིས་བསྒོམ་པར་བྱ། །​དེ་ལས་སྐྱོ་ན་སྙིང་པོ་བཟླས། །​གཙུག་ཏུ་བཟླས་དང་སྨིན་ཕྲག་བཟླས། །​སྙིང་ག་ཉིད་དུ་བཟླས་པའོ། །​ཉེ་བའི་སྙིང་པོ། ཨོཾ་སརྦ་ཏ་ཐཱ་ག་ཏ་མུ་དྲ་ཨ་དྷིཥྛི་ཏེ་སྭཱ་ཧཱ། དེ་ནས་གཏོར་མས་མཆོད་ནས་གཤེགས། །​བདག་ཉིད་སྨོན་ལམ་[[8]](#footnote-27)ཉིད་བྱ་ཞིང་། །​སྣང་བ་སྒྱུ་མ་བཞིན་དུ་སྦྱང་། །​འདི་བྱས་ངལ་བའི་བསོད་ནམས་ཀྱིས། །​འདི་བྱས་ངལ་བ་སྡིག་པ་དག །​དྲི་མེད་འཁོར་ལོའི་སྐུར་གྱུར་ཤོག །​དེ་བཞིན་གཤེགས་པ་ཐམས་ཅད་ཀྱི་དམ་ཚིག་བསྲུང་བ་ཞེས་བྱ་བའི་སྒྲུབ་ཐབས་རྒྱ་གར་གྱི་མཁན་པོ་དཱི་པཾ་ཀ་ར་[[9]](#footnote-28)ཤྲཱི་ཛྙཱ་ནས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། བོད་ཀྱི་ལོ་ཙཱ་བ་ནག་ཚོ་ཚུལ་ཁྲིམས་རྒྱལ་བས་བསྒྱུར་བའོ། །​

1. སྒྲུབས་ སྣར་ཐང་། པེ་ཅིན། [↑](#footnote-ref-20)
2. གཤེགས་པ་ སྣར་ཐང་། པེ་ཅིན། [↑](#footnote-ref-21)
3. ཨཱཏྨ་ སྣར་ཐང་། པེ་ཅིན། [↑](#footnote-ref-22)
4. དེ་ནས་ལམ་ སྣར་ཐང་། པེ་ཅིན། [↑](#footnote-ref-23)
5. བྱིན་ སྣར་ཐང་། པེ་ཅིན། [↑](#footnote-ref-24)
6. ནམ་མཁའ་ སྣར་ཐང་། པེ་ཅིན། [↑](#footnote-ref-25)
7. ལེགས་པ་ སྣར་ཐང་། པེ་ཅིན། [↑](#footnote-ref-26)
8. སྤྱོད་ལམ་ སྣར་ཐང་། པེ་ཅིན། [↑](#footnote-ref-27)
9. པཾ་ སྣར་ཐང་། པེ་ཅིན། [↑](#footnote-ref-28)