༄༅། །​དཔལ་གསང་བ་འདུས་པའི་བསྟོད་པ།༄༅༅། །​རྒྱ་གར་སྐད་དུ། ཤྲཱི་གུ་ཧྱ་ས་མཱ་ཛ་སྟོ་ཏྲ། བོད་སྐད་དུ། དཔལ་གསང་བ་འདུས་པའི་བསྟོད་པ། འཇམ་པའི་རྡོ་རྗེ་ལ་ཕྱག་འཚལ་ལོ། །​ཀུན་དུ་རྟོག་པ་[[1]](#footnote-20)མ་ལུས་སྤངས། །​དྲི་མ་དང་བྲལ་བདག་ཉིད་ཅན། །​ཀུན་བཟང་ཆོས་དབྱིངས་ངོ་བོ་ཉིད། །​མི་བསྐྱོད་པ་ལ་ཕྱག་འཚལ་ལོ། །​སྟོན་ཀའི་ཟླ་བ་ལྟར་དཀར་བ། །​འོད་ཟེར་བརྒྱ་ཕྲག་རྣམ་འགྱེད་པ། །​མེ་ལོང་ཡེ་ཤེས་ངོ་བོ་ཉིད། །​རྣམ་སྣང་གཙོ་ལ་ཕྱག་འཚལ་ལོ། །​ལྟ་ངན་རྟོག་པ་དང་བྲལ་ཞིང་། །​སྐྱོན་མེད་མཁའ་ལྟར་རྣམ་པར་དག །​མཉམ་ཉིད་ཡེ་ཤེས་ངོ་བོ་ཉིད། །​རིན་ཆེན་དབང་ལ་ཕྱག་འཚལ་ལོ། །​དཔག་མེད་འོད་ཀྱི་[[2]](#footnote-21)མཁའ་ཀུན་ཁྱབ། །​ཚད་མེད་ཡོན་ཏན་ཕྲེང་བ་ཡིས།[[3]](#footnote-22) །​ཀུན་རྟོག་ཡེ་ཤེས་མཁྱེན་པ་ཡི། །​འོད་དཔག་མེད་ལ་ཕྱག་འཚལ་ལོ། །​འགྲོ་བའི་དོན་ནི་མཛད་པ་པོ། །​ཇི་བཞིན་དུ་འབྱུང་འགྱུར་བ་ཡིས།[[4]](#footnote-23) །​བྱ་གྲུབ་ཡེ་ཤེས་ངོ་བོ་ཉིད། །​དོན་ཡོད་གྲུབ་པ་དེ་ལ་འདུད། །​ས་ལྟར་སེམས་ཅན་ཐམས་ཅད་ཀྱི། མཆོག་ཏུ་རྣམ་པར་འཛིན་སྤྱོད་པ། །​ཐུགས་རྗེ་སྤྱོད་པ་གཡོ་བ་པོ། །​ལྷ་མོ་སྤྱན་མར་ཕྱག་འཚལ་ལོ། །​གང་གི་མཐུ་ཡིས་སེམས་ཅན་རྣམས། །​ཉོན་མོངས་ཉིད་ནི་རབ་ཞི་བ། །​ཆུ་ལྟར་ཕན་པ་དོན་ཆེན་གྱི། །​མཱ་མ་ཀཱི་ལ་ཕྱག་འཚལ་ལོ། །​མེ་ལྟར་སེམས་ཅན་ཐམས་ཅད་ཀྱི། །​ཉོན་མོངས་ཉིད་ནི་བསྲེག་པར་བརྩོན། །​བྱ་བ་རྩེ་མོ་མཆོག་གྲུབ་པ། །​ན་བཟའ་དཀར་མོར་ཕྱག་འཚལ་ལོ། །​རླུང་ལྟར་ཀུན་ནས་ཉོན་མོངས་པའི། །​རྩད་འབྱིན་འགྲོ་ལ་བདེ་བ་སྩོལ། །​ཨུཏྤ་ལ་ཡི་སྤྱན་མངའ་བ། །​སྒྲོལ་མ་ལ་ནི་ཕྱག་འཚལ་ལོ། །​གང་གི་[[5]](#footnote-24)གཟུགས་ནི་རྒྱ་ཆེ་ཞིང་། །​རྣམ་པ་ཀུན་དུ་མི་འཕྲོ་བ། །​བརྟགས་བྲལ་གཟུགས་ཀྱི་རྡོ་རྗེ་མ། །​མཉམ་མེད་དེ་ལ་ཕྱག་འཚལ་ལོ། །​གང་གི་མཐུ་ཡིས་སྒྲ་རྣམས་ཀྱི། །​དེ་ཉིད་དམ་པ་གསུང་རྒྱས་ཤིང་། །​རྣ་བའི་བདེ་བ་སྩོལ་མཛད་པ། །​སྒྲ་རྡོ་རྗེ་ལ་ཕྱག་འཚལ་ལོ། །​གང་གི་[[6]](#footnote-25)ལོངས་སྤྱོད་ལྷུན་གྲུབ་པ། །​སེམས་ཅན་མ་ལུས་ལ་སེམས་པའི།[[7]](#footnote-26) །​བུང་བའི་སྒྲ་མཛད་རྡོ་རྗེ་དྲི། །​མ་སྨད་དེ་ལ་ཕྱག་འཚལ་ལོ། །​གང་གི་རང་རིག་བརྟན་དུ་མེད། །​གཉིས་མེད་རོ་མྱང་སྟོབས་[[8]](#footnote-27)ཀྱིས་སུ། །​སེམས་ཅན་བདེ་ལ་གནས་མཛད་པ། །​རོ་རྡོ་རྗེ་ལ་ཕྱག་འཚལ་ལོ། །​ཇི་བཞིན་དུ་ནི་འབྱུང་འགྱུར་བའི། །​རེ་བ་གང་ལ་སྲེད་མཐའ་རུ། །​འགྲོ་གསུང་རྟག་ཏུ་དགའ་མཛད་པའི། །​རེག་རྡོ་རྗེ་ལ་ཕྱག་འཚལ་ལོ། །​གང་ཕྱིར་ཀུན་ནས་ཉོན་མོངས་པ། །​གཅོད་པའི་རྒྱུད་གྱུར་ཆོས་རྣམས་ཀྱིས། །​ཀུན་ལ་རྟག་ཏུ་རྟོག་མཛད་པ། །​བླ་མེད་ཆོས་ཀྱི་རྡོ་རྗེ་འདུད། །​གང་ཕྱིར་ཐེག་པ་ཆེན་པོ་ལ། །​མི་རྣམས་དགའ་བ་སྐྱེད་[[9]](#footnote-28)མཛད་པ། །​དད་པ་རྣམ་དག་ངོ་བོ་ཉིད། །​གཤིན་རྗེ་གཤེད་པོར་ཕྱག་འཚལ་ལོ། །​མཁས་པ་གང་གིས་[[10]](#footnote-29)སྟོབས་ཀྱིས་སུ། །​བྱང་ཆུབ་ཚོགས་རྣམས་རྫོགས་མཛད་པ། །​བརྩོན་འགྲུས་རྣམ་དག་ངོ་བོ་ཉིད། །​ཤེས་རབ་མཐར་བྱེད་ཕྱག་འཚལ་ལོ། །​གང་གི་མཐུ་ཡིས་སེམས་ཅན་རྣམས། །​དགེ་བ་བརྗེད་མེད་སྐྱེད་[[11]](#footnote-30)མཛད་པ། །​དྲན་པ་རྣམ་དག་ངོ་བོ་ཉིད། །​པདྨ་མཐར་བྱེད་ཕྱག་འཚལ་ལོ། །​གང་གི་སྟོབས་ཀྱིས་སེམས་ཅན་རྣམས། །​བགེགས་བྲལ་བདེ་ལ་གནས་མཛད་པ། །​བསམ་གཏན་རྣམ་དག་ངོ་བོ་ཉིད། །​བགེགས་འཇོམས་མཛད་ལ་ཕྱག་འཚལ་ལོ། །​དཔལ་གསང་བ་འདུས་པའི་བསྟོད་པ་སློབ་དཔོན་ཆེན་པོ་མར་མེ་མཛད་ཡེ་ཤེས་ཀྱིས་མཛད་པ་རྫོགས་སོ།། །​།པཎྜི་ཏ་དེ་ཉིད་དང་། ལོ་ཙཱ་བ་[[12]](#footnote-31)དགེ་སློང་རིན་ཆེན་བཟང་པོས་བསྒྱུར་བའོ།། །​།

1. རྟོགས་པ་ པེ་ཅིན། [↑](#footnote-ref-20)
2. འོད་ཀྱིས་ སྣར་ཐང་། པེ་ཅིན། [↑](#footnote-ref-21)
3. ཕྲེང་བ་ཡི། སྣར་ཐང་། པེ་ཅིན། [↑](#footnote-ref-22)
4. ཡི། སྣར་ཐང་། པེ་ཅིན། [↑](#footnote-ref-23)
5. གང་གིས་ སྣར་ཐང་། པེ་ཅིན། [↑](#footnote-ref-24)
6. གང་གིས་ སྣར་ཐང་། པེ་ཅིན། [↑](#footnote-ref-25)
7. སེམས་དཔའི། སྣར་ཐང་། པེ་ཅིན། [↑](#footnote-ref-26)
8. མྱོང་སྟོབས་ སྣར་ཐང་། པེ་ཅིན། [↑](#footnote-ref-27)
9. བསྐྱེད་ སྣར་ཐང་། པེ་ཅིན། [↑](#footnote-ref-28)
10. གང་གི་ སྣར་ཐང་། པེ་ཅིན། [↑](#footnote-ref-29)
11. བསྐྱེད་ སྣར་ཐང་། པེ་ཅིན། [↑](#footnote-ref-30)
12. ཙ་བ་ སྣར་ཐང་། པེ་ཅིན། [↑](#footnote-ref-31)